
PRECUVÂNTARE 



Trăim vremurile amestecărilor religioase, ale 
înşelărilor pierzătoare şi ale unirilor 
amăgitoare. 

Adevărul este Iisus Hristos Dumnezeu-Omul. Insă 
omul contemporan, „omul nou" nu mai poate crede într-un 
Adevăr întrupat, ci îl reinterpretează după norme umanist- 
raţionaliste, îl caută în puhoiul de filozofii, doctrine, studii, 
ştiinţe şi experimentări, îl croieşte după chipul şi asemănarea 
firii lui căzute; astfel păcatul a devenit virtute, binele s-a 
pervertit, minciuna a luat locul adevărului. Să nu ne mirăm 
că într-un veac ca acesta, pentru cei mai mulţi „creştini", 
Hristos a devenit tocmai ceea ce învăţătura ortodoxă 
denumeşte Antihrist. 

Vorbind despre „dumnezeul" lumii creştine actuale, 
Cuviosul Părinte Serafim Rose spune că „omul modern a creat 
un nou dumnezeu, un dumnezeu modelat cât mai fidel după 
tiparul noilor vremuri, preocupat de ştiinţă şi afaceri; de fapt una 
dintre intenţiile primordiale ale gândirii moderne a fost aceea de a 
confecţiona un asemenea dumnezeu" . 

Aşadar, oamenii şi-au schimbat nu doar gândirea 
despre Dumnezeu; ei au schimbat însăşi „dumnezeirea" de 



care se vor conduşi, născând un „nou dumnezeu" care se 
deosebeşte vădit de Dumnezeul Vechiului şi Noului 
Testament, Cel răstignit de iudei şi mărturisit de Apostoli. 

Acest „neo-dumnezeu" nu reproşează făpturii 
încălcarea Scripturilor, nu mustră păcatul, nu pedepseşte 
reaua credinţă, nu ceartă fărădelegea. Dimpotrivă, iubeşte 
împotriva adevărului, uneşte împotriva dreptăţii, înlătură 
muceniceasca jertfelnicie în Hristos prin promovarea 
împăcării cu rătăcirile necredincioşilor, îndrăgind global şi 
nivelator întreaga suflare. 

Acest „christ simpatic" nu indispune, nu supără şi nu 
mai deranjează pe nimeni. Nu impune şi nici măcar nu cere 
un singur Domn şi Dumnezeu, un singur crez, un singur 
botez, o singură învăţătură de credinţă, o singură Biserică, un 
singur adevăr - viaţa şi moartea pentru Hristos. 

Acest „hristos liberal", care îngăduie şi pune totul mai 
presus de vieţuirea în dreapta credinţă şi de mântuire, 
executând conştiincios şi cuminte ceea ce cere democraţia şi 
societatea, nu este nici pe departe Dumnezeul Apostolilor şi 
al Mucenicilor - Hristos Cel Răstignit şi înviat - Adevărul 
veşnic. Acest „hristos" este marioneta neocreştinismului care, 
supunându-se orgoliului îndreptăţirii şi revendicărilor, 
reformelor şi inovaţiilor, tuturor capriciilor şi răzvrătirilor 
„drepturilor omului" - supune şi manipulează la rându-i 
omenirea prin falsele concepte de „bine", „adevăr", „iubire" 
şi „dreptate". 

Cum ar putea omul nou să nu îndrăgească un 
„creştinism" atât de dulce şi bun, atât de confortabil şi 
satisfăcător? Cum ar mai putea creştinul nou să lepede un 
„hristos" atât de drăguţ şi manierat, înţelegător şi parfumat? 

Nădăjduim că în cele de mai jos veţi găsi răspunsul. 

Autorii 





PARTEA INTAI 



Despre adevărata Biserică, 

Sfânta Pre danie şi 

despre mântuirea 

întru Hristos 





Capitolul i 



Despre adevărata Biserică 



Oferta religioasă a timpurilor noastre este 
caracterizată printr-o inflaţie de creştinism. 
Zilnic ne intersectăm cu reclame foarte 
atrăgătoare din punct de vedere religios, privitoare la o viaţă 
nouă şi câştigarea unei mântuiri uşoare. Oricare ar fi decorul 
urban al ipostazelor de mai sus, provocarea este neobişnuită: 
că, de fapt, Ortodoxia în care ne-am născut este falsă şi 
coruptă, şi că doar oferta „cealaltă" de creştinism este singura 
şi cu adevărat salvatoare. Şi când spunem „cealaltă" , avem în 
vedere peste douăzeci de mii de „creştinisme" sau „biserici" 
legitimate şi propovăduite de tot atâtea grupări sectare. 

Aşa a ajuns pentru unii credibilă ideea de „biserici", de 
„diversitate creştină", de vreme ce astăzi, statistic vorbind, 
marea mulţime a „credincioşilor creştini" sunt absorbiţi de 
secte sau îmbrăţişează în general ideologia protestantă. 
Scriptura, însă, nu ne descoperă şi nu ne vorbeşte de un 
adevăr al mulţimilor, de un adevăr „democratic", ci de un 
singur adevăr şi de o singură sursă a acestuia: persoana 
Mântuitorului Iisus Hristos. 

Alţii, încercând să vadă „ştiinţific" unicitatea Bisericii, 
au luat „realitatea" ca ipoteză şi au concluzionat că Biserica 
Apostolică primară s-a dezintegrat, iar acum există numai 

11 



rămăşiţe, fragmente de „biserici" ce deţin părţi din adevăr, 
binecuvântare şi har. 

Sub această nouă viziune, promovată în special de 
Mişcarea ecumenistă, mulţi consideră că Biserica Apostolică 
cea Una poate fi „refăcută" (adică alcătuită din nou!!) în 
deplinătatea ei printr-o unire globală a tuturor cultelor, 
grupărilor şi sectelor care au legătură sau tangenţă cu ideea 
de creştinism, astăzi. Din fericire, toţi aceşti înşelaţi - atât de 
sinceri şi inimoşi - nu fac altceva decât să ne arate prin aceste 
strădanii că „bisericile" lor nu sunt deloc Biserica Apostolică 
cea Una, de vreme ce tânjesc în a o realcătui. 

Dacă nici una dintre bisericile actuale nu poate 
pretinde că este adevărata Biserică a lui Hristos, atunci o 
unire a lor nu va conduce nicidecum la alcătuirea acelei 
„biserici perfecte", sau nu la modul în care Hristos a 
întemeiat Biserica. Şi dacă toate aceste „biserici creştine" nu 
există decât în măsura în care se pot raporta una la cealaltă, 
atunci nici o însumare a lor nu va putea avea ca rezultat 
biserica întreagă, căci o atare unire va fi nevoită să se 
raporteze mai apoi şi la celelalte religii universale. Şi iată 
cum chemarea la unitate a ecumenismului „creştin" nu va 
putea să sfârşească decât în sincretismul unei noi religii 
mondiale. 1 

Unde este aşadar Biserica întemeiată de Hristos, cea 
pomenită în Scriptură şi propovăduită de Apostoli? Şi dacă 
există în vremurile noastre, cum o putem deosebi în 
puzderia de biserici, culte şi organizaţii aşa-zis creştine? 

Chiar numai ajutându-ne de gândirea logică şi sinceră 
putem găsi răspunsul, dar pentru aceasta trebuie să plecăm 
de la esenţa Bisericii, de la rădăcina adevărului istoric şi 
scripturi stic. 



1 De fapt, scopul amestecărilor inter-creştine şi inter-religioase sub umbrela 
ecumenismului este acela de a admite căi mântuitoare în toate creştinismele 
şi religiile lumii. 

12 



Marea problemă a creştinilor din zilele noastre este că 
iau ca reper în gândire un fals adevăr al unei realităţi 
secularizate, pentru a formula mai apoi „adevăruri" personale 
despre dumnezeiasca alcătuire numită Biserica lui Hristos. 
Idolatrizarea realităţii, a „evidenţelor" logice, nu înseamnă în 
nici un caz iubire de adevăr, ci este cea mai cruntă parodie a 
acestuia. Riscul este de a lua lucrarea omului drept lucrarea 
Domnului. Ne putem înşela foarte uşor dacă luăm o minciună 
frumoasă drept adevăr, mai ales că falsele biserici au o mare 
iscusinţă în a imita faţada Adevăratei Biserici, contrazicându- 
i, însă, subtil învăţătura. Trebuie să înţelegem că nu toţi cei ce 
vorbesc de Hristos sunt ai lui Hristos, nu tot ce poartă 
eticheta de „creştin" este cu adevărat Creştin. 

Dacă în timpurile noastre există mai multe biserici şi 
ideologii creştine, nu înseamnă că sunt şi adevărate, numai 
pentru simplul fapt că există sau pentru că un număr mai 
mare sau mai mic de persoane se încred în aşa ceva. Sau dacă 
o „biserică", pentru a-şi susţine o anumită părere „creştină", 
încearcă să „ajusteze", să rescrie adevărul istoric ori 
Scriptura ca acestea să pară că-i justifică ideologia, e limpede 
că atunci îşi dă în vileag toată înşelăciunea. Dacă vreo altă 
„biserică" are o anumită particularitate religioasă (de exemplu 
ţine sâmbăta, urăşte crucea sau cunună homosexuali) nu este 
automat şi credibilă dacă a găsit în biblie un citat care i se 
pare (sau ni se pare) că-i dă dreptate. Aşa, cuvântul 
Scripturii, folosit fără de chibzuinţă şi nu după cugetul cel 
adevărat al Bisericii, poate fi făcut să justifice absolut orice. 

Insă putem vedea şi singuri că doar una este Sfânta 
Scriptură şi printr-o singură Biserică a fost păstrată întreagă 
şi nevătămată, de la Apostoli până în vremurile noastre. 
Biserica a zămislit Scriptura şi nu din Scriptură s-a născut 
Biserica. 2 Bisericile-pirat născute acum trei-patru sute de ani 
sunt ridicate pe reinterpretarea Scripturii ortodoxe, tocmai 



; Este şi firesc atâta timp cât Scriptura vesteşte o singură Biserică. 

pentru a-şi crea o falsă descendenţă apostolică şi a camufla 
după o perdea de „creştinism" falsitatea propriilor 
învăţături. 



Creştinism şi creştinisme 

Din fericire, adevăratul Creştinism aparţine Bisericii cu 
adevărat apostolice. Iar Creştinismul apostolic are la bază 
trei atribute după care poate fi uşor de recunoscut: 
descendenţă istorică, identitate specifică şi neschimbată, prezenţă şi 
lucrare continuă în viaţa omenirii. 

Profeţii Vechiului Testament, Mântuitorul Hristos şi 
Sfinţii Apostoli învaţă că prezenţa Bisericii a fost, este şi va fi 
veşnică, cu viaţă neîntreruptă de la începutul şi până la 
sfârşitul veacurilor, de la Facere şi până la Apocalipsă: „Iar în 
vremea acestor regi, Dumnezeul cerului va ridica o împărăţie 
veşnică ce nu va fi niciodată nimicită şi care nu va fi trecută la alt 
popor; El va sfărâma şi va nimici toate aceste regate şi singur El va 
rămâne în veci." (Daniel 2.44) - îi spune un înger proorocului 
Daniel, iar Mântuitorul Hristos îi făgăduieşte Apostolului 
Petru: „Şi pe această piatră [a adevăratei credinţe] voi zidi Biserica 
Mea şi porţile iadului nu o vor birui" (Matei 16.18). 

Biserica este împărăţia lui Hristos aici pe pământ, este 
împărăţia de mii de ani din Apocalipsă. De la facerea lumii, 
Biserica a existat neîncetat pe pământ şi va exista până la 
împlinirea (cu şi întru dânsa) a tuturor prorociilor, lucrărilor 
şi minunilor dumnezeieşti. Această neasemuită operă de 
mântuire este descrisă începând cu cartea Facerii, unde 
zidirea raiului este de fapt întemeierea Bisericii - împărăţia 
lui Dumnezeu, iar Adam devine primul membru al acestei 
Biserici ca patriarh al lui Israel, seminţia prin care mai apoi 
Hristos va ajunge să se nască sub vremi. în această „facere" 
dumnezeiască, omul ca şi Biserica deopotrivă, urmează unei 
alcătuiri după chip şi asemănare ce arată peste veacuri 

legătura lor cu Hristos Creatorul, Mântuitorul şi 
Călăuzitorul. Dacă vom căuta Biserica după chipul lui 
Hristos şi asemănarea sa treimică, nemijlocit vom ajunge să 
cunoaştem adevărata Biserică a lui Hristos. 

Noi, ca oameni creaţi de Hristos, purtăm chipul lui 
Hristos în noi; Biserica, drept singura şi unica întemeiată de 
Hristos, poartă chipul lui Hristos prin însăşi alcătuirea sa 
Dumnezeu-omenească - de Trup al cărui Cap Hristos este. 
Aşa cum omul moşteneşte din virtuţile Făcătorului după 
trup (gândire, simţire, voinţă, conştiinţă), mai aparte Biserica 
moşteneşte virtuţile Făcătorului său, Hristos Dumnezeu- 
Omul: sfinţenie, unitate, nemurire şi universalitate. Dacă 
Hristos - Care ieri, şi astăzi şi în veci este Acelaşi (Evrei 18.8), 
înseamnă că şi Biserica este necontenit Aceeaşi până în 
veşnicie, păstrând dintru zidiri aceeaşi chemare şi alcătuire. 
Dacă Hristos este cu noi „în toate zilele, până la sfârşitul 
veacului. Amin." (Matei 28.20), înseamnă că şi Biserica lui 
Hristos este cu noi „până la sfârşitul veacului. Amin." 

înţelegem că nu a fost vreun timp în care Biserica nu a 
fost şi nici nu va veni vreo vreme în care Biserica să nu mai 
fie; nu a fost şi nu va fi o vreme în care Sfintele Taine să nu 
lucreze mântuirea celor dreptcredincioşi, sfinţenia să 
înceteze, învăţătura dreaptă să se strice. Sfânta Biserică 
mărturiseşte şi crede că niciodată oile nu au fost părăsite de 
către Păstorul dumnezeiesc şi că niciodată Biserica nu ar fi 
putut cădea în înşelare din lipsă de discernământ (pentru că 
în ea trăieşte înţelepciunea lui Dumnezeu), nici să se supună 
din slăbiciune învăţăturilor mincinoase (pentru că în ea 
sălăşluieşte puterea harului lui Dumnezeu). 

Prezenţa veşnică şi nemuritoare a Bisericii nu poate fi 
izolată la o etapă istorică (Cincizecime), sau mai rău, la o 
limitare temporală (protestantism) sau locală (catolicism). 
Hristosul Bisericii de astăzi este acelaşi cu „Dumnezeul lui 
lacov" şi al patriarhilor pelerini către „Tărâmul făgăduit" - 

Biserica Vechiului Testament: „Acolo S-a arătat Domnul lui 
Avram şi i-a zis: «Ţara aceasta o voi da urmaşilor tăi». Şi a zidit 
Avram acolo un jertfelnic Domnului, Celui ce Se arătase." (Facere 
12.7); Cel ce a hrănit cu mană neamul evreiesc în pustie este 
tot Hristosul aceleiaşi Biserici care acum hrăneşte cu trupul şi 
sângele Său „neamul ales şi seminţia împărătească"; Cel ce a 
scris în piatră lui Moise cele zece porunci este acelaşi cu 
Hristosul ce a scris pe nisip păcatele oamenilor; Arca lui Noe 
care a salvat pe cei drept-credincioşi din neamul omenesc 
este icoana Bisericii celei mântuitoare de astăzi, în care toţi 
cei ce L-au aşteptat sau au crezut în Hristos, din toate 
timpurile şi locurile, care au fost, care sunt şi care vor veni, 
alcătuiesc un singur Trup datorită unirii lor prin dreapta 
credinţă şi sfintele fapte bune întru Hristos. Mireasa din 
Apocalipsă este Biserica ajunsă biruitoare la sfârşitul 
veacurilor. 

Mai presus de vremuri şi adânc ancorată în prezent, 
Biserica lucrează neîncetat, condusă de Hristos, la mântuirea 
întregii lumi. Iată aşadar virtutea esenţială ce deosebeşte 
Biserica de toate celelalte false „biserici": asemănarea cu 
Hristos şi necontenita prezenţă în istoria mântuirii neamului 
omenesc. 

Dar nu numai asemenea întru Hristos ni se arată a fi 
Biserica, ci şi ca una şi singura ce a fost rânduită să 
împărtăşească darurile cele mântuitoare ale lui Hristos 
oamenilor. 

Mai lucrează atunci Hristos în afara Bisericii Sale? Da, 
pentru a-i aduce pe oameni la Biserica Sa. Precum vaporii de 
apă există pretutindeni în aer pentru a menţine viaţa, totuşi 
omul îşi astâmpără setea venind şi bând din fântână - 
Biserica cea Una şi singura dătătoare de „apa cea vie" (Ioan 
4.10). 

Oare de ce Hristos a ales a se dărui omenităţii numai 
prin Biserică? De ce nu lucrează trimiţând harul Său direct, 
nu prin mijlocitori omeneşti? 

Din aceeaşi pricină pentru care Hristos a dăruit unor 
oameni - Sfinţii Apostoli - harul Duhului Sfânt de a lega şi 
dezlega păcatele oamenilor (Ioan 20.23). 

Din aceeaşi pricină pentru care Hristos a poruncit 
anumitor oameni - Sfinţii Apostoli - să săvârşească Cina cea 
de Taină, neîncetat întru pomenirea Sa (Luca 22.19; I 
Corinteni 11.24), totodată adăugând şi condinţionând 
mântuirea sufletului: „Adevărat, adevărat zic vouă, dacă nu veţi 
mânca trupul Fiului Omului şi nu veţi bea sângele Lui, nu veţi 
avea viaţă în voi." (Ioan 6.53) 

Din aceeaşi pricină pentru care Hristos a trimis nişte 
oameni - Sfinţii Apostoli - ca să propovăduiască cu puterea 
Duhului Sfânt j>ână la marginile lumii (tuturor oamenilor) 
„că s-a apropiat împărăţia cerurilor" (Matei 10.7). 

Din aceeaşi pricină pentru care Hristos a condiţionat 
mântuirea oamenilor prin primirea Sfântului Botez de la 
anumiţi oameni - Sfinţii Apostoli - Drept aceea, mergând, 
învăţaţi toate neamurile, botezându-le în numele Tatălui şi al 
Fiului şi al Sfântului Duh (Matei 28.19), adăugând totodată: De 
nu se va naşte cineva din apă şi din Duh, nu va putea să intre în 
împărăţia lui Dumnezeu. (Ioan 3.5) 

Şi pentru ca toate aceste Sfinte Taine să nu poată fi 
măsluite, imitate sau deformate de către om, Sfânta 
Biserică a fost pusă şi chezaşul şi săvârşitoarea tuturor 
lucrărilor harice. Biserica nu se poate înşela pe sine însăşi, 
căci ea este adevărul; nu umblă cu înşelăciuni şi nu face 
compromisuri pentru că e sfântă. Şi pentru că este statornică, 
Biserica nu vede ca fals ceea ce a recunoscut odată drept 
adevăr. Unde ar mai fi adevărul sau sfinţenia dacă hotărârea 
actuală ar fi contrară celei de ieri? Cu ce s-ar mai sfinţi 
pământul dacă Biserica şi-ar pierde deodată „sarea" ei? 
Pentru aceea nu a fost şi niciodată nu va fi vreo contrazicere 

nici în Biserică, nici în Scriptură, nici în Tradiţie, căci în toţi şi 
toate este un singur Hristos viu şi neschimbat. 

Nu Hristos singur mântuieşte şi nici omul singur nu se 
mântuieşte, ci laolaltă, noi ca mădulare ale Trupului-Biserică 
uniţi cu Hristos Capul, printr-o împreună-lucrare duhovnicească 
plină de dragoste şi adevăr, după chipul unităţii în Sfânta 
Treime. Acesta este rostul Bisericii, ca toţi să fie una, o 
singură turmă dreptmăritoare în Hristos. Dacă Hristos este 
Calea, Adevărul şi Viaţa (Ioan 14.6), înseamnă că şi Biserica lui 
Hristos se împărtăşeşte împărtăşind oamenilor „Calea, 
Adevărul şi Viaţa". Dacă Hristos tămăduieşte, atunci şi 
Biserica tămăduieşte. Dacă Hristos face minuni, atunci şi 
Biserica face minuni. Dacă Hristos înviază pe om, atunci şi 
Biserica o poate face în chip desăvârşit, după cum vieţile 
milioanelor de sfinţi (oamenilor înviaţi întru Duhul) o arată. 
Prin Biserică Hristos este cu noi, prin lucrarea Bisericii, 
Hristos lucrează mântuirea sufletelor noastre. Unirea omului 
cu Hristos este cununa şi slava Bisericii. Dacă în luteranism 
sau baptism se mai păstrează ideea de comuniune, aceasta 
nu se mai bazează pe Trupul şi Sângele Domnului, ci pe o 
simplă convenţie formală, ideologică, simbolică, aceste 
grupări nemaiavând nici har, nici preoţie legiuită. 

Insă Biserica lui Hristos nu a murit şi misiunea ei nu s-a 
încheiat odată cu mucenicia Apostolilor, ci se continuă până 
astăzi în acelaşi chip şi sub aceeaşi lucrare, prin urmaşii în 
har ai Apostolilor - Episcopii şi Preoţii, care au transmis la 
rându-le până astăzi în Biserica lui Hristos firul nerupt al 
descendenţei sacerdotale apostolice. Scriptura ne arată cum 
dreptul de a săvârşi cele sfinte (Botez, Euharistie, 
Spovedanie, Cununie etc.) a fost dăruit de Sfinţii Apostoli 
prin punerea mâinilor asupra episcopilor, preoţilor şi 
diaconilor (I Timotei 4.14). Succesiunea apostolică e ca un foc 
sfânt prin care o candelă le aprinde pe celelalte. Dacă focul se 
stinge sau o candelă se sparge, după cum istoria Bisericii ne 



arată că s-a şi întâmplat cu numeroşi episcopi, preoţi şi 
teologi eretici sau apostaţi, nu apostolicitatea sau sfinţenia 
Bisericii este în vreun fel vătămată, ci numai pentru acei 
sărmani lanţul succesiunii apostolice se rupe şi nu se mai 
poate vorbi de clerici adevăraţi care săvârşesc Taine valide, 
Biserica lepădându-i (până se vor îndrepta) ca pe nişte 
mlădiţe uscate de pe trupul Său, împlinind astfel cuvintele 
Apostolului: „Dar chiar dacă noi sau un înger din cer v-ar vesti 
altă Evanghelie decât aceea pe care v-am vestit-o - să fie anatema! 
Precum v-am spus mai înainte, şi acum vă spun iarăşi: Dacă vă 
propovăduieşte cineva altceva decât aţi primit - să fie anatema!" 
(Galateni 1.8-9) 

Dacă unii în priceperea lor oarbă, nu au putut înţelege 
tainele lui Dumnezeu şi au adus numaidecât schimbări în 
credinţă, înseamnă că acolo a dispărut iubirea, căci adevărul 
şi iubirea o credinţă sunt. Iar credinţa cea adevărată şi vie nu 
este de două, trei, zece sau mii de feluri, ci una singură: 
credinţa în Hristos şi Hristos întru Credinţă. Pretinsul drept 
de a adăuga Crezului Bisericii sau Sfintei Scripturi explicaţii 
particulare şi înţelesuri omeneşti, reprezintă un atentat la 
sfinţenia şi fecioria Bisericii. 

Devine evident faptul că acea grupare religioasă ce nu 
deţine continuitate de har prin punerea mâinilor de la Sfinţii 
Apostoli, nu este adevărata Biserică. Dar şi mai clară este 
nesăbuinţa acelor secte apărute prin secolul XVI, care 
neavând firul succesiunii apostolice, îşi aleg cu de la sine 
putere omeni simpli, falşi „pastori" care să „boteze", să facă 
cina duminicală sau slujba nunţii, imitând astfel chipul 
adevăratei Biserici pe care o tăgăduiesc, pentru a-i înşela mai 
uşor pe creştinii neştiutori şi slabi în cuget. 

Dincolo de locaş al săvârşirii Tainelor celor sfinţitoare, 
Biserica este păstrătoarea, apărătoarea şi singura 
adeveritoare a adevărului şi a dragostei întru Hristos: „Eu 
spre aceasta M-am născut şi pentru aceasta am venit în lume, ca să 

dau mărturie pentru adevăr; oricine este din adevăr ascultă glasul 
Meu" (Ioan 18.37). De aceea Biserica nu este o simplă adunare 
a credincioşilor, ci este Duhul lui Dumnezeu şi harul 
Sfintelor Taine care lucrează în această comunitate. Pentru 
cel necredincios, Sfânta Taină este doar un ritual iar Biserica 
numai o instituţie socială. 

Cine ne garantează astăzi că cei ce ne dau iertare de 
păcate sunt urmaşii Apostolilor trimişi de Hristos? Singură 
Biserica cea Una. Cine ne încredinţează astăzi că cei ce 
botează şi sfinţesc în numele Treimii sunt de la Hristos? 
Biserica lui Hristos cea Sfântă. Cine ne poate asigura că cei ce 
oferă Trupul şi Sângele lui Hristos ne dăruiesc chiar Trupul 
şi Sângele lui Hristos de la Cina cea de Taină? Numai 
Biserica cea sobornicească. De unde ştim că cei care astăzi ne 
propovăduiesc pocăinţa spunând că „s-a apropiat împărăţia 
cerurilor" sunt de un cuget cu Apostolii? Numai Biserica 
Apostolică. Şi este firesc să fie aşa, atâta timp cât „Este un 
Domn, o credinţă, un botez" (Efeseni 4.5), numai într-un singur 
Hristos şi numai într-o singură Biserică. Unitatea şi 
unicitatea reală şi absolută a Bisericii purcede, fără îndoială, 
din unitatea şi unicitatea lui Dumnezeu. 

Vreţi să deosebiţi Biserica de „biserici"? Căutaţi 
Biserica din care a izvorât Scriptura, nu la bibliile care au 
zămislit „biserici". A nu primi decât biblia şi a întemeia 
Biserica doar pe ea, înseamnă în realitate a tăgădui Biserica şi 
a spera să o creezi din nou prin puterile omeneşti. 

Râvniţi la adevărul Apostolic? Priviţi spre Biserica ce 
de două mii de ani a fost şi este prigonită de această lume şi 
tot de două mii de ani neîncetat a dăruit sfinţi, mărturisitori 
şi mucenici pentru credinţa cea dreaptă întru Hristos. 

Nu alcătuiesc Biserica lui Hristos acele secte care se 
numesc pe sine „biserică", şi care au fost întemeiate nu de 
Sfinţii Apostoli, ci de proorocii mincinoşi ca Luther, Calvin, 

Zwingli şi de urmaşii lor, după care şi-au tras mai apoi şi 
numele. 

Trebuie să recunoaştem că în „creştinismele" actuale 
nu există o învăţătură unitară, ci viază o puzderie de păreri 
contrare privind mântuirea omului şi lucrarea lui Hristos. Şi 
trebuie să mai recunoaştem (după logica sinceră invocată la- 
nceput) că nu toate pot avea dreptate, de vreme ce există 
doar un singur adevăr, o singură cale, un singur Hristos. De 
exemplu, dacă o biserică îşi mărturiseşte credinţa în unirea 
cu Trupul şi Sângele lui Hristos în Sfânta împărtăşanie, iar 
alta (sau altele) nu, înseamnă că nu pot avea amândouă (sau 
toate) dreptate. Sau, dacă o biserică crede în puterea Sfintei 
Cruci, iar alta respinge vehement aceasta, înseamnă că una 
din ele este străină de adevărul întru Hristos. Adevărata 
Biserică este cea care a păstrat neschimbată învăţătura de 
credinţă a primilor creştini, cea care şi-a pus adevărul 
Domnului şi nu părerea omului la temelie, arătând: „Cum 
trebuie să petreci în casa lui Dumnezeu, care este Biserica 
Dumnezeului celui viu, stâlp şi temelie a adevărului." (I Timotei 
3.15) 

Acolo unde este adevărul, acolo este şi Biserica. 
Biserica este certificatul de veridicitate al adevărului de 
credinţă, iar adevărul de credinţă arată adevărata Biserică a 
lui Hristos. De aceea Biserica nu poate fi sectă şi nici secta 
nu poate fi în veac Biserică. 

Pentru cei ce caută sincer adevărul şi vor asculta glasul 
conştiinţei, Hristos le va descoperi că Biserica cea Una este 
Biserica Ortodoxă 3 . 



3 Când învăţăturile false vor dispărea, atunci nu va mai fi necesară denumirea 
de „ortodoxă", pentru că nu va mai exista nici un creştinism mincinos de care 
Biserica să se deosebească. 

Creştinismul adevăratei Biserici 

în lumea noastră pământească nu este vreo unire mai 
adevărată, mai cuprinzătoare şi mai de preţ decât unirea 
omului cu Dumnezeu, ca „într-acest chip noi, cei mulţi, un trup 
să fim în Hristos" (Romani 12.5). însă această venire a omului 
la unirea cu Hristos nu se face oricum, ci începe în Biserica 
lui Hristos, lucrează prin credinţa cea dreaptă în Hristos şi se 
desăvârşeşte prin faptele cele bune întru Hristos. 

Precum Sfânta Treime se arată ca Tatăl Care lucrează 
prin Fiul în Duhul Sfânt, într-o desăvârşită unime în 
dragoste şi adevăr - ca Una ce este însăşi Unimea şi 
Dragostea şi Adevărul 4 , aşa şi Biserica, drept icoană a Sfintei 
Treimi, a fost alcătuită ca un Trup dumnezeu-omenesc viu, 
al cărui Cap este Hristos Dumnezeu-Omul, Trup care, prin 
chemarea cea din afară şi lucrarea cea din lăuntru a Duhului 
Sfânt, neîncetat sporeşte şi se aduce ca jertfă bineplăcută 
Tatălui Ceresc. 

Biserica este una, fiindcă Unul este întemeietorul ei, Cel 
care a numit-o „Biserica Mea" (Matei 16.18), pentru că El 
însuşi S-a pus Temelie veşnică „Fiindcă altă temelie nimeni nu 
poate să pună decât aceea care este pusă, care este lisus Hristos" (I 
Corinteni 3.11) şi Cap al Bisericii: „Şi toate le-a supus sub 
picioarele Lui şi, mai presus de toate, L-a dat pe El cap Bisericii, 
care este trupul Lui, plinirea Celui ce plineşte toate întru toţi" 
(Efeseni 1.22-23) arătând că de la Hristos şi numai prin 
Hristos, de la Biserică şi numai prin Biserică, de la Duhul 
Sfânt şi numai prin Duhul Sfânt şi cu binecuvântarea Tatălui 
se desăvârşeşte adevărata lucrare de mântuire a neamului 
omenesc. 

Unde este Biserica, acolo este Hristos, pentru că Hristos 
este al Bisericii şi Biserica este a lui Hristos; Biserică sunt 



4 Izvorul cel de viaţă dătător de la care toate capătă viaţă, raţionează şi viază 
prin energiile cele necreate ale Dumnezeirii. 

Apostolii, Mucenicii, Mărturisitorii şi toţi Sfinţii; Biserica este 
inima cea curăţită de erezii şi patimi, lăcaşul jertfei şi al 
slavei, chivotul credinţei adevărate şi al iubirii; Biserica este 
trunchiul - noi mlădiţele, unitatea celor vii cu cei morţi, din 
toate timpurile şi din toate locurile, care au crezut în Hristos 
după adevăr; Hristos este mirele iar Biserica mireasa, 
veşnicie întrupată înlăuntrul hotarelor timpului şi spaţiului; 
Biserica este iubire celor drepţi şi lumină celor necredincioşi, 
sfinţire sufletului, curăţire trupurilor, îndreptare cugetelor, 
izbăvire de tot necazul celor rele şi al durerii, unimea credinţei 
şi cunoştinţa slavei celei neapropiate 5 

Biserica este una, sfântă, sobornicească şi apostolică şi 
de aceea blasfemie împotriva lui Hristos este a socoti Biserica 
instituţie naţională, împărţită sau nedesăvârşită, cu aspiraţii 
umaniste, pământeşti, legate de timp. Scopul Bisericii este 
dincolo de hotarele naţiunilor şi mai presus de vremuri, este 
apostolic şi a-tot-cuprinzător: acela de a-i uni pe toţi oamenii 
întru Hristos, nu coborând cele ale Bisericii la patimile 
omeneşti, ci ridicând omul la cele sfinte ale Bisericii. Iar 
mijloacele trebuincioase acestei „ridicări" sunt dăruite celor 
dreptcredincioşi de Biserică prin Sfintele Taine, spre întărirea 
în săvârşirea sfintelor fapte bune ale virtuţilor şi ascezei. 

Dacă în Hristos „sălăşluieşte toată plinătatea Dumnezeirii 
trupeşte" (Coloseni 2.9), înseamnă că şi Biserica se umple de 
această plinătate a Dumnezeirii, după cum ni se arată în chip 
luminat şi desăvârşit prin Tainele cele Sfinte - Preasfântul 
Trup şi Sânge al Mântuitorului: „Luaţi, mâncaţi, acesta este 
trupul Meu ... Beţi din acesta toţi, acesta este sângele Meu, al 
Legii celei Noi..." (Matei 26.27-28). 

Biserica este locaş şi mijloc prin care Mântuitorul 
Hristos săvârşeşte lucrarea Sa mântuitoare în lume. Şi după 
cum Mântuitorul a răscumpărat şi a mântuit firea păcătoasă 
prin întreita Sa slujire (de profet sau învăţător, de arhiereu şi 



5 Din rugăciunile Miezonopticii din toate zilele. 

împărat), tot astfel şi Bisericii Sale i-a lăsat o întreită putere şi 
misiune: de a propovădui nevătămat adevărul dumnezeiesc 
cuprins în Sfânta Scriptură şi în Sfânta Predanie, de a curaţi 
şi sfinţi pe credincioşi prin Sfintele Taine şi ierurgiile sale şi 
de a-i conduce pe calea mântuirii spre viata veşnică. 

Acest lucru se vede clar din porunca cea după înviere 
dată de către Mântuitorul Sfinţilor Apostoli: „Mergând, 
învăţaţi toate neamurile, botezându-le în numele Tatălui şi al 
Fiului şi al Sfântului Duh, învăţându-le să păzească toate câte v- 
am poruncit vouă, şi iată Eu cu voi sunt în toate zilele până la 
sfârşitul veacului" (Matei XXVIII, 19.20). întreita putere a fost 
dată apostolilor şi prin ei urmaşilor lor, episcopi si preoţi. 

Singurul şi adevăratul Iisus Hristos Cel întrupat este 
„marea taină a bunei credinţe" (I Timotei 3.16) ce se 
împărtăşeşte drept-credincioşilor în singura şi adevărata 
Biserică, adică lăcaşul unde prin Sfântul Botez ne îmbrăcăm 
în Domnul Hristos, iar prin Sfânta Euharistie primim pe 
Domnul Hristos întreg, pentru a noastră mântuire: 

Judecaţi voi ce vă spun. Paharul binecuvântării, pe care-l 
binecuvântăm, nu este, oare, împărtăşirea cu sângele lui 
Hristos? Pâinea pe care o frângem nu este, oare, împărtăşirea 
cu trupul lui Hristos? Că o pâine, un trup, suntem cei mulţi; 
căci toţi din aceeaşi pâine ne împărtăşim. (I Corinteni 10.16) 

Adevărata Biserică, cea a Apostolilor, este cea care-L 
dăruieşte pe Hristos celor dreptcredincioşi întreg, viu, 
desăvârşit şi adevărat. Biserica mincinoasă este cea care 
oferă, ca în Protestantism, simboluri sau substituiri ale lui 
Hristos. Zadarnică este credinţa acelora care nu cred că 
Hristos poate preface pâinea şi vinul în Trupul şi Sângele 
Său. Iar dacă prin împărtăşania cu Sfintele Taine, ortodocşii 
devin trup din Trupul lui Hristos, ce putem spune atunci 
despre acei sectari „creştini" care acuză Biserica Ortodoxă de 
păgânism atunci când săvârşeşte Sfânta Liturghie? 

în afara adevăratei Biserici, orice „hristos" sau „biserică 
creştină" este un fals religios, un creştinism eretic, deformat 
şi nemântuitor, o imitare omenească a adevărului 
dumnezeiesc. 

Tăria Bisericii nu stă în număr sau în mărime, ci în 
dreapta credinţă. Şi pentru că învăţătura Bisericii nu este 
umană sau un produs al intelectului, aceasta nu se 
modelează sau se schimbă după vremuri, ci vremurile şi 
oamenii sunt chemate să se schimbe după adevărul lui 
Hristos. Dogmele Bisericii nu sunt ca învăţăturile lumii, ci 
luminate şi insuflate de Duhul Sfânt fiind, veşnice şi 
neschimbătoare sunt. 

Biserica recunoaşte drept Creştin omul înnoit întru 
Hristos, cel ce ridică o luptă pe viaţă şi pe moarte asupra 
trupului, a diavolului şi a lumii, păstrându-şi în acelaşi timp 
nevătămată „comoara cea de mult preţ" - legătura cu Hristosul 
Bisericii, prin practicarea sfintelor virtuţi ascetice: credinţa, 
postul, rugăciunea, milostenia, dragostea, umilinţa, 
smerenia. Adică Sfintele Fapte bune, de care numai 
dreptcredincioşii Bisericii se învrednicesc a le făptui spre a 
lor şi a semenilor mântuire. 

Să nu mai rămânem uimiţi de mulţimea „faptelor 
bune" ale ereticilor, ateilor şi păgânilor, căci „bunătatea" lor 
nu are nici cea mai mică legătură cu Hristos, pentru că de 
Hristos aceştia s-au lepădat. Iar începătura Sfintelor Fapte 
bune este aceea că se face în numele lui Hristos. „Binele" nu 
se face în numele unei organizaţii sau al unui om, nu drept 
reclamă şi camuflaj al politicului, al înavuţirii sau al 
prozelitismului, ci în taină şi în numele lui Hristos. Să luăm 
bine aminte, căci între „bunătatea" lumii şi cea a lui Hristos 
este o prăpastie de netrecut 6 . 



6 Ca, de exemplu, între filantropia umanistă şi milostenie. Aşa şi masonii, 
sectarii sau organizaţiile non-religioase (atee) ajută trupeşte pe oameni, însă 
numai milostenia ortodoxului cea săvârşită în ascuns de ochiul lumii este o 

Să nu uităm că numai Biserica Ortodoxă îşi păstoreşte 
binecredincioşii prin îndemnarea la sfintele fapte bune ale 
ascezei (post, tăcere, metanii, milostenie). Tocmai prin aceste 
fapte ale credinţei, Biserica se diferenţiază esenţial de orice 
este lumesc sau omenesc, de orice alte „biserici" sau 
„creştinisme". 

Trăirea nevoinţei este pulsul duhovnicesc al Bisericii- 
Trup în noi, fiindcă în asceză aflăm desprinderea sufletului 
de comoditatea progresului, de cultura decăzută şi de 
demonismul civilizat al „organismelor" lumeşti eretice, 
apostate sau păgâne. 

Vedeţi însă minunata împreunare? Dacă Hristos nu ar 
fi fost Dumnezeu, atunci Biserica nu ar fi fost cerească, 
veşnică, nebiruită şi sfântă, iar dacă Hristos nu ar fi fost şi 
om, Biserica nu ar fi putut arăta pe Hristos în icoană şi nu ar 
fi putut împărtăşi turma cea binecredincioasă cu Preasfântul 
Trup şi Sânge. Lumea întreagă se rezideşte ca o mare Biserică 
în Hristos prin Duhul Sfânt, tinzând la a redeveni ceea ce a 
fost înainte de căderea în păcat. Lucrarea Bisericii este de a 
le restaura pe toate 7 întru Hristos, iar lucrarea lui Hristos 
este de a le re-aduce pe toate întru Biserică: 



prelungire a jertfei euharistice, încât ajutorarea celui necăjit devine dăruirea 
în chip tainic a lui Hristos - singurul Vindecător al trupurilor şi sufletelor, 
singura Pâine a vieţii care tămăduieşte foamea sufletului. Toate câte nu se fac 
după învăţăturile Evangheliei şi ale Sfinţilor Părinţi nu sunt nici „bune", nici 
„bine". Filantropia ajută uneori dezinteresat, numai trupeşte, alteori 
transformă aproapele în robul binefăcătorului, însă numai milostenia caută să 
umple lipsa lui Hristos din om, caută la rădăcina bolii, a sărăciei şi a 
neputinţei lui (adică a păcatului), la mântuirea trupului şi a sufletului 
deopotrivă. Şi cine poate dărui aproapelui prin milostenie pe adevăratul 
Hristos, decât numai purtătorii de Hristos, cei împărtăşiţi de adevărata 
Biserică cu adevăratul Trup şi Sânge al lui Hristos! Minunile Sfinţilor 
Doctori fără de arginţi stau drept mărturie. 

7 Pe toţi şi pe toate, dimpreună cu progresul, cultura şi alianţele omeneşti de 
mai sus care au pierdut, au lepădat sau au schimonosit chipul lui Hristos din 
sânul lor. 

Pentru că întru El au fost făcute toate, cele din ceruri şi cele de 
pe pământ, cele văzute, şi cele nevăzute, fie tronuri, fie domnii, 
fie începătorii, fie stăpânii - toate s-au făcut prin El şi pentru 
El. El este mai înainte decât toate şi toate prin El sunt aşezate. 
Şi El este capul trupului, al Bisericii; El este începutul, întâiul 
născut din morţi, ca să fie El cel dintâi întru toate, căci în El a 
binevoit (Dumnezeu) să sălăşluiască toată plinirea şi printr- 
însul toate cu Sine să le împace, fie cele de pe pământ, fie cele 
din ceruri, făcând pace prin El, prin sângele crucii Sale. 
(Coloseni 1.16-20) 

Această învăţătură a Sfintelor Scripturi despre Biserica 
lui Hristos stă într-o totală contradicţie cu dogma protestantă 
despre totala stricăciune a creaţiei prin păcatul strămoşesc, 
învăţătură eretică în care totul - raţiunea omenească, 
libertatea, orânduielile sociale, familia, neamul, statul este cu 
desăvârşire corupt, nimic din acestea nemaiavând chipul 
creaţiei-Biserică, cel dinainte de cădere. Tot ce e viaţă şi 
ordine naturală li se pare o imensă ruină faţă de care trebuie 
să se raporteze ca faţă de ceva blestemat definitiv, lumea 
fiind una cu păcatul sau e chiar produsul păcatului, 
duşmanul omului şi al veşniciei. De fapt, această viziune 
nihilistă arată neputinţa gândirii apusene în a înţelege 
adevăratul sens al a-tot-cuprinderii (sobornicităţii) Bisericii. 
Este o filozofie care stă la temelia tuturor sectelor şi 
organizaţiilor unioniste cu pretenţii universaliste şi eclesiale, 
filozofie care caută cu înverşunare să nege şi să înlocuiască 
restaurarea duhovnicească a lumii şi a omului lucrată de la 
începutul lumii de Hristos în Biserică. 

Insă nădejdea noastră rămâne Hristos Dumnezeu- 
Omul, căci de nu ar fi existat Biserica - Trup Dumnezeu- 
Omenesc, atunci întreaga creaţie nu ar fi putut avea vreo 
noimă sau chemare, nici o apropiere sau participare 
conştientă la lucrările lui Dumnezeu; făptura omenească a 

fost creată, rânduită şi închegată dintru început ca trup al 
Bisericii, toate celelalte zidiri alcătuind un imens naos ceresc- 
pământesc de desfăşurare a comuniunii om-har-Hristos, 
după modelul comuniunii iubitoare a Persoanelor Sfintei 
Treimi. 

Aceasta a fost bunăvoinţa dintru începuturi a 
întemeietorului, ca toţi să fie una (Ioan 17.11) cu Hristos, în 
Biserică. Menirea Bisericii este de a aduna laolaltă la sânul ei, 
într-un singur duh şi cuget al lui Hristos, „toată suflarea" din 
toate noroadele pământului şi din toate timpurile sub o 
singură şi dreaptă credinţă. Propovăduirea în toată lumea a 
credinţei în Hristos de către Sfinţii Apostoli a făcut ca Biserica să 
fie a-tot-cuprinzătoare, universală, să îmbrăţişeze tot pământul. 
Câtă trufie zace în pastorii care „evanghelizează" astăzi în 
rândurile poporului ortodox al Bisericii, crezând că 
lucrarea Apostolilor s-a netrebnicit şi că ei sunt „noii 
apostoli" care au misiunea de a reîncreştina pământul... 

Dreapta credinţă leagă mlădiţa de „seva 
duhovnicească" a Bisericii-trunchi, în care Mântuitorul 
Hristos este întreg, viu şi desăvârşit, ca şi în trupul Său. 
Potrivit aşezământului lui Hristos, Biserica este una şi unică, 
împărţire a Bisericii nu a fost niciodată, nici nu poate fi, ci au 
fost şi vor fi căderi din Biserică, aşa cum sunt şi viţe care, de 
bună voie, rămân sterpe şi cad, uscate, din Via Dumnezeu- 
omenească cea veşnic vie: 

Eu sunt viţa cea adevărată şi Tatăl Meu este lucrătorul. Orice 
mlădiţa care nu aduce roadă întru Mine, El o taie; şi orice 
mlădiţă care aduce roadă, El o curăţeşte, ca mai multă roadă să 
aducă. Acum voi sunteţi curaţi, pentru cuvântul pe care vi l-am 
spus. Rămâneţi în Mine şi Eu în voi. Precum mlădiţa nu poate 
să aducă roadă de la sine, dacă nu rămâne în viţă, tot aşa nici 
voi, dacă nu rămâneţi în Mine. Eu sunt viţa, voi sunteţi 
mlădiţele. Cel ce rămâne întru Mine şi Eu în el, acela aduce 
roadă multă, căci fără Mine nu puteţi face nimic. Dacă cineva 

nu rămâne în Mine se aruncă afară ca mlădiţa şi se usucă; şi le 
adună şi le aruncă în foc şi ard. (Ioan 15.1-6) 

In această armonie duhovnicească a cerului cu 
pământul există totuşi o frământare, dată de lupta cu Satana, 
primul eretic ce a căutat să dezbine, să surpe şi să preschimbe 
după a sa minte aşezarea cea bună, rânduiala din împărăţia 
lui Dumnezeu. Nu numai că nu a putut face nimic împotriva 
Raiului-Biserică, dar numai cugetând la cele rele şi trufaşe şi 
a şi căzut ca un fulger dintru cele sfinte, trăgând pe îngerii 
cei de un cuget cu dânsul. Aşa a luat naştere prima „sectă": 

Din Biserica cea una, unică şi de nedespărţit a lui Hristos, s-au 
despărţit şi au căzut în felurite vremuri ereticii şi schismaticii, 
şi prin aceasta au încetat a mai fi mădulare ale Bisericii şi de un 
trup cu trupul ei Dumnezeu-omenesc. Astfel au căzut mai întâi 
gnosticii, apoi arienii, pnevmatomahii, monofiziţii, iconoclaştii, 
romano-catolicii, protestanţii, uniaţii... şi, pe rând, toţi ceilalţi 
care aparţin legiunii eretico-schismatice. 8 

Ereziile sunt ruperea de Biserica cea una şi ridicarea 
părerilor personale mai presus de mărturisirea Bisericii 
soborniceşti. Cel care a lepădat adevărul, s-a lepădat şi de 
Duhul iubirii şi s-a lipsit de darurile harului, mărginindu-se 
la o cunoaştere din afară a adevăratei credinţe creştineşti. 

De aceea ortodocşii creştini nu caută şi nu aşteaptă 
înfiinţarea unei noi biserici, alta decât cea lăsată de Sfinţii 
Apostoli, şi se păzesc de acel „hristos" pe care îl vestesc cei 
nebotezaţi şi hulitori de Sfânta Cruce. 



Sfântul Iustin Popovici, Biserica ortodoxă şi ecumenismul, 2002, p.41 . 

Capitolul ii 



Despre Sfânta Pre danie 



Numită şi Tradiţie, este sfântă deoarece 
păstrează neatinsă şi mărturiseşte desăvârşit 
credinţa cea dreaptă - izvor al adevărului, 
dimpreună cu Sfânta Scriptură. Trei sunt pricinile pentru 
care Sfânta Predanie este prezentă înviata Bisericii Ortodoxe. 
In primul rând, de la Facerea lumii şi până la 
Apocalipsă, vedem cum Biserica lui Dumnezeu călăuzeşte 
omenirea spre mântuire prin cuvântul scris dimpreună cu cel 
rostit. De la Adam şi până la Avraam au trecut 3387 de ani 9 , 
şi cu 430 de ani de robie a israeliţilor în Egipt fac 3817 ani, 
răstimp în care oamenii lui Dumnezeu, generaţie după 
generaţie, au fost povăţuiţi pe calea mântuirii numai prin 
Sfânta Predanie, adică învăţătura despre Dumnezeu însuşită 
prin viu grai. Numai de la Moise şi până la venirea 
Mântuitorului, vreme de 1700 ani, neamul ales a fost 
povăţuit după scripturi, adică după învăţătura scrisă. 

Călăuzirea lui Dumnezeu prin graiul Sfintei Predanii 
este regăsită şi în timpul propovăduirii Mântuitorului Iisus 
Hristos care, timp de trei ani şi jumătate cât a vestit 



' Vezi Hronograful de la M-rea Neamţu, ed. 1837, p. 44^15. 

Evanghelia - Cuvântul cel Viu, nu a scris nimic. Şi Biserica 
cea Creştinească întemeiată de Hristos, până la anul 44 d.H., 
când Sfântul Marcu a scris Evanghelia, a lucrat mântuirea 
credincioşilor prin Sfânta Predanie. 

Aşadar, Sfânta Predanie este izvorul ambelor 
Testamente - al celui Vechi şi al celui Nou - având aceeaşi 
autoritate, însemnătate şi mărturisind acelaşi adevăr de credinţă 
ca şi Sfânta Scriptură. 

Sfânta Scriptură este Sfânta Predanie scrisă, pentru aceea 
Adevărata Scriptură nu exclude Sfânta Predanie şi nici Adevărata 
Predanie nu contrazice Sfânta Scriptură, amândouă având 
acelaşi rost şi împlinind aceeaşi lucrare a Bisericii: de a 
povăţui către mântuire sufletul omenesc. 

Intru cel de-al doilea rând, despărţirea Sfintei Predanii 
de Sfânta Scriptură conduce, după cum toate sectele 
protestante se străduiesc să ne arate, la despărţirea de Sfânta 
Biserică şi de adevărul cel mântuitor. Ce ne învaţă Sfânta 
Scriptură: „Deci, dar, fraţilor, staţi neclintiţi şi ţineţi predaniile 
pe care le-aţi învăţat, fie prin cuvânt, fie prin epistola noastră." (II 
Tesaloniceni 2.15) „Fraţilor, vă laud că în toate vă aduceţi aminte 
de mine şi ţineţi predaniile cum vi le-am dat." (I Corinteni 11.2) 

Tâlcuieşte cele de mai sus Sfântul Iustin Popovici: 

Din cale-afară de însemnat este acest lucru: în Biserica 
Ortodoxă a lui Hristos, Sfânta Predanie, întotdeauna vie şi de 
viaţă Jucătoare, este alcătuită din: Sfânta Liturghie, toate 
sfintele slujbe Dumnezeieşti, toate Sfintele Taine, toate sfintele 
fapte bune, tot adevărul veşnic, toată dreptatea veşnică, toată 
dragostea veşnică, toată viaţa veşnică, tot Dumnezeu-Omul 
Domnul Hristos, toată Sfânta Treime, toată viaţa Dumnezeu- 
omenească a Bisericii în toată plinătatea sa Dumnezeu- 
omenească, împreună cu Preasfânta Născătoare de Dumnezeu 
şi cu toţi Sfinţii [...] Prin rugăciune şi bună-credinţă se păzeşte 



31 



Sfânta Predanie de tot demonismul omenesc şi umanismul 
diavolesc. 10 

încă şi Sfântul Pavel arată: „Vă aduc aminte, fraţilor, 
Evanghelia pe care v-am binevestit-o, pe care aţi şi primit-o, întru 
care şi staţi, prin care şi sunteţi mântuiţi; cu ce cuvânt v-am 
binevestit-o - dacă o ţineţi cu tărie, afară numai dacă n-aţi crezut 
în zadar" (I Corinteni 15.1). Despre ce Evanghelie vorbeşte 
Pavel Apostolul, de vreme ce cunoaştem din istoria Bisericii 
că până în vremea aceea nu fusese încă scrisă Evanghelia? Şi 
totuşi Pavel zice că o binevestise Corintenilor şi aceştia o 
primiseră. Se vede de aici că mai întâi în Biserică a fost 
Predania - Evanghelia rostită şi mai apoi Scriptura - 
Evanghelia scrisă. 

Sfântul Apostol Iuda, în epistola sa cea sobornicească, 
printre altele zice: „Dar Mihail Arhanghelul, când se împotrivea 
diavolului, certându-se cu el pentru trupul lui Moise, n-a 
îndrăznit să aducă judecată de hulă, ci a zis: Să te certe pe tine 
Domnul!" (Iuda 1.9). Nicăieri în Vechiul Testament nu se 
găsesc scrise aceste cuvinte, deci apostolul a învăţat ceva 
afară de Sfânta Scriptură, adică din Sfânta Predanie. Mai jos, 
acelaşi apostol aminteşte şi de o proorocie a lui Enoh, zicând: 
„Dar şi Enoh, al şaptelea de la Adam, a proorocit despre aceştia, 
zicând: Iată, a venit Domnul cu zecile de mii de sfinţi ai Lui, ca să 
facă judecată împotriva tuturor şi să mustre pe toţi nelegiuiţii de 
toate faptele nelegiuirii lor, în care au făcut fărădelege, şi de toate 
cuvintele de ocară pe care ei, păcătoşi, netemători de Dumnezeu, le- 
au rostit împotriva Lui" (Iuda 1.14-15). Este limpede că încă de 
pe vremea Apostolilor, Scriptura nu cuprindea în scris toate 
învăţăturile Predaniei, însă Predania cuprindea Scripturile. 

Dar nu numai Iuda Apostolul vorbeşte din Sfânta 
Predanie, ci şi marele Pavel când zice: „După cum Iannes şi 
Iambres s-au împotrivit lui Moise, aşa şi aceştia stau împotriva 



10 



Sfântul Iustin Popovici, op.cit, p.59. 

adevărului, oameni stricaţi la minte şi netrebnici pentru credinţă" 
(II Timotei 3.8) şi încă, adresându-se preoţilor dinEfes: „Toate 
vi le-am arătat, căci ostenindu-vă astfel, trebuie să ajutaţi pe cei 
slabi şi să vă aduceţi aminte de cuvintele Domnului Iisus, căci El a 
zis: Mai fericit este a da decât a lua" (Fapte 20.35). 

Se cuvine aşadar, dacă Apostolii au zis şi învăţat nu de 
la ei, ci ceea ce au învăţat la rându-le de la Părinţi şi de la 
Hristos, prin Sfânta Predanie -, să nu credem sectarilor care 
hulesc tăgăduind învăţătura cea nescrisă a Bisericii. Predania 
este trăirea Scripturii, Scriptura vie în viaţa celor 
binecredincioşi. 

Fără de Predanie nu se poate explica alcătuirea Noul 
Testament. Cine ne garantează că Noul Testament are 27 şi 
nu 17 sau 37 de cărţi? 11 Cine a scris Evanghelia după Matei 
sau cea după Marcu, de vreme ce în cuprinsul lor nu se 
vorbeşte despre scriitorul lor? Autenticitatea şi canonul 
Scripturii noastre o adevereşte Sfânta Predanie ajunsă la noi 
întreagă şi nevătămată prin purtarea de grijă a Bisericii 
Ortodoxe. 

Apoi, cine ne încredinţează cum se săvârşesc Sfintele 
Taine ale Bisericii? Doar Scriptura dimpreună cu Predania - 
când prima învaţă să ne botezăm, iar cealaltă şi cum să o 
facem (lepădările, cele trei afundări); când Scriptura ne 
îndeamnă să ne împărtăşim, iar Predania ne arată când, unde 
şi cum să o facem (Sfânta Liturghie); când Scriptura ne 
îndeamnă să ne spovedim, iar Predania ne arată şi cum să o 
facem (post, îndreptar, canoane); când Scriptura ne 
îndeamnă să facem semnul Sfintei Cruci 12 , iar Predania ne 
arată şi cum să o facem, şi aşa arată cu toate Tainele şi Slujbele, 
cu învăţătura şi Rânduiala Bisericii. 



11 Ştim din istoria Bisericii că împreună cu cărţile insuflate de Sfântul Duh 
circulau şi scrieri false, apocrife precum evanghelia lui Nicodim, a lui Toma, 
a lui Iuda şi multe altele. 

„S-a însemnat peste noi lumina feţei Tale, Doamne" (Psalmul 4.6). 

în cel de-al treilea rând, Biserica socoate Predania ca 
dreptar atunci când zice: 

Povăţuitor celor fără de minte, învăţător celor nevârstnici, 
având în lege dreptarul cunoştiinţei şi al adevărului (Romani 
2.20); Şi câţi vor umbla după dreptarul acesta, - pace şi milă 
asupra lor şi asupra Israelului lui Dumnezeu! (Galateni 6.16); 
Ţine dreptarul cuvintelor sănătoase pe care le-ai auzit de la 
mine, cu credinţa şi cu iubirea ce este în Hristos Iisus. (II 
Timotei 1.13) 

... Şi învaţă că toate câte ne-au fost predanisite prin 
Lege, şi prin Prooroci, prin Apostoli şi Evanghelişti, pe 
acestea să le primim, să le cunoaştem, să le cinstim şi în ele să 
rămânem, nimic căutând în afară de acestea, netrecând 
hotarele cele veşnice ale Adevărului de credinţă. Dacă 
Predania s-ar strica, tot trupul Bisericii s-ar vătăma. 

Sectele protestante tăgăduiesc Sfânta Predanie spunând 
că numai scriptura (sola scriptura) este de folos mântuirii şi 
orice cuvânt de învăţătură în afara bibliei este de la oameni, 
deci supus falsităţii. Pornind de la această idee, sectarii 
confundă următoarele pasaje scripturistice ca vorbind despre 
Predanie: „Iar El, răspunzând, le-a zis: De ce şi voi călcaţi 
porunca lui Dumnezeu pentru datina voastră?" Iar apoi: „...şi aţi 
desfiinţat cuvântul lui Dumnezeu pentru datina voastră. 
Făţarnicilor, bine a proorocit despre voi Isaia, când a zis: „Poporul 
acesta ... zadarnic Mă cinstesc ei, învăţând învăţături ce sunt 
porunci ale oamenilor" (Matei 15.3, 6-9; Marcu 7.13) Luaţi aminte 
să nu vă fure minţile cineva cu filozofia şi cu deşartă înşelăciune 
din datina omenească, după înţelesurile cele slabe ale lumii şi nu 
după Hristos (Coloseni 2.8) " 

Sfinţii Evanghelişti Matei şi Marcu neagă mai sus 
strâmbele învăţături lumeşti despre credinţă şi nu Predania 
Apostolică, cea dreaptă a Bisericii. Cuvântul scris are tăria 
cuvintelor rostite de sfinţii din vechime, atunci când 

mărturisesc acelaşi adevăr. Acesta este „cugetul Bisericii", 
„adunarea Sfinţilor", gândirea sobornicească în problemele 
fundamentale ale credinţei. Adevărul de credinţă nu sade în 
gura unuia, ci în ceea ce „au grăit Proorocii, au învăţat 
Apostolii, a încuviinţat Biserica, au învăţat Dascălii, precum a 
primit lumea, precum a luminat Harul, precum a descoperit 
Adevărul, precum a pierit minciuna, precum a arătat 
înţelepciunea, precum a biruit Hristos, căci aceasta este Credinţa 
Apostolilor, aceasta este Credinţa Părinţilor, aceasta este Credinţa 
Ortodocşilor, aceasta este Credinţa care a întemeiat Lumea!"(Din 
Sinodikonul Ortodoxiei) 

Ba mai mult, Legea lui Dumnezeu, învăţăturile, 
minunile, rânduielile nu sunt toate cuprinse numai în Sfânta 
Scriptură, de aceea avem nevoie şi de Sfânta Predanie pentru 
a le cunoaşte. Iată ce spune Sfântul Evanghelist Ioan: „Dar 
sunt şi alte multe lucruri pe care le-a făcut Iisus şi care, dacă s-ar fi 
scris cu de-amănuntul, cred că lumea aceasta n-ar cuprinde cărţile 
ce s-ar fi scris. Amin." (Ioan 21.25) şi iarăşi: „Multe având a vă 
scrie, n-am voit să le scriu pe hârtie şi cu cerneală, ci nădăjduiesc 
să vin la voi şi să vorbesc gură către gură, ca bucuria noastră să fie 
deplină" (II Ioan 1.12). 

Sfânta Tradiţie vine de la Apostoli şi aşa înţelegem 
vechimea ei. De n-ar fi fost râvna Sfinţilor Părinţi pentru 
dreptarul Predaniei şi adunările Bisericii (cele şapte Sfinte 
Soboare a Toată Lumea) pentru păstrarea adevărului de 
credinţă, lumea protestantă nu ar mai fi fluturat astăzi în 
mâini bibliile cu care acuză Ortodoxia de păgânism. 

De ce mulţimea sectară, care a căpătat din Biserica 
Ortodoxă Scriptura, mărturiseşte totuşi o cu totul altă 
credinţă decât cea Ortodoxă? Tocmai din pierderea 
dreptarului Predaniei, care uneşte cugetul drept- 
credinciosului cu cugetul Bisericii şi nu lasă loc învăţăturilor 
spurcate să zămislească mii de grupări eretice după 
sumedenii de idei „creştine" personale. Aşa au ajuns astăzi 

protestanţii să trăiască într-o tradiţie proprie nelegitimă, 
deoarece au respins-o pe cea adevărată. 13 

Primii creştini, ni se spune în Faptele Apostolilor, 
„stăruiau în învăţătura Apostolilor şi în împărtăşire, înfrângerea 
pâinii şi în rugăciuni" (Fapte 2, 42). Din acestea s-au dezvoltat 
apoi Sfânta Liturghie şi rugăciunile prin care se cheamă 
Duhul Sfânt pentru săvârşirea Sfintelor Taine şi a diferitelor 
sfinţiri sau ierurgii. Pe toate acestea Biserica Ortodoxă le-a 
păstrat, având mărturii despre ele de la Sfinţii Părinţi ai 
Bisericii, prin primele secole creştine, fără a fi schimbat ceva. 

Mărturiseşte şi Sfântul Irineu (sec. IV): 

„Deşi în lume limbile sunt deosebite, puterea Predaniei e una 
şi aceeaşi. După cum soarele, zidirea lui Dumnezeu, e unul şi 
acelaşi în toată lumea, tot aşa şi propovăduirea adevărului se arată 
pretutindeni şi luminează pe toţi oamenii care vor să vină la 
cunoştinţa adevărului. Nici cel tare în cuvânt dintre întâistătătorii 
Bisericii nu va spune altceva decât aceste învăţături - căci nimeni 
nu este peste învăţătorul Hristos -, nici cel slab în cuvânt nu va 
împuţina Predania. Credinţa fiind una şi aceeaşi, nici cel care e în 
stare să vorbească mult despre ea nu o sporeşte, nici cel care 
vorbeşte mai puţin nu o împuţinează. " 

Predania ca Scriptură, Predania ca mântuitoare 
învăţătură, Predania ca dreptar este neschimbată şi de două 
mii de ani mărturisitoare a aceleiaşi credinţe creştine - cea 
ortodoxă. Aceasta este taina unităţii, unde sfinţenia se uneşte 
cu înţelepciunea pentru a o face şi mai înţeleaptă, căci fără 
sfinţenie, orice învăţătură este pământ şi deşertăciune. 



13 întocmai, sectarii de fapt nu combat ideea de Predanie, de Sfântă Tradiţie a 
Bisericii (căci au şi ei rânduielile lor), ci doresc să o înlocuiască pe cea 
autentică de două mii de ani cu o alta „veche" de trei sute de ani. 

Capitolul iii 



Despre mântuirea întru Hristos 



R 



ăsăritul şi Apusul au înţelegeri total diferite 
cu privire la mântuire în Creştinism. Pe scurt, 
Apusul are o concepţie juridică în timp ce 
Răsăritul are o concepţie ontologică. Atunci când vorbesc 
despre mântuire, apusenii operează cu termeni cum ar fi 
vină, pedeapsă şi justificare, în timp ce ortodocşii folosesc 
termeni cum ar fi moarte, viaţă şi îndumnezeire. Să vedem, 
în continuare, atât rădăcina diferenţelor cât şi consecinţele 
lor. în secolul XII, teologul catolic Anselm (+1109) a 
prezentat o concepţie scolastică 14 a mântuirii care părea foarte 
atrăgătoare prin simplitate şi logică, rezumată în următoarele 
puncte: 

- Omul - o fiinţă finită - a adus o ofensă infinită unui 
Dumnezeu infinit. 

- Ofensa fiind infinită, nu poate fi înlăturată prin mijloacele 
finite ale omului, de aceea are drept consecinţă (necesitate) o 
pedeapsă infinită într-un iad veşnic. 



14 Sistem filozofic al Evului Mediu caracterizat prin raţionamente abstracte şi 
artificii logice, rupte de adevăr şi mânuite într-un mod pedant. 

37 



- Dumnezeu îi iubeşte pe oameni, dar Justiţia nu îngăduia 
un simplu act de iertare. Cumva Dumnezeu trebuia să reconcilieze 
dragostea lui cu această Justiţie. 

- Soluţia a fost moartea pe cruce a lui Hristos. Fiind 
Dumnezeu, jertfa lui Hristos are o valoare infinită de 
răscumpărare, de care El însuşi nu are nevoie fiind cu totul drept şi 
lipsit de păcat. Mânia lui Dumnezeu este satisfăcută de această 
pedeapsă. 

- Printr-un act de transfer, Dumnezeu le recunoaşte 
credincioşilor acest exces de neprihănire câştigat de Hristos. Ei 
sunt astfel absolviţi de vina păcatului lor, pentru că plata infinită a 
păcatului a fost efectuată de Hristos. 

Această concepţie a fost atingerea unui apogeu filozofic 
a unei evoluţii de mai multe veacuri din Biserica apuseană, 
ruptă din anul 1054 de Biserica din Răsărit. Această 
filozofare religioasă a început cu Ieronim, care, traducând 
Biblia în limba latină, a împrumutat un termen folosit în 
tribunalele romane, acela de justificatio 15 , pentru a reda 
termenul grecesc dikaiosune 16 . 

Latinii au continuat să vadă dreptatea în termenii 
juridici ai unui tribunal roman. Augustin, numit proto- 
protestantul Catolicismului, a folosit acest cadru juridic 
pentru a înţelege mântuirea. Insă captivarea, deschiderea şi 
înfrăţirea credinţei latine cu noile tendinţe ale 
raţionalismului şi umanismului au condus până astăzi 
Apusul la căderea deplină din lucrarea Duhului Sfânt. 

Umanismul a însemnat exaltarea omului, văzut ca o 
culme a creaţiei spre care trebuie să se îndrepte întreaga 
admiraţie şi slavă a lumii. Umanismul a căpătat un nou 
impuls prin redescoperirea artei şi gândirii păgâne greceşti. 



15 Semnificaţia termenului justificatio este aceea de a declara liberă o 
persoană condamnată de lege. 

16 A apăra. 

Artiştii creştini au încercat să reînvie tratarea omului ca 
centru al artei religioase. Arta tradiţională a portretului sau 
icoanei părea prea restrictivă şi în consecinţă artiştii au 
început să înlăture, unul câte unul, toate „înfrânările" 
canoanelor precedente. Portretele sfinţilor sau ale lui Hristos 
nu au mai avut ca ţintă revelarea dumnezeirii şi a sfinţeniei 
în lumea fizică, ci idolatrizarea frumuseţii şi armoniei 
trupului omenesc. In timp ce vechile icoane înfăţişau oameni 
pătrunşi de lumina harului, noile picturi desacralizau 
personajele biblice, prezentându-le cu un trup carnal, 
dezgolite, cu picioarele pe pământ şi însufleţite de patimi 
omeneşti. Obiectul artei s-a mutat din cer pe pământ. 

Raţionalismul a încercat să înlăture latura mistică a 
realităţii şi să găsească explicaţii logice, în termeni raţionali şi 
pământeşti. Drept exemplu, teologi catolici de la începutul 
celui de al doilea mileniu, cum ar fi Toma dAquino şi 
Anselm, s-au străduit să găsească noi dovezi ale existenţei lui 
Dumnezeu, un efort care ar fi fost considerat înainte inutil. 
Aceste dovezi nu aveau ca scop să convingă pe cineva într-o 
dezbatere, ci să înfăţişeze credinţa ca un sistem al realităţii 
raţionale, în care toate lucrurile îşi au un sens care poate fi 
pătruns de mintea umană. Pentru ei, Dumnezeu există nu 
simplu ca un fapt, ci ca o necesitate logică. Tradiţionalistele 
concepte teologice ca mântuirea şi tainele au început să fie 
explicate nu în lumina Scripturii şi a Tradiţiei Bisericii, ci în 
reflexiile raţiunii. 

In timp ce problema umanismului a fost alungarea lui 
Dumnezeu din artă şi literatură, problema raţionalismului a 
fost negarea realităţilor tainice - care nu puteau fi pricepute 
decât într-un mod duhovnicesc şi prin lumina Duhului Sfânt 
- şi reducerea lor la nişte realităţi care să poată fi înţelese 
prin puterea minţii şi a logicii umane. Reducţionismul, 
simplificarea adevărului dumnezeiesc absolut a fost 
întotdeauna sâmburele ereziilor. într-adevăr, concepţia 

monofizită a Islamului este mult mai logică şi uşor de înţeles 
decât dogma creştină a celor două firi ale lui Hristos. 
Modalismul, care afirma că Tatăl, Fiul şi Duhul Sfânt sunt 
trei modalităţi de manifestare ale unei singure persoane, era 
mult mai „logic" şi uşor de înţeles decât dogma creştină a 
celor Trei Persoane într-o singură Fiinţă. Arianismul rezolva 
în mod simplist învăţătura Bisericii despre întrupare, 
pretinzând că Hristos a fost o creaţie şi nu Dumnezeu veşnic. 
In ce priveşte mântuirea, tendinţa raţionalistă a 
Catolicismului a dus în cele din urmă la cristalizarea în 
Protestantism a unei concepţii pur juridice a mântuirii. In 
această nouă credinţă, întregul univers este o mare sală de 
judecată, în care oamenii trăiesc pentru a fi testaţi. Ei pot 
încheia un fel de contract cu Dumnezeu, primind absolvirea 
imediată a păcatelor; pot refuza şi uneori pot călca acest 
contract, ceea ce duce în mod mecanic, logic, inevitabil şi 
necesar la osânda iadului şi pierderea mântuirii. întreaga 
taină a mântuirii este astfel explicată în termeni juridici, uşor 
de înţeles de către oameni. Adâncimea Scripturii şi 
învăţăturile adunate şi rostite vreme de o mie de ani de 
Sfinţii Părinţi ai Bisericii Răsăriteane, au fost înlocuite cu o 
nouă concepţie seducătoare prin logica, limbajul şi 
„rezultantele" ei. 



înnoirea Catolicismului prin înlăturarea corupţiei 
papale şi a tuturor învăţăturilor sale greşite a fost 
dintotdeauna binevenită. Reforma protestantă a pornit 
hotărâtă pe acest drum, dar a alunecat imediat în direcţii 
greşite, introducând învăţături cu totul noi şi neauzite până 
atunci în Creştinism. 

Unul din handicapurile Reformei a fost faptul că a 
păstrat cadrul juridic latin în care era înţeleasă mântuirea. 

Soluţiile dezvoltate de Reformă au fost diferite de cele ale 
Catolicismului, dar, din păcate, au păstrat aceeaşi concepţie 
umanistă şi secularizantă. Cu alte cuvinte, punctul de plecare 
a rămas acelaşi. 

Ca răspuns la sistemul meritelor dezvoltat de papism, 
Reforma a născocit o nouă învăţătură, părut biblică, a 
mântuirii prin har. Dintr-o singură trăsătură de condei, 
Luther, Calvin şi Zwingli au „rezolvat" multe din dilemele şi 
controversele teologiei catolice, lăsând moştenire urmaşilor 
neoprotestanţi un „hristos" ce dădea doar o singură dată, pe 
viaţă, iertare păcatelor. Penitenţele, Purgatoriul, dar şi 
faptele bune devin astfel lipsite de sens. Mântuirea este 
dobândită de individ numai „personal", numai prin 
credinţă, faptele şi asceza devenind inutile. Noul model de 
„credincios" nu mai trebuie nici să dobândească iertarea prin 
taina spovedaniei, nici să agonisească fapte bune, ci trebuie 
doar să creadă în mântuirea adusă de Hristos. Asentimentul 
mintal, acordul personal sunt singurele necesare pentru 
câştigarea mântuirii veşnice. 

De la început, Luther a trebuit să se lupte cu o serie de 
texte ale Scripturii, care contraziceau direct aceste concepţii 
simplificatoare. In traducerea germană a Bibliei, el a făcut o 
modificare, introducând fraza „numai prin credinţă", cu toate 
că „numai" nu exista în textul original. Anumiţi învăţaţi i-au 
atras atenţia asupra acestei greşeli intenţionate, dar, cu trufia 
care-1 caracteriza, Luther a refuzat să o corecteze. Ulterior 
această falsificare a Scripturii a fost îndepărtată, dar era prea 
târziu. Conceptul deja se formase, sola fide (numai prin 
credinţă) devenind unul din strigătele „de luptă" ale 
Protestantismului. Luther a pledat, de asemenea, pentru 
scoaterea Epistolei lui Iacov şi a Apocalipsei din canonul 
Noului Testament. într-adevăr, Iacov declară într-un mod 
explicit, fără să lase nici o îndoială cu privire la acest subiect: 



41 



„Vedeţi dar că din fapte este îndreptat omul, nu numai din 
credinţă." (Iacov 2.24) 

Este uimitor cum cel care susţinea Scriptura drept 
singura sursă de autoritate a ales să calce în picioare şi să 
batjocorească o învăţătură a Scripturii şi chiar să ceară 
mutilarea ei. 

Aşa cum am arătat, Luther, Calvin şi Zwingli au gândit 
în aceleaşi reperele juridice mântuirea, schimbând doar 
formele din Catolicism. Toate doctrinele lor ulterioare au fost 
dezvoltate în acest cadru. 

Neoprotestanţii au dus mai departe revoluţia începută 
de Luther. Ideile lor au devenit tot mai radicale. Mişcarea 
neoprotestantă a dezvoltat un nou iconoclasm şi o aversiune 
faţă de Tainele Bisericii, care nu era întâlnită la primii 
reformatori. Rând pe rând, neoprotestanţii au înlăturat o 
serie de practici tradiţionale ale Bisericii, cum ar fi ierarhia, 
botezul copiilor sau tainele. într-un anumit sens, ei au fost 
consecvenţi propriilor idei, prin faptul că această dezvoltare 
a fost o consecinţă logică a presupoziţiilor fundamentale cu 
privire la autoritate (Sola Scriptura) şi la mântuire (Sola 
Fide). Următoarele valuri de neoprotestanţi practic au 
reformat Reforma, introducând o serie de noutăţi „creştine", 
uitând că noutatea este prima manifestare a oricărei erezii. 
Dar curând, ei au fost nevoiţi să se confrunte cu nenumărate 
contradicţii izvorâte din propriile supoziţii. 

Nevoia „convertirii" 

Dat fiind că partea omului în mântuire are aspectul 
juridic al consensului, al acceptării, al asentimentului mintal, 
acest asentiment trebuie dat în mod explicit, altfel omul nu 
poate fi sigur dacă a fost sau nu mântuit. în felul acesta, 
copiii protestanţilor sunt presaţi să aibă „o întoarcere la 

Dumnezeu" sau „o criză", altminteri acest acord nu este în 
mod clar „semnat". 

Aspectul juridic implică apoi aderarea strict 
individuală la contractul mântuirii. Chiar dacă un copil 
creşte într-o familie sau comunitate protestantă, practic este 
pierdut atâta timp cât nu a semnat încă acel acord virtual cu 
Hristos. In Vechiul Testament citim cum Iosua a mărturisit, 
„Eu şi casa mea vom sluji Domnului", dar un credincios 
neoprotestant, tată de familie, nu poate face o astfel de 
afirmaţie, mântuirea fiind realizată printr-o serie de 
„contracte" individule şi bilaterale între fiecare credincios şi 
Dumnezeu. 

Momentul mântuirii 

Un acord juridic presupune un accept precis în timp, 
moment din care devine valabil. Una din două: un individ 
fie a „semnat", fie „nu a semnat". Problema este că mulţi 
dintre cei care au „semnat" printr-un acord mintal sincer se 
dovedesc a fi departe de Dumnezeu. Care este explicaţia? 
Sunt aceştia cu adevărat mântuiţi? Unii protestanţi răspund 
în mod răspicat: „Da, pentru că singura condiţie a mântuirii este 
credinţa în jertfa Domnului Isus 17 ". în felul acesta apare un nou 
tip de mântuire-automată care condiţionează lucrarea harului 
şi nu restaurează (ca în Ortodoxie) natura umană, ci este o 
mântuire exterioară, limitată doar la un acord mintal. 

Alţi neoprotestanţi folosesc un mic subterfugiu logic. Ei 
spun că cei care se dovedesc nevrednici de Hristos, nici nu 
au fost „mântuiţi" în momentul „semnării". Sunt mântuiţi 
doar aceia care au crezut (singura condiţie) şi a căror viaţă 
dovedeşte mântuirea. Această „logică" duce, în cele din 
urmă, la acceptarea implicită a necesităţii faptelor bune. 



Până şi numele Mântuitorului Iisus Hristos l-au „înnoit"... 

Siguranţa mântuirii 

Dacă mântuirea este asociată cu un moment precis în 
timp, atunci practic mântuirea este „deţinută" la purtător tot 
restul vieţii. într-un fel, mântuirea protestantă este ca o 
ştampilă pe paşaport. Dacă am ştampila, pot intra în cer. 
Dacă nu o am, accesul este blocat. Hristos este „biletul de 
intrare în cer". Dar poate un credincios mântuit să piardă 
această „viză" de intrare? 

Nu se poate da un răspuns clar, atâta timp cât diferiţi 
neoprotestanţi au diferite răspunsuri la această întrebare. 
Unii afirmă că mântuirea poate fi câştigată şi pierdută. Dar 
aceasta creează o situaţie paradoxală, în care ieri am fost 
mântuit, astăzi nu sunt mântuit, iar mâine pot fi din nou 
mântuit. Alţii afirmă că odată câştigată, mântuirea nu se mai 
poate pierde. Dar aceasta înseamnă că în Protestantism nu 
mai există cădere sau apostazie!? Au ajuns oare mai infailibili 
decât Papa? Pentru noi ortodocşii este absurd să credem că 
Hristos a lăsat o astfel de cale pentru dobândirea împărăţiei 
cerurilor. 

Semnificaţia faptelor 

Cei mai mulţi neoprotestanţi nu neagă importanţa 
faptelor bune, dar ei afirmă că ele sunt doar o consecinţă a 
primirii mântuirii. Cu alte cuvinte, cel care a crezut şi a fost 
mântuit „produce" în mod natural fapte bune. Problema este 
că întâlnim atât de mulţi protestanţi „mântuiţi" care 
făptuiesc răul, iar alţii care fac mult mai puţin bine chiar 
decât necreştinii. Unii cred 18 că omul nu trebuie să se 
străduiască de loc a face fapte bune, pentru că Duhul Sfânt le 
produce automat în el. Mai mult, orice străduinţă în acest 
sens este chiar dăunătoare, pentru că nu dă loc manifestării 



18 O învăţătură susţinută de protestantul chinez Watchman Lee. 

Duhului Sfânt. Mulţi au fost seduşi de această învăţătură, 
dar au rămas complet dezamăgiţi când nu au descoperit nici 
o lucrare a Duhului Sfânt în ei separată de propriile lor ... 
fapte. 

Scopul vieţii 

Odată mântuiţi, cu biletul către cer în mână, de ce-i mai 
lasă Dumnezeu pe protestanţi să aştepte? Lumea aceasta va 
trece oricum şi astfel viaţa aici nu mai are nici o valoare. Una 
din puţinele explicaţii este că Dumnezeu îi lasă în viaţă 
pentru a-i aduce şi pe alţii la El. Aceasta arată de ce în lumea 
neoprotestantă un accent puternic cade pe evanghelizare şi 
nu pe căutarea sfinţeniei şi a unirii mistice cu Hristos. In 
timp ce eroii Ortodoxiei sunt sfinţii, în care Hristos a luat 
chip în mod desăvârşit, eroii neoprotestanţilor sunt cei care 
au adus cât mai multe suflete la sectă 19 . Dar ce putem spune 
despre milioanele de sectari care nu au adus pe nimeni la 
Domnul? Este viaţa lor „după mântuire" complet inutilă şi 
ratată? 

înţelegerea Bisericii 

Dacă în concepţia neoprotestanţilor mântuirea unei 
persoane umane este un act pur individual, în care Biserica 
nu are aproape nici un amestec, atunci ce este Biserica şi de 
ce mai avem nevoie de ea? Nu este deloc surprinzător că 
mulţi urmaşi liberali ai protestantismului au declarat că pot 
fi creştini fără a avea vreo legătură cu Biserica. Pentru mulţi 
credincioşi evanghelici sinceri, ideea de „biserică" are o prea 
puţină importanţă, părând multora nu mai mult decât o 



19 Atenţie la devierea subtilă de logică: teoretic sunt aduşi la Hristos, practic 
înscrişi în sectă. Altminteri ar fi trebuit să se lupte pentru a-i aduce pe 
ortodocşi la Hristosul lor, al Ortodoxiei. 

colecţie abstractă de „mântuiţi", un fel de categorie care 
permite clasificarea oamenilor. Uneori este mai mult decât 
atât. Dacă diverşi se unesc într-o comunitate ca să joace şah 
sau să apere o idee politică, de ce nu s-ar uni şi cei mântuiţi 
într-o astfel de comunitate umană proprie intereselor lor, şi 
care să le promoveze idealurile şi năzuinţele? 

Văzută astfel, Biserica lui Hristos este dezbrăcată de 
orice conlucrare cu harul lui Dumnezeu, de alcătuirea sa 
divino-umană. Există în Protestantism chiar o anumită grijă 
de a nu se exagera importanţa ideii de „biserică" şi de a se 
sublinia că este supusă aceloraşi limite ca şi celelalte instituţii 
umane. 

Lipsită de esenţă şi har, redusă la o simplă clasificare 
logică sau asociaţie a celor cu interese religioase comune, 
Biserica - în concepţia neoprotestanţilor - îşi pierde unitatea 
şi dăinuirea peste pământ şi timp. Nu mai fiinţiază o 
identitate unică şi continuă a Bisericii peste veacuri, nu mai are 
nici o importanţă pentru că, de fapt, nici nu a existat 
vreodată Biserica cea Una pentru Protestantism. O biserică 
ortodoxă se poate numi „Sfântul Apostol Andrei" - aceasta 
fiind o declaraţie de unitate cu apostolii şi urmaşii lor. Dar o 
„biserică" baptistă modernă se poate numi „Biserica Baptistă 
Colonială" sau „Speranţa" sau „a Comunităţii". 

Legea satisfacţiei 

Este sistemul religios în care omul a fost făcut pentru 
„fericirea eternă", dar la ea nu poate ajunge din pricina 
păcatului, însă păcatul înseamnă a nu-I da lui Dumnezeu 
onoare şi ascultare. Dumnezeu nu poate lăsa refuzul omului 
fără urmare, încât cel ce a răpit „onoarea divină" trebuie să o 
restituie, iar acest act se numeşte satisfacţie. însă oamenii nu 
sunt capabili să restituie onoarea unui Dumnezeu ofensat de 
atâtea păcate, nu au nimic pe măsură, căci tot ce au 

datorează deja lui Dumnezeu (ca şi creaturi) şi sunt 
împiedicaţi de păcat. La Luther, Hristos trăieşte mânia lui 
Dumnezeu, se aşează sub ea, o suportă până la iad, adică 
până la părăsirea din partea lui Dumnezeu, mânie şi părăsire 
pe care le trăieşte ca un lepădat şi le învinge, întrucât le 
primeşte ca un fiu ce rămâne credincios tatălui său. Răbdarea 
mâniei divine (nu învierea) e semnul biruirii păcatului, a 
legii, a morţii, a satanei. Hristos e pildă prin faptul că rabdă 
eroic furia divină, concepută la un nivel cosmic. Faptul 
decisiv în opera luterană este că răstignirea lui Dumnezeu 
Fiul învinge mânia lui Dumnezeu Tatăl. Lupta hotărâtoare 
este aşadar doar una: a lui Dumnezeu cu Sine însuşi. 

„Isus"-ul protestant nu are iniţiativa aducerii jertfei, ci 
suportă mânia divină în locul oamenilor doar aşezându-se 
benevol sub pedeapsă. Nu se vede nicăieri o restaurare a 
fiinţei noastre în, cu şi prin Hristos; iar un „Christ" exterior 
omenirii va fi incapabil (logic, nu?) să realizeze comuniunea 
organică, trupească, cu credincioşii săi. Un Hristos care a 
substituit extern „răscumpărarea", cum ne poate deveni 
nouă lăuntric? De aceea protestanţii înţeleg împărtăşania ca un 
simbol figurativ al trupului şi sângelui hristic. 

De fapt, ritualurile sectare sunt manifestarea văzută a 
dogmaticilor lor eretice. Pentru aceea, şi pe bună dreptate, 
în Protestantism nu are şi nu poate avea loc prefacerea 
pâinii în Trup şi a vinului în Sângele Mântuitorului. 

Opera lui Hristos are numai însemnătate subiectivă, 
făcându-i cunoscută păcătosului iubirea lui Dumnezeu. 
Hristos îi înduioşează pe oameni cu dragostea lui 
Dumnezeu, iar aceştia se întorc la credinţă. Aici sade toată 
temelia „teologiei pietiste", în care simţirea „de bine" a 
omului este suficientă mântuirii, ba chiar ajunge să 
stabilească adevăruri de credinţă. 

Logica „satisfacţiei" atinge apogeul absurdităţii: ca 
ispăşirea să aibă efect, trebuie să fie o faptă a lui Dumnezeu, 

aleasă şi efectuată de El. Hristos îmblânzeşte mânia lui 
Dumnezeu pentru că suportă (din partea lumii) până la 
capăt contradicţia dintre Dumnezeu şi omenitate; Hristos 
suferă cu lumea, învingând nu moartea, ci ispita spre 
disperare. Viaţa lui Hristos care se desăvârşeşte în moarte e 
„satisfacţie", iar satan are putere în lume ca unealtă a mâniei 
lui Dumnezeu. Pentru Dumnezeu este necesar să pedepsească 
neascultarea omenească. El nu poate ierta pentru că o 
„Necesitate" superioară dumnezeirii cere răzbunare. Chiar 
dacă Dumnezeu e bun şi iubitor, nu I se îngăduie să 
acţioneze în dragoste. El este obligat să acţioneze în mod 
contrar iubirii Lui; singurul lucru pe care-1 poate face, ca să 
salveze omenirea, este să pedepsească pe Fiul Lui în locul 
oamenilor, şi prin aceasta să satisfacă „Necesitatea". 

Insă Mântuitorul lumii nu poate încăpea în teoriile de 
mai sus, unde faptele lui Hristos apar ca o înscenare din 
partea unui Dumnezeu care îşi arată când iubirea, când 
mânia. Totul pare ca o luptă în interiorul Dumnezeirii, un 
spectacol cosmic dat de Dumnezeu pentru om, ca nu cumva 
omul să creadă că a fost iertat prea uşor. 

După teologia apuseană, păcatul strămoşesc a fost 
considerat drept neascultare faţă de ordinea juridică 
dumnezeiască (de vreme ce nu se vorbea decât de 
participarea la realităţi create), drept groaznică ofensă adusă 
dreptăţii dumnezeieşti şi, prin urmare, în mod just Satana a 
devenit organul pedepsitor nu doar al primilor oameni 
vinovaţi, ci şi al tuturor urmaşilor lor vinovaţi. Ideea de 
vinovăţie moştenită pentru ofensa adusă dreptăţii 
dumnezeieşti a degenerat în consecinţe extreme, omul fiind 
pedepsit de „justiţia divină", în baza unei „necesităţi" 
impersonale, pentru încălcarea săvârşită. 

Caracterul deformat şi exclusiv juridic şi legalist al 
ideii de jertfă în Protestantism stă de fapt la baza 
secularizării creştinismului în minţile oamenilor. Pentru 

aceştia, Hristos nu mai este Domnul Cel Preabun, care a 
venit să-i mântuiască, să-i restaureze şi să-i învieze, ci un 
judecător crud şi răzbunător, un adversar în tribunalul 
cosmic, dând sentinţe veşnice după Legea Irevocabilă a 
Necesităţii; iar un Dumnezeu care pedepseşte cu moartea pe 
păcătos, osândindu-1 la iadul veşnic, devine implicit 
principala cauză a răului. Vedeţi prin ce „minunată teologie" 
diavolul a reuşit să-i facă pe oameni să creadă că Dumnezeu 
se iubeşte doar pe Sine şi că El este motivul tuturor 
nenorocirilor, creatorul iadului şi al morţii, atâta timp cât 
iubirea Lui trebuie să se supună unei „necesităţi" 
impersonale, numită „legea satisfacţiei"! 

Ateismul este, de fapt, răzvrătirea omului împotriva 
unei astfel de teologii umaniste, împotriva dumnezeului 
tiran şi neîndurător din Catolicism şi Protestantism. 

După cum era şi firesc, învăţătura ortodoxă are o 
direcţie cu totul diferită de cea a Apusului. Moartea nu ne-a 
fost dată de Dumnezeu, ci am căzut în ea prin săvârşirea 
păcatului. Nu Dumnezeu este duşmanul nostru, ci voinţa 
noastră liberă pusă în slujba răului. Iadul este refuzul nostru 
liber de a primi dragostea lui Dumnezeu, căci nu putem 
învinovăţi lumina de bezna întunericului. 

Aşadar, prin singurul Hristos, nu lumea ci Omul (adică 
firea omenească) a fost răscumpărat din robia păcatului. Căderea 
omului ţine de nedesăvârşire, de aşezarea eului răzvrătit pe 
tronul lui Dumnezeu. Aici nu e vorba de vreo încălcare 
morală sau de ofensarea unei ordini juridice, ci despre 
moartea adusă de săvârşirea păcatului, de fisurarea şi 
distrugerea unei relaţii cu Dătătorul de Viaţă, despre 
zădărnicia mersului spre „asemănare", despre o falsificare 
ontologică şi urâţire fiinţială. Păcatul strămoşesc în Răsărit 
este văzut ca boală şi nu ca vinovăţie moştenită, ca o sămânţă 
a stricăciunii şi a morţii în firea omenească. Precum s-a 
îmbolnăvit firea omului în Adam prin stricăciunea 

neascultării şi astfel a pătruns în ea patimile, la fel ea a fost 
curăţită din nou prin jertfa pe Cruce a lui Hristos. De unde şi 
marea necesitate a Botezului şi a ascezei pe drumul omului 
spre desăvârşire, spre restaurare. 

Concepţia ortodoxă a mântuirii 

Mântuirea implică taine care sunt mai presus de o 
înţelegere simplistă. Pentru a o înţelege, noi oamenii folosim 
o serie de analogii, care uneori sunt mai elocvente decât 
expunerile sistematice. însuşi Hristos s-a folosit de parabole. 
Cunoaştem pilda fiului risipitor sau a celor zece fecioare. 
Acestea ne ajută să alcătuim anumite modele mintale, fără ca 
nici unul dintre ele să tâlcuiască desăvârşit taina 
dumnezeiască. Problema este dacă alegem acele analogii care 
ne apropie de adevăr sau dacă recurgem la scheme 
reducţioniste care ne duc la concepţii greşite. 

După cum am văzut, atât catolicii cât şi protestanţii 
folosesc metafora Judecătorului care ţine socoteala vinovăţiei 
şi aplică iertarea în urma consimţământului conştient al 
individului, prin „transferul" de neprihănire din contul lui 
Hristos în contul „credinciosului". Insă Scriptura şi Biserica 
ne înfăţişează pilde mult mai adânci şi mai apropiate de 
adevăr. 

Concepţia ortodoxă despre mântuire este în mod 
esenţial ontologică (ontos - fiinţă, existenţă). Conflictul nu 
este atât între vinovăţie şi justificare, cât între moarte şi viaţă. 
In concepţia juridică, Dumnezeu apare ca un Suveran care se 
supără pentru că nişte fiinţe create de El l-au călcat legea. în 
concepţia ontologică, Dumnezeu este sursa vieţii şi părăsirea 
Lui înseamnă în mod implicit moartea, văzută nu ca o 
pedeapsă, ci ca o lipsă a vieţii. 



50 



De ce avem nevoie de mântuire? 

Mântuirea implică ideea de a fi salvaţi de la ceva. Care 
este nenorocirea, năpasta de care trebuie să fim salvaţi? 
Protestanţii şi catolicii răspund: suntem salvaţi de pedeapsa 
lui Dumnezeu. Ortodocşii răspund: suntem salvaţi de la 
moarte, de la tirania patimilor păcătoase, de la pierderea 
ţintei noastre - restaurarea (cu ajutorul harului) după chipul 
şi asemănarea lui Dumnezeu. 

Baza înţelegerii ortodoxe apare clar în primele capitole 
ale Genezei. într-adevăr, Dumnezeu le spune primilor 
oameni: „Dacă veţi mânca din pomul acesta veţi murii" 
Concepţia juridică interpretează în mod forţat această 
declaraţie a lui Dumnezeu, ca şi cum Dumnezeu ar fi spus: 
„Dacă veţi mânca, vă voi ucide!" Dar Dumnezeu Cel de oameni 
iubitor nu spune aşa ceva. El grăieşte doar un lucru evident: 
dacă omul întoarce spatele izvorului vieţii, al luminii, atunci 
negreşit se îndreaptă către moarte, către întuneric. Moartea 
este o consecinţă naturală a păcatului, nu un decret de 
pedeapsă de la Dumnezeu. Apostolul Pavel ne învaţă că 
plata păcatului este moartea. Legătura dintre păcat şi moarte 
este directă, nu consecinţa unui decret al unui dumnezeu-şef 
care se supără şi se simte jignit. 

Păcatul afectează natura umană, o corupe şi o 
întinează. Ca urmare, omul îşi pierde scopul pentru care a 
fost creat, acela de a se uni cu Dumnezeu şi de a avea chipul 
şi asemănarea lui Dumnezeu. Apostolul Pavel scrie, „Toţi au 
păcătuit şi sunt lipsiţi de slava lui Dumnezeu." Observaţi că 
Apostolul nu scrie „Toţi au păcătuit şi acum Dumnezeu îi va 
ucide." Cuvintele Sfântului Pavel ne arată care este, de fapt, 
adevăratul nostru duşman: păcatul, păcatul care ne-a 
îmbolnăvit fiinţa, natura, şi ne-a schimbat din purtători ai 
vieţii şi slavei dumnezeieşti în purtători ai morţii. 

Prin urmare, trebuie să fim mântuiţi nu de mânia unui 
Dumnezeu supărat, ci de întunecarea şi zdruncinarea naturii 
noastre lipsită - prin păcat - de izvorul vieţii şi pătrunsă de 
moarte. Păcătuind, chipul lui Dumnezeu din noi s-a 
întunecat, bâjbâim spre asemănarea cu El, suntem orbi şi 
neputincioşi, slăbănogiţi de patimi şi mulţimea păcatelor în a 
mai păstra legătura cu Hristos Cel înviat, Viaţa şi Lumina 
noastră. Problema ţine nu de socoteala păcatelor, ci de starea 
căzută a fiinţei noastre. Nu Dumnezeu ne respinge, ci firea 
noastră stricată ne înlănţuie, fiind piedică între noi şi El. 
Suntem cu toţii bolnavi de păcat şi de moarte şi avem nevoie 
grabnică de tămăduire. De aceea, în Ortodoxie, mântuirea nu 
are un aspect juridic, ci unul duhovnicesc-terapeutic. 

Numai prin har 

Dar această vindecare de păcat şi de moarte nu poate 
avea loc prin eforturile omului. Orice efort individual de 
schimbare a naturii noastre este sortit eşecului. Toate faptele 
noastre bune nu au puterea de a ne mântui. Un om poate fi 
perfect din punct de vedere moral, se poate abţine de la orice 
păcat (teoretic), dar fără harul lui Dumnezeu rămâne 
pierdut. Numai iconomia şi lucrarea tainică a lui Dumnezeu 
pot schimba omul şi-1 pot reaşeza pe drumul care duce la 
unirea cu Dumnezeu. Dar aceasta cere cooperarea omului, 
nu doar ca o declaraţie de credinţă, nu doar ca o semnătură 
care să-1 treacă de partea cealaltă, ci ca o străduinţă continuă 
de a fi transformat prin puterea harului Duhului Sfânt. 

Semnificaţia lucrării lui Hristos 

în înţelegerea juridică a mântuirii, singurul fapt cu 
adevărat semnificativ a fost jertfa de pe cruce a lui Hristos, 
care a „satisfăcut mânia lui Dumnezeu". întrebat cum a fost 
mântuit, de obicei un neoprotestant răspunde, „Prin sângele 

lui Hristos". Fără a nega în nici un fel importanţa crucii şi a 
jertfei lui Hristos, ortodocşii văd lucrarea de mântuire într- 
un cadru mult mai cuprinzător. Pentru ortodocşi, întruparea, 
Crucea, învierea şi Şederea de-a dreapta Tatălui sunt aspecte 
tot atât de importante în lucrarea de mântuire. Crezul 
Bisericii le pomeneşte pe toate patru. 

întruparea 

Pentru neoprotestanţi, întruparea este un mijloc, o 
verigă necesară pentru a se ajunge la Cruce. Acest lucru 
naşte întrebarea: de ce a fost necesar ca Logosul să devină 
om? De ce nu ar fi putut Dumnezeu aduce jertfa mântuitoare 
în cer, fără să fi devenit om? Răspunsul ortodox este că 
întruparea nu a fost doar un mijloc (cum a fost, de exemplu, 
intrarea în Ierusalim înainte de condamnarea la moarte), ci 
un aspect esenţial al mântuirii. Prin întrupare, Logosul a luat 
natura noastră căzută, pentru ca mai apoi noi să putem lua 
natura Lui omenească îndumnezeită. întruparea reprezintă 
împlinirea unuia din scopurile creaţiei, Dumnezeu iubind 
Omul, dorind să se unească şi să se identifice cu creaţia Lui. 
El a luat natură umană pentru a putea transforma şi 
îndumnezei firea noastră: 

Care, Dumnezeu fiind în chip, n-a socotit o ştirbire a fi El 
întocmai cu Dumnezeu, ci S-a deşertat pe Sine, chip de rob 
luând, făcându-Se asemenea oamenilor, şi la înfăţişare aflându- 
Se ca un om, S-a smerit pe Sine, ascultător Jacându-Se până la 
moarte, şi încă moarte pe cruce. Pentru aceea, şi Dumnezeu L-a 
preaînălţat şi l-a dăruit Lui nume, care este mai presus de orice 
nume; ca întru numele lui Iisus tot genunchiul să se plece, al 
celor cereşti şi al celor pământeşti şi al celor de dedesubt. Şi să 
mărturisească toată limba că Domn este Iisus Hristos, întru 
slava lui Dumnezeu-Tatăl. (Filipeni 2.6-11) 

Dumnezeu S-a „golit" de Sine şi a luat asupra Sa 
natura umană 20 pentru ca prin aceasta să restaureze total 
Omul (nu lumea) 21 , aducându-1 la chipul cel dintâi. Omul se 
poate acum goli de sine (de păcat, moarte şi egoism) şi poate 
fi părtaş prin har, firii îndumnezeite a lui Hristos. Unul din 
Părinţii Bisericii a spus, „Hristos s-a făcut Om pentru ca 
omul să se îndumnezeiască". Dacă această smerită golire 22 a 
lui Hristos a continuat în cursul întregii Lui vieţi, culminând 
cu răstignirea pe cruce, golirea noastră de păcătoşenia firii 
umane are şi ea loc în cursul întregii vieţi, printr-un proces 
continuu de îndumnezeire, de theosis. 

Jertfa de pe Cruce 

Hristos a purtat păcatele noastre în trupul său pe cruce. 
Dar jertfa Lui nu a fost adusă doar lui Dumnezeu, ci şi 
naturii umane. Jertfa Lui reprezintă cea mai înaltă dăruire a 
dragostei, un act în care, în mod suprem, natura umană este 
golită de orice egoism şi dăruită total lui Dumnezeu. El a 
murit pentru păcat, şi, unindu-ne cu El, ne unim cu moartea 
Lui. Atunci când omul este în Hristos şi Hristos este în om, 
omul participă într-un mod tainic, dar real, la această moarte. 
Păcatul a fost spălat şi omul poate primi o natură nouă, 
închinată cu totul lui Dumnezeu. Această îmbrăcate cu Hristos 
are loc prin participarea la tainele Bisericii, prima fiind 
Botezul: „Au nu ştiţi că toţi câţi în Hristos Iisus ne-am botezat, 
întru moartea Lui ne-am botezat?" (Romani 6.3) 



20 Hristos având cele două firi - dumnezeiască şi omenească şi după înviere. 

21 Hristos nu s-a răstignit pentru lume, pentru ceva impersonal (creând un 
cont din care lumea ar putea apoi face credit pentru dobândirea mântuirii) sau 
pentru cele ale lumii (bunăstare, progres, salarii). Numele de botez arată 
(re)naşterea noastră ca persoană vrednică de împărăţia lui Hristos şi moartă 
pentru deşertăciunea acestei lumi. 

22 Termenul grecesc folosit de teologi este acela de kenosis. 

învierea 

în timp ce pentru protestanţi învierea este doar o 
confirmare a dumnezeirii lui Hristos şi un semn al acceptării 
jertfei Lui de către Dumnezeu-Tatăl, pentru ortodocşi ea 
înseamnă mult mai mult. Lucrarea lui Hristos nu s-a încheiat 
pe cruce, ci s-a continuat în Iadul cel mai adânc. După 
moartea Sa pe cruce, Hristos s-a coborât în Iad, urmând 
drumul parcurs de toţi oamenii. Dar Iadul nu L-a putut 
cuprinde pe Fiul lui Dumnezeu, care a rupt legăturile morţii, 
nu numai pentru Sine, ci şi pentru toţi cei care s-au unit şi se 
unesc cu El. Ca urmare, moartea a fost omorâtă şi nu-i mai 
poate ţine în braţele ei pe cei care sunt ai lui Hristos: „Dar 
acum Hristos a înviat din morţi, fiind începătură (a învierii) celor 
adormiţi." (I Corinteni 15.20) 

în lucrarea Lui de mântuire, Hristos a biruit moartea şi 
porţile Hadesului. Şi aceasta este o parte, un aspect al 
mântuirii noastre. 

Şederea de-a dreapta Tatălui 

Dar lucrarea de mântuire a lui Hristos se continuă şi 
prin şederea Sa de-a dreapta Tatălui, mijlocind pentru noi. 
Hristos este începătura mântuirii noastre, Cel care a deschis 
prin natura lui umană un nou drum, pe care îl putem urma 
şi noi, fiind în mod tainic uniţi cu El, parte din Trupul Lui. 

Am trecut foarte repede peste această prezentare 
sumară (şi cine ar putea să o descrie în întregime?) a lucrării 
de mântuire a lui Hristos. Este important să reţinem că 
adevărata mântuire a adevăratului Hristos apare nu ca o 
lucrare într-un tribunal cosmic, în care jignirea lui 
Dumnezeu trebuie satisfăcută, ci ca o jertfă prin care se 
restaurează firea umană şi întreaga creaţie. Cu alte cuvinte, 
în mod esenţial mântuirea are un caracter fiinţial, unul care 

schimbă esenţa lucrurilor, şi nu un registru juridic al 
ofenselor noastre. 

în Ortodoxie, Dumnezeu nu apare ca un stăpân jignit, 
ci ca un iubitor de oameni. Ca în pilda fiului risipitor, Tatăl 
este Unul care iubeşte şi iartă, gata oricând să-Şi primească 
fiul înapoi. Este necesar doar ca fiul să se întoarcă acasă. In 
această fundamentală pildă nu se menţionează nici ideea 
substituţiei legale, nici ideea satisfacerii mâniei divine. 

Ne putem întreba ce se întâmplă atunci când un tată 
bun descoperă păcat sau stricăciune în fiul său. Este oare 
însetat de a-şi satisface mânia şi de a restabili justiţia, prin 
pedepsirea fiului? Nu este el mai degrabă doritor să schimbe 
natura fiului său? Nu vrea tatăl mai degrabă să-1 facă drept, 
aşa cum era înaintea plecării (adică a căderii omului din rai)? 
Dar această scoatere a fiului din starea (de)căzută nu se face 
fără jertfă, fără pătimire. Tatăl fiului risipitor a trebuit să-1 
aştepte, să-1 cureţe şi să-1 spele de murdăria lumii. 

Concepţia juridică a mântuirii creează o altă 
problemă. într-adevăr, lucrarea de mântuire a lui Hristos 
apare ca o rezolvare a unui conflict în interiorul Dumnezeirii, 
conflictul dintre justiţie şi dragoste. Pastorul baptist Iosif Ton 
descrie acest presupus conflict în cartea sa Să ne cunoaştem 
crezul: 

Aşadar, problema lui Dumnezeu este aceasta: pe de-o parte, 
dreptatea Lui îl obligă să ne ucidă şi, pe de altă parte, 
Dumnezeu fiind dragoste, dragostea Lui îi spune: „Găseşte o 
cale prin care să poţi îndreptăţi pe oameni, o soluţie prin care 
să-i poţi justifica. 

Acest fel de a vedea lucrurile ne duce lesne către o 
erezie în care am considera „justiţia" lui Dumnezeu ca pe o 
realitate de sine-stătătoare, ca pe o Necesitate impusă din 
afara lui Dumnezeu. Este ca şi cum am recunoaşte o realitate 
supra-dumnezeiască, o lege supremă căreia însuşi 

Dumnezeu trebuie să i se supună. în Biserica Ortodoxă o 
astfel de idee a unei Justiţii universale este socotită erezie. 
Dreptatea lui Dumnezeu se referă la bunătatea lui 
Dumnezeu, şi între dreptatea şi dragostea Lui nu există nici 
un conflict. Dumnezeu este drept pentru că din El izvorăsc 
doar acte de bunătate şi dragoste. Faţă de om, justiţia poate 
exista ca ceva exterior şi deasupra naturii umane. Dar atunci 
când vorbim de dreptatea lui Dumnezeu vorbim, de fapt, 
despre actele Lui drepte şi bune, care izvorăsc din natura Lui 
iubitoare. 

Concepţia juridică apuseană conduce chiar la o 
distorsionare a învăţăturii despre Sfânta Treime. într-adevăr, 
după această concepţie apuseană, Tatăl este mâniat pe noi 
până la jertfa Fiului, iar Duhul Sfânt lucrează în credincioşi 
numai după ce această jertfă este executată de Hristos şi 
însuşită de individ. Este ca şi cum Cele Trei Persoane ar avea 
scopuri sau direcţii diferite. Dar în întreaga istorie a 
mântuirii vedem pe Cele Trei Persoane dimpreună 
lucrătoare în opera de mântuire. 

în timp ce în concepţia juridică, Hristos rezolvă 
conflictul dintre justiţie şi dragoste, în Ortodoxie Hristos 
rezolvă conflictul dintre moarte şi viaţă. Pentru ortodocşi, 
Dumnezeu este întotdeauna drept şi întotdeauna iubitor de 
oameni, iar Hristos a venit să-i scape pe oameni nu de mânia 
unui tiran jignit, căruia Necesitatea Justiţiei îi cerea să ne 
pedepsească, ci de moartea pe care singuri ne-am ales-o şi 
din care nu puteam ieşi singuri. Hristos a creat Omul înnoit, 
Omul îndumnezeit, plăcut Tatălui şi pătruns de energiile 
Duhului Sfânt. Prin Tainele Bisericii noi ne unim şi ne 
sfinţim unindu-ne, după har, cu persoana Mântuitorului 
Hristos. 

Ţinta credinciosului nu este aşadar obţinerea ştampilei 
de intrare în cer prin acceptarea mintală a jertfei lui Hristos, 
ci unirea personală, directă şi totală cu natura hristică, co- 

participare care a fost făcută posibilă de către Hristos. Ţinta 
este „eu în Hristos şi Hristos în mine", aşa cum îndeamnă 
Apostolul Pavel în Galateni 2.20: 

M-am răstignit împreună cu Hristos; şi nu eu mai trăiesc, ci 
Hristos trăieşte în mine. Şi viaţa de acum, în trup, o trăiesc în 
credinţa în Fiul lui Dumnezeu, Care m-a iubit şi S-a dat pe 
Sine însuşi pentru mine. 

Tot aşa şi Apostolul Petru descrie ţinta noastră nu ca pe o 
scăpare de iad, ci ca pe o părtăşie cu Firea omenească cea 
îndumnezeită a lui Hristos: 

Dumnezeiasca Lui putere ne-a dăruit toate cele ce sunt spre 
viaţă şi spre bună cucernicie, făcându-ne să cunoaştem pe Cel ce 
ne-a chemat prin slava Sa şi prin puterea Sa, prin care El ne-a 
hărăzit mari şi preţioase făgăduinţe, ca prin ele să vă faceţi 
părtaşi dumnezeieştii firi, scăpând de stricăciunea poftei celei 
din lume. (11 Petru 1.3,4) 

Cum suntem mântuiţi? 

Răspunsul pe care îl dau protestanţii sau 
neoprotestanţii la această întrebare este o continuare a 
concepţiei lor juridice cu privire la mântuire. Dacă jertfa lui 
Hristos a avut caracterul unei tranzacţii legale, în care s-a 
plătit pentru o anumită vinovăţie prin executarea unei 
pedepse, atunci primirea acestei mântuiri este tot o tranzacţie 
legală, în care omul trebuie să semneze printr-un act bine 
stabilit în timp. Acest act este descris prin diferite expresii, 
cum ar fi „şi-a predat viaţa lui Dumnezeu", „L-a primit pe 
Hristos în inima lui" sau „L-a primit pe Hristos ca mântuitor 
personal". înainte de acest act, omul este pierdut. După acest 
act, omul este „mântuit". 

Ce se poate spune atunci despre milioanele de 
credincioşi care de-a lungul veacurilor L-au iubit pe 
Dumnezeu, dar nu au cunoscut practica neoprotestantă a 
rugăciunii de predare? A fost oare Biserica lui Hristos un 
eşec total timp de 1600 de ani pentru că nu a cunoscut 
această practică neoprotestantă? Se află oare în iad martirii 
din timpul persecuţiei lui Diocleţian pentru că au fost 
botezaţi ca prunci şi au crezut toată viaţa, fără a avea o 
experienţă de convertire? 

Atât Scriptura cât şi tradiţia milenară a Bisericii ne 
prezintă o concepţie mult mai bogată cu privire la primirea 
mântuirii. Concepţia neoprotestantă este seducătoare prin 
logica ei, dar sărăceşte şi forţează învăţătura Scripturii. 
Neoprotestanţii pun un semn de identitate între convertire 
şi mântuire. Dar convertirea este un asentiment mintal, un 
eveniment necesar în viaţa celor care nu L-au cunoscut 
niciodată pe Hristos. Ea reprezintă doar un început de drum. 
Multe din experienţele descrise în Faptele Apostolilor sunt 
experienţe de convertire pentru că acolo este vorba de o 
lume care nu ştia nimic despre Hristos. Convertirea era 
necesară pentru cei care fuseseră farisei sau păgâni. Era 
normal, ca la un anumit moment, aceştia să-şi schimbe 
concepţiile, să fie convertiţi. 

De ce avem nevoie de mântuire? Pentru că în mod 
natural ne aflăm în păcat şi în moarte şi suntem despărţiţi de 
Dumnezeu. Mântuirea înseamnă întoarcere către viaţă, unire 
cu Hristos şi restaurare a naturii noastre, înfăptuită numai 
prin împreuna-lucrare a omului cu puterea harului lui 
Dumnezeu. 

îndreptăţire şi sfinţire 

Protestanţii şi neoprotestanţii văd o deosebire esenţială 
între îndreptăţire (justificare) şi sfinţire. Pentru ei, 

îndreptăţirea este un act exterior făcut de Dumnezeu de la 
distanţă, în care omul este declarat drept. Fiind declarat 
drept, omul este mântuit. în această concepţie, îndreptăţirea 
este pur exterioară şi nu afectează natura omului. In cele din 
urmă, omul este mântuit printr-un acord dat la lucrarea lui 
Hristos. 

Dar şi în protestantism se recunoaşte nevoia ca natura 
omului să fie schimbată. Protestanţii văd această schimbare 
în lucrarea de sfinţire. Sfinţirea operează, spun protestanţii, 
în cei care au fost deja justificaţi sau mântuiţi. 

Dar Scriptura nu separă îndreptăţirea şi sfinţirea în 
acest mod. Cele două apar împreună, ca o singură lucrare ce 
schimbă fiinţa omului. De multe ori confuzia apare dintr-o 
citire greşită a Epistolei către Romani, în care Apostolul 
Pavel foloseşte în mod repetat termenul de îndreptăţire. 
Sfântul Pavel foloseşte acest termen deoarece se afla într-o 
controversă cu iudeii timpului său, care vedeau şi ei 
mântuirea în termeni juridici, dar bazată pe faptele legii. 
Iudeilor care declarau că sunt drepţi prin ţinerea legii, Pavel 
le răspunde că îndreptăţirea noastră se dobândeşte nu prin 
faptele legii, ci prin credinţa în Hristos. Ca şi ei, Pavel 
vorbeşte despre îndreptăţire, dar le răstoarnă argumentul. 
Dar nici pentru Pavel îndreptăţirea nu este un act exterior, ci 
o realitate dinamică ce se primeşte prin credinţa care implică 
o participare a omului. îndreptăţirea este un proces care se 
dezvoltă în om prin puterea Duhului Sfânt, care ne uneşte cu 
Hristos şi prin deplina cooperare a omului: 

- în Romani 1.5, Apostolul Pavel ne spune că el cheamă 
neamurile nu doar la credinţă, ca o consimţire la o doctrină, ci la 
ascultarea credinţei. Această ascultare implică un efort personal. 

- în Romani 6.12, Pavel ne îndeamnă, „Deci să nu 
împărătească păcatul în trupul vostru cel muritor, ca să vă 
supuneţi poftelor lui." Din nou, este vorba de o ascultare care cere 
efort personal, nu doar de o adeziune sau de o invitaţie a lui 
Hristos în viaţa noastră. 

- în Romani 8.17, Pavel introduce o condiţie a mântuirii care 
transcende acordul mintal. „Şi dacă suntem fii, suntem şi 
moştenitori - moştenitori ai lui Dumnezeu şi împreună-moştenitori 
cu Hristos, dacă pătimim împreună cu El, ca împreună cu El să ne 
şi preamărim." 

- In I Corinteni 1.30, Pavel uneşte sfinţirea cu 
răscumpărarea şi ne arată că le primim prin unirea cu Hristos: 
„Din El, dar, sunteţi voi în Hristos Iisus, Care pentru noi S-a 
făcut înţelepciune de la Dumnezeu şi dreptate şi sfinţire şi 
răscumpărare. " 

- îndreptarea şi sfinţirea sunt alăturate şi în I Corinteni 
6.11: „Dar v-aţi spălat, dar v-aţi sfinţit, dar v-aţi îndreptat în 
numele Domnului Iisus Hristos şi în Duhul Dumnezeului 
nostru." Sfinţirea şi îndreptarea nu apar ca fiind esenţial diferite. 

- în Galateni 5.5, Pavel foloseşte termenul de îndreptare într- 
un sens dinamic, diferit de sensul static după care am fi declaraţi 
drepţi în urma unei tranzacţii legale. El scrie, „Căci noi aşteptăm 
în Duh nădejdea dreptăţii din credinţă." Aceasta înseamnă că 
îndreptarea este ceva care se dezvoltă în noi prin preschimbarea 
firii noastre şi unirea continuă cu Trupul lui Hristos, prin Duhul 
Sfânt. 

- în Filipeni 2.12, Pavel ne îndeamnă: „cu frică şi cu 
cutremur lucraţi mântuirea voastră". Aceasta exclude conceptul 
protestant după care am fost mântuiţi odată pentru totdeauna prin 
actul precis al invitării lui Hristos în viaţa noastră. 

Pentru Apostolul Pavel, sfinţirea şi îndreptarea sunt 
parte a aceluiaşi proces dinamic. El nu vorbeşte niciodată de 
cei care au fost îndreptaţi ca fiind o categorie separată de a 
celor care au fost sfinţiţi. El nu vorbeşte despre o mântuire 
care se capătă prin justificarea declarată de Dumnezeu în 
urma acordului nostru mintal. îndreptarea apare ca un 
proces dinamic, într-o mântuire la care se lucrează prin 
strădanie şi nevoinţă de-a lungul întregii noastre vieţi. 

Fiind posibilă numai în urma lucrării lui Hristos şi prin 
puterea Duhului Sfânt, mântuirea este un proces care cere nu 

numai acordul, dar şi efortul omului. Scriptura conţine 
nenumărate texte care vorbesc despre acest efort: 

- în Predica de pe Munte, Hristos vorbeşte despre 
schimbarea firii umane şi nu despre un acord mintal. Toate 
fericirile se referă la o schimbare a naturii, nu la acordul mintal. 
Hristos promite binecuvântarea Sa pentru cei care arată o 
schimbare în natura lor. Aceştia sunt cei umili, blânzi, milostivi şi 
cu inima curată. 

- în ceea ce priveşte acordul mintal, Hristos ne spune, „Nu 
oricine îmi zice: Doamne, Doamne, va intra în împărăţia cerurilor, 
ci cel ce face voia Tatălui Meu Celui din ceruri." Condiţia nu este 
nici măcar sinceritatea, ci împlinirea voii Tatălui. Cu alte cuvinte, 
recunoaşterea mintală a lui Hristos ca Domn nu este suficientă. 

- Hristos ne învaţă, de asemenea, că mântuirea cere un efort 
personal: „Din zilele lui Ioan Botezătorul până acum împărăţia 
cerurilor se ia prin străduinţă şi cei ce se silesc pun mâna pe 
ea." Matei 11.12. 

- Apostolul Petru ne îndeamnă în II Petru 1.5-11 „să ne 
dăm toată silinţa ... pentru a primi din belşug intrare în 
împărăţia lui Dumnezeu" '. Şi aici mântuirea apare ca o strădanie a 
cărei răsplată este intrarea din belşug în împărăţia lui Dumnezeu. 

Episcopul ortodox englez Kalistos Ware descrie 
mântuirea în felul următor: 

... mântuirea este mai mult decât o schimbare externă a 
statutului nostru juridic, şi mai mult decât o „imitare a lui 
Hristos" prin comportarea noastră morală. Mântuirea este nu 
mai puţin decât o transformare atot-cuprinzătoare a umanităţii 
noastre. A fi mântuit înseamnă a participa cu toată natura 
noastră la puterea, bucuria şi slava lui Dumnezeu. înseamnă a 
afirma clar şi într-un mod realist, „ Viaţa Lui este a mea". 

Mântuirea nu se împlineşte deci printr-un act unic de 
„primire a lui Hristos în inimă", ci este un proces de o viaţă, 
care cere strădania şi participarea omului. 

Credinţa şi faptele 

Mântuirea se primeşte prin credinţă. Dar distincţia pe 
care protestanţii şi neoprotestanţii o fac între fapte şi credinţă 
este pentru ortodocşi lipsită de sens. 

într-adevăr, ne întrebăm, asemenea lui Iacov în 
Epistola sa, ce înseamnă credinţă fără fapte? Este un nonsens. 
Toate exemplele de credinţă pe care le găsim în Scriptură 
sunt exprimate prin fapte. Credinţa adevărată este 
întotdeauna credinţa faptelor. Dar nici faptele făcute în afara 
credinţei nu au vreo valoare înaintea lui Dumnezeu. 
Credinţa şi faptele nu sunt separate, nici nu decurg una din 
alta într-o legătură de cauză şi efect, ci sunt concomitente. 
Ele se află, după cum spun teologii ortodocşi, într-o relaţie 
de sinergie, de împreună-lucrare. Una nu poate avea loc fără 
cealaltă. Aşa cum natura umană şi cea dumnezeiască a lui 
Hristos se află într-o relaţie de sinergie, tot aşa şi faptele şi 
credinţa. A fi mântuit prin credinţă nu înseamnă a fi mântuit 
în urma unui proces mintal, prin acceptarea, chiar sinceră, a 
unei afirmaţii, ci în urma credinţei care se manifestă prin 
fapte. 

In acelaşi timp, Ortodoxia respinge ideea că faptele 
bune ne-ar crea merite prin care să fim mântuiţi. Conceptul 
de „merit" are o bază juridică, legală, pe care am văzut că 
Ortodoxia o respinge. Orice idee că omul şi-ar putea reduce 
vina prin meritele faptelor bune este străină de gândirea 
ortodoxă. Şi totuşi faptele sunt importante, dar nu pentru 
„meritele" lor, ci pentru puterea pe care o au de a ne 
transforma. Stăruinţa creştinului ortodox de a face sfinte 
fapte bune conduce la îndumnezeirea sa, la împărtăşirea cu 
Trupul Dumnezeiesc. Faptele sunt importante în mântuirea 
noastră nu prin meritele pe care le-ar câştiga pentru noi, ci 
prin transformarea noastră lăuntrică. 

Sfântul Serafim din Sarov dă o explicaţie foarte 
frumoasă importanţei faptelor. El spune, folosind un limbaj 
metaforic, că prin faptele noastre bune noi „dobândim Duh 
Sfânt". Asemenea unui negustor care vinde lucrurile de care 
nu are nevoie şi cumpără altele mai de preţ, tot aşa şi noi ne 
golim de noi înşine, ne scuturăm de egoismul nostru şi 
primim deplin Duhul Sfânt în viaţa noastră. Golirea noastră 
de păcat prin practicarea sfintelor fapte bune are ca urmare 
umplerea de harul preasfânt. Faptele noastre bune nu au ca 
scop acumularea de merite, ci transformarea fiinţei noastre şi 
sporirea pe cale mântuirii. Nu este vorba de o stare juridică, 
ci de una ontologică, de restaurarea chipului nostru lăuntric. 

Concepţia maximală privitoare la mântuire 

Dacă mântuirea ar fi salvare de iad şi bilet de intrare în 
cer, atunci ar fi natural să ne întrebăm „Care sunt condiţiile 
minime pentru a fi mântuiţi?" De cele mai multe ori, 
protestanţii sau neoprotestanţii răspund exact la această 
întrebare atunci când descriu mântuirea, spunând: „Singura 
condiţie a mântuirii este credinţa în Iisus Hristos". Ei insistă 
asupra învăţăturii lor că faptele bune, Biserica, tainele, 
liturghia şi icoanele nu sunt necesare mântuirii, sau sunt 
chiar dăunătoare, pentru că abat pe om de la „puritatea" 
credinţei simple în Domnul Iisus. 

Dar dacă mântuirea este unirea cu Hristos şi 
îndumnezeirea omului, atunci întrebarea este alta: „Care 
sunt toate lucrurile care îmi ajută să fiu mântuit?" Scriptura 
şi Tradiţia ortodoxă oferă un răspuns cuprinzător la această 
întrebare. Acest răspuns împreunează toate acele aspecte pe 
care protestanţii le resping. Pentru ortodocşi nu numai 
credinţa, dar şi faptele bune, Biserica, liturghia, preoţii, 
icoanele, rugăciunile, posturile şi asceza, toate au un rol în 
mântuirea omului. 

Protestanţii întrebă: „Ce nevoie aveţi de icoane?" sau 
„Ce nevoie aveţi de preoţi sau de liturghie?" Ortodocşii 
răspund: „Toate acestea sunt date pentru (nu în locul) 
mântuirea noastră, pentru că ne ajută să ne unim cu Hristos, 
să ne curăţim inimile, să ne restaurăm chipul dobândit la 
botez, primind harul dumnezeiesc." 

în concepţia ortodoxă, omul se uneşte cu Hristos 
printr-o credinţă care lucrează, şi această unire aduce în 
fiinţa omului îndreptăţire şi sfinţire. Aşa cum mărturiseşte 
Apostolul Petru, scăpând de stricăciunea poftei din lume, ne 
facem părtaşi harului dumnezeiesc. Tainele Bisericii şi 
participarea activă la viaţa Trupului lui Hristos contribuie 
tocmai la această unire mistică între drept-credincioşi şi 
Hristos. Botezul este identificarea - nu doar simbolică, ci 
reală - cu Moartea şi învierea lui Hristos, iar Euharistia este 
identificarea - nu doar simbolică, ci reală - cu Trupul lui 
Hristos. Tainele restaurează nu doar mintea şi inima, ci 
întreaga natură umană, care se pătrunde de harul cel 
dumnezeiesc. 

Există mântuire în afara Bisericii lui Hristos? A osândi 
sau a mântui pe om sade numai în judecăţile cele tainice ale 
lui Dumnezeu. Hristos ne încredinţează că în Biserică, Duhul 
Sfânt lucrează lămurit la mântuirea drept-credincioşilor prin 
Sfintele Taine, iar pentru cei din afara Bisericii, Duhul Sfânt 
lucrează neîncetat chemarea lor la mântuire. Aceasta nu 
înseamnă că toţi ortodocşii se vor mântui, iar toţi ceilalţi se 
vor osândi. Nu se vor mântui cei ce nu vor să se mântuiască, 
acei care au arătat în această viaţă că nu vor să fie alături de 
Hristos în împărăţia Cerurilor, acei care nu au avut haină de 
nuntă (cea a Botezului) sau untdelemn ca fecioarele cele 
înţelepte (harul Duhului Sfânt). Şi mai ştim că păgânii, 
ereticii, schismaticii şi apostaţii vor avea de dat un răspuns 
greu, foarte greu în ziua Judecăţii. 

între neoprotestanţi există mulţi credincioşi sinceri, 
care II iubesc cu adevărat pe Hristos şi mulţi dintre aceştia 
nu au cunoscut niciodată Ortodoxia sau au auzit doar lucruri 
false despre ea, însă este nevoie de mult mai mult decât 
sinceritate pentru a câştiga mântuirea. 



Biserica Ortodoxă a păstrat în tradiţia şi în practicile ei 
adevărul întreg al mântuirii, ca o împlinire a chemării 
omului de a se transforma după chipul şi asemănarea lui 
Dumnezeu, de a se îndumnezei prin har. Pentru ortodocşi, 
mântuirea nu înseamnă o schimbare a statutului juridic, ci o 
schimbare tainică dar şi văzută a naturii umane, prin unirea 
cu Hristos. Această schimbare a fost făcută posibilă de 
Hristos prin întruparea, Răstignirea, învierea şi Şederea Lui 
la dreapta Tatălui. Ea este săvârşită de Duhul Sfânt prin har 
în cel dreptcredincios, cu deplina participare a omului. Toate 
aspectele vieţii Bisericii contribuie şi sunt instrumente ale 
acestei mântuiri: tainele, închinarea, viaţa de asceză, 
rugăciunea, sfintele fapte bune. Mântuirea nu este un act, ci 
un proces care se continuă în tot cursul vieţii 
binecredinciosului. Mântuirea nu are un aspect legal, ci unul 
terapeutic, de restaurare fiinţială a chipului omenesc înnegrit 
de patimi şi vătămat de păcate. 

Biserica Ortodoxă, văzută nu ca o instituţie umană ci ca 
Trup al lui Hristos, ca una, sfântă, apostolică şi sobornicească 
alcătuire divino-umană, este singura dătătoare de viaţă şi de 
mântuire prin Tainele, Predania şi învăţăturile ei. 

Principalele trăsături ale 

grupărilor pseudocreştine. 

Sectologie. 

Moştenirea lui Luther 





Capitolul iv 



Principalele trăsături ale 
grupărilor pseudo creştine 



Ce este o sectă? 

Prin definiţie, secta este o grupare care s-a 
desprins dintr-o structură sau organizaţie 
iniţială, în scopul corectării unor pretinse abateri 
doctrinare atribuite structurii-mamă. Există, de asemenea, 
secte desprinse din alte secte. 

Putând lua forma unui grup sau a unui cult religios, 
secta este caracterizată printr-un devotament, venerare sau 
dedicare exagerată faţă de o persoană, o idee sau un obiect, 
folosind în acest scop tehnici de manipulare şi control cum ar 
fi: izolarea de prieteni şi membri ai familiei, exploatarea 
slăbiciunilor sufleteşti, folosirea unor metode psihice pentru 
a mări sugestibilitatea şi supunerea, controlul informaţiilor, 
anularea individualităţii sau a judecăţii critice, limitarea 
„influenţelor" exterioare, promovarea dependenţei faţă de 
„adunare" şi teama de a o părăsi etc. - pentru atingerea 
scopurilor liderilor de grup, în defavoarea societăţii, dar mai 
ales a membrilor şi a familiilor lor. 

Sectele pretind o anumită poziţie favorizată şi 
exclusivistă pentru ideologie sau pentru conducătorii lor, 
ceea ce le aşează în opoziţie cu societatea şi/ sau cu familia. 
Ele adoptă atitudini făţarnice, propagandistice, pentru a 
câştiga noi membri. într-o lume în care cifrele vorbesc, un 
număr cât mai mare de adepţi creează sectanţior iluzia de 
„adevăr" asupra învăţăturii lor religioase. 



Caracteristicile unei secte 

Vom prezenta mai jos câteva dintre aspectele care 
caracterizează sectele religioase, cu precizarea că aceste 
trăsături nu se regăsesc cumulativ, ci variază destul de mult 
de la o grupare la alta. 

1. Ruptura abruptă cu creştinătatea istorică 

Secta crede că Biserica întemeiată pe piatra credinţei 
Apostolilor a devenit apostată la scurt timp după moartea 
Apostolilor (fiind înghiţită de păgânătate), şi că Dumnezeu, 
după un „vid creştin" de 1700-1900 ani, le-a dat mai apoi 
conducătorilor sectei o nouă lumină asupra adevărului 
mântuitor. In consecinţă, secta a respins învăţătura Bisericii, 
vestită întregii suflări timp de două milenii, a dat sensuri noi 
cuvintelor dintru începuturi şi, separându-se de Creştinismul 
istoric, şi-a revendicat, treptat, drepturi şi autoritate. 

Astfel, pentru secte, istoria Bisericii este o chestiune 
simplă: de pe vremea lui Hristos nu s-a întâmplat cu adevărat 
nimic important în Biserică, până când fondatorul sectei a 
început „reorganizarea" a ceea ce este salutat acum ca 
singurul popor adevărat al lui Dumnezeu. Secta se bucură de 
separarea iniţiată a întemeietorilor săi şi este foarte 
mulţumită să rămână separată. 

2. Blocarea în perfecţionism 

Membrii sectei se cred mântuiţi şi se simt mult mai 
sfinţi faţă de cei din alte grupări religioase, mai ales faţă de 
membrii Bisericii istorice. Pentru sectă nu este importantă 
vederea lăuntrică a păcatelor personale şi lupta cu patimile, 
deoarece adepţii se cred deja la înălţimea aşteptărilor şi la 
măsura îndeplinirii a ceea ce vrea Dumnezeu de la ei. 
Membrii sectelor se laudă cu ceea ce fac, pretinzând că 
ascultă „desăvârşit" de Dumnezeu şi săvârşesc „perfect" 
lucrări pe care alţii le neglijează. Ei cred că Dumnezeu 
foloseşte măsura lor, în ceea ce priveşte faptele oamenilor, şi 
se consideră singurii care satisfac acest tipar. Rămânerea în 
sectă şi dependenţa ideologică sunt „suficiente" mântuirii. Ca 
urmare, toate celelalte grupări sunt considerate moarte 
spiritual, ipocrite şi creştine doar cu numele. 

3. Tendinţa de a supra-aprecia lucrurile secundare. 
Monopolul asupra Scripturii 

Mai precis, sectele tind să ia anumite chestiuni 
secundare şi să le dea o importanţă mai mare decât li se 
cuvine, în timp ce adevărurile esenţiale sunt nesocotite. 
Rezultatul este că „teologia" sectei devine unilaterală şi 
deformată. De obicei, noile „adevăruri" religioase sunt cele 
care au dus la naşterea sectei sau care menţin acum 
separarea. Au tipărit şi folosesc traduceri distorsionate ale 
Scripturii, după care-şi justifică dogmele teologice. Membrii 
sectelor au versete speciale în Scriptură, pe care numai ei le 
înţeleg corect şi pe care le consideră providenţiale în 
susţinerea teologiei lor. 



71 



4. Comunitatea exclusivă a celor mântuiţi 

Secta se absolutizează pe sine prin pretenţia că numai 
ea ar reprezenta comunitatea celor mântuiţi/ iluminaţi/ aleşi. 
Prin contrast, Biserica este fie apostată, fie unealta diavolului. 
Membrii sectei sunt prezentaţi ca sfinţi, în timp ce păcatele 
celorlalţi sunt hiperbolizate. Dumnezeu devine astfel 
proprietatea cultului, El judecându-i pe toţi oameni după 
„legile şi învăţăturile" lăsate de întemeietorii şi căpeteniile 
sectei. Adepţii dobândesc astfel o misiune specială, făcându-i 
pe ceilalţi să creadă că Dumnezeu îi foloseşte numai pe 
membrii sectei ca instrumente pentru a-şi revela voia şi 
adevărul Său. Secta se ridică pe sine la poziţia tranşantă a lui 
Hristos, aplicându-şi cuvintele Lui: „ Cine nu este cu Mine, este 
împotriva Mea." Sectarii nu se mulţumesc cu atitudinea pe 
care Mântuitorul a recomandat-o ucenicilor Săi: „ Cine nu este 
împotriva voastră, este pentru voi" (Luca 9.50). 

5. Rolul central al grupării în sfârşitul lumii 

Secta este convinsă că a luat naştere conform unui plan 
special al lui Dumnezeu, pentru a umple golul lăsat de 
Biserica depărtată de la credinţa adevărată. Deseori naşterea 
sectei este precedată de „prooroci" şi „proorociri", „viziuni", 
„semne cereşti" şi „minuni", care încredinţează şi justifică 
adepţilor momentul istoric şi rolul „deosebit" al cultului în 
eshatologia lumii. Sfârşitul lumii joacă un rol determinant în 
teologia grupării: întreg globul pământesc devine arena pe 
care se va desăvârşi glorificarea sectei, atunci când toţi ceilalţi 
vor fi nimiciţi sau osândiţi la iad. Deşi gruparea religioasă 
poate fi mică şi neînsemnată, atunci când vine ziua încheierii 
socotelilor, ea va primi de la Dumnezeu locul de onoare pe 
care îl merită, deoarece a fost mesagera, singura care a 
pregătit revenirea lui Hristos şi va participa alături de 

Dumnezeu la judecata finală. Iisus Hristos însă avertizează: 

„Mulţi de la răsărit şi de la apus vor veni şi vor sta la masă cu 
Avraam, cu Isaac şi cu Iacov în împărăţia cerurilor. Iar fiii 
împărăţiei vor fi aruncaţi în întunericul cel mai din afară" (Matei 
8.11-12). 

6. Conducătorul harismatic sau chemarea mesianică 

Toţi întemeietorii de secte s-au îngrijit să-şi consolideze 
în grupare un statut mesianic, moştenit apoi în mod 
„automat" de urmaşii liderilor. Aceştia, fie se consideră 
Dumnezeu, fie numai ei interpretează Scripturile aşa cum ar 
voi Dumnezeu, dând interpretări „infailibile", care nu pot fi 
contestate de membri. Conducătorul este auto-numit şi nu se 
subordonează nici unei alte autorităţi. El hotărăşte cum 
trebuie să gândească, să reacţioneze sau să simtă membrii în 
diferite situaţii ale vieţii. Dumnezeu comunică cele mai 
importante direcţii ale grupului numai prin „glasul lăuntric" 
al conducătorului sau grupării directoare. Subiectivismul şi 
manipularea sunt evidente. 

7. Dependenţa psihologică faţă de grup 

In timp, membrilor li se induce credinţa că părăsirea 
sectei echivalează cu părăsirea lui Dumnezeu şi cu pierderea 
mântuirii. Astfel, secta capătă un rol tot mai mare în vieţuirea 
individului, cu influenţe negative în viaţa socială şi familială. 
Prin urmare, membrii au tendinţa şi sunt îndemnaţi să rupă 
legaturile cu familia şi cu prietenii, care nu frecventează 
gruparea respectivă. Ei renunţă la ţelurile în viaţă şi la 
activităţile de interes, pe care la aveau înainte de a se alătura 
grupului; întreaga lor viaţă începe să graviteze în jurul sectei, 
rezultând o izolare de societate - ceilalţi nu sunt mântuiţi, nu 
sunt creştini, nu sunt transformaţi. Secta devine singura sursă 
valabilă de informare. 

Lumea este împărţită în noi şi ei: curaţi şi păcătoşi, 
binele absolut şi răul absolut. Persoana trebuie să se schimbe 
în permanenţă pentru a se conforma normelor grupului; 
tendinţa spre ruşinare şi vina sunt folosite ca pârghii 
emoţionale pentru influenţarea şi manipularea adepţilor. 

Dacă persoana se izolează de familie sau de societate, 
ea îşi poate pierde simţul realităţii, de aici decurgând un 
comportament nefiresc în societate, la serviciu etc. Dacă 
individul devine negativist asupra lumii şi se auto-izolează 
de prezenţa celorlalţi oameni, el îşi va pierde capacitatea de a 
fi obiectiv şi de a avea o imagine corectă şi coerentă asupra 
lumii. 



Premise pentru convertire 

Farber, Harlow şi West (1957) au lansat termenul de 
„sindrom DDT" pentru a descrie transformarea la nivelul 
gândirii suferită de prizonierii din războiul din Coreea: 
debilitate, dependenţă, teamă. Lifton (1961), care a studiat 
modificarea gândirii folosită în universităţile din China, a 
demonstrat că procesul nu induce afecţiuni sau probleme 
fizice. Cultele contemporane, care nu dispun de ajutorul 
statului, au mai multe în comun cu această transformare a 
gândirii decât cu situaţia prizonierilor de război, în sensul că 
ele nu folosesc forţa fizică. Pentru a-şi controla subiecţii, 
sectele recurg la subterfugii psihologice invadând domeniile 
naturale de intersecţie între religie şi individ. Procesul 
supunerii cultice poate fi descris pe scurt ca o manifestare a 
unui sindrom DDT (Debilitate-Dependenţă-Teamă) religios care 
nu are nici cea mai mică legătură cu Creştinismul întemeiat 
de Mântuitorul Iisus Hristos, deoarece induce stări de 
dependenţă pentru a obţine controlul asupra adepţilor şi 

foloseşte metode de pedepsire psihologică pentru a întreţine 
acest control. 

Deşi procesul descris aici este complex şi variat, cele de 
mai jos reprezintă schema clasică de aderare la o sectă: 

Individul vulnerabil se întâlneşte cu grupul. 

Conducătorul (conducătorii) grupului se prezintă pe sine ca un 
binevoitor care îi poate îmbunătăţi viaţa. 

Individul răspunde pozitiv, are parte de o creştere a respectului 
de sine şi a sentimentului de securitate, acestea având loc pe un 
fundal de labilitate psihologică. Individul poate fi considerat ca 
„racolat". 

Prin intermediul împărtăşirii de experienţe, a mărturisirilor şi 
a exemplelor individualizate, conducătorului) grupului capătă 
acces la punctele tari şi la cele slabe ale individului. 

Prin mărturisiri ale membrilor grupului, prin denigrarea 
„concurenţei" (alte grupări religioase), prin accentuarea constantă 
a amintirilor ruşinoase ale individului şi a altor slăbiciuni, prin 
îndoctrinarea treptată cu sistemul de gândire strict şi închis al 
cultului, se afirmă superioritatea grupului ca un adevăr 
fundamental. 

Mărturisirile membrilor, întărirea încrederii individului în 
grup, amintirea discretă a slăbiciunilor individului şi diferite forme 
de presiune îi creează adeptului sentimentul că bunăstarea lui 
viitoare, sub toate aspectele, depinde de respectarea credinţelor 
grupului, mai exact a „programului de schimbare" ale cărui 
butoane de „reglaj" plimbă sufletul între stări extreme de 
deznădejde şi exaltare. 

Aceste tehnici de influenţare sunt însoţite de o 
subminare a respectului de sine al individului (de exemplu 
prin exagerarea păcătoşeniei faptelor pe care acesta trebuie să 
le mărturisească), suprimarea sau slăbirea gândirii critice 
prin alocarea de sarcini care să ocupe cât mai mult din timpul 
liber al individului şi prin repetarea constantă şi obsesivă că 
numai lucruri rele se pot întâmpla, dacă nu se respectă reţeta 
de „transformare" sau „teologia" de mântuire a grupului. 

Aceste manipulări îl fac pe individ să-şi exprime o loialitate 
superstiţioasă faţă de grup şi să se angajeze să se schimbe 
conform cu schema locală. De acum el sau ea va fi considerat 
ca fiind „pe cale" (ca mergând pe calea „mântuirii", 
„iluminării", „curăţirii" etc). Dependenţa adeptului faţă de 
grup este deja creată şi afirmată implicit sau explicit. Mai 
mult, el sau ea acceptă autoritatea grupului în „înţelegerea" 
lumii, în definirea binelui şi răului, autoritate ce ajunge până 
la urmă să „judece" şi să hotărască decisiv simţirea şi 
alegerile raţionale ale individului. 

Convertitul devine apoi obiectul aşteptărilor nerealist 
de mari din partea grupului. Se afirmă bombastic potenţialul 
de care este el capabil, în timp ce membrii grupului 
mărturisesc „fierbinte" nivelurile la care au ajuns ei sau idolii 
lor (conducătorii sau fondatorii grupului). Ameninţarea cu 
iadul devine o „resetare" pentru toate ieşirile „negative". 

Deoarece cuvântul grupului este întotdeauna adevărat 
iar gândirea „negativă" nu este acceptată, eşecurile 
individului sunt numai şi numai ale lui, în timp ce îndoielile 
personale sau criticile sunt eliminate sau redefinite ca păcate 
personale. Individul are parte de o alienare tot mai mare. 
Firea lui, personalitatea de dinainte de a veni în sectă este 
limitată, iar îndoielile cu privire la grup sunt cenzurate din 
gândire. Este menţinut sentimentul de vinovăţie pentru a nu 
se atinge, ci doar a se „tinde" neîncetat către nivelul 
aşteptărilor grupului. Singura adaptare posibilă este 
fragmentarea gândirii logice şi dezmembrarea personalităţii. 
Nu este surprinzător, deci, că mulţi doctori consideră 
disocierea ca reprezentând miezul tulburărilor şi 
disfuncţionalităţilor psihice legate de patologia sectelor. 

Alienarea individului atrage după sine ruperea 
psihologică, deseori chiar şi fizică, de lumea exterioară, în 
special de familie. Informaţiile care vin din exterior sunt 
traduse „teologic" ca „rău", deoarece ameninţă să tulbure 

noul sistem de valori al individului, pe care acesta 1-a preluat 
de la grup în încercarea de a se conforma „crezului". Această 
alienare accentuează dependenţa individului faţă de grup. 

Cultele religioase promovează un sistem de valori 
distorsionat, axat pe un echilibru precar şi fragmentat al 
individului, încurajând activ dependenţa acestuia prin 
exagerarea „păcatelor" din trecut şi a conflictelor cu familia, 
prin denigrarea celor din afară, prin folosirea de cântări care 
să abată orice gândire critică şi prin oferirea de posibilităţi 
prin care individul poate ocupa un anume loc în structura 
religioasă lucrând în beneficiul grupului, vânzând reviste pe 
stradă, muncind pentru construirea/ întreţinerea locului de 
adunare. 

Cultul favorizează dependenţa crescândă a adepţilor de 
grupare, prezentând pericole şi tragedii care se vor întâmpla, 
dacă individul va îngădui ca o forţă din afară (vizita unui 
membru al familiei, de exemplu) să-i tulbure „echilibrul" care 
îi permite să funcţioneze în acest sistem ermetic. De obicei 
pedeapsa este de natură psihologică sau metafizică. în unele 
secte, la iniţiativa conducătorului grupului sau a unor 
membrii „fierbinţi pe cale", individul este ostracizat, evitat şi 
catalogat ca având un „duh rău" sau ca fiind rebel. Mai mult, 
individul este avertizat că dacă perseverează în acea atitudine 
critică, îşi va pierde mântuirea şi, în general, îl aşteaptă iadul. 
Trebuie amintit că aceste ameninţări, ultimatumuri sau 
pedepse apar în contextul unei dependenţe faţă de grup şi al 
unei alienări psihologice (separări) faţă de sistemul de suport 
din trecut, care amplifică avertizările grupului, făcându-le 
mult mai puternice şi mai înspăimântătoare. 

Rezultatul acestui proces, atunci când este dus până la 
capăt, este o persoană care vrea să pară foarte fericită, dar 
care ascunde o suferinţă adâncă. Cu un zâmbet nenatural pe 
faţă, persoana va mărturisi cum i s-a schimbat viaţa şi chiar 
cum „fraţii" au devenit „oxigen" pentru ea. în aceste cazuri 

dependenţa este totală iar persoana nu concepe să-şi trăiască 
viaţa separat. întâlniri cât mai frecvente, petrecerea împreună 
a timpului, presărată cu mărturisiri personale, totul creează 
un univers închis şi îi dau individului senzaţia că nici nu ar 
putea trăi fără grup. Mulţi foşti membri de secte care, atunci 
când au părăsit adunarea şi au vorbit cu alţi foşti membri, au 
fost surprinşi să constate că mulţi dintre „fraţii" lor zâmbeau, 
ca şi ei, fals, cu toţii crezând ca ei sunt singurii care nu se simt 
bine acolo. 



Cine aderă la aceste secte şi de ce? 

Contrar părerii generale că membrii acestor secte sunt 
„ciudaţi", cercetările şi dovezile arată că majoritatea acestor 
membri sunt persoane relativ normale, deşi statisticile 
medicale arată că o treime au avut parte de uşoare tulburări 
psihice înainte de convertire. Trebuie menţionat, de 
asemenea, că un studiu recent efectuat de Institutul de 
Sănătate Mintală din SUA arată că aproximativ 20% din 
populaţia generală suferă de cel puţin o tulburare psihică. 

Membrii includ tineri, bătrâni, bogaţi, săraci, educaţi şi 
needucaţi. Nu este uşor de identificat tipul de persoană care 
aderă la o sectă. Oricum, experienţele clinice şi studiile 
efectuate arată că marea majoritate a celor care au aderat 
sufereau de un stres semnificativ (deseori legat de crizele 
normale ale adolescenţei şi ale primei tinereţi, cum ar fi idile 
eşuate, eşecuri la şcoală, confuzii profesionale sau boală) 
înainte de venirea în aceste secte. Deoarece capacitatea lor de 
a face faţă problemelor vieţii este redusă, aceste persoane 
stresate sunt cele mai deschise la ofertele spirituale ce promit 
„fericirea". 

Alţi factori care pot determina o persoană să fie 
influenţată de către o sectă, includ: 

dependenţă (dorinţa de a fi al cuiva; lipsa de încredere în sine) 

labilitate psihică (incapacitatea de a spune „nu" sau de a 
manifesta scepticism sau îndoială) 

naivitate (capacitate redusă de a analiza critic afirmaţiile 
celorlalţi, lipsă de discernământ în ceea ce vede, aude sau gândeşte 
etc.) 

toleranţă la ambiguitate (acceptarea răspunsurilor generale, 
neesenţiale, nerăbdarea de a obţine răspunsuri de orice fel, chiar 
dacă sunt contradictorii sau ambigue) 

deziluzie culturală (înstrăinare, nemulţumire de condiţia 
socială) 

căutarea de noi sensuri spirituale 

singurătate şi lipsa prietenilor (secta oferă peste noapte o viaţă 
socială) 

ignoranţă faţă de modurile în care un grup poate manipula 
individul. 

Atunci când persoanele vulnerabile la unul din 
motivele de mai sus întâlnesc o astfel de organizaţie 
religioasă care practică tehnici de control al minţii, 
convertirea se poate produce relativ uşor, în funcţie de cât de 
bine se potrivesc doctrina grupului, mediul social şi practicile 
de control al minţii cu punctele sensibile ale individului. 
Persoanele labile, de exemplu, pot fi uşor atrase de activitatea 
de convingere a grupului, deoarece le este teamă să conteste 
orientarea dogmatică a sectei. 

Convertirea la sectă nu reprezintă rezultatul unei 
alegeri, ci a unei căderi, alunecări sau atrageri. Punctele 
vulnerabile nu sunt de natură să „conducă" individul către o 
anume asociaţie religioasă. Grupul se foloseşte de aceste 
puncte slabe şi îi amăgeşte pe indivizi, pentru a-i convinge să 
se alăture şi să renunţe la modul lor de viaţă anterior. 
Manipularea de către grup pe baza punctelor slabe ale 
persoanei nu este de obicei un lucru raţional, gândit sau 
planificat, ci un mecanism tacit, rezultat din mediul strict şi 
închis. 

Cum se schimbă cei care aderă la secte? 

După ce convertiţii se înrolează într-o sectă, modul de 
gândire, de simţire şi de acţiune al cultului devine o a doua 
natură, în timp ce aspectele importante anterioare venirii în 
sectă sunt suprimate sau se atrofiază prin abandonare. 
Imediat, noii convertiţi încep să-şi formeze o carapace faţă de 
„necredincioşii" din exterior, datorită manipulărilor 
propagandistice ale ideologiei sectare. Repetând obsesiv 
versete scripturistice şi străduindu-se să gândească „pozitiv" 
(a se citi direcţionat), convertiţii îşi creează, de fapt, propria 
„realitate" religioasă, de unde se manifestă mai apoi ca nişte 
„defazaţi", rigizi şi stereotipici în răspunsuri, cu un vocabular 
limitat, cu o capacitate redusă de analiză şi făţiş distanţi în 
relaţiile cu ceilalţi. Mulţi părinţi au spus despre odraslele lor 
atrase de secte: „Acesta nu e copilul meu!". Astfel de constatări 
întăresc opinia că membrii unor astfel de secte ajung un fel de 
„zombi" sau nişte roboţi. Deşi această descriere poate părea 
unora exagerată, ea reflectă totuşi faptul că manipulările 
sectare creează în timp o formă denaturată de conştiinţă la 
unele persoane. 

Cu timpul, convertiţii reduc din distanţa faţă de restul 
lumii, din „defazaj", învaţă să se readapteze realităţii. 
Deprind diferite metode sau adoptă atitudini de suprafaţă, 
pentru a combate opinia generală despre ei şi pentru a-i minţi 
mai uşor pe alţii şi pe sine. Deseori pierd legătura cu 
persoanele cunoscute anterior venirii în grup, ca rezultat al 
opoziţiei sectei faţă de părinţi şi de societate. Mai mult, în 
cadrul grupului devin apreciaţi pentru conformarea cu 
cerinţele sectei, de care au devenit atât de dependenţi. 
Eventual sunt prezentaţi noilor veniţi ca „eroi ai credinţei", 
modele vrednice de urmat. 

Psihologic vorbind, dacă li se permit amintirilor 
suprimate sau îndoielilor înăbuşite să vină la suprafaţă, pe un 

fond de manipulare religioasă, acestea pot declanşa crize 
alternante de anxietate şi exaltare care, la rândul lor, pot 
provoca anumite stări de cvasi-transă sau dedublări 
„mistice": vorbirea în limbi, profeţirea, vindecări miraculoase, 
apariţii spirituale, specifice mai ales grupărilor harismatice. 
Majoritatea stărilor sunt aclamate a fi sub efectul „duhului 
sfânt", însă acestea sunt induse cu scopul apărării sistemului 
religios al cultului. 

Deşi comportamentul unor astfel de persoane poate 
părea normal, cel puţin la suprafaţă, nu întâmplător 
manifestările de mai sus sunt foarte asemănătoare cu 
patologicul manifestat de sărmanii posedaţi. 

De fapt, despărţită de trezvia şi asceza creştină, de 
adevărul învăţăturilor apostolice, trăirea protestantă a 
înlocuit mistica ascetică cu sentimentalismul pietist. 
Sentimentalismul cultivă în relaţia cu Hristos-Mântuitorul o 
emotivitate, care lăcrimează uşor, dar nu transformă esenţial 
viaţa credinciosului. Astfel el ajunge să alerge după adunări 
în care îşi satisface setea de emotivitate. Nu mai caută pe 
Hristos pentru Hristos, ci-L caută pentru a-şi hrăni 
emotivitatea. Pornit pe aceasta cale, credinciosul protestant 
va colinda din adunare în adunare, indiferent de învăţăturile 
contradictorii pe care le întâlneşte: principalul este că e pusă 
în mişcare propria simţire dulceagă. 

Cultivarea unei astfel de psihologii religioase, care nu 
cere efort moral, este unul din motivele dezbinărilor 
comunităţilor protestante, ducând în planul personal la 
destrămarea vieţii morale a credinciosului, la o stare 
sufletească unilaterală, pervertită. Vizionarismul fantezist 
caută neapărat semne şi minuni, vedenii şi lucruri 
extraordinare, care stârnesc senzaţie şi adapă setea după 
lucruri ieşite din comun, hrănesc în final slava deşartă. A 
reduce la aceasta viaţa în Hristos înseamnă a o orienta într-o 
direcţie falsă şi în contradicţie cu Sfânta Scriptură şi cu 



Predania Sfinţilor Apostoli. Pentru Ortodoxie, pietismul, 
vorbirea în limbi, vizionarismul etc. fac parte din bogata 
gamă a amăgirilor de sine venite din înfierbântarea 
sângelui 23 , care ţin în grea înşelare viaţa şi sufletul omului. 



Cum îi influenţează pe oameni apartenenţa la o sectă? 

Deoarece sesizează mai uşor schimbările negative care 
le scapă noilor convertiţi, familiile acestora sunt, de obicei, 
primele rănite. In încercarea de a-şi ajuta rudele căzute în 
capcanele religiose ale cultelor, familia este cea care are parte 
de frustrări, lipsă de ajutor, învinovăţire şi, din cauză că 
puţini le înţeleg situaţia, de singurătate. 

Membrii pot fi afectaţi în sensul că îşi pierd autonomia 
psihologică. Mai mult, separarea grupului de restul societăţii, 
în numele ideii biblice de „ieşire din lume", îi privează pe 
adepţi de ocazia de a învăţa din variatele experienţe ale unei 
vieţi normale. Membrii pot pierde irecuperabil ani buni într-o 
stare de „blocaj de dezvoltare", în multe cazuri având parte 
de căderi psihice. Copiii din astfel de secte sunt supuşi 
riscului de neglijare din partea părinţilor, din cauză că 
părinţii şi-au modificat sistemul anterior şi normal de afecte, 
declinându-şi acum tacit responsabilitatea pe motivul „voii 
Domnului" sau al unei entităţi superioare. 

Cei care părăsesc grupul au parte de sentimente de 
anxietate, depresie, mânie, teamă, vină, tulburări de gândire, 
„plutire", trecere de la atitudinea ostilă faţă de lume la una 
indiferentă, sau senzaţia că sunt înţepeniţi într-o stare 
intermediară. Această tulburare emoţională afectează 
capacitatea de a lua decizii şi de a-şi asuma responsabilităţile 
vieţii. 

Vezi Despre înşelare de Sfântul Ignatie Briancianinov. 

într-adevăr, mulţi foşti membri au nevoie de un an 
sau doi pentru a se întoarce la vechiul nivel de adaptare, în 
timp ce unii suferă căderi nervoase sau rămân afectaţi 
psihologic ani de zile sau chiar toată viaţa. 

Nu toţi cei care aderă la o sectă sunt afectaţi din punct 
de vedere psihologic. Unii se refugiază într-o sectă din faţa 
dificultăţilor vieţii, prea mari pentru ei. Alţii au putut păstra 
o distantă emoţională şi au urmat secta fără a deveni însă, cu 
adevărat, o parte din ea şi fără a fi prea afectaţi de ideologia 
grupului. In fine, unii au tăria de a rezista presiunii 
propagandistice, ceea ce le permite să-şi păstreze un grad de 
autonomie chiar într-un mediu foarte presant. 



De ce pleacă oamenii din secte? 

Oamenii pot pleca din secte din mai multe motive. 
După ce au devenit conştienţi de corupţia şi/ sau ipocrizia 
din interiorul grupului, indivizii care şi-au păstrat un grad de 
independenţă şi o oarecare legătură cu vechile lor valori, pot 
pur şi simplu să plece, deziluzionaţi. Alţi membri pleacă 
pentru că s-au plictisit de rutina prozelitismului sau a 
colectării de fonduri, prezenţa în adunare dându-le un 
sentiment de „tras barca pe uscat". Uneori chiar şi cei mai 
„fierbinţi" membri ai cultului ajung să se simtă nepotriviţi în 
faţa cerinţelor exagerate ale sectei şi pleacă, nu pentru că au 
încetat să mai creadă, ci pentru că se simt nişte eşecuri 
irecuperabile. Alţii pot renunţa la sectă după ce se reîntâlnesc 
cu vechile valori, ţeluri în viaţă, interese sau relaţii, ca 
rezultat al vizitelor părinţilor sau al discuţiilor cu foşti 
membri. 

Este uşor să părăseşti o sectă? 

Persoanele care încep să se gândească să părăsească 
„adunarea" se văd supuşi anumitor presiuni să rămână. Unii 
foşti membri povestesc că au avut nevoie de luni, chiar ani de 
zile pentru a găsi puterea să plece. Unii au fost atât de 
intimidaţi, încât au plecat în secret. 

Deşi, în cele din urmă, majoritatea membrilor din 
secte pleacă singuri, rudele acestora nu trebuie să fie liniştite. 
Mai întâi, mulţi, dacă nu majoritatea celor care pleacă sunt 
afectaţi din punct de vedere psihologic, deseori într-o 
manieră pe care cei din afară nu o înţeleg. In al doilea rând, 
unii nu pleacă niciodată şi sunt afectaţi foarte grav. In al 
treilea rând, nu se poate prezice cine va pleca şi cine nu, sau 
cine va fi afectat. In consecinţă, a renunţa la atenţie din partea 
rudelor înainte de vreme este ca şi cum ai renunţa la precauţii 
în cazul tinerilor care fumează marijuana, pe motivul că 
majoritatea celor care încearcă marijuana nu devin drogaţi. 



Cum trebuie sfătuiţi cei care doresc ieşirea din sectă? 

Sfătuirea pentru ieşirea dintr-o sectă implică 
discutarea cu membrii sectei (uneori în spovedanii lungi, pe 
parcursul multor zile), pentru a-i ajuta să identifice practicile 
manipulante şi înşelătoare ale sectei, să-şi refacă legăturile 
avute anterior de convertire şi să-şi reia capacitatea de a 
gândi independent şi critic. Povaţa duhovnicului dimpreună 
cu sprijinul şi rugăciunile membrilor familiei şi ale prietenilor 
au un rol extrem de important. 

Deşi propaganda religioasă din interiorul sectei 
încearcă să contracareze „ieşirea" adepţilor, acuzându-i de 
„cădere de la credinţă", „părăsire a căii", „întoarcere la 
păcat" sau la „lumea cea rea", mulţi foşti membri care au fost 
ajutaţi să se re-echilibreze au declarat că au fost surprinşi de 

respectul şi grija de care au avut parte de la cei pe care îi 
considerau, până atunci, „apostaţi". 

Riscurile eşuării unui astfel de proces de „salvare" 
sunt mari. In unele cazuri copiii au dezvoltat o ură faţă de 
părinţi şi, în general, faţă de cei din afara grupului. Lipsa de 
tact şi de răbdare a familiei a fost atent speculată de sectă 
pentru a întări în mintea persoanei imaginea de răutate a 
lumii din afară, persoana devenind, în cele din urmă, şi mai 
dependentă de grup. 

Taina Botezului, respectiv Mirungerea şi Spovedania 
sunt cele care aduc, până la urmă, liniştirea sufletului şi 
împăcarea desăvârşită cu Hristos. 

Capitolul v 



Sectologie. Moştenirea 

lui Luther 



Duhul grăieşte lămurit că, în vremurile din urmă, 
unii se vor depărta de credinţă luând aminte la 
duhurile cele înşelătoare şi la învăţăturile 
demonilor, prin făţărnicia unor mincinoşi care sunt înfieraţi în 
cugetul lor (I Timotei 4.1,2). între voi vor fi învăţători mincinoşi, 
care vor strecura eresuri pierzătoare şi, tăgăduind chiar pe 
Stăpânul care i-a răscumpărat, îşi vor aduce lor o grabnică pieire. 
Mulţi se vor lua după învăţăturile lor rătăcite şi, din pricina lor, 
calea adevărului va fi hulită. Din pofta de avere şi cu cuvinte 
amăgitoare vă vor momi. Dar osânda lor, de mult pregătită, nu 
zăboveşte şi pierzarea lor nu dormitează (II Petru 2.1-3). Ei vor face 
semne mari şi chiar minuni, ca să amăgească, de ar fi cu putinţă, şi 
pe cei aleşi (Matei 24.24). Feriţi-vă de proorocii mincinoşi, care vin 
la voi în haine de oi iar pe dinăuntru sunt lupi răpitori (Matei 
8.15). 

Protestantismul apare în anul 1517, când germanul 
Martin Luther, fost călugăr catolic, începe să propovăduiască 
mântuirea numai prin credinţă, nemulţumit de decăderea la 
care ajunsese - pe bună dreptate - Catolicismul. în 
teribilismul lui, rupe din Scriptură Epistola Sfântului Iacob 

(„Credinţa fără fapte este moartă") şi, numind-o „epistolă de 
paie", o aruncă în râul Elba. 

Prin propovăduirea liberalismului religios îşi găseşte 
repede adepţi, atât în rândul nobilimii germane care dorea să 
iasă de sub tutela papei, cât şi în rândul ţărănimii care vedea 
în aceasta o cale de emancipare. Cei care aderă la învăţăturile 
lui Luther primesc numele de „luterani". 

Sămânţa aruncată de Luther a rodit şi dincolo de 
graniţele Germaniei, unde împrejurări similare au ajutat-o să 
se dezvolte. După Wittenberg, oraşele Zurich şi Geneva au 
devenit, într-o măsură şi mai mare, centre de răspândire ale 
protestantismului. Numai că atât mişcarea din Zurich, legată 
de numele lui Huldrich Zwingli (1484-1531), cât şi cea din 
Geneva, cunoscută prin opera lui Jean Calvin (1509-1564), au 
găsit mereu altceva de schimbat nu numai în romano- 
catolicism, dar şi în luteranism. Pe bună dreptate putem 
spune că, aşa cum prin desprinderea de Ortodoxie, 
Catolicismul a devenit o religie personală a papilor, aşa şi 
Protestantismul, prin negarea Catolicismului, a devenit o 
religie personală a laicilor. Insă Reforma a fost o lovitură mai 
gravă dată unităţii creştine, disciplinei bisericeşti, succesiunii 
apostolice şi slujirii sacramentale decât lovitura dată de 
Marea Schismă. 

Ajunşi până în zilele noastre împărţiţi în sute de tabere 
adverse, fiecare dintre reformatorii „creştini" şi-au găsit 
mereu adepţi care să-i urmeze în întemeierea unei tot mai noi 
„biserici" care să le poarte numele, chiar dacă învăţăturile 
acestora contestau temeiurile Creştinismului sau ale 
„înaintaşilor" reformişti. Explicaţia pentru apariţia de noi şi 
noi reforme, secte şi „biserici" eretice este aceea că dorinţa 
după o reformă bisericească are la bază rebeliunea 
„cunoaşterii" 24 şi apoi, o reformă generează altă reformă, aşa 
precum o erezie iscă neîncetat alte erezii. 

Da, aceeaşi cu cea care 1-a alungat pe Adam din rai. 

Un spirit de răzvrătire împotriva autorităţii Bisericii 
istorice (protestul fiind, la urma urmei, rădăcina 
Protestantismului) avea să fie curând o normă deplin 
acceptată în noile denominaţii Protestante. Chiar de la 
începutul Reformei a fost evident că, urmând modelul lui 
Martin Luther, capii ei erau mult mai revoluţionari decât 
reformatorii. N-au stat prea mult pe gânduri până să dea la o 
parte cele mai importante elemente ale Sfintei Tradiţii pentru 
a inventa ceea ce avea să devină o nouă religie. 

De la început, Reformatorii s-au purtat la fel de 
autoritar ca şi Papii pe care i-au criticat. Luther, Calvin şi 
ceilalţi nu credeau în liberul arbitru, Dumnezeu, în viziunea 
lor, predestinând totul. S-au erijat în instrumente ale voinţei 
lui Dumnezeu şi, prin urmare, nu tolerau nici un fel de 
opoziţie. Destinul lor - aşa credeau - era unul „ales", 
numindu-se făţarnic „instrumente ale Domnului". 

Respingând autoritatea Catolicismului, Protestantismul 
a fost împărţit, la început, în Luterani şi Reformaţi, ultimii 
sub o mulţime de denominaţii, chiar mai fataliste decât 
primii. Noi secte au început să apară, fiecare cu propria sa 
„teologie", fiecare la fel de intolerantă cu celelalte, precum 
erau faţă de religia papilor. Anabaptişti, Menoniţi, Boemieni, 
Congregaţionali şi Prezbiterieni au început să se încaiere 
între ei, adesea sărbătorindu-şi renaşterea spirituală 
„creştină" prin masacrarea rivalilor acuzaţi de „erezie". 

Zelul revoluţionar nestăvilit al lui Martin Luther s-a 
manifestat îndeosebi în a-i trimite pe confraţii săi creştini la 
moarte, de exemplu în emiterea de sentinţe de condamnare la 
moarte pentru rebelii Anabaptişti. El avea să declanşeze 
persecuţii infinit mai severe faţă de credincioşii protestanţi 
decât cele îndreptate de corupta ierarhie a Catolicismului 
împotriva Reformei iniţiale. 

Luther s-a folosit de privilegiul care i s-a oferit în 
calitate de autoproclamat traducător al Bibliei în Germania, 



pentru a adăuga şi a renunţa la câteva cuvinte din Biblie, în 
scopul promovării programului său revoluţionar ideologico- 
teologic. 

De exemplu, a îndrăznit să „redefinească" unele din 
pasajele sale favorite cum ar fi capitolul al treilea din Romani, 
şi să cenzureze altele. A adăugat cuvântul „numai" unor 
pasaje-cheie din Biblie, schimbându-le astfel sensul: „eşti 
mântuit prin credinţă" avea să devină „eşti mântuit numai 
prin credinţă". Aceste măsluiri Luther le-a prezentat drept 
„dovezi" în susţinerea şi promovarea noii sale teologii 
„creştine". Aceasta a fost doar începutul unei practici vicioase 
de schimbare a Sfintelor Scripturi 25 , urmată cu fervoare mai 
apoi de toţi liderii sectari, unde pornindu-se de la o doctrină 
se nuanţează şi se schimbă, în baza ei, întreg textul biblic. 

In 1529 Dr. Link, eminentul lingvist german al timpului, 
i-a scris lui Luther întrebându-1 de ce a făcut adăugiri în 
traducerea germană a Bibliei. Răspunsul uimitor de bine 
ticluit al lui Luther exprima însăşi esenţa chestiunii 
protestante a subiectivităţii individualiste: „Este aşa pentru că 
Martin Luther spune că e aşa!" Şi Zwingli, înainte de moartea 
sa, a mers până într-acolo încât a negat prezenţa lui Hristos 
din împărtăşanie, numind-o o simplă „figură de stil". 



25 Dăm aici drept exemplu activitatea „Societăţilor biblice interconfesionale", 
care se erijează în traducători autorizaţi ai Sfintelor Scripturi, pentru a 
promova (sponsoriza) în spaţiul creştin-ortodox variante biblice protestante 
sau ecumeniste în care se înlocuieşte sau se reduce sensul adevărat, ortodox, 
cu unul incert, confuz, distorsionat (referitor la sfintele icoane, preoţie, Maica 
Domnului etc), pentru a ni se putea justifica mai apoi „biblic" înnoirile 
eretice. 

Neoprotestantismul 

Diferenţa majoră între protestanţi şi neoprotestanţi 
constă în faptul că primii practică botezul pruncilor, pe când 
cei din urmă botează numai adulţi. 

Ruptura primului val de protestanţi din cultul romano- 
catolic pune pe roate un duh de continuă dezbinare. 
Reformele religioase sunt la modă. încurajaţi de principiul 
individualismului lansat de primii protestanţi („relaţie 
personală cu Dumnezeu", „roagă-te şi Duhul Sfânt te va 
călăuzi"), tot mai mulţi oameni încep să citească Scripturile şi 
să le interpreteze după inima şi după mintea lor. Considerate 
ca fiind de la Duhul Sfânt - rugăciunile exaltate, viziunile 
„cereşti" şi un fior călduţ în inimă le confirmă că sunt pe 
drumul cel bun. Astfel, acest neobişnuit „Duh Sfânt" 
protestant, în locuri şi la momente diferite, dă călăuziri şi 
răspunsuri diferite în probleme teologice identice. Totuşi, 
„încredinţaţi" fiind că Duhul Sfânt lucrează prin ei, 
revoluţionarii religioşi încep să-şi dezvolte baza de aderenţi. 
Cu ajutorul celor pe care îi conving, ei îşi fac „biserici". 
Evident, totul este biblic, totul este de la Dumnezeu şi 
adeverit de „Duhul Sfânt". Nimic nu mai contează, în afară 
de Biblie - Cuvântul lui Dumnezeu interpretat într-o manieră 
personală. 

Ceea ce Biserica învaţă şi propovăduieşte de peste două 
mii de ani nu mai are valoare; Sfânta Tradiţie devine o sumă 
de porunci omeneşti inutile şi nebiblice. Fărâmiţarea 
protestantă merge mai departe, odată cu naşterea de 
învăţături din ce în ce mai depărtate de Adevăr, iar în secolul 
XX apar „biserici" pentru homosexuali, secte în care sunt 
căsătoriţi bărbat cu bărbat şi femeie cu femeie. Aici 
Dumnezeu nu mai condamnă păcatul sodomiei, iar „Duhul 

Sfânt" le descoperă că în Epistola către Romani 26 , Sfântul 
Apostol Pavel vorbeşte despre orice altceva, numai despre 
homosexuali nu. 

Fiecare „biserică" nou creată ajunge să se vadă 
contestată din interior de reformatori de meserie. Cu 
întrebările lor, cei nemulţumiţi creează tulburări în sânul noii 
grupării. O perioadă lucrurile merg bine, pentru că cei 
nemulţumiţi sunt puţini la număr şi este uşor să spui despre 
ei că nu au lumină, că sunt rătăciţi şi că nu trebuie luaţi în 
serios. Diferenţele fireşti dintre oameni ies la iveală şi fiecare 
se luptă pentru a ocupa o poziţie cât mai bună. în Biblie scrie 
despre orânduială, deci principalul obiectiv este acela de a 
organiza noua biserică după model „biblic". Sunt aleşi 
pastori, diaconi, un casier şi diverşi responsabili cu tinerii, cu 
femeile sau cu alte aspecte. Poziţiile de conducere sunt 
deţinute de persoanele cele mai active, care vorbesc bine, care 
au capacităţi şi renume, iar restul membrilor stau aşezaţi 
frumos şi cuminţi în bănci. O adevărată democraţie - cei din 
bănci i-au ales pe cei de pe podium care, la rândul lor, trebuie 
să fie pe placul celor din bănci pentru a nu fi daţi jos la 
următoarele alegeri. Noua biserică trebuie să aibă şi un 



26 Romani 1.21-28,32: Pentru că, cunoscând pe Dumnezeu, nu L-au slăvit ca 
pe Dumnezeu, nici nu l-au mulţumit, ci s-au rătăcit în gândurile lor şi inima 
lor cea nesocotită s-a întunecat. Zicând că sunt înţelepţi, au ajuns nebuni. De 
aceea Dumnezeu i-a dat necurăţiei, după poftele inimilor lor, ca să-şi 
pângărească trupurile lor între ei, ca unii care au schimbat adevărul lui 
Dumnezeu în minciună şi s-au închinat şi au slujit făpturii, în locul 
Făcătorului, Care este binecuvântat în veci, amin! Pentru aceea, Dumnezeu 
i-a dat unor patimi de ocară, căci şi femeile lor au schimbat fireasca 
rânduială cu cea împotriva firii; Asemenea şi bărbaţii lăsând rânduiala cea 
după fire a părţii femeieşti, s-au aprins în pofta lor unii pentru alţii, bărbaţi 
cu bărbaţi, săvârşind ruşinea şi luând cu ei răsplata cuvenită rătăcirii lor. Şi 
precum n-au încercat să aibă pe Dumnezeu în cunoştinţă, aşa şi Dumnezeu i- 
a lăsat la mintea lor fără judecată, să facă cele ce nu se cuvine. Aceştia, deşi 
au cunoscut dreapta orânduire a lui Dumnezeu, că cei ce fac unele ca 
acestea sunt vrednici de moarte, nu numai că fac ei acestea, ci le şi 
încuviinţează celor care le fac. 

nume, deci se alege o denumire „biblică", un nume 
pretenţios. Se întocmeşte procesul verbal cu membrii şi se 
porneşte la drum. Principalul obiectiv este creşterea numerică 
- cu cât se adună mai mulţi, cu atât creşte puterea şi renumele 
noii biserici. 

Totul se rezolvă prin vot democratic, mai puţin 
problema celor cu reforma în sânge. Nereuşind să-şi impună 
punctul de vedere, minoritatea încearcă să forţeze succesul 
prin felurite „descoperiri" de la Dumnezeu, contestate de 
majoritate. Insă noul profet ad-hoc, care se ridică în biserică 
spre nemulţumirea conducătorilor, reuşeşte să strângă 
adepţi. Conducătorii aleşi democratic încearcă să-1 liniştească, 
să rezolve conflictul incipient, însă mândria omului îl face să 
meargă până-n pânzele albe. In cele din urmă, nemulţumiţii 
părăsesc gruparea şi pun bazele unei alte „biserici". Acum au 
propria lor „biserică" şi, pentru ca lucrurile să meargă, 
modelul de organizare îl iau de la secta din care tocmai au 
ieşit. Se găseşte un nume frumos, cu rezonanţă „creştină", 
apoi urmează toată procedura democratică de vot şi iată o 
nouă biserică, după modelul celei dinainte. 

Astăzi, există câte o ofertă religioasă pentru orice 
cerere a pieţei. Fiecare inovator, hotărât să-şi formeze propria 
biserică, găseşte inevitabil adepţi. întotdeauna se va găsi 
cineva care să le aprobe ideile. Şi totul este „biblic". 

Dacă un om interpretează, într-o manieră personală, 
anumite pasaje din Biblie şi începe să propovăduiască şi 
altora ideile lui; dacă reuşeşte să strângă în jurul lui o mână 
de oameni bine-intenţionaţi, oameni de treabă, dispuşi să-1 
urmeze; dacă are grijă să aibă o trăire morală şi dacă ei încep 
să se adune regulat, sub un nume ales de ei, prin care se 
recomandă celorlalţi, se poate spune despre ei că sunt 
Biserica lui Iisus Hristos? Evident, NU. 

Aşa au apărut pe piaţa religioasă, unii din alţii, 
anabaptiştii (numiţi ulterior „baptişti"), menoniţii, arminienii, 

prezbiterienii, episcopalienii, puritanii, quakerii, shakerii, 
metodiştii, unitarienii, adventiştii, martorii lui Iehova, 
mormonii, penticostalii şi mulţi, mulţi alţii. Divizarea este 
foarte mare, ajungându-se astăzi la culte cu 11 membri 
(shakerii organizaţi în SUA în 2 adunări rivale!). Există mai 
multe culte de baptişti, un mănunchi de organizaţii 
adventiste, vreo trei „biserici" mormone, trei federaţii 
principale de penticostali, trei ramuri de Martori ai lui 
Iehova, „bisericile" homosexualilor etc. 



în ultima vreme, Protestantismul a exploatat serios 
implicarea unor ierarhi ortodocşi în Mişcarea Ecumenistă, 
oferind, prin anumite programe „bilaterale", considerabile 
fonduri pentru baza materială a facultăţilor şi seminariilor 
ortodoxe, cerând în schimb înfiinţarea în cadrul Facultăţilor 
de Teologie Ortodoxă a unor Catedre UNESCO 27 , unde 
teologi protestanţi combat pe faţă teologia Sfinţilor Părinţi 
sau chiar au reuşit introducerea în programa ortodoxă a unei 
noi materii de studiu - Ecumenismul - un nou prilej de 
propagandă sectară în rândurile viitorilor preoţi ortodocşi. 

Mai asistăm în prezent şi la o intensificare agresivă a 
prozelitismului protestant, camuflat în spatele unor asociaţii 
sau fundaţii „creştine" care ademenesc sufletele slabe şi 
neştiutoare cu momeala medicamentelor gratuite, a 
ajutoarelor materiale, cursuri de limbi străine, diplome de 
teologie protestantă, burse şi locuri de muncă în străinătate 
etc. 



27 Sub această denumire mascată specifică organizaţiilor protestante, 
respectiva catedră predă Istoria religiilor, ecumenism şi integrare europeană 
de mai mulţi ani în cadrul Facultăţii de Teologie Ortodoxă din Bucureşti (!!!). 

Baptiştii 

Când primii protestanţi - Luther, Calvin sau Zwingli - 
au început să-şi propovăduiască ideile de reformare a 
romano-catolicismului, nici unul dintre ei nu se gândea că ei 
înşişi vor deveni obiect de reformă în acţiunile următorului 
val de neo-reformaţi (neoprotestanţi). 

Luteranii, primii protestanţi, au început să se 
organizeze în comunităţi separate de cele romano-catolice, 
afirmând cu tărie ideile puse în circulaţie de Luther. Au fost 
eliminate orice înfăţişări religioase (statui, icoane, cruci etc), 
iar slujbele au început să fie conduse de predicatori fără 
studii religioase, căci şcolile teologice erau exclusiv catolice. 
Din acest motiv nu exista o unitate a învăţăturilor 
protestante, fiecare predicator predicând potrivit cu 
imaginaţia lui, denumită ad-hoc „descoperire de la 
Dumnezeu". Aşa se face că, relativ în aceeaşi perioadă, 
întâlnim mişcări protestante cu învăţături diferite. 

Avalanşa reformatoare iniţiată de Luther şi ai săi nu a 
putut fi limitată însă numai la ideile acestora. In timp ce 
primii reformatori păstrau încă anumite elemente tradiţionale 
ale Bisericii, în scurt timp a apărut un nou val de predicatori 
care le contestau şi pe acestea - botezul copiilor, simbolurile 
religioase, persoana Maicii Domnului. Au început să fie 
predicate libertatea individuală generală şi cea privind 
interpretarea Scripturilor, eliminarea preoţimii, restrângerea 
averilor bisericeşti şi a atribuţiilor clericilor, eliminarea 
dărilor către papi. 

Spre deosebire de alte mişcări religioase, pentru 
mişcarea baptistă este dificil să identificăm un întemeietor 
unic. De-a lungul timpului, baptiştii au vehiculat trei teorii 
prin care au încercat formularea unei istorii oficiale: teoria 
succesiunii neîntrerupte, teoria înrudirii anabaptiste şi teoria 
derivării din separatiştii englezi. 

1. Succesiunea neîntreruptă. 

Una din cele mai populare teorii istorice este aceea că 
comunităţile de baptişti au existat în toată istoria Bisericii, de 
la botezul lui Iisus în Iordan de către Ioan Botezătorul şi până 
astăzi. Deşi nu au folosit numele de baptişti, membrii acestor 
grupări ar fi fost identice cu bisericile baptiste de astăzi. 
Această teorie are un defect fatal: nu poate fi atestată cu date 
istorice, rămânând doar la nivel de speculaţie. Deşi ereziile 
montaniştilor, novaţienilor, donatiştilor, paulicienilor, 
valdenzilor, albigenzilor (catharilor), lolarzilor şi husiţilor 
conţin o întreagă serie de doctrine şi practici similare cu cele 
ale baptiştilor de mai târziu, ca esenţă ideologică celelalte 
credinţe şi practici nu pot fi încadrate în specificul baptist. 
Susţinută la sfârşitul secolului XIX şi începutul secolului XX, 
teoria succesiunii neîntrerupte a fost abandonată ulterior, 
când s-a considerat că mai mult dăunează imaginii 
baptiştilor. 

2. înrudirea anabaptistă. 

O a doua teorie susţine că baptiştii se trag, direct sau 
indirect, din anabaptişti (aripa radicală a Reformei din 
secolul XVI). Din gruparea anabaptistă au făcut parte fraţii 
elveţieni, huteriţii şi menoniţii (adepţii lui Menno Simons). 
Teoria are o anumită susţinere în dovezile istorice. Deşi n-au 
preluat în întregime ereziile anabaptiste, baptiştii secolului 
XVII au continuat să promoveze botezul adulţilor, preoţia 
universală şi separarea bisericii de stat. 

3. Separatiştii din Anglia. 

Cea mai răspândită teorie este că baptiştii se trag din 
separatiştii englezi exilaţi în Olanda. Aceşti puritani 

separatişti ajunseseră la convingerea că biserica anglicană 28 
este coruptă şi că este mai bine să se separe de viaţa bisericii 
oficiale patronată de rege. în felul acesta, mişcarea baptistă a 
fost definită la început prin dorinţa de separare a celor care 
interpretează într-o manieră literală şi exclusivistă Noul 
Testament. 

John Smith şi Thomas Helwys, doi separatişti englezi 
din mişcarea puritanilor, au format prima biserică baptistă în 
Amsterdam, Olanda, în 1609. Smith s-a unit ulterior cu 
menoniţii, iar Helwys s-a întors în Anglia. Aici, în 1611 sau 
1612, el a format împreună cu o mână de oameni prima 
biserică baptistă din Anglia, la Spitalfields, lângă Londra. 
Crescând ca număr, baptiştii englezi s-au separat în Baptişti 
Generali şi Baptişti Particulari. Primii credeau că urmările 
jertfei lui Hristos se aplică întregii omeniri. Ceilalţi, asemenea 
calvinilor, considerau că acestea se aplică numai celor aleşi 
(conform teoriei predestinării). Cele două ramuri s-au unit în 
secolul XIX, când abordările teologice se schimbaseră, iar 
nevoia de membri le-a făcut să se apropie. Pornind din 
Anglia, numărul baptiştilor a ajuns la peste un milion în 
Europa. America a fost locul unde mişcarea baptistă a 
cunoscut cea mai mare dezvoltare. Roger Williams, un englez 
din secta puritanilor, a înfiinţat prima biserică baptistă în 
oraşul Providence, statul Rhode Island, în 1639. Cam în 
aceeaşi perioadă, doctorul John Clarke a înfiinţat o adunare 



28 Naşterea aşa-zisei „biserici" anglicane aşa a fost: regele Henric al VUI-lea 
al Angliei s-a ridicat împotriva papei fiindcă acesta nu a voit să-i desfacă 
prima căsătorie, respingându-i regelui recăsătorirea cu o anume Ana Boylen, 
prin acel faimos Non Possum. Din cauza acest refuz, la anul 1534, nou 
înfiinţata biserică anglicană rupe orice relaţie şi comuniune cu papalitatea. Nu 
după mult timp, Reforma dezbină pe anglicani în două cete: conformişti 
(adepţii reformelor) şi nonconformişti. Nonconformiştii s-au dezbinat la 
rândul lor în prezbiterieni şi puritani, congregaţionişti sau independenţi, ş.a. 
Ultimele invenţii teologice ale „bisericii" anglicane sunt „hirotonirea" 
femeilor în preoţi şi episcopi, precum şi cununia religioasă a homosexualilor 
şi lesbienelor... 

baptistă în Newport, statul Rhode Island. Deseori persecutaţi 
pentru credinţa lor, baptiştii au sporit încet ca număr, dar 
creşterea s-a accelerat în secolul XVIII, în mare parte datorită 
mişcării de trezire religioasă cunoscută sub numele de 
„Marea Trezire". Tot în secolul XVIII, baptiştii au susţinut 
idealurile Revoluţiei Americane, devenind astfel mai 
populari. Asemenea celorlalte secte neoprotestante, 
baptismul american, născut din dezbinare şi purtând în el 
germenele dezbinării, s-a divizat existând astăzi în zeci de 
„rituri". în cadrul acestei secte există numeroase dizidente 
date de absolutizarea unor învăţături particulare sau 
idolatrizarea unor lideri. Amintim aici baptiştii menoniţi 
(anabaptiştii lui Menon), baptiştii vechi (susţin predestinaţia 
rigidă), baptiştii liberi (susţin destinul absolut), baptiştii 
sâmbetişti (cu numeroase influenţe mozaice, serbează sabatul), 
baptiştii celor şase porunci (ţin cu stricteţe un cod religios 
necesar „mântuirii" destinului omenesc), baptiştii unitarieni 
(cred că Duhul Sfânt nu este Dumnezeu, iar Fiul este creat), 
baptiştii cufundători (îşi botează adepţii prin cufundarea de 
trei ori cu capul în jos), baptiştii cuvântului (mântuirea le este 
condiţionată de atragerea de adepţi; practică un prozelitism 
feroce), baptiştii frăţietăţii (grupare a membrilor de culoare, 
care „rebotează" numai la Locurile Sfinte sau la Iordan), 
baptiştii femeilor purtătoare de mir (grupare ce-şi botează 
pruncii, au „pastori" femei) şi enumerarea poate continua. 
Numele fiecărei ramuri baptiste ilustrează principiul 
generator al sectei, acela al alipirii la un anume aspect al 
credinţei şi al absolutizării acestuia în dauna celorlalte. De 
remarcat că, până în 1975, bisericile baptiste americane 
numiseră aproximativ 50 de femei în funcţii oficiale (pastori, 
predicatori etc). In România, baptismul a pătruns la sfârşitul 
secolului XIX, venind din Germania printr-un anume Karl 
Scharschmit, începând să se răspândească printre românii din 
Ardeal, mai ales în Arad şi Bihor. După făurirea României 

Mari, a pătruns şi în celelalte provincii româneşti. După 1989 
au înfiinţat un centru teologic baptist la Oradea (Emanuel), 
pe lângă numeroase seminarii baptiste şi facultăţi de 
asistenţă, prin care oferă burse şi masterate în străinătate. 
Susţin adunări publice în case de cultură şi pe stadioane, 
unde, pentru a atrage tinerii, fac „deschiderea" prin concerte 
pop, rock, punk. Pentru prozelitism organizează excursii în 
ţară şi străinătate (în special America unde oferă şi locuri de 
muncă), răspândesc „biblii" şi broşuri gratuite cu vădită 
propagandă sectară, atrag ortodocşii prin oferirea de ajutoare 
în alimente, îmbrăcăminte, încălţăminte. 

în ce cred şi în ce nu cred baptiştii? 

Ca puncte principale de doctrină, baptiştii 
absolutizează Biblia ca fiind singura autoritate în materie de 
credinţă. Deşi susţin că fiecare persoană poate să o citească şi 
să o interpreteze individual, baptiştii au trebuit şi ei să 
decidă, în mod arbitrar, în privinţa unor aspecte insuficient 
de lămurite în Sfânta Scriptură.Baptiştii învaţă botezul 
adulţilor ca mărturie publică a credinţei. Ei consideră că o 
persoană, deşi născută într-o familie creştină, nu este creştină 
până când nu face o declaraţie publică în faţa comunităţii, 
privind „acceptarea lui Iisus Hristos ca Domn şi Mântuitor 
personal". Termenul „personal" are o raţiune foarte precisă, 
fiind urmărită ideea că mântuirea omului este ceva exclusiv 
între om şi Dumnezeu, fără intervenţia vreunei alte persoane. 

O parte dintre baptişti au adoptat la sfârşitul secolului 
XIX credinţa că Biserica va fi luată la ceruri înainte de a doua 
venire a Mântuitorului. 

Asemenea tuturor protestanţilor, baptiştii nu cred în 
Tainele Bisericii. Pentru ei, împărtăşirea cu Trupul şi Sângele 
Domnului (numită la ei „Cina Domnului") nu este altceva 
decât un simbol. Pâinea simbolizează Trupul, iar vinul 
simbolizează Sângele. Sunt împotriva sfintelor icoane, a crucii, 

moaştelor, cinstirii Maicii Domnului şi a Sfinţilor. Nu 
recunosc posturile Bisericii. Nu au rugăciuni şi pomeniri 
pentru cei morţi. Nu folosesc obiecte şi simboluri liturgice. 



Adventiştii de ziua a şaptea 

Secolele XVIII şi XIX au constituit perioada marilor 
„treziri religioase" din Statele Unite ale Americii. într-o ţară 
în care catolicii nu erau majoritari, cultele neoprotestante au 
intrat la un moment dat în criză de subiecte de predică şi 
înnoiri doctrinare. Nimeni nu mai era mişcat de predicile 
critice la adresa „celorlalţi". S-a creat treptat nevoia de a veni 
în faţa maselor cu idei noi, care să reîncălzească inimile şi să 
întreţină motivaţia (neo)protestantă. Au început să apară 
predicatori mai revoluţionari decât primii predicatori 
neoprotestanţi, înfierbântând mulţimile cu predici 
apocaliptice despre pedepsele iadului, cu fericirea care îi 
aşteaptă pe cei credincioşi sau cu o aşa-zisă „răpire" a celor 
fideli Domnului. 

Adventiştii reprezintă, asemenea baptiştilor, o grupare 
mai mare de secte, toate preocupate de a doua venire a 
Domnului, de unde şi numele lor, derivat din latinescul 
adventus (venire), şi, în special, de stabilirea datei apocalipsei 
pe baza profeţiilor. William Miller (1782-1849), un baptist, a 
început să studieze pe cont propriu Biblia şi în special cartea 
profetului Daniel, trăgând de acolo concluzia că sfârşitul 
lumii e aproape şi că Hristos se va reîntoarce în anul 1843. El 
a publicat concluziile cercetărilor lui biblice într-o broşură 
numită învederate din Sfânta Scriptură a celei de-a doua veniri a 
lui Hristos în anul 1843. 

In respectiva scriere el anunţa, pe lângă data revenirii 
lui Hristos, şi faptul că El va întemeia pe pământ o împărăţie 
de o mie de ani împreună cu cei drepţi, pe care îi va învia şi 
că la sfârşitul mileniului vor învia şi cei păcătoşi pentru a fi 

judecaţi (aceasta este cunoscuta învăţătură despre Mileniu, 
preluată ulterior de mai multe secte). 

Miller şi-a făcut calculele pe baza profeţiei din Daniel 
8.14, unde se vorbeşte de 2300 de zile care vor trece până la 
curăţirea locului sfânt şi, sprijinindu-se pe Numeri 14.34, a 
socotit o zi drept un an. Punctul de plecare a fost luat anul 
457 î.Hr., când a început robia babiloniană a evreilor din 
vechime. In anul 1831 el a început să predice în public noile 
idei, reuşind să creeze o adevărată psihoză religioasă. In 
aşteptarea evenimentului anunţat, mulţi dintre adepţii lui şi- 
au vândut proprietăţile şi şi-au lichidat afacerile. 

întrucât anul 1843 a trecut fără ca profeţia să se 
împlinească, un adept al lui Miller, S. Snow, a calculat o nouă 
dată, mai „exactă" ca prima - 10 octombrie 1844. De data 
aceasta publicitatea a fost mult mai mare, data fiind preluată 
de ziare, reviste, în conferinţe publice, provocând un 
entuziasm care i-a făcut pe mulţi să-şi părăsească locurile de 
muncă, să-şi vândă proprietăţile şi să urmeze adventiştilor. 
Noaptea de 9 spre 10 octombrie i-a găsit pe adventişti 
îmbrăcaţi în alb şi adunaţi într-o sală mare din Boston, 
aşteptând cu mari emoţii trâmbiţa îngerului ce avea să 
vestească a doua venire a Domnului. Noaptea a trecut fără să 
se întâmple nimic, spre marea dezamăgire a multora care au 
părăsit secta. 

Miller a recunoscut public că a greşit şi i-a îndemnat pe 
adepţii săi să treacă la baptişti. Aceştia nu i-au primit şi astfel 
secta adventiştilor s-a risipit în 1845. Cei care au rămas s-au 
rupt în patru grupări principale, cea mai importantă fiind 
„Adventiştii de ziua a şaptea". 

Trei dintre urmaşii lui Miller, Joseph Bates şi soţii James 
şi Ellen G. White au pus bazele noii „Biserici Adventiste de 
Ziua a Şaptea ".Ellen G. White, în special după moartea 
soţului, a devenit figura centrală a sectei, fiind autoarea 
multor scrieri cu valoare de profeţii pentru adventişti: 

Tragedia veacurilor, Profeţi şi împăraţi etc. 

Ea a reinterpretat profeţiile lui Miller şi Snow, 
susţinând că ele nu se refereau la a doua venire a Domnului, 
ci la curăţirea templului ceresc de păcatele fiilor lui 
Dumnezeu (Evrei 9.23). Previziunile şi calculele de date au 
continuat, fiind propuşi, pe rând următorii ani: 1845, 1849 şi 
1851, acesta din urmă fiind chiar certificat de o viziune a lui 
Ellen White. 

Tot printr-o „viziune cerească" a profetesei, adventiştii 
au preluat serbarea sâmbetei de la baptiştii sâmbetişti, în 1860 
secta schimbându-şi numele în „Adventiştii de Ziua a Şaptea". 
Secta s-a răspândit repede şi în afara Americii şi numără 
astăzi aproximativ cinci milioane de membri. In România, 
adventiştii au pătruns la sfârşitul secolului XIX, printr-un fost 
prelat catolic, Mihail Czehovski, care a activat în regiunea 
Piteştiului. 

Secta apare în 1890 în Bucureşti, dar un oarecare succes 
al ei începe cu convertirea şi, mai apoi, preluarea conducerii 
de către fostul student în medicină, Petre Paulini. Secta a 
câştigat teren printr-o înverşunată campanie de denigrare a 
Bisericii Ortodoxe şi a clerului acesteia, folosind în acest scop 
cele mai murdare mijloace. Intre rătăcirile specifice acestei 
secte se numără: învăţătura despre Mileniu 29 , credinţa că nu 
există iad şi nici suflet nemuritor, obligativitatea legilor 
Vechiului Testament privind ţinerea sâmbetei şi mâncărurile 
necurate, credinţa că împărăţia de 1260 de zile a Antihristului 
(conf. Apocalipsa 12.16) reprezintă perioada de 1260 de ani 
dintre 538 şi 1798 (dominaţia papalităţii). 



29 Această înşelare numită milenaristă sau hiliastă are la bază o interpretare 
greşită a unor pasaje din Apocalipsa 20.2-7 unde se vorbeşte de „împărăţia 
de mii de ani" (ta hilia ety), adică de împărăţia harului nelimitată în timp şi 
spaţiu. Sectanţii au tradus „împărăţia de o mie de ani" şi luând-o apoi în sens 
numeric, s-au încurcat în profeţii mincinoase despre sfârşitul lumii. 

Conform acestei secte, toate denominaţiunile creştine 
sunt stăpânite de diavol, iar preoţii sunt slujitorii acestuia. în 
consecinţă, toţi creştinii trebuie să părăsească bisericile lor şi 
să intre în singurul adăpost adevărat - secta adventistă. După 
credinţa lor, sâmbăta ar fi pecetea şi semnul lui Dumnezeu, 
iar duminica, serbată de toţi creştinii, ar fi pecetea Fiarei (a 
diavolului). De aceea, după părerea lor, cel mai important 
lucru şi semn că eşti de partea lui Dumnezeu este acela de a 
ţine sâmbăta. Duşmănia pe care o nutresc faţă de ceilalţi 
creştini este grăitoare pentru fanatismul lor. 

Adventiştii dau o importanţă deosebită zeciuielii, adică a 
datoriei „sacre" a fiecărui membru de a cotiza la sectă cu 10% 
din venitul lunar, sub deviza „mai bine să ai 90% din salariul 
tău binecuvântat, decât 100% fără binecuvântare" . 

Din secta principală s-au desprins în timp numeroase 
grupări şi secte cu nume diferite. Cele mai cunoscute sunt: 
Adventiştii de Ziua a Şaptea - Mişcarea de Reformă, 
Societatea misionară internaţională a adventiştilor de ziua a 
şaptea, Mişcarea lui R. D. Brinsmead. Primii din această serie 
activează şi în România. 

„AZS - Mişcarea de Reformă" s-a separat de secta- 
mamă după moartea „profetesei" Ellen G. White (1915), ca o 
consecinţă a luptei pentru succesiune, câştigată de Margaret 
Rowen din Los Angeles. Venită la putere, Rowen le-a propus 
membrilor câteva reforme, dintre care cea mai importantă 
fiind ideea de a nu pune mâna pe armă pentru a ajuta statul 
în războaie. Cei care au făcut-o în timpul războiului ar fi 
părăsit calea adevărului. In România, secta aceasta a fost 
adusă de un oarecare soldat Kremer, căsătorit cu o nemţoaică 
reformistă, în 1917-1918. Din cauza atitudinii faţă de stat, 
secta a fost interzisă, dar şi-a continuat propaganda prin foi 
gen Păzitorul adevărului şi Solul misionar. învăţătura reformistă 
a fost prezentată în broşura Scurtă lămurire a principiilor 
adventiştilor de ziua a şaptea şi o mişcare de reformă (Bucureşti, 

1924), scriere combătută de conducătorul sectei-mamă, Petre 
Paulini, în Profeţi falşi şi profeţi mincinoşi. 

Ca dizidente advente în ţara noastră amintim gruparea 
condusă de Gheorghe Catană din părţile Ardealului, care a 
împrumutat selectiv din principiile adventiştilor reformişti 
(rowenişti) şi „familia spirituală" condusă de „profetul" 
Satmari din Piatra Neamţ, grupare în cadrul căreia se practică 
unirile „spirituale" în familii „edenice", viaţa „paradisiacă", 
iar adepţii se cred Adam şi Eva. 

Cea mai recentă acţiune a sectei adventiştilor din 
România a avut loc în anul 2006, când, manifestând o josnicie 
unică printre sectele neoprotestante, s-au înfrăţit cu sodomiţii 
în lupta împotriva icoanelor din şcoli. 



Creştinii după Evanghelie 

Reforma a născut în părţile de est ale Germaniei şi în 
Elveţia diferite mişcări religioase, cum ar fi mişcarea pietistă 
sau mişcarea Fraţilor Moravieni. Din acestea s-a format 
ulterior gruparea aşa-numiţilor „creştini după Evanghelie", 
având pretenţia că numai viaţa lor este în totală armonie cu 
Sfânta Evanghelie. Practic nu au avut întemeietor, preluând 
din mers şi adaptând rebuturile teologice ale celorlalte secte. 
Doctrina lor este un amestec din învăţătura lui Zwingli, a 
baptiştilor, a lui J.N. Darby, Muller, Bernay etc. Neavând un 
lider, au considerat că iniţiatorul mişcării lor este chiar ... 
Iisus Hristos, iar învăţătura lor este identică cu cea 
propovăduită de Hristos în scriptură. 

Aceşti neoprotestanţi au urmat o cale destul de similară 
cu cea a baptiştilor, cu diferenţa că, la un moment dat în 
istoria lor, au ajuns la concluzia că botezul este inutil, acesta 
fiind o practică a evreilor creştinaţi. La aceste doctrine se 
adaugă credinţa în „răpirea celor credincioşi". 

în România secta a apărut la sfârşitul secolului XIX, mai 
întâi în părţile Sibiului (Cisnădie), apoi în Bucureşti şi Iaşi. 
Dezvoltarea sectei este legată de numele lui Grigorie 
Constantinescu, fiu de ofiţer trimis în Elveţia pentru 
specializare în profesia sa şi întors după patru ani ca pastor 
evanghelist. In timpul primului război mondial, cât timp este 
mobilizat, Constantinescu organizează la Iaşi o casă de 
rugăciuni, care devine centrul sectei. 

Publicaţiile sectei se numesc Buna Vestire şi Viaţă şi 
lumină. învăţătura lor este expusă în broşurile Memoriu sau 
scurtă expunere a punctelor de doctrină a Comunităţilor Creştine şi 
Memoriu sau scurtă expunere a doctrinei Creştinilor după 
Evanghelie. 

în România s-au împărţit în două tabere: „Creştini" - 
după Evanghelie şi după Scriptură. Pe lângă organizaţia de 
sorginte occidentală prezentată mai sus, a doua ramură (cei 
„după Scriptură" sau tudoriştii) a apărut în perioada 
interbelică, prin „lucrarea" unui preot ortodox căzut în 
erezie, Tudor Popescu. Acesta, pătruns de spiritul reformator 
al neoprotestanţilor, a purces la „reformarea" Bisericii 
Ortodoxe. învăţăturile lui au plăcut celor care erau ortodocşi 
numai cu numele şi care aveau diverse nemulţumiri la adresa 
Bisericii. După ce au fost caterisiţi, Tudor Popescu şi ai lui au 
format „Biserica Evanghelică Română", care s-a afiliat ulterior 
Creştinilor după Evanghelie. Una din învăţăturile ortodoxe 
scăpate de reforma lui Tudor Popescu a fost botezul 
pruncilor. Deşi aceşti Creştini după Evanghelie locali sunt 
afiliaţi cu cei de origine străină, cele două ramuri au 
neînţelegeri pe tema practicării botezului, cei „de import" 
neacceptând nici un botez. 

La câţiva ani de la Revoluţia din decembrie 1989, cele 
două ramuri s-au separat, fiecare fiind astăzi o structură de 
sine stătătoare. 

Ca toţi sectanţii, au o concepţie proprie despre Mileniu 
sau domnia de o mie de ani, în care susţin două etape ale venirii 
Mântuitorului: cea tainică, atunci când Hristos va veni să 
răpească Biserica şi numai ei II vor vedea, şi cea publică, după 
exact şapte ani de la „răpire", când Hristos va veni „pe norii 
cerului" să-i determine pe cei rămaşi „necredincioşi" să se 
„pocăiască". Evreimea se va converti. Apoi Hristos va domni 
pe pământ cu „cei aleşi" timp de o mie de ani în împărăţia 
păcii, după care îi va osândi la iad pe cei care au respins 
învăţătura lor „creştină". 

Penticostalii sau 
„Biserica lui Dumnezeu cea apostolică" 

Spre sfârşitul secolului XIX, America era deja plictisită 
de repetatele „treziri religioase" care, de obicei, ţineau atât 
timp cât predicatorul apocaliptic se afla în oraş. Mulţi dintre 
aceştia se compromiseseră prin tertipurile la care apelau 
pentru a înfierbânta mulţimile. Masele voiau ceva nou, iar 
acest nou nu a întârziat să vină sub lozinca „Dumnezeu face o 
lucrare nouă". 

Una dintre mişcările de „trezire religioasă" din Statele 
Unite a fost şi aşa-numita „Ploaie Târzie" (Latter Rain) 
condusă de A.J. Tomlinson, iniţial un simplu distribuitor de 
cărţi al American Bible Society. Existau de altfel mai mulţi 
predicatori, care învăţau reînnoirea trăirii religioase prin 
„umplerea cu Duhul Sfânt". Suportul pentru această 
propovăduire consta în relatarea privind pogorârea Duhului 
Sfânt la Cincizecime, descrisă în capitolul doi din Faptele 
Apostolilor. Aceşti predicatori afirmau că acea pogorâre, 
însoţită de „vorbirea în alte limbi", este posibilă şi în zilele 
noastre, pentru fiecare credincios în parte. Astfel, în SUA şi în 
Ţara Galilor au apărut adunări în care credincioşi fervenţi îşi 
mărturiseau păcatele înaintea Domnului şi II implorau cu 
lacrimi „să-i boteze cu Duhul Sfânt". 

Pe lângă Tomlinson, un alt promotor al noilor idei a fost 
Charles Parham. Predicatorii creau prin predicile lor o 
condiţionare psihologică şi o înfierbântare a sângelui care, în 
cele din urmă, degenera în glosolalie mincinoasă, practic o 
bolborosire neinteligibilă, o vorbire necontrolată într-o stare 
de semi-transă 30 . Apariţia acestui fenomen destul de 
neobişnuit a constituit în 1896 scânteia pentru demararea noii 
mişcări penticostale. Glosolalia a fost confundată cu 
pogorârea Sfântului Duh de la Cincizecime şi s-a afirmat că 
evenimentul descris în Biblie poate avea loc oricând, dacă 
credinciosul se roagă fierbinte lui Dumnezeu. Dobândirea 
unei astfel de „umpleri cu Duhul Sfânt" a devenit ţinta celor 
care doreau mai mult. Cei care credeau în „umplerea cu 
Duhul Sfânt" s-au separat de adunările din care făceau parte 
şi astfel s-a conturat noua Mişcare Penticostală. In 1903 
Tomlinson îşi dă seama că poate face mai mult decât să 
vândă cărţi şi înfiinţează „Biserica lui Dumnezeu". 

Stilul neconformist al adunărilor penticostale (de la 
pentecost = cincizecime, în greacă) a asigurat răspândirea 
mişcării şi în afara Statelor Unite. Un loc unde 
penticostalismul a prins repede rădăcini în Europa, în 
mijlocul unui popor plictisit de un luteranism arid, a fost 
Norvegia. Aici noile idei au fost preluate de diverşi 
predicatori ad-hoc, punându-se bazele mai multor secte de 
sorginte penticostală. 

Conform „tradiţiei" neoprotestante privitor la 
dezbinare, „Biserica lui Dumnezeu" a lui Tomlinson nu a 
rezistat prea mult, prima scindare având loc în 1917, astfel 
apărând „Adunările lui Dumnezeu". Ulterior, aceste două 



30 în istoriile lor oficiale, penticostalii afirmă că au existat atunci şi cazuri de 
vorbire în limbi necunoscute (chineza, de exemplu), la persoane care nu 
învăţaseră acele limbi. Totuşi, astăzi ei nu mai pot demonstra asemenea 
„daruri ale Duhului". Bolborosirile penticostale sunt „înţelese" doar „traduse" 
de prooroci ad-hoc, deci nu pot fi verificate de nimeni. 

106 



ramuri s-au divizat şi ele, dând naştere unor grupări 
independente. Unele dintre acestea consideră femeile ca 
mediu propice pentru „descoperirile" duhului, iar alte 
ramuri consideră pe „Duhul" drept principiul feminin al 
Treimii! Principalele grupări penticostale sunt asociate acum 
în Conferinţa Mondială Penticostală. 

In România interbelică, penticostalismul a venit direct 
din America prin câţiva români câştigaţi de ideile eretice 
printr-o revistă de limbă română - Vestitorul Evangheliei, 
redactată de un oarecare Paul Budeanu. Tot acesta a tradus în 
româneşte mărturisirea de credinţă a penticostalilor, numită 
Declaraţia fundamentului adevărat al Bisericii lui Dumnezeu. 
Primul şef al sectei în România a fost Ion Bododea, din Brăiliţa, 
care a editat revistele Glasul adevărului şi Ştiinţa Sfinţilor, 
precum şi cartea de cântări ale sectei, Harfa Bisericilor lui 
Dumnezeu. 

Numiţi în popor şi spiriţi sau tremurători, penticostalii 
susţin ca puncte doctrinare principale teoria Sola Scriptura 
(„numai Scriptura") asemenea tuturor neoprotestanţilor, 
botezul adulţilor, învăţătura despre răpirea Bisericii şi 
botezul cu Duhul Sfânt dovedit prin „vorbirea în limbi". 

Unele secte penticostale susţin două trepte ale 
experienţei harului: naşterea din nou şi botezul cu Duhul Sfânt, 
iar altele mai adaugă una, cea a sfinţirii. 

Ca notă individuală, penticostalii practică „ungerea cu 
untdelemn" pentru vindecarea de boli şi au o pasiune pentru 
minuni şi vindecări miraculoase, acestea fiind atribuite în 
mod eronat Duhului Sfânt. Uleiul cu care se face ungerea de 
către pastor sau de către proorocul înzestrat cu „darul 
vindecării" este ulei alimentar obişnuit (Unisol, Floriol etc). 

In adunările penticostale pot fi întâlniţi „prooroci" care 
„proorocesc în alte limbi". De obicei aceste „vorbiri" sunt 
„tălmăcite" de un alt membru al adunării, considerat 
„înaintat pe cale" şi văzut ca posedând anumite daruri ale 

Duhului Sfânt. Un lucru interesant îl constituie diferenţa ca 
volum de cuvinte între „vorbirea în limbi" a proorocului 
(scurtă, de obicei) şi tălmăcirea care se constituie deseori într- 
o mică predică. Celor care întreabă despre aceasta li se 
răspunde că tălmaciul nu traduce cuvânt cu cuvânt 
„proorocia", ci îi traduce „duhul". în general, „proorocii" 
sunt văzuţi ca având diverse daruri de la Duhul Sfânt, 
acestea fiind, pe lângă „darul proorociei", şi „darul 
vindecării" sau „darul deosebirii duhurilor". In România, un 
domeniu de „utilitate" a proorocilor din adunările 
penticostale este proorocirea „de la Dumnezeu" a legăturilor 
matrimoniale (dacă e bine ca sora X să se mărite cu fratele Y) 
sau răspunsul, tot „de la Dumnezeu", dacă e recomandată 
sau nu emigrarea în Statele Unite! Mulţi penticostali se 
căsătoresc pur şi simplu pe baza prorociilor făcute în 
adunare, deşi cei doi tineri nici nu se cunosc bine şi nici nu au 
viziuni comune despre viaţă. 

Făcând parte din marea familie a grupărilor harismatice, 
penticostalii sunt adepţii tehnicilor spirituale practice, cu 
rezultate vizibile şi imediate în manifestarea „duhului". Insă, 
din următoarele mărturisiri ale unor persoane care au avut 
astfel de „renaşteri" reiese clar faptul că nu Duhul Sfânt este 
cel care animă şi însufleţeşte adunările penticostale: 

Un tânăr din Leicester (Anglia) povesteşte următoarele: El şi 
prietenul său se convertiseră de câţiva ani (la una din grupările 
penticostale), când într-o zi au fost invitaţi la întrunirea unui 
grup de vorbitori în limbi. Atmosfera întrunirii i-a prins şi 
ulterior s-au rugat ca să primească noua binecuvântare şi 
botezul în Duhul Sfânt. După o rugăciune intensă au simţit 
cum ceva fierbinte se înstăpâneşte peste ei. Simţeau o exaltare 
interioară. Timp de câteva săptămâni şi-au trăit cu entuziasm 
senzaţiile, ale căror valuri au început treptat să scadă. Tânărul 
a remarcat în schimb că îşi pierduse orice dorinţă de a mai citi 
Biblia şi de a se mai ruga. Analizându-şi experienţa în lumina 

Scripturii şi-a dat seama că nu este de la Dumnezeu, 
întorcându-se, s-a pocăit şi a dat toată întâmplarea pe faţă. 
Prietenul lui în schimb, a continuat să frecventeze cercul 
„limbilor", ceea ce practic l-a distrus. La ora actuală nici nu-l 
mai preocupă ideea de a vieţui ca un creştin. 31 

Acest gen de entuziasm religios garnisit cu profeţii şi 
stranii interpretări ale unor rostiri bolborosite este frecvent 
întâlnit la spiritiştii, mediumii şi îndrăciţii zilelor noastre. 
Este, practic, o amplă mişcare de reînviere a vechilor practici 
şamaniste într-o nouă formulă „creştină" numită, pentru a 
deruta pe naivi, „renaştere harismatică" . Să mai urmărim o 
mărturisire: 

O femeie din San Diego, California, a venit la mine să-mi ceară 
sfatul. Mi-a povestit ce lucru îngrozitor i s-a întâmplat cu 
ocazia unei activităţi misionare purtate de un membru al 
mişcării „limbilor" . S-a dus şi ea la întrunirile lui în care acesta 
vorbea de necesitatea vorbirii în limbi şi odată, după cuvântare, 
a rămas mai la urmă şi a îngăduit ca respectivul să-şi pună 
mâinile pe creştetul ei spre a o boteza în Duhul şi întru vorbirea 
în limbi. In clipa aceea a căzut la pământ inconştientă. Când şi- 
a mai revenit, era pe jos şi gura i se deschidea şi închidea 
automat, fără să poată scoate nici un sunet. Era înspăimântată, 
în jurul ei stătea în picioare un grup de adepţi ai 
evanghelistului care exclamau: „O, soră, ce minunat ai vorbit 
în limbi! Acum îl ai cu adevărat în tine pe Duhul Sfânt." 
Victima acestui aşa-zis botez s-a vindecat până la urmă şi nu s- 
a mai dus niciodată la astfel de întruniri. Când a venit la mine 
pentru sfat, încă mai suferea de pe urma acestui «botez 
spiritual». 32 



31 



Pr. Serafim Rose, Ortodoxia şi religia viitorului, p.226, Ed. Egumenită, 
2004, după Kurt Koch, The Strife of the tongues, Kregel Publications, 1969, 
.28. 
Idem, p.228. 

Dacă acest gen de fenomen spiritual este aşa de diferit 
de trăirile Sfinţilor Apostoli descrise în Sfânta Scriptură, 
înseamnă că manifestările „supranaturale" ale grupărilor 
protestante harismatice sunt produse sub călăuzirea unui alt fel 
de duh, identificat de Biserica Ortodoxă ca fiind cel al Satanei: 

Un creştin ortodox din California spune despre întâlnirea pe 
care a avut-o cu un pastor „plin de duh", care împărtăşea 
aceeaşi „teologie" spirituală a „renaşterii harismatice" cu 
romano-catolici, protestanţi şi penticostali de frunte. A vorbit 
în limbi timp de cinci ore şi a folosit toate artificiile (psihologice, 
hipnotice, de punere a mâinilor) pentru a induce în cei prezenţi 
dorinţa de a primi „botezul duhului" . A fost o scenă penibilă şi 
îngrozitoare. Când şi-a pus mâinile pe prietena noastră, ea a 
început să scoată nişte sunete guturale, să geamă, să plângă şi 
să ţipe. Misionarul era foarte încântat de toate acestea. Zicea că 
fata suferă pentru ceilalţi şi că se roagă pentru ei. Când şi-a 
„pus mâinile" pe capul meu am avut senzaţia unui rău 
palpabil, real. în limbile lui se amestecau totuşi şi cuvintele: „Ai 
darul profeţiei, o simt." Sau: „Deschide-ţi doar gura şi totul se 
va rosti de la sine." Sau: De ce blochezi duhul şi nu-l laşi să 
vorbească?" Cu mila şi cu ajutorul lui Dumnezeu mi-am ţinut 
gura închisă căci sigur că dacă aş fi vorbit, altcineva [demonul, 
n.n.] s-ar fi auzit prin mine. 33 

Dincolo de aceste manifestări „creştine" ale 
prezenţelor demonice, falsitatea „vorbirii în limbi" este 
evidentă din frecventele neconcordanţe dintre prorociile pe 
aceeaşi temă. O persoană mai puţin credulă a făcut un test: a 
înregistrat pe bandă o prorocie şi a mers cu înregistrarea la 
alţi doi prooroci penticostali, cerându-le acestora să 
tălmăcească mesajul. Fiecare a produs o cu totul altă 
interpretare, ambele diferite de cea iniţială. Alteori, dacă 
proorocul care nu aparţine de adunarea în cauză aduce 



33 Ibidem, p.229. 

atingere prin proorocia lui politicii interne a acelei adunări, 
pastorul adunării declară fără echivoc că vorbirea a fost nu de 
la Dumnezeu, ci de la satana. De asemenea, unii se folosesc 
de aura de prooroci pentru a-şi rezolva răfuielile personale cu 
alţi membri din adunare. Asemenea fenomene sunt sesizate 
şi de unii dintre membri, însă în loc să vadă în aceasta 
dovada înşelătoriei, ei decid doar să se mute la o altă 
adunare. Scriptura învaţă că nici o minciună nu poate veni 
din adevăr 34 şi orice duh trebuie cercetat 35 , pentru a se vedea 
dacă nu vine de la cel rău. 

Penticostalii trebuie să plătească sectei zece la sută din 
veniturile lor lunare. Aceasta se face în scopul obţinerii 
binecuvântării lui Dumnezeu peste toate posesiunile lor, dar 
şi ca un gest de mulţumire pentru tot ce au. Salariile 
pastorilor sunt fixate de comitetele congregaţiilor locale, pe 
baza veniturilor şi cheltuielilor. 

Marea majoritate a bisericilor penticostale din 
România fac parte din ramura „Biserica lui Dumnezeu" 
(Church of God). După anul 1989, în urma unor conflicte de 
culise, un anume pastor Ioan Ceuţă a fost exclus din cultul 
penticostal şi s-a afiliat împreună cu adunarea sa la 
„Adunările lui Dumnezeu" (Assemblies of God), ramură 
internaţională a penticostalilor care a pătruns astfel şi în 
România. 

Prin intermediul „Universităţii Biblice" pe care o 
conduce, Ioan Ceuţă produce pastori pentru a înmulţi 
numărul „Adunărilor lui Dumnezeu" din România, al căror 
şef suprem se declară el însuşi. 



„ V-am scris vouă, nu pentru că nu ştiţi adevărul, ci pentru că îl ştiţi şi ştiţi 
că nici o minciună nu vine din adevăr. " (I Ioan 2.21) 

„Iubiţilor, nu daţi crezare oricărui duh, ci cercaţi duhurile dacă sunt de la 
Dumnezeu, fiindcă mulţi prooroci mincinoşi au ieşit în lume. " (I Ioan 4.1) 

Ucenicii lui Hristos 

Numită şi „Biserica lui Hristos" - „Church of Christ", 
această sectă a apărut în America în timpul trezirilor 
religioase de la începutul secolului XIX. Fondatorii ei sperau 
să se constituie într-o forţă unificatoare a tuturor grupărilor 
neoprotestante. 

Membrii sectei îşi spun „ucenici", afirmând că în Noul 
Testament acest apelativ este folosit mai des în relaţie cu 
urmaşii lui Hristos decât termenul „creştini". 

Fondatorii sectei au fost Thomas Campbell şi fiul 
acestuia, Alexander Campbell, foşti predicatori prezbiterieni. 
Adepţii lor s-au numit la început campbelişti, deşi preferau să 
fie numiţi „Ucenicii lui Hristos". In 1809 Thomas Campbell a 
fondat Asociaţia Creştină din Ţinutul Washington, statul 
Pennsylvania, încercând, după spusele lui, o revenire la 
valorile creştinismului primar. In 1811 fiul său Alexander i se 
alătură şi împreună formează o adunare la Brush Run, 
Pennsylvania, de unde secta începe să se întindă spre vestul 
Statelor Unite. In 1832 predicatorul Barton Stone şi 
majoritatea adepţilor săi se unesc cu grupul lui Campbell. 

De remarcat că o parte din adepţii lui Campbell, în 
urma predicilor misionarilor mormoni, s-au convertit la 
mormonism, dând astfel un avânt sectei lui Joseph Smith. 

In a doua jumătate a secolului XIX au apărut unele 
conflicte în cadrul Ucenicilor, legate în principal de 
activitatea misionară şi de utilizarea instrumentelor muzicale 
în timpul adunărilor religioase, o practică considerată de 
conservatori ca nebiblică. Ucenicii conservatori s-au separat 
în cele din urmă de secta principală, formând în 1906 o altă 
structură, cu numele de „Bisericile lui Hristos". Denumirea 
de „ucenici" a rămas distinctivă pentru ramura iniţială a 
sectei, iar ramura apărută în 1906 foloseşte numele de 
„Bisericile lui Hristos" sau „creştini". 

Secta nu recunoaşte nici o formă de crez oficial. Practică 
botezul adulţilor însă, în timp ce „creştinii" acceptă la 
primirea de noi membri botezul practicat în cultele de 
origine, „ucenicii" cer rebotezarea în adunarea lor. Fiecare 
adunare oficiază „Cina Domnului" în fiecare duminică, „în 
amintirea lui Iisus Hristos". 

Secta este prezentă în România în ambele variante. 

„Ucenicii", mai liberali, se bucură de un interes mai 
mare, reuşind să atragă mai mulţi tineri în rândurile lor. Ei 
pretind că deţin „formula pentru mântuire" şi afirmă nici mai 
mult, nici mai puţin decât că sunt singurii creştini adevăraţi 
din lume. Membrii manifestă un entuziasm dubios atunci 
când vorbesc despre credinţă şi povestesc plini de vervă „cum 
le-a schimbat Isus viaţa". Legăturile cu lumea sau cu membrii 
familiei sunt reorientate, încât cei „din afară" să fie văzuţi 
fără „lumină duhovnicească" şi să poată constitui o piedică în 
calea „ucenicului". 



Noii Apostoli 

Aşa-zisa „Biserică Nou-Apostolică" a apărut în urma 
desprinderii unei ramuri din „Comunitatea religioasă catolico- 
apostolică". Mişcarea Catolico-Apostolică a luat fiinţă în jurul 
anului 1832 în Scoţia şi Anglia. Mişcarea a fost promovată de 
cercurile „Trezirii", care îşi făcuseră o preocupare din a vesti 
iminenţa întoarcerii Domnului nostru Iisus Hristos. 

Edward Irving, pastor al Comunităţii din Londra, a fost 
însufleţitorul acestei mişcări, o mişcare ce aştepta o nouă 
„pogorâre a Duhului Sfânt" care să preceadă cea de-a doua 
venire a Domnului Iisus Hristos. întrucât adepţii începuseră 
să aibă parte de diferite manifestări psihice atribuite 
„Sfântului Duh" (vindecări miraculoase, vorbitul în limbi, 
vedenii etc), Irving a văzut în aceasta o confirmare a 

aşteptării sale. Acum avea motivaţia pentru a susţine ideea 
„sfârşitului Bisericii". 

Din acest moment s-a considerat necesară afirmarea 
darurilor Duhului Sfânt şi de asemenea reînnoirea misiunii 
de apostolat în forma evocată de Noul Testament. S-a 
procedat astfel la alegerea a doisprezece „apostoli" care să 
preia conducerea noii biserici. Cum, totuşi, aşteptata 
întoarcere a Domnului Iisus Hristos întârzia iar „apostolii" 
mureau unul după altul, s-a făcut simţită nevoia unei 
modificări, care însă a generat unele tensiuni. De aceea, în 
anul 1860, doi partizani ai ramurii germane a sectei, pe nume 
Geyer şi Schwartz, au explicat că numărul celor „doisprezece 
apostoli" ar trebui reînnoit, apelându-se la alegeri 
democratice. Acţiunea lor le-a atras excluderea din 
„Comunitatea religioasă catolico-apostolică" şi, în cea mai 
bună tradiţie sectantă, cei doi şi-au luat jucăriile şi au plecat, 
punând bazele unei noi mişcări, intitulată din anul 1907 
„Comunitatea Nou- Apostolică". Aceasta a devenit ulterior 
„Biserica Nou Apostolică". După constituire, numărul 
„apostolilor" a crescut de la cifra iniţială de doisprezece la 
cifra corespunzătoare congregaţiilor formate. 

învăţătura acestei „Comunităţi Nou Apostolice" este 
aproape în exclusivitate reprezentată de promovarea 
conceptului de „apostol principal" sau „apostol patriarh". 

Primul „apostol principal /patriarh" a fost un şef de 
gară, Krebs, după acesta urmând, din 1905, un fermier pe 
nume Niehaus. Din 1930 funcţia de „apostol principal 
/patriarh" a fost preluată de un cizmar, devenit mai târziu 
sergent, iar după aceea negustor de ţigări de foi! Numele lui 
era J. G. Bischoff. începând din 1960, „apostolul principal" al 
Bisericii Nou Apostolice a fost W. Schmidt. Conform 
publicaţiei „Biserica Nou Apostolică" editată de Biserica 
Apostolică Internaţională cu sediul în Zurich, Elveţia, 
actualul „apostol suprem" este Richard Fehr. 

Punctul central şi piatra de poticnire a doctrinei nou- 
apostolice este învăţătura referitoare la slujba de apostol. 

După învăţătura ortodoxă a Sfintei Scripturi şi a Sfintei 
Tradiţii, cei doisprezece Apostoli aleşi de Mântuitorul au 
numit în fiecare biserică locală conducători împuterniciţi cu 
slujirea şi păzirea adevărurilor de credinţă. Aceşti primi 
episcopi au hirotonit, la rândul lor, bărbaţi de încredere, 
constituindu-se astfel „succesiunea apostolică" în Biserică. 
Nimeni nu se putea şi nici nu se poate face preot singur - 
„apostol" cu atât mai puţin - dacă nu este hirotonit de 
Biserică prin punerea mâinilor episcopului, cu o descendenţă 
ce coboară până în vremurile apostolice. 

Asemenea obiecţii la pretenţia lor de „apostolie" nu 
împiedică însă Biserica Nou Apostolică să transmită mai 
departe, cu de la sine putere, slujba de apostol în general şi 
îndeosebi slujba de apostol principal cu împuterniciri 
ecleziastice nelimitate. Hotărârile şi acţiunile „apostolului 
principal /patriarh" sunt revelatoare cu privire la supremaţia 
ecleziastică care i se acordă. In persoana „apostolului 
principal" se afirmă că se află prezenţa pământească a însuşi 
Domnului Iisus Hristos, iar manifestarea legitimă a lui 
Hristos nu se poate lăsa obstrucţionată de simple obiecţii 
referitoare la Scriptură sau învăţătura Sfinţilor Părinţi. Iată 
câteva afirmaţii de bază din învăţătura acestei secte: 
„Apostolii în viaţă reprezintă poarta către Dumnezeu, prin care 
omul trebuie să intre; Iisus nu ne mai poate ajuta, căci sângele Lui 
s-a scurs pe pământ, la Golgota, şi nu ne mai poate folosi. O altă 
împăcare cu Dumnezeu nu mai este posibilă decât prin har şi prin 
Apostolat". 

Ca o continuare evolutivă a acestei învăţături eretice, 
Biserica Nou Apostolică şi-a creat o taină specifică atunci 
când - pe lângă Botez şi Euharistie, cele două taine păstrate, 
dar transformate de sectele neoprotestante -, această sectă a 
inventat „taina pecetluirii cu Duh Sfânt", considerată „cea 
mai importantă taină"! Această „taină" poate fi administrată 

numai printr-un „nou apostol". în revista „Familia Noastră", 
anul IV, numărul 3 din martie 1994 se merge atât de departe 
încât se afirmă că apostolul districtual Rosentreter, călătorind 
în patru locuri din Insulele Fidji, „a botezat cu Duhul Sfânt 
130 de suflete". Prin punerea mâinilor noilor apostoli asupra 
unei persoane, aceasta primeşte „pecetluirea cu Duhul Sfânt" şi 
obţine apartenenţa la cei 144.000 din cartea Apocalipsei, 
membri ai „adevăratei Biserici Creştine". 

De asemenea, „pecetluirea" poate fi transmisă chiar şi 
celor care au murit! In astfel de cazuri, cei vii devin locţiitori 
ai celor morţi. Pentru justificarea acestei practici, secta se 
foloseşte de I Corinteni 15.29, însă oricine citeşte contextul 
acestui verset poate vedea că Sfântul Pavel vorbeşte despre o 
comunitate religioasă necreştină, izolată, care practica 
„botezul morţilor". O asemenea practică nu a făcut parte 
niciodată nici din învăţătura şi nici din practica Sfinţilor 
Părinţi. 

în rândul adepţilor ei, Biserica Nou Apostolică se bucură 
de un prestigiu ridicat, prestigiu care se sprijină pe 
autoritatea infailibilă a „apostolului patriarh". Relevante 
pentru tenacitatea şi puterea acestei secte sunt evenimentele 
care s-au petrecut după moartea apostolului „principal" sau 
„patriarh" Bischoff. Acesta afirmase cu ocazia Crăciunului 
din 1951 că el nu va muri şi va trăi apucând întoarcerea 
Domnului Iisus Hristos. Timp de nouă ani această afirmaţie a 
fost vehiculată constant în cadrul sectei. Bischoff a murit, în 
cele din urmă, fără ca profeţia lui să se împlinească. Această 
neîmplinire a profeţiei „apostolului patriarh" a constituit, 
pentru cine avea ochi de văzut şi urechi de auzit, o 
demascare a sectei. Pentru cei mai mulţi membri însă, 
lucrurile nu au stat chiar aşa. Chiar a doua zi după moartea 
lui Bischoff, noul ales în funcţia de „apostol patriarh", 
Schmidt, a declarat că este de neînţeles de ce s-a răzgândit 

Dumnezeu! Schimbarea de intenţie îi aparţinea deci lui 
Dumnezeu, întrucât „apostolul patriarh" nu putea greşi!! 

„Biserica Nou-Apostolică" reprezintă o mistificare a 
adevăratei Bisericii a lui Iisus Hristos, Biserica Ortodoxă. 
Plictisiţi de spiritualitatea seacă şi raţionalistă a lumii 
neoprotestante, unii oameni caută noi forme care să le dea 
iluzia de autenticitate, de sacru. în loc să se îndrepte spre 
Biserica Ortodoxă, adevărata depozitară a harului lui 
Dumnezeu, a succesiunii apostolice şi iconomă a Sfintelor 
Taine, aceşti oameni îşi plăsmuiesc simulacre de biserică, 
potrivit cu gusturile lor exotice şi cu vanităţile personale. 



Secta lui Sun Myung Moon 
sau „Biserica Unificării" 

Coreea a fost una din ţările asiatice în care prozelitismul 
catolic şi protestant a fost şi este foarte puternic. în Seul se 
află cea mai mare biserică penticostală din lume, numărând 
aproximativ un milion de membri. 

Sun Myung Moon s-a născut în 1920 într-o provincie 
din actuala Coree de Nord. Când el avea 10 ani, familia lui s- 
a convertit la o formă penticostală de prezbiterianism, care 
încuraja vedeniile şi alte practici atribuite Duhului Sfânt. în 
1936, la vârsta de 16 ani, Moon a pretins că a avut o vedenie 
în care Iisus Hristos însuşi 1-a anunţat că a fost ales de 
Dumnezeu, pentru a duce la capăt restaurarea împărăţiei lui 
Dumnezeu pe pământ. Ulterior el a pretins că a primit şi alte 
revelaţii, însă nu le-a făcut publice până în 1946. După 
terminarea liceului din Seul, Moon a plecat să studieze la o 
universitate din Japonia. Nu a absolvit facultatea, iar după 
înfrângerea Japoniei în al doilea război mondial s-a întors în 
Coreea. între 1948 şi 1950 a fost întemniţat de către comuniştii 
nord-coreeni. în 1954, în perioada de sărăcie şi instabilitate 
politică şi economică de după Războiul Coreei (1950-1953), 

Moon înfiinţează Biserica Unificării, cunoscută oficial ca 
„Asociaţia Sfântului Duh pentru Unificarea Creştinismului 
Mondial", în care numărul din ce în ce mai mare de adepţi 
contribuie prin zeciuiala lor la întreţinerea luxului şi opulenţa 
liderului. 

Moon a dezvoltat o învăţătură cu totul originală, 
afirmând că rostul venirii Fiului lui Dumnezeu pe pământ ar 
fi fost întemeierea unei familii model, însă ar fi fost 
împiedicat să facă aceasta de către cei care L-au răstignit. 
Acum îi revenea lui Moon misiunea de a duce la bun sfârşit 
ceea ce începuse Mântuitorul. în acest sens, Iisus din Nazaret 
ar fi Mesia Noului Testament, iar Moon ar fi Mesia 
„Testamentului (Legământului) Veşnic". Secta, care numără 
astăzi aproximativ două milioane de adepţi, îl proclamă 
deschis pe Moon ca succesor al lui Iisus Hristos. 

Moon şi soţia lui afirmă că ei formează familia ideală pe 
pământ, după modelul lui Adam şi Eva înainte de cădere. Cei 
doi au mai mulţi copii, o parte dintre ei înfiaţi. Este interesant 
că lui Moon i-au trebuit ceva încercări în realizarea familiei 
perfecte, actuala lui soţie (o studentă coreeană de 18 ani) fiind 
a cincea „Evă" din viaţa luiîîncepând din anii 1980, Moon, 
pozând în anti-comunist înfocat, a început să câştige aliaţi 
printre grupurile politice conservatoare din SUA, pe care le-a 
ajutat cu contribuţii financiare. Activităţile lui politice i-au 
câştigat un respect de care nu s-a bucurat însă în anii 1970, 
perioadă în care grupuri de părinţi şi foşti membri ai sectei 1- 
au acuzat în mass-media de tehnici de spălare a creierului 
pentru recrutarea de membri. Secta promovează obedienţa 
absolută faţă de Moon. Membrii trebuie să se supună 
directivelor venite de sus până în cele mai mărunte detalii ale 
vieţii personale, cum ar fi cele legate de alimentaţie sau de 
petrecerea timpului liber. De regulă, membrii sunt 
determinaţi să rupă legăturile cu familia, rudele fiind 
considerate „neiluminate". Ocazional, apar în mass-media 

relatări despre cununii în masă efectuate de „reverendul" 
Moon pe stadioane, în cadrul unor ceremonii fastuoase în 
care acesta „cunună" simultan sute de cupluri. 

Moon conduce actualmente un imperiu financiar clădit 
cu banii şi forţa de muncă a membrilor. El deţine companii în 
Coreea de Sud şi în Japonia, unde produce arme pentru 
guvernul coreean, extract de ginseng şi vase de porţelan. Din 
cauza actelor de evaziune fiscală, el a primit interdicţie de 
intrare în unele ţări. în 1982 a avut de executat în SUA o 
condamnare de 18 luni de închisoare pentru evaziune 
fiscală.Moon desfăşoară o intensă activitate mascată, prin 
intermediul unor organisme internaţionale create de el, care 
aparent nu au nimic de-a face cu religia, ca de exemplu: 
Congresul internaţional pentru unitatea oamenilor de ştiinţă 
(ICUS), Academia profesorilor pentru pacea mondială (PWPA), 
Congresul mondial al mijloacelor de informare în masă (WMC), 
Fundaţia internaţională pentru ajutor şi prietenie (IRFF). 
Numărul acestor organizaţii-capcană, pepiniere de adepţi, ar 
depăşi în prezent cifra de 100. Activităţile sunt disimulate, iar 
secta reuşeşte să aducă la congresele ei chiar teologi 
ortodocşi. Nu e de mirare că nu demult „teologi" ai Bisericii 
Unificării au conferenţiat în două rânduri şi la Facultatea de 
Teologie Ortodoxă din Bucureşti. 

Această sectă ne poate da măsura rătăcirilor, a 
blasfemiilor şi hulelor care se aduc lui Dumnezeu de către 
oameni ce se pretind a fi creştini şi încearcă să „încreştineze" 
şi pe alţii. 

Biserica Universală 

Aceasta este una dintre cele mai noi secte din România. 
Este remarcabilă prin impostura care caracterizează toată 
activitatea ei. 

Numele sectei - „Biserica Universală" - nu spune nimic 
despre identitatea ei doctrinară. Fluturaşii publicitari 
distribuiţi la colturi de stradă sunt ornaţi cu cruci ortodoxe, 
folosesc un limbaj ortodox („liturghie", „slujbă" şi „acatiste 
pentru bolnavi"). Pentru ca înşelăciunea să fie deplină, 
adunările sectei sunt definite în termeni ortodocşi. Adunările 
sectei se numesc „liturghii", iar fiecare nouă sală de adunare 
este „sfinţită", folosindu-se „ulei sfinţit din Israel". 

Personajul central al sectei - responsabil pe România - 
este numitul Octavio (?) Bravu, care apare în fotografii 
îmbrăcat în sutană preoţească şi este prezentat drept 
„părintele Bravu". Din punct de vedere al legii, acesta este un 
caz de fals intelectual. 

Secta se adresează cu precădere celor cu probleme de 
sănătate (trupească), promiţând „rugăciuni puternice" care 
aduc vindecare persoanelor în cauză. Fiţuica „Pagina 
Universală - un ziar al lucrării lui Dumnezeu" este împănată cu 
fotografii ale unor persoane şi mărturiile acestora despre cum 
li s-a schimbat viaţa de când au început să meargă la această 
„biserică". Pe lângă articolele cu caracter religios vădit 
înşelător, redactate pe un ton bombastic, publicaţia îşi 
informează cititorii şi despre rezultatele meciurilor de fotbal. 

O analiză mai atentă a practicilor acestei secte o aşează 
în categoria sectelor neo-penticostale. Locul de adunare din 
Bucureşti este un cinematograf de la periferia oraşului. 

Copiii lui Dumnezeu sau 
„Familia dragostei" 

Acest capitol se doreşte a fi o avertizare cu privire la o 
secta răspândită în lumea întreagă, inclusiv în România, şi 
cunoscută sub numele de „Copiii lui Dumnezeu" sau 
„Familia Dragostei" 36 . 

Dându-se drept veritabili misionari creştini, Copiii lui 
Dumnezeu ademenesc persoane credule, lucrători din clasa de 
mijloc şi mai ales tineri cu o oarecare instruire creştină, 
convingându-i să li se alăture. Au reuşit să-şi asigure sprijin, 
protecţie şi asistenţă juridică din partea unor oameni de 
afaceri, ofiţeri ai armatei, avocaţi şi chiar politicieni. Aceste 
relaţii, însă, nu i-au ferit de scandalurile demascate în presă şi 
de urmărire penală atât în America, cât şi în alte ţări 
occidentale. 

Conflictele cu legea l-au determinat pe liderul sectei să 
dea ordin de părăsire a Statelor Unite, pe motiv că acestea 
urmau să fie judecate de Dumnezeu printr-un cataclism 
natural. De la data emiterii profeţiei şi până în zilele noastre 
dezastrul nu s-a declanşat, determinându-se în schimb 
răspândirea „Copiilor lui Dumnezeu" în întreaga lume, secta 
ajungând astfel să fie prezentă şi în blocul ţărilor fost 
comuniste, unde beneficiază de o largă libertate de mişcare, 
aparent aceste ţări devenind un adevărat „paradis" al 
grupului. 

Zelul religios suplineşte numărul lor restrâns, 
aproximativ 15.000 - 20.000 pe tot globul. „Copiii lui 
Dumnezeu" au o structură piramidală de înaltă organizare 
bazată pe o supunere necondiţionată faţă de fondatorul şi 
„profetul" lor, David Berg (cunoscut ca Moise David, „Mo", 
„Tăticul" sau „Bunicul"!). Toate acestea, împreună cu 



36 Sau „Familia Cerului" - o explicaţie pentru numeroasele denumiri este 
încercarea de mascare a identităţii şi totodată a adevăratelor scopuri oculte. 

doctrinele lor secrete, practicile sexuale şi tehnicile 
amăgitoare de a câştiga adepţi, ascunse sub o faţadă pseudo- 
creştină, fac din ei o ameninţare extrem de distructivă la 
adresa individului şi a familiei. 

Articolul din revista Newsweek din 13 septembrie 1993, 
intitulat „Abuzul Sexual şi Copiii lui Dumnezeu", indică efectele 
nocive asupra comunităţilor în care se adăpostesc. Apariţia 
lui a fost prilejuită de scandalul pe care grupul 1-a provocat în 
Argentina. Iată o concluzie pertinentă extrasă din amintitul 
articol: 

„Dintre toate exporturile din Statele Unite, sectele 
religioase sunt probabil cele mai nedorite. Poate cel mai bine- 
cunoscut dintre toate este secta „Copiilor lui Dumnezeu", 
care şi-a câştigat în anii '70 peste 12.000 de membrii din 70 de 
ţări, folosind sexul liber. Susţinători ai campaniilor anti- 
sectare, cât şi unii foşti membri au afirmat că acest grup 
înfiinţat în California în anul 1968, îşi iniţiază sexual copiii de 
la vârsta de doisprezece ani şi că îi exploatează pentru a face 
bani şi a câştiga recruţi. 

După o investigaţie de 3 ani, poliţia a efectuat un raid la 
zece adrese din Buenos Aires şi din jur, de unde a ridicat 265 
de persoane, printre care 137 de copii şi adolescenţi, cu toţii 
făcând parte din secta „Copiilor lui Dumnezeu", numită 
„Familia". La sfârşitul anchetei, 16 adulţi erau acuzaţi de 
răpire, escrocherie, corupere de minori şi de violarea 
drepturilor copilului. Copiii au fost internaţi în instituţii 
specializate, pentru a fi supuşi unor analize psihiatrice. 

Autorităţile afirmă că au găsit o mulţime de dovezi noi, 
inclusiv CD-uri şi casete video pornografice, una dintre 
acestea arătând un tată ce întreţine relaţii sexuale cu fiica lui. 
Problema a fost cu identificarea membrilor sectei, care s-a 
dovedit a fi un coşmar pentru autorităţi. O oficialitate a 
afirmat că unii dintre copiii găsiţi trăiesc într-un fel de 
meditaţie continuă. Autorităţile argentiniene cred că aproape 

jumătate din cei reţinuţi provin din Statele Unite, iar alţii din 
Irlanda, Marea Britanie, Brazilia, Grecia, Spania, Uruguay şi 
Peru. Ceilalţi copii erau din Argentina, însă fără părinţi. 
Investigaţia a fost motivată de plângerea unui cetăţean 
american împotriva reţinerii de către grup a celor patru copii 
ai săi, după ce soţia a părăsit grupul şi a murit." Iată însă ce 
declară, în aceeaşi publicaţie, despre aceste atrocităţi 
religioase un membru de seamă al grupului: „Suntem pur şi 
simplu toţi un cămin (o familie). Hristos ne iartă toate păcatele 
noastre şi ne cunoaşte inimile." 

Originea „Copiilor lui Dumnezeu" 

Fondatorul lor, David Berg, născut în California în 1919, 
a fost crescut într-un mediu penticostal, atât bunicul cât şi 
mama lui fiind predicatori ambulanţi. A învăţat din copilărie 
concepte neoprotestante standard, cum ar fi „importanţa 
slujirii lui Dumnezeu". Din nefericire, Berg a avut o copilărie 
cu probleme: a fost molestat sexual de către adulţi de ambe 
sexe. A avut un contact sexual incestuos cu o verişoară la 
vârsta de şapte ani, iar ca adolescent era obsedat de sex şi 
masturbare - toate acestea în ciuda educaţiei morale deosebit 
de stricte pe care o primea în familie. 

Mare parte din copilăria lui Berg a fost petrecută, de 
asemenea, într-o lume a închipuirii: era animat de o intensă 
dorinţă de „a fi cineva" şi, asemenea mamei şi bunicului său, 
a crescut cu convingerea că a fost destinat a fi un mare om al 
lui Dumnezeu. De la început, însă, visul lui a fost 
întrepătruns de deviaţii sexuale şi de pofta de putere. în 1944, 
Berg s-a căsătorit şi a avut patru copii, fiecare din ei având să 
joace mai târziu un rol important în fondarea „Copiilor lui 
Dumnezeu". 

Spre sfârşitul anilor 1940, Berg a fost numit pastor al 
unei adunări neoprotestante, unde a lucrat vreme de doi ani. 
Berg pretinde că a fost îndepărtat din funcţie pe nedrept, din 

pricina predicilor lui pline de putere şi a metodelor lui 
interactive. Unii membri ai familiei sale afirmă, însă, că 
adevărata cauză a fost legătura adulterină cu o membră a 
adunării. Oricare au fost motivele, Berg a afirmat ulterior că 
întreaga afacere „m-a înfuriat, amărât şi scârbit de făţărnicia 
întregului sistem bisericesc în aşa măsură, că aproape am devenit 
un comunist". 

De-a lungul anilor 1950, Berg s-a aflat în căutarea 
bisericii perfecte, vizitând în acest scop chiar diverse culte 
oculte care comunicau cu spiritele. Părea să-şi fi găsit o vreme 
locul potrivit la „Clinica Sufletului", o mişcare radicală 
fondată de Fred Jordan, un misionar baptist. Acolo Berg şi-a 
format zelul pentru mărturisiri personale, o practică specifică 
„Copiilor lui Dumnezeu" până în zilele noastre. Berg a 
petrecut apoi câţiva ani promovând programul evanghelistic 
al lui Jordan prin intermediul staţiilor de televiziune din 
America. In ciuda „slujirii lui Dumnezeu" şi fiind departe de 
soţie, în timpul călătoriilor sale Berg vizita prostituate şi se 
implica în legaturi adulterine. 

Tot atunci el a început să-şi molesteze sexual cea mai 
tânără fiică, Faithy, ca de la vârsta de doisprezece ani să-şi 
facă din ea un partener sexual. Spre sfârşitul anilor 1960, Berg 
îi „slujea lui Dumnezeu" aducându-şi copiii la adunările de 
evanghelizare şi condamnându-i aspru pe cei care nu făceau 
la fel. Mărturisirea credinţei era porunca de bază, a conchis 
Berg, de aceea Dumnezeu îi va trece cu vederea chiar actele 
de adulter şi incest, judecată la adresa altora şi implicarea în 
astrologie şi spiritism, atâta vreme cât rămânea ascultător în 
„a mărturisi". 

In 1968 s-a mutat împreună cu familia în Huntington 
Beach, California, începând să mărturisească printre hippioţi. 
Copiii lui adolescenţi au convertit pe mulţi, aducându-i apoi 
la o cofetărie, unde-1 ascultau pe Berg predicând pe un ton 
violent împotriva cultelor şi a instituţiilor religioase. Tinerii 
hippie erau bine trataţi şi ajutaţi să scape de droguri, iar apoi 

îndoctrinaţi cu creştinism „Berg-ian". Fugind din faţa legilor 
calif orniene, „Copiii lui Dumnezeu" au plecat la drum în 
convoaie de nomazi, oprindu-se în cele din urmă la o fermă 
lângă Thurber, Texas, în 1970, unde au crescut în număr şi de 
unde au început să trimită grupuri spre alte aşezări, cu 
scopul de a stabili comunităţi şi a câştiga alţi convertiţi şi 
ucenici. 

Interpretând Scripturile într-un stil de severă 
condamnare a altora, Berg susţinea că bisericile existente se 
făceau vinovate de neascultare, de compromisuri 
materialiste, şi că aparţineau Babilonului, desfrânata cea 
mare din cartea Apocalipsei. Fiecare trebuia să-şi „urască" şi 
să-şi părăsească familia, de vreme ce doar „Copiii lui 
Dumnezeu" slujeau pe Dumnezeu şi erau adevărata 
„Familie". 

In primii ani ai decadei 1970, tineri şi tinere îşi părăseau 
serviciul cu sutele, renunţau la educaţie şi familie ca să se 
alăture „Copiilor lui Dumnezeu", atât în Statele Unite şi 
Canada, cât şi în Londra (Anglia) şi alte oraşe mari ale 
Europei, Australiei şi Americii Latine, odată cu răspândirea 
lor peste hotare în acei ani. 

încă din 1969, Berg şi-a părăsit soţia şi a început o viaţă 
de adulter cu o tânără ucenică, de curând convertită, pe 
nume Karen Zerby (sub noul nume de „Măria"). Berg 
pretindea în mod profetic că Măria era „noua biserică", 
tânără, pe care Dumnezeu o ridica, şi că soţia şi mama 
copiilor lui reprezenta „vechea biserică", pe care Dumnezeu 
o abandona pentru că era „depăşită", deoarece Dumnezeu 
făcea „ceva nou". 

Acesta a fost începutul obiceiului lui Berg de a-L lua 
martor pe Dumnezeu la păcatele lui, în loc să se pocăiască de 
ele. Prin exprimări „profetice", el se proclama cu aroganţă 
„profetul lui Dumnezeu pentru vremurile din urmă", făcând 
cunoscut „Cuvântul lui Dumnezeu pentru astăzi" prin 

scoaterea din context a unor versete şi pilde din Scripturi, în 
încercarea lui de a-şi justifica noile doctrine. 

Ca urmare a exemplului său personal şi a îndemnurilor 
deschise, promiscuitatea sexuală era în floare printre 
conducătorii „Copiilor lui Dumnezeu". Uşa spre ocultism a 
fost deschisă larg atunci când Berg a primit un „ajutor 
spiritual", şi anume un ţigan obscur, Abrahim, pe care, 
susţinea Berg, Dumnezeu îl trimisese ca să-i fie înger păzitor 
şi călăuzitor spiritual. Cu păcatele sexuale „sfinţite" de acum 
şi cu puteri oculte care să-1 călăuzească, Berg a îndrumat 
„Copiii lui Dumnezeu" să se răspândească în toată lumea, 
mai întâi în Europa, în 1971, pentru ca, mai târziu, să atingă 
fiecare continent la mijlocul anilor 1980. 

De fapt, zelul misionar nu a constituit singura motivaţie 
din spatele efortului de extindere mondială, existând în plus 
şi nevoia lui Berg de a scăpa atât de hărţuiala părinţilor 
înfuriaţi ai căror copii fuseseră convertiţi, cât şi de cea a 
autorităţilor din unele oraşe şi state. 

„Copiii lui Dumnezeu" între anii 1970 şi 1980 

în 1973, stabilit la Londra, Berg a poruncit adepţilor săi 
să înceteze a mai pune accentul pe mărturisirea personală şi 
să se concentreze pe distribuirea mesajelor lui scrise şi să 
solicite donaţii pentru propria lor finanţare. Poziţia lui 
politică (anti-americană, anti-israeliană, pro-arabă) şi 
poemele lui cu notă explicit sexuală au stârnit mânia 
publicului şi a presei, iar îndrăzneţele lui profeţii false 
privind distrugerea Americii odată cu apariţia cometei 
Kahoutek au provocat confuzie în rândurile „Copiilor lui 
Dumnezeu" din toată lumea. In 1976 Berg a aruncat bomba 
care avea să pulverizeze odată pentru totdeauna orice iluzie a 
„Copiilor lui Dumnezeu" că ar fi o grupare creştină, 
devenind aberanţi şi inacceptabili atât în ochii creştinilor, cât 
şi în faţa societăţii, în general. 

După un an sau doi de experiment personal într-o nouă 
„lucrare" împreună cu consoarta „Măria", Berg a cerut 
tuturor femeilor membre să înceapă „pescuitul prin flirt", 
care însemna acordarea de favoruri sexuale atât pentru 
câştigarea de noi membri, cât şi pentru obţinerea bunăvoinţei 
funcţionarilor guvernamentali şi a factorilor de putere din 
diferite ţări. 

în epistolele sale, foarte explicite din punct de vedere 
sexual, Berg pretindea că Dumnezeu a sfinţit de acum 
adulterul şi curvia (!!) cu condiţia să fie „săvârşite în 
dragoste" şi „pentru slava lui Dumnezeu". Un „frate de 
credinţă" dezamăgit de propria familie, putea găsi consolare 
(sexuală) în Familia lui Berg, totul săvârşindu-se, desigur, din 
„dorinţa de ajutorare şi din dragoste de aproapele". Berg îşi 
instruia adepţii cum să procedeze cu „pescuitul prin flirt" şi 
cum să ceară cadouri băneşti. Curând, mii de membre ale 
„Copiilor lui Dumnezeu" din toată lumea au devenit în mod 
făţiş prostituate, ducând la infectarea a sute de oameni cu 
boli venerice. 

începând cu această revoluţie a „agăţamentului", 
„Copiii lui Dumnezeu" au început să-şi spună „Familia 
Dragostei". Excesele sexuale au condus inevitabil la sex cu 
copii. Credincios trecutului său, Berg pretindea că incestul şi 
sexul săvârşit cu minori sunt permise, curând apărând o serie 
de cazuri de mame şi taţi deveniţi intimi, din punct de vedere 
sexual, cu fiii şi fiicele lor şi chiar copii tineri săvârşind acte 
sexuale cu alţi copii sau cu membri adulţi. 

Amestecând imoralitatea lui sexuală cu ocultismul, 
Berg pretindea că întreţine relaţii cu un întreg panteon de 
zeiţe păgâne, inclusiv Afrodita, Diana, zeiţa Atlantidei, 
Mocumba 37 . Fascinaţia lui ocultă 1-a condus pe Berg la 
promovarea spiritismului, consultarea de medii spiritiste, 



37 Practic aceasta nu este o zeitate, ci reprezintă numele unui cult afro- 
brazilian. 

astrologie şi necromanţie. El le-a scris adepţilor săi, 
asigurându-i că toţi au „ajutoare spirituale" şi-i îndemna să 
afle cine sunt aceste ajutoare spirituale, să le cunoască. 

Originalitatea lui Berg nu s-a oprit aici. In timp ce 
continua să proclame mântuirea prin credinţa în Iisus 
Hristos, el a început să nege dumnezeirea lui Hristos şi 
fecioria Maicii Domnului. 

Spre finele anilor 1980, în timp ce presa din lumea 
întreagă îi prezenta pe „Copiii lui Dumnezeu" într-o lumină 
negativă din pricina agăţatului religios stradal, Berg şi-a 
instruit adepţii să declare publicului că gruparea „Copiilor 
lui Dumnezeu" s-a destrămat. Ei s-au retras în 
clandestinitate, au devenit încă şi mai secreţi, mai înşelători 
în metodele lor, cel puţin în America de Nord. Ei nu au 
dispărut, însă. Sub orice nume s-ar ascunde acum, ei rămân 
bine organizaţi şi continuă să câştige prozeliţi de-a lungul şi 
de-a latul lumii, activând în secret chiar şi în ţări din care 
fuseseră alungaţi. 

Ultimele evoluţii ale „Copiilor lui Dumnezeu" 

„Profetul" David Berg s-a dus la dumnezeul lui în 
octombrie 1994. Spre bătrâneţe ajunsese să aibă o sănătate 
şubredă, iar văduva Măria (numită de adepţi ca Regina Măria 
sau Mama Măria), a preluat hăţurile puterii în supravegherea 
structurii piramidale de conducere a „Copiilor lui 
Dumnezeu" şi în stabilirea direcţiei. Ea a insistat să 
debaraseze secta de excesele sexuale cele mai grave, 
interzicând incestul, abuzul minorilor şi legăturile sexuale 
dintre adulţi şi adolescenţi, toate pentru a salva mişcarea de 
la auto-dizolvare. Practica de „pescuire prin flirt" a fost 
sistată în mod oficial spre sfârşitul anilor 1980 din pricina 
ameninţării flagelului cu virusul HIV, dar şi aceasta doar 
după ce o membră a murit în Japonia răpusă de SIDA. De la 

această dată, membrii au fost instruiţi să utilizeze „pescuirea 
prin flirt" numai cu prietenii vechi, să folosească prezervative 
şi să efectueze periodic teste HIV. Aceste schimbări au fost 
introduse, aşa cum s-a afirmat, pentru auto-protecţie şi nu în 
urma vreunei schimbări de concepţie a grupului. 

Doctrinele zeiţelor şi a spiritelor călăuzitoare, negarea 
divinităţii lui Hristos etc, au rămas intacte. De asemenea, în 
pofida faptului că mii de membrii ai „Copiilor lui 
Dumnezeu" sunt infectaţi cu boli venerice, aceştia continuă 
totuşi să se bucure de „libertatea" de a trăi în curvie, adulter, 
„căsătorii deschise" şi poligamie, toate săvârşite pe ascuns, în 
timp ce faţă de public pretind a fi „misionari creştini", 
momind noi membri şi străduindu-se să câştige favorul unor 
oameni cu influenţă în presă, guvern şi armată. 

Demascări ale sectei au avut loc frecvent în ultimii ani, 
lansându-se campanii majore împotriva „Copiilor lui 
Dumnezeu" din partea presei sau a guvernelor unor ţări ca 
India, Hong Kong, Filipine, Brazilia, Argentina, Spania, 
Elveţia, Australia şi Japonia. Renunţând la tactica de atac 
folosită de-a lungul timpului, „Copiii lui Dumnezeu" au 
început să se apere în mod agresiv, utilizând avocaţi şi făcând 
declaraţii de presă. Ca toate sectele, „Copiii lui Dumnezeu" 
folosesc tehnici înşelătoare de prozelitism. Feţe zâmbitoare, 
copii cuminţi, casete cu muzică şi înregistrări video, toate 
destinate să transmită imaginea unor creştini fericiţi şi 
devotaţi. Pliantele şi afişele lor viu colorate prezintă imagini 
ale unui Paradis care îi aşteaptă pe membrii sectei, un Paradis 
în care se află Tatăl Ceresc, având la dreapta pe Fiul şi la 
stânga ... o tânără zâmbitoare cu un decolteu adânc! Secta îşi 
copleşeşte potenţialii convertiţi cu atenţii, cuvinte 
măgulitoare, priviri galeşe, atingeri drăgăstoase, îmbrăţişări 
şi cântece erotice. 

Folosind astfel de metode şi tactici, ei abordează pe 
oameni pe stradă, la locul de muncă, chiar în biserici şi 

librării creştine, în efortul lor de a strânge fonduri prin 
vânzarea de casete video şi cu muzică. Nu au autorizaţie 
pentru a colecta donaţii, nu sunt înregistraţi ca societate de 
binefacere şi nici nu plătesc taxe. Bunăvoinţa şi aparenta lor 
decenţă au rolul de a îndepărta suspiciunile şi întrebările de 
genul: „Cine sunteţi voi?", „Din ce organizaţie faceţi parte?" 
sau „Cum folosiţi banii pe care-i strângeţi?". în general, 
încearcă să fie evazivi şi să schimbe subiectul. Unul din 
răspunsurile mai des folosite este că sunt doar „misionari 
independenţi" sau uneori dau numele unei false organizaţii 
care variază de la ţară la ţară („Farmecul Cerului" este un 
astfel de nume). întrebaţi dacă aparţin „Copiilor lui 
Dumnezeu" sau „Familiei Dragostei", ei neagă de cele mai 
multe ori, chiar dacă sunt confruntaţi cu dovezi contrare. Au 
ajuns până acolo că au editat cărţi umoristice, ilustrate foarte 
reuşit, cu scopul de a-i instrui pe copiii lor cu privire la 
„necesitatea" practicării minciunii faţă de cei din afara 
grupului şi înaintea autorităţilor. 

în primele luni de apartenenţă la „Copiii lui 
Dumnezeu", un om poate să nu bănuiască nicidecum că face 
parte dintr-o sectă foarte bine organizată, iar „Copiii lui 
Dumnezeu" vor face tot ce le stă în putinţă pentru a-1 
împiedica să descopere adevărata lor identitate înainte de a fi 
profund implicat. 

Deoarece secta vorbeşte despre Iisus şi despre mântuire 
şi predă studii biblice, potenţiala victimă crede că aceştia sunt 
cei mai sinceri creştini întâlniţi vreodată şi buni cunoscători ai 
Scripturii. Odată convinsă să li se alăture, victima va fi 
supusă unui intens program de pregătire, cu scopul de a fi 
îndoctrinat cu scrierile lui David Berg. Acest proces de 
îndoctrinare va fi atât de profund, încât odată ce o persoană 
este acaparată, aceasta va fi ţinută ani de zile în rândurile lor, 
chiar dacă va dori să renunţe. 

Membrii sunt puternic îndoctrinaţi să creadă că nu 
există altă grupare în lume în cadrul căreia să-L poţi servi pe 
Dumnezeu atât de desăvârşit. Li se spune clar că dacă 
părăsesc „Copiii lui Dumnezeu", părăsesc prezenţa şi 
binecuvântările lui Dumnezeu şi că singura alternativă este 
„sistemul lumii, potrivnic lui Dumnezeu". Ei publică 
„mărturisirile traumatice" ale celor care nu s-au putut 
descurca în afară şi s-au reîntors. Pe lângă acestea, mulţi 
dintre ei şi-au petrecut o mare parte a vieţii de adult în cadrul 
grupului „Copiii lui Dumnezeu", ceea ce face ca lumea de 
afară să li se pară copleşitoare şi imposibil de supravieţuit în 
ea. 

Cine este abordat pe stradă, la şcoală sau la locul de 
muncă, trebuie să fie atent la afişele viu colorate, cu texte pe 
spate şi la casetele video sau cu muzică oferite în pachete 
atrăgătoare. In România, aceste materiale au menţionată de 
obicei adresa „Măria Postfach, Martinelli, Viena". 

Mulţi membri doresc să iasă din mijlocul grupării. 
Aceştia sunt oameni sinceri, care s-au săturat de excesele 
sexuale ale sectei şi de învăţăturile lui Berg. Ei sunt 
dezamăgiţi, de asemenea, de falsele profeţii şi sunt scârbiţi de 
abuzul mental; ar dori să părăsească gruparea, însă după ani 
de zile în care au citit doar „scrisori Mo" (David Berg era 
supranumit „Moise"), acum le este teamă. Astfel, unii 
membri ai „Copiilor lui Dumnezeu", în vreme ce încearcă sa- 
şi înăbuşe propriile lor îndoieli, continuă să promoveze 
învăţăturile lui Berg şi să-i ademenească şi pe alţii în sectă. 

Prietenii lui Smith sau „Părtăşia" 

Johan Oscar Smith (1871-1943), întemeietorul acestei 
grupări religioase, era iniţial membru al Bisericii Metodiste 
din Norvegia. Pe vremea când era angajat al marinei militare 
norvegiene, într-o noapte a anului 1889, pe când se afla de 
cart pe vas, a primit o „descoperire" de la Dumnezeu în 
privinţa trăirii creştine. La scurt timp după această viziune, el 
a început să-şi propovăduiască ideile în mici adunări 
protestante. 

în 1905 i se alătură fratele său, Aksel Smith (1880-1919) 
şi, timp de aproape zece ani, începând din 1906, cei doi 
colaborează cu mişcarea penticostală din Norvegia. Nu după 
mult timp se despart de penticostali, grupul fraţilor Smith 
începând să fie cunoscut sub numele de Smiths Venner, care 
înseamnă Prietenii lui Smith. 

In 1908, Johan Oscar Smith îl întâlneşte pe Elias 
Aslaksen (1888-1976), amândoi fiind colegi în marina 
norvegiană. Micul grup religios începe să se dezvolte, în 
special în anii războiului. Cei trei - Johan Oscar Smith, Askel 
Smith şi Elias Aslaksen sunt principalii lideri, fiind totodată 
cei care pun bazele primei congregaţii. 

Se poate vorbi de trei perioade în istoria acestei grupări, 
după cum urmează: 

- Prima perioadă (1900-1943, lider J.O. Smith). Există 
numai câteva grupuri mici în Norvegia şi Danemarca. 

- A doua perioadă (1943-1976, lider Elias Aslaksen). 
Apar grupuri şi în Olanda, Germania, Elveţia, Anglia, 
Australia, Canada şi SUA. 

- A treia perioadă (1976-1996, lider Sigurd Bratlie). în 
1992 a avut loc un fel de „trezire" în cadrul sectei. Aceasta a 
implicat, pe lângă sporirea fervorii religioase, şi apariţia unor 
comportamente îndoielnice. Totodată, trezirea a dat naştere şi 
unor lupte pentru putere care, în cele din urmă, au condus la 
ruperea sectei în două. Aproximativ 400 de membri au plecat, 

încercând să-şi organizeze adunări proprii, dar fără prea 
mare succes. După moartea lui Bratlie, conducătorul sectei 
principale a devenit Kâre Smith, nepot al lui J. O. Smith. 

In prezent, există câteva mii de membri în Norvegia şi 
Olanda, câteva sute în Germania, Elveţia, Danemarca şi 
America de Nord, precum şi grupuri mici în Anglia şi 
Australia (în majoritate emigranţi din Europa). 

După căderea comunismului în Europa de Est, secta a 
pătruns şi în noile democraţii de aici, inclusiv în România, 
prin intermediul unor familii de maghiari. In România secta 
poartă numele de Părtăşia. 

Conducerea sectei s-a aflat întotdeauna în mâna 
norvegienilor, aceştia fiind şi principalii vorbitori la 
conferinţele organizate anual. Modelul adunărilor din 
Norvegia trebuie respectat în toate adunările lor din celelalte 
ţări. 

Creşterea numerică se datorează aproape exclusiv 
copiilor, existând nu puţine familii cu peste zece copii. 
Numărul convertiţilor este foarte mic. Ca segment social, 
majoritatea membrilor aparţine claselor de jos şi de mijloc. 

Astăzi gruparea reuneşte mai multe dintre trăsăturile 
caracteristice sectelor religioase. Asemenea altor secte, ei nu 
le vorbesc deschis noilor membri despre învăţăturile lor, 
decât după ce aceştia s-au înrolat definitiv în grupare. 

învăţătura 

Părtăşia nu are o mărturisire de credinţă scrisă. Conform 
declaraţiilor membrilor, Biblia este mărturisirea lor de 
credinţă. In consecinţă, este destul de dificil de identificat în 
ce cred şi în ce nu cred. Aspectele de mai jos se bazează pe 
discuţiile pe care un fost membru le-a avut cu Sigurd Bratlie, 
fost conducător al sectei, ale cărui învăţături sunt considerate 
infailibile de către membrii grupării. 

1) Hristos NU a fost Dumnezeu cât timp s-a aflat pe 
pământ. 

în cartea sa Mireasa şi desfrânata, Bratlie afirmă că Iisus a 
reuşit să devină Dumnezeu prin lupta Sa cu păcatul. Potrivit 
lui Bratlie, Iisus a fost un simplu om, nu şi Dumnezeu, 
întrebat cum de a acceptat Iisus închinare (conform 
Evangheliilor), dacă era doar un om, Bratlie şi-a manifestat 
surprinderea că există asemenea afirmaţii în Scriptură, dar a 
continuat să-şi menţină opiniile. 

2) Hristos a avut păcat în trupul Său. 

în cartea lor, Hristos arătat în trup, se afirmă că, în zilele 
vieţii Lui pe pământ, Hristos a avut păcat în trup, în sensul că 
a avut porniri păcătoase, cărora a trebuit să le facă faţă (să şi 
le stăpânească). Potrivit învăţăturii sectei, numai prin 
biruinţa asupra acestor porniri a putut Iisus să acceadă la 
statutul de Dumnezeu. 

3) Hristos a avut păcate inconştiente cât timp s-a aflat 
pe pământ. 

Aceasta este o urmare a învăţăturii de mai sus. Potrivit 
învăţăturilor sectei, omul nu este vinovat de păcatele 
inconştiente, dar, odată „aduse la lumină", el trebuie să le 
învingă pe acestea. Asemenea altor secte, lumea este 
împărţită în două categorii: „aleşii" (membrii sectei) şi 
„păcătoşii" sau „lumea". Aceştia din urmă „nu au lumină" şi 
vor ajunge în iad. Membrii vor avea parte de un viitor fericit 
în calitate de Mireasă a lui Hristos, iar la sfârşitul veacurilor 
vor avea un rol unic - acela de judecător al popoarelor! 

în cadrul grupării nu sunt permise opinii diferite, nici 
măcar în probleme de importanţă secundară. Cu toate 
acestea, interpretarea lui Elias Aslaksen la Romani 8.3, 
prezentată în cartea sa Hristos arătat în trup (prima ediţie 
engleză, 1973, capitolul 8) este diametral opusă interpretării 
lui Bratlie, redată în Mireasa şi desfrânata (ediţia americană, 

1977, pag. 90, ultimul paragraf). Când un membru a 
dezvăluit această nepotrivire în faţa adunării, liderii pur şi 
simplu au rescris acel fragment din cartea lui Aslaksen 
(acesta murise demult) şi au produs o nouă versiune în limba 
engleză, în 1989, pentru a fi în acord cu ideile lui Bratlie. 
Totuşi, versiunea în norvegiană din 1989 a rămas 
neschimbată. Cel care a efectuat „corectura" a declarat că a 
făcut aceasta la instrucţiunile lui Bratlie! Modificarea 
scrierilor liderilor anteriori, pentru a le potrivi cu noile 
învăţături, este o practică comună printre secte, întâlnindu-se, 
de exemplu, şi la secta mormonilor. 

în toate predicile lor, accentul se pune pe biruinţa 
asupra păcatelor personale. Această idee sau intenţie nobilă îi 
atrage pe cei naivi, în rândul membrilor fiind multe persoane 
sincere. Cu toate acestea, multe persoane suferă de pe urma 
intereselor de grup şi a jocurilor de culise. Intrigile nu sunt 
un lucru rar în cadrul Părtăşiei, ocazional având loc schimbări 
de conducere la nivel local, schimbări în care unii membri 
mai tineri îi dau la o parte pe bătrânii incapabili să ţină pasul 
cu duhul vremii. 

Din punct de vedere psihologic, Părtăşia este un cult 
distructiv, întrucât creează o dependenţă faţă de organizaţie. 
Membrii îşi restrâng domeniul social şi afectiv-emoţional la 
cadrul sectei, unii chiar declarând că nu pot concepe viaţa în 
afara Părtăşiei. Există mai multe cazuri de tineri care au fost 
seduşi cu învăţătura despre sfinţenie să se alăture acestei 
grupări, cu consecinţe dezastruoase asupra educaţiei lor şi a 
relaţiilor cu familia. De asemenea, au existat cazuri în care 
condiţionarea psihologică a degenerat în depresie care, în 
final, a condus la sinucidere. 

Astăzi Prietenii lui Smith pretind că au biruit păcatul, 
dar cele mai mari păcate, a iubirii de sine şi atitudinii 
fariseice faţă de alţii, sunt prezente din plin printre ei. 

Martorii lui Iehova 

Martorii lui Iehova au pornit din aceleaşi rădăcini cu 
adventiştii lui Miller, fondatorul sectei fiind Charles Taze 
Russell (1852-1916). 

în perioada adolescenţei, acesta şi-a negat tradiţia 
prezbiteriană de care aparţinea şi s-a alăturat mai-liberalei 
„Biserici Congregaţioniste", sectă pe care de asemenea a 
părăsit-o. în această perioadă a aflat despre învăţătura 
Scripturii cu privire la iad, un subiect care i-a stârnit o 
preocupare intensă. 

Cu trecerea timpului, după „studii aprofundate", 
Russell şi-a rezolvat teama de iad ajungând la concluzia că 
iadul nici nu există! La vârsta de 24 de ani 1-a întâlnit pe 
Nelson Barbour, redactorul unei reviste şi conducătorul unui 
grup dizident din secta adventiştilor, care i-a stârnit lui 
interesul pentru studierea profeţiilor vremurilor din urmă. 
După preziceri false şi opinii divergente, cei doi s-au 
despărţit, Russell începând să-şi publice propria revistă, 
„Turnul de Veghere", revistă care şi azi încearcă să zguduie 
temeliile Bisericii, dându-1 la o parte pe Mântuitorul Iisus 
Hristos din centrul învăţăturii creştine. 

De la Barbour a împrumutat Russell ideea că Iisus 
Hristos urma să revină invizibil pe pământ în 1874 şi că 1914 
avea să fie anul în care lumea va fi distrusă, după care s-ar 
inaugura „împărăţia de o mie de ani" a lui Hristos pe 
pământ. Negarea iadului şi interpretarea profeţiilor biblice au 
devenit subiectele noului predicator, care cu mândrie se 
autointitula „Păstorul". 

Cercul de adepţi s-a numit „Studenţii în Biblie", adică 
cei care studiază Biblia, denumire fără nici o conotaţie 
academică. 

Russell a murit în 1916, lăsându-şi adepţii deziluzionaţi 
de prezicerile sale neîmplinite cu privire la anul 1914. Frâiele 

sectei au fost preluate de bogătaşul Joseph Franklin 
Rutherford, care a trebuit să reinterpreteze repede profeţiile 
neîmplinite, pentru a opri plecarea membrilor din sectă. Sub 
conducerea lui Nathan Knorr (1924-1977) secta a cunoscut cea 
mai mare creştere a numărului de adepţi, de la 115.000 la 
peste 2.000.000. De asemenea, Knorr este cel care a introdus 
interdicţia transfuziilor de sânge. Actualul conducător este 
Frederick W. Franz. 

Totuşi, două treimi dintre adepţi nu au fost de acord cu 
reinterpretările lui Rutherford şi au părăsit secta. Cei care au 
rămas în jurul lui Rutherford au adoptat în 1931 denumirea 
de „Martorii lui Iehova", iar cei plecaţi s-au reorganizat, în 
timp, în diferite ramuri iehoviste. 

Numele „Iehova" reprezintă o variantă de citire a celor 
patru litere ebraice IHVH prin care este desemnat Dumnezeu 
în Vechiul Testament. Pentru evrei, numele lui Dumnezeu 
era atât sacru, încât nici nu trebuia pronunţat. Cu timpul, 
pronunţia (citirea) celor patru litere a fost uitată, iar evreii au 
folosit alte sintagme pentru a face referire la Dumnezeu 
(Adonai, Elohim etc). Trebuie menţionat că „Iehova" este 
doar una dintre variantele de citire, o altă variantă propusă 
de lingvişti fiind Iahve. Martorii lui Iehova au preferat-o pe 
prima, deoarece este mai uşor de pronunţat în limbile 
moderne. Pretenţia Martorilor că ei sunt singurii care i se 
adresează lui Dumnezeu pe nume este deci discutabilă, 
întrucât nu este cert că aşa se pronunţa în vechime numele lui 
Dumnezeu! In Sfânta Scriptură, însuşi Hristos ne învaţă cum 
să-L numim când ne rugăm Tatălui: „Deci voi aşa să vă rugaţi: 
Tatăl nostru, Care eşti în ceruri, sfinţească-se numele Tău" (Matei 
6.9) şi tot Hristos adaugă: „Eu sunt Calea, Adevărul şi Viaţa. 
Nimeni nu vine la Tatăl Meu decât prin Mine" (Ioan 14.6). 

Russell a fost dat în judecată la un moment dat din 
cauza teoriilor religioase pe care le răspândea. întrebat în 
instanţă, sub prestare de jurământ, dacă cunoaşte greaca 

veche - limba Noului Testament - el a răspuns afirmativ, însă 
nu a putut traduce nimic când i s-a pus în faţă un text. 

Conducătorii Organizaţiei au înţeles destul de repede 
că inovaţiile lor religioase nu pot fi susţinute cu Sfânta 
Scriptură, astfel că au creat în 1961 o nouă traducere a Bibliei, 
în limba engleză, denumită „Noua Traducere Mondială a 
Scripturilor Greceşti" (NWT). în realitate, aceasta nu este o 
traducere, ci o versiune modificată a Scripturii, în aşa fel încât 
teoriile sectei să capete susţinere. Iată câteva dintre măsluirile 
introduse în NWT: 



,Traducerea" Martorilor lui 
Iehova 



Sfânta Scriptură 



Ioan 1.1 „La început 
Cuvântul era, şi Cuvântul 
era cu Dumnezeu, şi 
Cuvântul era un 

dumnezeu." 

Schimbarea a fost făcută cu 
scopul de a argumenta „biblic", 
negarea de către Martori a 
dumnezeirii lui Hristos. 



Ioan 1.1 „La început era 
Cuvântul, şi Cuvântul era la 
Dumnezeu, şi Cuvântul 
Dumnezeu era." 

Aceasta este o mărturisire 
limpede a faptului că Iisus 
Hristos (Cuvântul) este 
Dumnezeu. 



Coloseni 1.16 „căci prin 
intermediul lui toate 
celelalte lucruri au fost 
create... Toate celelalte 

lucruri au fost create prin el 
şi pentru el." 

Cuvântul „celelalte" a fost 
adăugat cu scopul de a sprijini 
învăţătura falsă a Martorilor 
cum că Iisus este, la rândul 
Lui, un înger creat. 



Coloseni 1.16 „Pentru că în 
El au fost zidite toate... 
Toate prin El şi pentru El s- 
au zidit." 

Acest verset afirmă că Iisus 
Hristos este Creatorul tuturor 
lucrurilor, şi nu o fiinţă creată. 

Evrei 1.8 „Dar cu referire la 
Fiul: Dumnezeu este tronul 
tău pentru totdeauna şi pe 
veci..." 

Ordinea cuvintelor a fost 
schimbată abuziv, deoarece 
secta doreşte să ascundă faptul 
că Iisus (Fiul) este numit 
Dumnezeu. 



Evrei 1.8 „dar despre Fiul: 
„Scaunul Tău, Dumnezeule, 
este în veacul veacului. . ." 

A se observa că în acest verset 
Dumnezeu Tatăl îl numeşte pe 
Fiul Iisus „Dumnezeule" . 



Erezii ale Martorilor lui Iehova 

Martorii lui Iehova au o aversiune deosebită faţă de 
Sfânta Cruce şi Sfânta Treime, fiind o variantă actuală a 
vechii erezii a lui Arie care învăţa că Iisus Hristos nu este 
Dumnezeu. în schimb, Martorii susţin că Iisus Hristos este un 
înger creat, una şi aceeaşi persoană cu Arhanghelul Mihail! 

Versetele din Scriptură 38 care arată dumnezeirea 
Mântuitorului Iisus Hristos grăiesc desluşit: 

Căci căruia dintre îngeri i-a zis Dumnezeu vreodată: „Fiul 
Meu eşti Tu, Eu astăzi Te-am născut"; şi iarăşi: „Eu îi voi fi 
Lui Tată şi El îmi va fi Mie Fiu"? Şi iarăşi, când aduce în 
lume pe Cel întâi născut, El zice: „Şi să se închine Lui toţi 
îngerii lui Dumnezeu". Şi de îngeri zice: „Cel ce face pe îngerii 
Săi duhuri şi pe slujitorii Săi pară de foc"; Iar către Fiul: 
„Tronul Tău, Dumnezeule, în veacul veacului; şi toiagul 
dreptăţii este toiagul împărăţiei Tale. Iubit-ai dreptatea şi ai 
urât fărădelegea; pentru aceea Te-a uns pe Tine, Dumnezeule, 
Dumnezeul Tău cu untdelemnul bucuriei, mai mult decât pe 
părtaşii Tăi. (Evrei 1.5-9)Şi Cuvântul S-a făcut trup şi S-a 
sălăşluit între noi şi am văzut slava Lui, slavă ca a Unuia- 
Născut din Tatăl, plin de har şi de adevăr. (Ioan 1.14)A 



38 



Vezi alte referinţe la Faptele Apostolilor 20.28, Romani 1.3, 8-9 şi II Petru 



1.1. 

răspuns Toma şi l-a zis: Domnul meu şi Dumnezeul meu! 
Iisus l-a zis: Pentru căM-ai văzut ai crezut. Fericiţi cei ce n-au 
văzut şi au crezut! (Ioan 20.28-29) 

Iehoviştii neagă faptul că Hristos a fost răstignit pe 
Cruce, considerând pe cei care cred acest lucru ca fiind 
păgâni sau falşi creştini. Organizaţia lor susţine că Hristos a 
fost pironit (spânzurat) pe un stâlp de tortură, un par vertical 
fără bară transversală. In bibliile martorilor, unde apare 
cuvântul cruce, acesta a fost înlocuit cu stâlp de tortură. 
Ilustraţiile revistelor lor II arată pe Hristos cu mâinile aduse 
împreună deasupra capului, cu un singur cui care-i 
străpunge ambele palme. Dar ce spune Sfânta Scriptură: 
„Deci au zis lui ceilalţi ucenici: Am văzut pe Domnul! Dar el le-a 
zis: Dacă nu voi vedea, în mâinile Lui, semnul cuielor, şi dacă nu 
voi pune degetul meu în semnul cuielor, şi dacă nu voi pune mâna 
mea în coasta Lui, nu voi crede" (Ioan 20.25). Veţi găsi acest 
pasaj neschimbat chiar în bibliile iehoviste, semn că nu au 
„curăţat" foarte atent toate referinţele: au scos doar cuvântul 
cruce, dar au uitat să mai scoată şi un cui din palmele 
Mântuitorului, arătând prin aceasta că Hristos a murit 
răstignit pe Cruce! 

Tăgăduind Răstignirea, iehoviştii neagă jertfa lui 
Hristos. De altfel, ei văd în moartea lui Hristos justificarea ca 
omul să muncească din greu (în folosul sectei) pentru 
mântuirea sa, spre a câştiga viaţa eternă pe pământ. De aceea 
desfăşoară o activitate aşa de intensă cu un zel fanatic pe 
străzi şi din uşă în uşă, pentru că se tem că nu vor putea 
satisface „cantitativ" standardele lui Iehova pentru mântuire. 

Martorii nu se roagă niciodată lui Iisus Hristos. Ei au 
fost învăţaţi că trebuie să se roage doar Tatălui - Iehova. 
Dacă sunt auziţi că se roagă lui Hristos, martorii vor fi 
judecaţi de un comitet şi excluşi. Insă aici chiar biblia lor îi 
contrazice când spune: „Şi îl băteau cu pietre pe Ştefan, care se 
ruga şi zicea: Doamne, Iisuse, primeşte duhul meu! Şi, 

îngenunchind, a strigat cu glas mare: Doamne, nu le socoti lor 
păcatul acesta! Şi zicând acestea, a murit." (Fapte 7.59-60) 

Martorii lui Iehova neagă învierea cu trupul a 
Domnului Iisus Hristos, susţinând că trupul Lui s-a dizolvat 
în ... gaze (!?). Charles Taze Russell, fondatorul sectei, afirma 
că „Omul Iisus este mort, mort pentru totdeauna" („Studii 
din Scripturi", voi. 5, 1899, pag. 454). Cu toate acestea, Sfânta 
Scriptură ne învaţă clar că trupul Mântuitorului a fost readus 
la viaţă (înviat). De pildă, la Luca 24.39, Iisus spune „Uitaţi- 
vă la mâinile şi picioarele Mele, Eu sunt; pipăiţi-Mă şi vedeţi: un 
duh n-are nici carne, nici oase, cum vedeţi că am Eu". 

Mărturiseşte, parcă anume împotriva Martorilor lui 
Iehova, şi Apostolul Pavel 39 : 

Iar dacă se propovăduieşte că Hristos a înviat din morţi, cum 
zic unii dintre voi că nu este înviere a morţilor? Dacă nu este 
înviere a morţilor, nici Hristos n-a înviat. Şi dacă Hristos n-a 
înviat, zadarnică este atunci propovăduirea noastră, zadarnică 
este şi credinţa voastră. Ne aflăm încă şi martori mincinoşi ai 
lui Dumnezeu, pentru că am mărturisit împotriva lui 
Dumnezeu că a înviat pe Hristos, pe Care nu L-a înviat, dacă 
deci morţii nu înviază. Căci dacă morţii nu înviază, nici 
Hristos n-a înviat. Iar dacă Hristos n-a înviat, zadarnică este 
credinţa voastră, sunteţi încă în păcatele voastre. Dar acum 
Hristos a înviat din morţi, fiind începătură (a învierii) celor 
adormiţi. (I Corinteni 15.12-17,20) 

Martorii lui Iehova neagă că Duhul Sfânt este 
Dumnezeu. In schimb, învaţă că Duhul Sfânt este o forţă 
impersonală, asemenea curentului electric. In falsa lor 
traducere, în loc de „Duhul Sfânt" stă scris „forţa activă a lui 
Dumnezeu". Sfânta Scriptură ne învaţă că Duhul Sfânt este 
Dumnezeu. In multe locuri citim că Duhul Sfânt are atribute 
personale, specifice unei persoane: poate vorbi (Fapte 13.2), 



39 



A se vedea şi Ioan 2.19-21, Ioan 20.26-28. 

mărturisi (Ioan 15), spune ceea ce aude (Ioan 16.13) şi se 
întristează (Isaia 63.10). „Domnul este Duh, şi unde este Duhul 
Domnului, acolo este libertate." (II Corinteni 3.17) 40 

Martorii lui Iehova neagă şi pedeapsa veşnică a celor 
păcătoşi. Astfel, ei nu cred în Iad, toate referirile din 
Scriptură fiind pentru ei alegorii. In schimb, învaţă că cei 
„nelegiuiţi" (cei care nu sunt Martori) vor fi anihilaţi şi vor 
înceta să mai existe în veşnicie. In locul iadului, Russell a pus 
ceva mult mai îngrozitor: non-existenţa, nimicirea eternă a 
sufletului şi a trupului. 

Cu un asemenea crez, un Martor va „lucra" nu din 
iubire de Dumnezeu, ci pentru că este terorizat şi 
înspăimântat de cruzimea zeului „Iehova". Sfânta Scriptură 
învaţă însă desluşit despre pedeapsa veşnică a celor 
necredincioşi, atunci când grăieşte 41 : 

Atunci va zice şi celor de-a stânga: Duceţi-vă de la Mine, 
blestemaţilor, în focul cel veşnic, care este gătit diavolului şi 
îngerilor lui. Şi vor merge aceştia la osândă veşnică, iar drepţii 
la viaţă veşnică. (Matei 25.41,46) în văpaie de foc, osândind pe 
cei ce nu cunosc pe Dumnezeu şi pe cei ce nu se supun 
Evangheliei Domnului nostru Iisus. Ei vor lua ca pedeapsă 
pieirea veşnică de la faţa Domnului şi de la slava puterii Lui. (II 
Tesaloniceni 1.8-9) 

Martorii lui Iehova nu cred în nemurirea sufletului, ci 
cred că omul, asemenea animalelor, încetează să existe după 
moarte. Susţin că în împărăţia pământească de după sfârşitul 
războiului (Armaghedon) vor fi „reabilitate" (recreate nu 
reînviate) din memoria lui Iehova doar acele suflete iehoviste 
care s-au achitat cu succes de îndatoririle lor misionare, 
alături de toţi oamenii care nu au avut „şansa" să audă de 



40 



A se vedea şi Ioan 14.16-17, Romani 8.26-27, II Corinteni 3.6 sau Efeseni 
4.30. 

41 A se vedea şi Matei 18.8, Apocalipsa 14.10, 1 1; 20.10, 15. 

Iehova. Ceilalţi vor rămâne anihilaţi. în timpul celor 1000 de 
ani, aceste miliarde de oameni vor fi „educaţi", pentru ca în 
ziua judecăţii să poată alege sau respinge pe Iehova. Cei 
care-1 resping vor fi anihilaţi. Ceilalţi vor rămâne veşnic pe 
pământ. 

Nicăieri în Scriptură nu găsim asemenea teologhisiri, 
ci Biblia învaţă că judecata este doar una, iar sufletul omului 
continuă să aibă o existenţă conştientă şi după moarte 42 : 

Avem încredere şi voim mai bine să plecăm din trup şi să 
petrecem la Domnul (II Corinteni 5.8); Sunt strâns din două 
părţi: doresc să mă despart de trup şi să fiu împreună cu 
Hristos, şi aceasta e cu mult mai bine (Filipeni 1.23-24); Şi 
când a deschis pecetea a cincea, am văzut, sub jertfelnic, 
sufletele celor înjunghiaţi pentru cuvântul lui Dumnezeu şi 
pentru mărturia pe care au dat-o. Şi strigau cu glas mare şi 
ziceau: Până când, Stăpâne sfinte şi adevărate, nu vei judeca şi 
nu vei răzbuna sângele nostru, faţă de cei ce locuiesc pe 
pământ? Şi fiecăruia dintre ei i s-a dat câte un veşmânt alb şi li 
s-a spus ca să stea în tihnă, încă puţină vreme, până când vor 
împlini numărul şi cei împreună-slujitori cu ei şi fraţii lor, cei 
ce aveau să fie omorâţi ca şi ei. (Apocalipsa 6.9-11). 

Organizaţia iehovistă mai susţine şi învaţă că viaţa 
veşnică împreună cu Dumnezeu este rezervată doar unui 
grup select, că doar un număr limitat de 144.000 de lideri ai 
grupării pot trăi veşnic alături de Dumnezeu, în ceruri. Toţi 
ceilalţi Martori vor rămâne pe pământ.Martorii lui Iehova 
neagă Sfânta Treime şi susţin că Satana este cel care a 
inventat învăţătura despre Sfânta Treime. Ei resping toate 
versetele biblice care-L identifică atât pe Iisus Hristos ca 
Dumnezeu, cât şi pe Duhul Sfânt ca Dumnezeu. Cu toate 
acestea, Biblia învaţă limpede că atât Fiul, cât şi Duhul Sfânt 
sunt dimpreună cu Dumnezeu Tatăl: „Drept aceea, mergând, 

Vezi şi pilda cu bogatul nemilostiv şi săracul Lazăr (Luca 16.19-31). 

învăţaţi toate neamurile, botezându-le în numele Tatălui şi al 
Fiului şi al Sfântului Duh" (Matei 28.19). Iisus Hristos vorbeşte 
aici la singular despre numele Tatălui, al Fiului şi al Duhului 
Sfânt, arătând că Dumnezeu este Treime, adică o Fiinţă care 
există în trei Persoane. 

Profeţiile neîmplinite ale Martorilor lui Iehova 

Având aceleaşi rădăcini cu adventiştii, Martorii lui 
Iehova s-au hazardat şi ei să calculeze sfârşitul lumii. 

Mai întâi a fost Russell care a fixat, pe rând, mai multe 
date „precise" privind sfârşitul lumii: 1874, 1914 şi 1915. 
Urmare a neîmplinirii profeţiei legate de anul 1914, secta a 
început să propovăduiască că în acel an Hristos a revenit în 
chip invizibil pe pământ şi a „stabilit" un Regat în ceruri, 
având ca agenţie vizibilă pe pământ Societatea Turnului de 
Veghe. De aceea, pentru a primi viaţa veşnică, oamenii 
trebuie să intre în această organizaţie. 

După moartea lui Russell în 1916, J. F. Rutherford, 
noul conducător, s-a aventurat să afirme că „milioanele care 
trăiesc acum nu vor muri niciodată", anunţând sfârşitul lumii 
pentru anul 1925. Până atunci însă, Rutherford prevedea 
învierea din morţi ca având loc în 1918. Pentru anul 1925 el a 
anunţat că cei trei patriarhi Avraam, Isaac şi Iacov vor reveni 
pe pământ, evident ca Martori ai lui Iehova. In acest sens, 
secta a strâns bani şi a construit o vilă luxoasă în apropiere de 
Los Angeles, pentru a-i caza pe cei trei. 

Noul preşedinte Knorr a renunţat la închipuirea că cei 
trei patriarhi vor reveni pe pământ, afirmând în schimb că 
aceşti „conducători" există deja, ei identificându-se cu 
conducerea organizaţiei lor (!). Knorr a refăcut calculele şi în 
1961 a început să anunţe anul 1975 ca dată sigură pentru 
întemeierea împărăţiei lui Dumnezeu. Trecând şi anul 1975 
fără să se întâmple nimic, în cadrul sectei s-a declanşat o criză 
puternică şi aproximativ un milion de membri au plecat. 

Criza se pare că nu a fost încă depăşită, întrucât secta nu 
îndrăzneşte să lanseze un alt termen pentru sfârşitul lumii, 
pentru a ţine aprins zelul şi entuziasmul adepţilor. 

Potrivit Scripturii, profeţia neîmplinită este 
caracteristica de bază a unui profet mincinos: 

Iar proorocul care va îndrăzni să grăiască în numele Meu ceea 
ce nu i-am poruncit Eu să grăiască, şi care va grăi în numele 
altor dumnezei, pe un astfel de prooroc să-l daţi morţii. De vei 
zice în inima ta: Cum vom cunoaşte Cuvântul pe care nu-l 
grăieşte Domnul? Dacă proorocul vorbeşte în numele 
Domnului, dar Cuvântul acela nu se va împlini şi nu se va 
adeveri, atunci nu grăieşte Domnul Cuvântul acela, ci-l 
grăieşte proorocul din îndrăzneala lui; nu te teme de el. 
(Deuteronomul 18.20-22) 

In ciuda numeroaselor profeţii false, organizaţia 
Martorilor lui Iehova pretinde că este singura religie 
adevărată şi că doar membrii ei sunt creştini adevăraţi, 
afirmând că nimeni nu poate afla adevăruri spirituale decât 
dacă face parte din ea. De asemenea, mai susţine că 
mântuirea se obţine doar intrând în organizaţie şi că toţi 
ceilalţi vor fi distruşi la Armaghedon. Este important de 
observat că Societatea Turnului de Veghe nu lasă la 
latitudinea membrilor să tragă concluzii personale din citirea 
scripturilor, ci corpul legislativ secret al organizaţiei 
promulgă legi şi foloseşte procedurile de disciplinare pentru 
a impune respectarea hotărârilor de către toţi membrii. 

Organizaţia pretinde ca adepţii ei să asculte şi să 
accepte fără discuţie orice poruncă şi interpretare servită de 
către lideri. 

Spre exemplu, secta iehovistă interzice membrilor 
primirea sângelui prin transfuzii. Martorul preferă mai 
degrabă să moară, el sau copiii lui, decât să încalce această 
poruncă a sectei, deşi Scripturile nu afirmă nicăieri că 

transfuziile de sânge ar fi un păcat. Pretinsul teniei al sectei 
privind această poruncă absurdă sunt versetele din Vechiul 
şi din Noul Testament referitoare la consumarea de sânge 
animal odată cu alimentele: „Tot cel ce va mânca grăsimea 
dobitocului, care se aduce jertfă mistuită cu foc Domnului, acela să 
se stârpească din poporul său. Nici un fel de sânge să nu mâncaţi 
în toate cetăţile voastre, nici de păsări, nici de dobitoace. Tot cel ce 
va mânca sânge, acela se va stârpi din poporul său" (Levitic 7.25- 
27). Oricărui Martor al lui Iehova care nu respectă această 
interdicţie i se atrage atenţia că va fi nimicit în apropiatul 
Armaghedon, la vremea judecăţii finale. Ne întrebăm totuşi, 
de ce liderii organizaţiei, pe baza citatului de mai sus, 
interzic transfuzia, dar acceptă consumarea grăsimii... 

O altă absurditate a sectei este interdicţia de a sărbători 
ziua de naştere. Explicaţia oferită este aceea că Irod cel Mare 
i-a tăiat capul lui Ioan Botezătorul cu prilejul unei astfel de 
petreceri. în plus, motivează secta, în Scriptură nu se 
pomeneşte de nici o sărbătorire a vreunei zile de naştere. 
Unii Martori care au avut curajul să le trimită copiilor lor o 
felicitare scrisă de ziua lor, au fost excluşi din organizaţie. 

învaţă însă Scriptura: „Iar îngerul a zis către el: Nu te 
teme, Zaharia, pentru că rugăciunea ta a fost ascultată şi Elisabeta, 
femeia ta, îţi va naşte un fiu şi-l vei numi Ioan. Şi bucurie şi veselie 
vei avea şi, de naşterea lui, mulţi se vor bucura." (Luca 1.13-14) 

Copiii Martorilor lui Iehova se lovesc în întregul proces 
educativ de o mulţime de interdicţii. Ei nu au voie să salute 
steagul, nu cântă şi nu se ridică la intonarea Imnului 
Naţional, nu serbează Ziua Naţională. Nu au voie să 
participe la serbările şcolare organizate cu prilejul 
sărbătorilor oficiale sau religioase. De asemenea, ei sunt 
opriţi să participe şi la petrecerile particulare (zile 
onomastice, aniversări). 

în felul acesta liderii folosesc frica şi intimidarea pentru 
a-i ţine pe membri în supunere faţă de grupare. De 
asemenea, liderii Martorilor lui Iehova au făcut preziceri ale 

sfârşitului lumii pentru a inspira teamă şi supunere 
urmaşilor lor. 

Martorii manifestă o făţişă ostilitate faţă de sărbătorile 
creştin-ortodoxe ce ţin de spiritualitatea neamului românesc. 
In locul acestor sărbători, iehoviştii celebrează o singură dată 
pe an „Comemorarea morţii lui Isus" şi organizează congrese al 
căror scop este, de fapt, declanşarea unei imense campanii de 
publicitate. 

Zelul lor misionar este determinat de credinţa că nu vor 
primi un loc în paradisul pământesc, dacă nu fac prozeliţi. 
Revistele lor, „Turnul de Veghere" şi „Treziţi-vă!", conţin 
prezentări pline de culoare ale promisiunilor lui Iehova 
pentru cei care se alătură organizaţiei lor. Vehiculând sume 
uriaşe provenite de la membri, secta pune un accent mare pe 
propaganda scrisă. Anual sunt tipărite milioane de cărţi, 
reviste, broşuri şi pliante în peste 30 de limbi ale globului, 
publicaţii vândute sau oferite gratuit de „miniştrii" 
organizaţiei (misionari din uşă în uşă). 

Unul din argumentele folosite de iehovişti în retorica 
anti-clericală este felul în care parohiile ortodoxe colectează 
fonduri de la enoriaşi, prin diferite taxe. Cu toate acestea, 
Martorii lui Iehova „uită" că şi ei au un sistem financiar 
remarcabil: ofrandele „voluntare" (bani, imobile, valori) sunt 
trimise „casei mamă" din S.U.A. sau unei filiale care le 
trimite la centru şi care dispune de un cont bancar pentru 
necesităţile locale. De ce am pus „voluntare" între ghilimele 
este uşor de înţeles: în tentativa lor de a-şi revendica 
interpretarea ad-literam a Scripturii, toţi sectanţii recurg la 
constrângerea, pe diferite căi, a adepţilor, de a dona o cotă- 
parte din venituri organizaţiei, asemănând această practică 
cu zeciuiala biblică. 

Sub masca acestei organizaţii religioase se ascunde una 
dintre cele mai mari întreprinderi economice bazată pe o 
fantastică exploatare a credulităţii membrilor, transformaţi 
printr-o strategie bine pusă la punct în fiinţe fără voinţă 

proprie, care execută orice dispoziţii venite de sus, cu un 
fanatism rar întâlnit şi periculos, nu numai din punct de 
vedere religios, ci şi social. 

In iulie 2003, secta a obţinut în România statutul de 
„cult religios recunoscut", anterior ea funcţionând ca 
asociaţie. Nu putem înţelege aici decât slugărnicia politicului 
românesc în faţa presiunilor externe, atunci când au 
„recunoscut" această organizaţie ocultă în care membrii 
insultă Imnul Naţional, refuză apărarea Ţării, iar drapelul 
Patriei este numit „o zdreanţă", atât în semn de ne- 
recunoaştere iată de Stat, cât şi de respingere faţă de ceea ce ei 
consideră a fi un act de închinare „stăpânirii diavolului". 

Un lucru este sigur, cel puţin în viziunea Bisericii 
Ortodoxe: din cauza pervertirii grave a învăţăturilor 
scripturi stice, Martorii lui Iehova nu pot fi, practic, numiţi 
creştini! 



Mormonii 

„Biserica lui Iisus Hristos a Sfinţilor din Ultimele Zile", 
popular numită „mormonă", este un amestec exotic de 
învăţături şi practici neoprotestante şi „îmbunătăţiri" ale 
conducătorilor organizaţiei. Numărul membrilor este în 
prezent de aproape 13 milioane, răspândiţi în întreaga 
lume. 

Un profet nou 

Joseph Smith, întemeietorul sectei, s-a născut într-o 
familie săracă, în perioada marilor treziri religioase din 
Statele Unite din secolul XIX. Tatăl lui întâmpina serioase 
probleme încercând să asigure un trai decent pentru familia 
sa, fiind ocupat mai tot timpul cu căutarea de comori 
rămase de la vechile triburi de indieni. In regiunea în care 

locuia familia Smith, circulau multe legende despre triburi 
care îşi îngropaseră comorile acolo, şi nu puţini erau cei care 
săpau toată ziua în căutarea unor bogate cufere. 

Tânărul Joseph a crescut într-o atmosferă în care 
legendele despre comori ascunse se împleteau cu predicile 
apocaliptice ale predicatorilor ambulanţi. 

în noaptea de 21 septembrie 1823, pe când avea 17 ani, 
Joseph Smith a pretins că a avut o vedenie, în care un înger 
pe nume Moroni (?!) i-a destăinuit unde poate găsi un set de 
table de aur ce alcătuiau o carte conţinând „Evanghelia 
veşnică desăvârşită", dată de Hristos printr-un anume 
profet Mormon, anticilor locuitori ai Americii. Ziua 
următoare, după cum povesteşte Smith, a găsit tablele 
îngropate, aşezate într-o cutie din piatră, în coasta unei 
coline lângă casa sa din Palmyra, New York. Dar Moroni nu 
1-a lăsat pe băiat să ia tablele decât pe data de 22 septembrie 
1827. 

Cu nouă luni înainte de această dată, Smith a fugit cu 
tânăra Emma Hale în casa socrului său din Pennsylvania. 
Acolo a început să traducă tablele dintr-o limbă numită de 
el „egipteana reformată" (inexistentă), cu ajutorul a două 
pietre magice, Urim şi Turim. 

Un fermier din New York pe nume Martin Harris a 
devenit interesat de proiectul lui Smith şi s-a gândit să 
plătească publicarea cărţii, dar nu înainte de a-i verifica 
autenticitatea. Pentru aceasta Harris a dus copiile făcute de 
Smith, după tablele de aur, la profesorul Charles Anthon de 
la Universitatea Columbia. 

Iată ce scrie acesta din urmă într-o scrisoare din 17 
februarie 1834: 

[...] Examinând lucrarea în cauză mi-am dat seama cu 
uşurinţă că este vorba de o înşelătorie sau de o farsă. Auzind 
însă de pretenţiile financiare ale -proprietarului acestor scrieri 

(Smith) faţă de fermier, am început să înţeleg că era vorba de un 
plan pentru a-l înşela pe ţăran şi a-i lua banii [...] 

Lucrarea era de fapt o singură mâzgălitură, constând din 
caractere deformate dispuse în coloane. Litere greceşti şi ebraice, 
cruciuliţe şi înflorituri, litere romane inversate sau plasate în 
poziţie orizontală; toate acestea erau aranjate în coloane 
perpendiculare şi totul se sfârşea într-o formă rudimentară de 
cerc segmentat, evident copiat după Calendarul Mexican dat de 
Humbolt, dar aranjat în aşa fel încât să nu fie trădată sursa 
provenienţei lor. 

Avertizarea profesorului a fost ignorată de fermier, 
deoarece acesta şi-a ipotecat ferma pentru a obţine banii 
necesari publicării, la 26 martie 1830, a Cărţii lui Mormon. 
După ce Smith a tradus cartea, îngerul care-i apăruse în 
vedenie a venit şi a luat acele plăci de la el, aşa că nu mai 
există în prezent nici o probă pentru verificarea 
autenticităţii textului şi a povestirii. 

Tot în 1830 Smith înfiinţează „Biserica lui Iisus 
Hristos", schimbându-i la scurt timp numele în „Biserica lui 
Iisus Hristos a Sfinţilor din Ultimele Zile" . Primii membri ai 
noii biserici au fost Oliver Cowdery şi, bineînţeles, Joseph 
Smith. Aceştia s-au botezat şi s-au numit reciproc lideri ai 
noii biserici, la porunca aceluiaşi înger vizitator, primind 
misiunea specială de a începe reformarea Bisericii (!). Primii 
adepţi ai ideilor lor au fost membrii familiei. 

Un alt Testament despre un alt Iisus Hristos 

Cartea lui Mormon închipuie istoria unor triburi care ar 
fi populat continentul american în vremurile străvechi. 
Astfel, pe vremea regelui Iezechia de la Ierusalim (aprox. 
600 î.Hr.), evreul Lehi ar fi primit poruncă de la Dumnezeu 
să conducă un mic grup de oameni într-o aventură 
maritimă către continentul american. 

Ajuns aici, Lehi şi ai săi ar fi dat naştere unei civilizaţii 
prospere, care, după numai câteva sute de ani, s-a împărţit 
în două tabere rivale. In urma războiului civil, măreaţa 
civilizaţie decade. Potrivit mormonilor, actualii amerindieni 
sunt urmaşii acelei civilizaţii de origine evreiască, 
contrazicând astfel numeroasele dovezi care atestă că 
amerindienii sunt o populaţie de origine mongoloidă, sosită 
din Asia prin strâmtoarea Behring. 

în timp ce la Ierusalim, Fiul lui Dumnezeu moare 
răstignit pe Cruce şi învie mântuind omenirea, profeţii de 
pe continentul american au vedenii despre cele petrecute pe 
Golgota. După înviere, Iisus Hristos se arată şi celor de aici, 
dându-le învăţături mult mai complete şi mai clare decât 
cele din Sfânta Scriptură. 

Mormon, un profet local, strânge toate relatările 
istorice şi religioase ale poporului său, le scrie pe o carte din 
plăci de aur şi le îngroapă în pământ pentru 1500 de ani, 
când vor fi dezgropate de Joseph Smith. 

Aceasta este pe scurt povestea Cărţii lui Mormon. 
Smith a pretins că îngerul i-a interzis să arate cuiva plăcile 
de aur, tocmai pentru a nu-i fi combătute ideile religioase 
prin comparaţie cu „dispăruta" scriere străveche. 

Pe lângă Cartea lui Mormon, secta foloseşte şi cărţile 
Doctrine si legăminte (135 de revelaţii şi alte afirmaţii 
aparţinând, în majoritate, lui Joseph Smith) şi Perla de mare 
preţ (alcătuită în 1842 ca o colecţie de scrieri mai mici). 
Afirmaţiile din toate aceste cărţi sunt subiect de interpretare 
şi extindere „teologică" de către liderii sectei, despre care se 
afirmă că primesc revelaţii şi inspiraţii suplimentare. In ceea 
ce priveşte Sfânta Scriptură, mormonii cred în ea „doar în 
măsura în care este tradusă corect" (Articole de credinţă, nr. 
8) şi de aceea folosesc varianta „revizuită" de Joseph Smith 
în care, de exemplu, la capitolul 50 din Facere este adăugată 
următoarea „profeţie": 

Şi acel vizionar pe care îl binecuvântez ... şi numele lui va fi 
Joseph, după numele tatălui său ... iar lucrurile pe care le va 
face Domnul prin mâna lui vor aduce poporul Meu la 
mântuire. 

Acest gen de „excepţii" le permit mormonilor să 
respingă, să adauge, să modifice sau să şteargă orice pasaj 
din Biblie care nu corespunde învăţăturilor lor. Şeful sectei 
are statut de profet şi preşedinte. 

învăţăturile mormonilor 

Ereziile mormonilor sunt pe cât de ciudate, pe atât de 
blasfemiatoare. 

Potrivit lor, istoria lumii cosmice începe cu un Tată 
ceresc şi o Mamă celestă care zămislesc mai mulţi copii-zei. 

Unul dintre aceşti „micuţi", pe nume Elohim, este 
trimis pe Pământ unde se întrupează sub numele de Adam. 
Alături de acesta vine, din ceata aceloraşi copii-zei, şi Eva. 
Adam şi Eva, deveniţi astfel primii oameni, primesc 
poruncă de Sus să nu mănânce dintr-un pom. Satana este 
cel care o convinge pe Eva să mănânce mărul, deschizându-i 
astfel mintea că ei, ca oameni pământeşti, pot (re)deveni 
dumnezei (!). Potrivit mormonilor, gestul Evei a reprezentat 
o cădere în sus, în sensul că ea a fost iluminată şi a primit 
astfel revelaţia despre posibilitatea accederii la statutul de 
dumnezeu - un lucru benefic şi de dorit. 

In urma păcatului săvârşit de Adam şi Eva, în cer are 
loc un consiliu al dumnezeilor, unde Iisus şi fratele său, 
Lucifer (!!!), se ceartă pe cine va merge să mântuiască lumea. 
Lucifer este mânat de mândrie şi în felul acesta îşi pierde 
harul, devenind un înger rău, el şi ceata lui fiind alungaţi 
din cer. în urma acestui conflict, cei care au fost de partea 
lui Lucifer se întrupează pe pământ în oameni cu pielea 

neagră, aceasta fiind explicaţia mormonilor la existenţa rasei 
negre. 

Măria, o tânără din poporul Israel, este vizitată de un 
înger şi, în urma relaţiilor intime dintre cei doi, se naşte 
Iisus-omul. Ajuns la maturitate, acesta îşi ia trei soţii: Măria, 
Marta şi Maria-Magdalena, idee ce i-a îndreptăţit pe 
mormoni să practice poligamia. De altfel, sexualitatea ocupă 
un rol important în doctrina mormonilor, ea ţinând nu 
numai de omenesc, ci şi de lumea cerească, spiritele 
preexistente ce se întrupează în oameni fiind rodul „iubirii" 
pătimaşe a nenumăratelor duhuri cereşti! Aceste păreri 
seamănă cu credinţele păgâne din antichitate, despre 
zeificarea sexului şi a fertilităţii, despre căsătoria între zei şi 
muritori. 

Iisus este omorât de iudei şi, în urma învierii, se ridică 
la cer, devenind astfel dumnezeu peste planeta Pământ. 
Celelalte planete din univers, dacă sunt populate de 
civilizaţii, au fiecare dumnezeul lor. 

Mormonii învaţă că fiecare om, dacă trăieşte potrivit 
învăţăturii sectei, poate ajunge dumnezeu peste o planetă. 

Normele de viaţă ale sectei sunt stabilite de 
conducători până în cele mai mici detalii, în acest sens 
existând o lungă listă gen „NU FACE", care include şi 
interdicţia de a nu consuma ceai negru sau cafea. Mormonii 
pun mare accent pe sănătatea trupului, aceasta influenţând 
direct mântuirea lor. 

O învăţătură mai puţin cunoscută a sectei, dar 
susţinută de unii lideri foarte respectaţi, este aceea că 
anumite păcate nu pot fi iertate în numele lui Iisus Hristos. 
Singura şansă de mântuire a omului este ca acesta să-şi verse 
singur sângele (să se sinucidă), în speranţa că sângele lui va fi 
primit ca o jertfă „hristică" şi va fi astfel iertat de 
Dumnezeu. Joseph Smith, fondatorul sectei, susţinea că 
„există anumite păcate atât de grave, încât depăşesc puterea 
ispăşitoare a lui Hristos. Cei ce comit astfel de păcate, chiar dacă 

se pocăiesc, nu se vor putea curaţi de ele prin sângele lui Hristos. 
De aceea, singura lor speranţă este să-şi verse propriul sânge spre 
ispăşire, pe cât posibil, spre binele lor" (Doctrinele mântuirii, voi. 
1, pag. 135). 

Potrivit cu această învăţătură, Smith a afirmat la un 
moment dat că el nu l-ar spânzura pe criminal, ci „l-ar 
împuşca sau i-ar tăia capul şi ar stropi pământul cu sângele lui, 
pentru ca aburii să se înalte la Dumnezeu" (Istoria documentară a 
bisericii, voi. 5, pag. 296). Deşi Smith a murit înainte să apuce 
să transforme această nebunie în lege, urmaşii lui au 
introdus în constituţia statului Utah, unde se află şi în ziua 
de astăzi, prevederea că un condamnat la moarte prin 
împuşcare poate alege să se sinucidă, „aşa cum cere legea 
lui Dumnezeu". Deşi unii lideri mormoni afirmă că aceasta 
nu este o învăţătură oficială a bisericii lor, al zecelea profet 
al sectei, J. Smith, a declarat că „aceasta este învăţătura 
propovăduită de Joseph Smith şi eu o accept" (ibid., pag. 134). Tot 
după părerea aceluiaşi, respectiva idee s-ar regăsi în toate 
scripturile mormone, dar şi în Sfânta Scriptură (ibid., pag. 
135). 

O altă adaptare a „voii lui Dumnezeu" la condiţiile de 
pe teren a fost legată de interdicţia mormonilor de a bea 
Coca-Cola. In faţa acestui refuz, firma Coca-Cola a 
ameninţat statul Utah, mare producător de zahăr, că va 
cumpăra zahăr din alte surse. Prompt, Profetul mormon a 
primit înştiinţare de la Dumnezeu că a bea Coca-Cola nu 
este păcat. 

Fiecare mormon îşi face un titlu de cinste din 
identificarea strămoşilor, mergând înapoi în timp cât se 
poate de mult. învăţând botezul pentru morţi, în scopul 
includerii acestora post-mortem în secta lor, mormonii se 
botează repetat, pentru fiecare strămoş identificat în 
arborele genealogic al familiei. 

In 1842, Smith este iniţiat în masonerie, ca numai după 
o zi să devină Maestru Mason. Această acţiune avea să 

influenţeze ulterior toate ritualurile practicate de secta 
mormonilor. 

Comparaţie între învăţătura ortodoxă şi ereziile 
mormone 

1. Sfânta Scriptură învaţă că există un singur 
Dumnezeu şi că în afară de El nu mai există altul: „Ascultă, 
Israele, Domnul Dumnezeul nostru este singurul Domn 
(Deuteronom 6.4); Zice Domnul [...] ca să ştiţi, să credeţi şi să 
pricepeţi că Eu sunt: înainte de Mine n-a fost Dumnezeu şi nici 
după Mine nu va mai fi! (Isaia 43.10,11)." în contrast, 
mormonii susţin că există mai mulţi dumnezei (Cartea lui 
Avraam 4.3), şi că noi, la rândul nostru, putem deveni 
dumnezei într-o împărăţie cerească. De asemenea, 
mormonii învaţă că cei ce ating dumnezeirea vor avea copii 
spirituali, care li se vor ruga şi li se vor închina. 

2. Sfânta Scriptură învaţă că Dumnezeu este duh: 
„Duh este Dumnezeu şi cei ce I se închină trebuie să I se închine 
în duh şi în adevăr (Ioan 4.24); Cel ce singur are nemurire şi 
locuieşte întru lumină neapropiată; pe Care nu L-a văzut nimeni 
dintre oameni, nici nu poate să-L vadă; a Căruia este cinstea şi 
puterea veşnică! Amin. (I Tim. 6.16), că nu este un om: 
„Dumnezeu nu este ca omul, ca să-L minţi, nici ca fiul omului, ca 
să-I pară rău. Au zice-va El şi nu va face? Sau va grăi şi nu va 
împlini? (Numeri 23.19); Căci Eu sunt Dumnezeu atotputernic şi 
nu om: Eu sunt Sfântul în mijlocul tău şi nu voi veni să te 
prăpădesc (Osea 11.9); Zicând că sunt înţelepţi, au ajuns nebuni. 
Şi au schimbat slava lui Dumnezeu Celui nestricăcios cu 
asemănarea chipului omului celui stricăcios şi al păsărilor şi al 
celor cu patru picioare şi al târâtoarelor. (Romani 1.22,23) şi că a 
existat dintotdeauna ca Dumnezeu - atotştiutor, atotfăcător 
şi atotţiitor 43 . In contrast, mormonii învaţă că Dumnezeu a 



13 



Vezi Psalmii 90.2, 139.7-10; Apocalipsa 19.6; Maleahi 3.6. 

fost un om ca noi, care a progresat ajungând dumnezeu, 
având acum un trup de carne şi oase. Mormonii învaţă că 
însuşi Dumnezeu are un tată şi un străbunic, şi aşa până la 
infinit. 

3. Sfânta Scriptură învaţă că Iisus este singurul Fiu al 
lui Dumnezeu, că a existat dintotdeauna, că este veşnic 
asemenea Tatălui şi egal cu acesta: „La început era Cuvântul 
şi Cuvântul era la Dumnezeu şi Dumnezeu era Cuvântul. Acesta 
era întru început la Dumnezeu. Toate prin El s-au făcut; şi fără 
El nimic nu s-a făcut din ce s-a făcut. întru El era viaţă şi viaţa 
era lumina oamenilor. Şi lumina luminează în întuneric şi 
întunericul nu a cuprins-o (Ioan 1.1-5); Iar Eu şi Tatăl Meu una 
suntem (Ioan 10.30); Căci întru El locuieşte, trupeşte, toată 
plinătatea Dumnezeirii (Coloseni 2.9)". Deşi nu era cu nimic 
mai prejos decât Dumnezeu, Iisus s-a făcut trup pentru 
mântuirea omenirii. întruparea Lui a avut loc în chip 
minunat de la Sfântul Duh, prin naşterea din Fecioara 
Măria: „Iar naşterea lui Iisus Hristos aşa a fost: Măria, mama 
Lui, fiind logodită cu losif fără să fi fost ei înainte împreună, s-a 
aflat având în pântece de la Duhul Sfânt. Iată, Fecioara va avea în 
pântece şi va naşte Tiu şi vor chema numele Lui Emanuel, care se 
tâlcuieşte: Cu noi este Dumnezeu. (Mat.1.18,23); Şi a zis Măria 
către înger: Cum va fi aceasta, de vreme ce eu nu ştiu de bărbat? 
Şi răspunzând, îngerul i-a zis: Duhul Sfânt Se va pogorî peste 
tine şi puterea Celui Preaînalt te va umbri; pentru aceea şi 
Sfântul care Se va naşte din tine, Ţiul lui Dumnezeu se va chema. 
(Luca 1.34,35)." 

în contrast, mormonii învaţă că Iisus Hristos este 
fratele nostru mai mare, care a ajuns progresiv la 
dumnezeire după ce a fost mai întâi procreat, ca un copil 
spiritual, de către un tată ceresc şi o mamă cerească şi apoi, 
conceput fizic (trupeşte) de către tatăl ceresc şi o mamă 
pământeană. 

4. Sfânta Scriptură învaţă că Sfântul Duh este 
Dumnezeu şi că este omniprezent 44 : „Iar Petru a zis: Anania, 
de ce a umplut satana inima ta, ca să minţi tu Duhului Sfânt şi să 
doseşti din preţul ţarinei? Oare, păstrând-o, nu-ţi rămânea ţie, şi 
vândută nu era în stăpânirea ta? Pentru ce ai pus în inima ta 
lucrul acesta? N-ai minţit oamenilor, ci lui Dumnezeu (Fapte 
5.3,4)" în contrast, mormonii învaţă că Sfântul Duh este un 
duh sub forma unui om şi că doar influenţa lui este 
prezentă pretutindeni. 

5. Sfânta Scriptură învaţă că omul a căzut în păcat şi că 
această cădere a fost un mare rău, prin care păcatul a 
pătruns în lume aducând osânda şi moartea oamenilor. 
Astfel, noi ne naştem având o natură păcătoasă şi vom fi 
judecaţi pentru păcatele pe care le săvârşim: „Pentru că 
precum a împărăţit păcatul prin moarte, aşa şi harul să 
împărătească prin dreptate, spre viaţa veşnică, prin Iisus Hristos, 
Domnul nostru" (Romani 5.21). 

In contrast, mormonii învaţă că păcatul lui Adam a 
fost un pas necesar în evoluţia spre „îndumnezeire" şi o 
mare binecuvântare pentru noi toţi. 

6. Sfânta Scriptură învaţă că Biserica a fost întemeiată 
odată pentru totdeauna de către Iisus Hristos şi că niciodată 
nu a dispărut şi nu va dispărea de pe pământ: „Şi Eu îţi zic 
ţie, că tu eşti Petru şi pe această piatră voi zidi Biserica Mea şi 
porţile iadului nu o vor birui (Matei 16.18); Şi Eu nu mai sunt în 
lume, iar ei în lume sunt şi Eu vin la Tine. Părinte Sfinte, 
păzeşte-i în numele Tău, în care Mi i-ai dat, ca să fie una precum 
suntem şi Noi (Ioan 17.11); Căci nimeni nu poate pune altă 
temelie, decât cea pusă, care este Iisus Hristos (I Corinteni 3.11)". 

In contrast, mormonii învaţă, asemenea tuturor 
neoprotestanţilor că, la scurt timp de la moartea 
Apostolilor, Biserica lui Hristos a căzut într-o apostazie 



44 Vezi şi I Regi 8.27, Psalmul 139.7-10, Ieremia 23.34. 

generală, „cu excepţia acelora care au ajuns la cunoştinţa 
evangheliei restaurate", în cazul de faţă cea a sectei mormone. 

Aspecte organizatorice 

In 1844 o gloată furioasă din Illinois îl împuşcă pe 
Smith şi pe fratele său, scandalizată de relaţiile lor 
poligamice, dar şi pentru că aceştia doreau să preia 
conducerea zonei. Noul lider devine Brigham Young, care a 
condus apoi grupul de mormoni într-o lungă şi primejdiosă 
călătorie prin preerie. In 24 iulie 1847 ei au ajuns în zona 
Marelui Lac Sărat din statul Utah, unde s-au stabilit 
definitiv. 

Aici s-au ivit mai mulţi pretendenţi la succesiune, iar 
unii dintre ei au format grupuri care ulterior s-au desprins 
din secta condusă de Young. Dintre cele aproximativ 
douăzeci de grupuri dizidente rezultate, cel mai mare grup 
este Biserica Reorganizată a Sfinţilor din Ultimele Zile, 
structură recunoscută oficial în 1860, când fiul cel mare al 
lui Smith, Joseph Smith III, major acum, a decis preluarea 
conducerii acestui grup. Această aripă dizidentă a respins 
practicile poligamice şi alte inovaţii teologice ale sectei 
principale, şi număra la sfârşitul anilor 1990 un total de 
250.000 membri în întreaga lume. 

Când Joseph Smith a înfiinţat secta, la sfârşitul anului 
1820, a scris această avertizare în Cartea lui Mormon: 
„Fiecare bărbat dintre voi nu are dreptul decât la o singură 
soţie; să nu aveţi concubine." Dar după câţiva ani, Smith 
primeşte o „revelaţie" specială care dezlega la poligamie (sau 
curvia cu mai multe femei). El însuşi a avut aproape 50 de soţii, 
iar succesorul său, Young s-a „căsătorit" cu 27 de femei şi a avut 
56 de copii. 

Spre sfârşitul secolului XIX, primirea statului Utah, 
majoritar mormon, în confederaţia Statelor Unite ale 
Americii era oprită din cauza legislaţiei care permitea 

poligamia. în faţa acestui blocaj diplomatic, Profetul a 
primit rapid o „revelaţie divină" privind abandonarea 
acestei practici. Actualmente mai există unii mormoni care 
practică în secret poligamia, însă oficial nu sunt recunoscuţi 
ca membri. 

Mormonii au săli de adunare în care se strâng 
duminică de duminică. In afară de acestea există şi temple 
în care au acces numai membrii fervenţi ai sectei. Aici, 
prezbiterii mormoni oficiază diferite ceremonii religioase de 
inspiraţie masonică (satanică), folosind o mulţime de 
simboluri, jurăminte şi gesturi din arsenalul 
Francmasoneriei. 

Una dintre ceremoniile din templu este „legarea 
căsătoriilor pentru veşnicie". Cei doi soţi se prezintă în faţa 
unui prezbiter care, în urma invocării „puterilor cereşti", îi 
declară pe cei doi căsătoriţi şi în viaţa de după moarte. Aşa- 
zisele „căsătorii cereşti" produc, după învăţătura mormonă, 
în mod continuu copii în duh (fără trup), care aşteaptă să se 
nască din părinţi muritori, pentru ca apoi ei să-şi poată 
câştiga mântuirea în „împărăţia cerească". Concluzia e că 
un bun mormon trebuie să aibă cât mai multe soţii şi câţi 
mai mulţi copii pentru ca acei copii în duh să se poată naşte. 

Această bizarerie îl duce pe un ne-mormon cu gândul 
la cuvintele Mântuitorului din Sfânta Scriptură, potrivit 
căruia în Cer nu există căsătorii. Pentru mormoni însă, 
respectiva învăţătură este cât se poate de normală, ea fiind 
promovată de Cartea lui Mormon, care are întâietate faţă de 
Biblie. 

Mormonii sunt obligaţi să doneze sectei zece la sută 
din veniturile lor lunare. Potrivit datelor oficiale, secta 
mormonilor este un gigant politic şi financiar, dispunând de 
proprietăţi pe toate continentele şi gestionând sume uriaşe 
de bani în scopuri de profit şi propagandistice. De altfel, 

mormonii sunt foarte activi în politică şi în afaceri. Lanţul 
de hoteluri Marriott aparţine unei familii mormone. 

Toţi tinerii mormoni în vârstă de 21 de ani, fete sau 
băieţi, efectuează un stagiu de doi ani de misionarism într-o 
ţară stabilită de Profet. Ei sunt uşor de recunoscut pe străzi 
după îmbrăcămintea tipică (cămaşă albă şi pantaloni negri 
pentru băieţi şi cămaşă şi fustă lungă pentru fete, la care se 
adăugă un ecuson negru cu numele misionarului). Toţi 
băieţii devin prezbiteri la vârsta de 21 de ani. Mulţi dintre 
ei, plecaţi pentru stagiul de misionarism, nici nu au citit 
Biblia, Cartea lui Mormon fiind cea cu adevărat importantă 
pentru ei. In ciuda nenumăratelor modificări ale textului 
iniţial, conducătorii sectei consideră Cartea lui Mormon ca 
fiind mult mai valoroasă decât Biblia. Ezra Taft Benson, un 
„profet" din trecut al sectei, afirma: „Alături de Duhul 
Domnului, Cartea lui Mormon este unicul mare instrument pe 
care ni l-a dat Dumnezeu pentru a converti lumea". în acelaşi 
articol este citat apostolul mormon Bruce McConkie: „Vor fi 
mai mulţi oameni mântuiţi în împărăţia lui Dumnezeu, de zeci de 
mii de ori mai mulţi datorită Cărţii lui Mormon decât datorită 
Bibliei" 45 . 

Această sectă, în care mitologia păgână este mascată 
sub diverse interpretări creştine, a pătruns şi în România 
după anul 1989 şi, potrivit propriilor estimări, în ţara 
noastră se găsesc aproximativ 2.000 de aderenţi. Misionarii 
refuză să dea explicaţii atunci când sunt întrebaţi despre 
influenţele masonice şi mitologice din învăţăturile 
mormone, motivând că aceasta necesită o iniţiere pentru a 
înţelege întreaga doctrină. 

In prezent, urmăresc ridicarea unui templu în 
Bucureşti. 



45 The Ensign, pg. 7, noiembrie 1984 

PARTEA A TREIA 



Ispita raţionalismului 

creştin. 

Neocreştinism şi 

Antihrist 





Capitolul vi 



Ispita raţionalismului creştin 



Marea Schismă şi Reforma sunt mărturiile 
profundei deosebiri dintre creştinismul 
răsăritean şi cel apusean. Dacă pentru 
Răsăritul ortodox, consfinţirea şi trăirea, timp de două mii de 
ani, a învăţăturilor apostolice rămâne un semn clar al 
veridicităţii, al autenticităţii şi al păstrării neştirbite a 
adevărului de credinţă din Biserica primară, pentru Apus, 
dorinţa de a adăuga în mod „creator", dogmă după dogmă 
la tradiţia apostolică, a devenit norma de bază a înţelegerii şi 
explicării lui Dumnezeu. Acesta este şi motivul real al 
despărţirii Răsăritului de Apus: Ortodoxia este respingerea 
raţionalismului, a cercetării intelectuale privind adevărul 
întru Hristos. 

Dacă pentru Ortodoxie, „credinţa cea veche" arată 
credinţa apostolică, pentru Apus reprezenta ceva învechit şi 
depăşit, care trebuie neapărat „emancipat". Dorinţa de 
schimbare, de „nou" - aceasta este ideea care pune în mişcare 
Apusul de o mie de ani încoace în adăugarea de noi şi noi 
straturi de teorii scolastice şi ecuaţii teologice omeneşti 

(invenţia Purgatoriului, a Transubstanţierii, a Harului creat, 
a Predestinării, iar mai apoi Sola Gratia, Sola Fide şi Sola 
Scriptura) peste temelia simplă şi curată a învăţăturilor 
Sfinţilor Apostoli. 

In timp ce Ortodoxia L-a văzut pe Dumnezeu mai 
presus de orice descriere raţională sau argument ştiinţific, 
Apusul papal a purces la ridicarea unui întreg sistem 
teologic raţionalist, în dorinţa de a explica desăvârşit cele 
mai ascunse „unghere" ale Dumnezeirii şi de a câştiga astfel 
supremaţia argumentării în lupta cu „învechita" învăţătură 
creştină, cea Ortodoxă. 

Marea Schismă este departe de a fi un eveniment al 
istoriei, ci marchează până astăzi începutul bătăliei între 
augustinianism 46 şi scolasticism pe de o parte, şi Tradiţia 
Bisericii istorice pe de alta. Ruptura creată între adevărul de 
credinţă al Bisericii Ortodoxe Răsăritene şi noua învăţătură a 
fostului episcop ortodox - Papa - avea să genereze o nouă 
dihonie în Apus, după nici jumătate de mileniu de la 
Schisma anului 1054. 

Era în anul 1517 şi fostul călugăr latin Martin Luther s- 
a ridicat să ducă mai departe lucrarea de „înnoire" a 
învăţăturii apostolice începută de Augustin în Catolicism. 
Reforma avea să schimbe foarte puţin din învăţăturile 
papalităţii, în schimb a reuşit să creeze o nouă religie creştină 
autonomă, sub numele de Protestantism. După nici optzeci 
de ani de la Reformă, primele ramuri s-au divizat în peste 



46 Dimpreună cu alte erezii şi tâlcuiri mincinoase despre Sfintele Taine şi 
Sfânta Treime (a fost primul teolog apusean care a susţinut clar erezia 
Filioque), Augustin (4430) a ajuns să spună că de când Adam a căzut prin 
păcat, toţi oamenii se nasc în păcatul originar şi merită pe bună dreptate 
iadul. In bunătatea Lui însă, Dumnezeu îi mântuieşte pe câţiva fără vreun 
merit din partea lor, şi anume pe cei predestinaţi (protestantism curat). Pe 
scurt, libertatea omului dispare sau rămâne neoperantă. Din izvorul otrăvit al 
ideilor augustiniene s-a adăpat mai apoi întreaga teologie scolastică a 
Apusului. 

200 de alte noi „creştinisme". Astăzi cunoaştem peste 
douăzeci de mii de secte şi fracţiuni ale acestora. 

Comparând teoriile teologice de astăzi cu cele ale 
pionierilor Reformei, observăm, practic, o evoluţie a 
deducţiilor religioase, o continuare a ereziilor papale 
exprimate într-o formă diferită. Insă întreaga teologie 
(neo)protestantă cuprinde trei caracteristici principale 
îmbrăţişate pe de-a-ntregul de marea diversitate sectară. 



Teologia negaţionistă 

Prima trăsătură este dată de afirmarea unei „teologii 
negaţioniste" a cărei principală „virtute" stă în combaterea 
sau negarea Catolicismului. Orice exagerare sau abatere din 
Catolicism îşi regăseşte corespondentul „anti" în 
Protestantism. 

De fapt, întreaga Reformă este doar o negare religioasă 
care duce aberaţiile papale la cealaltă extremă a 
raţionalismului. Dacă la un moment dat Catolicismul ar 
înceta să existe, Protestantismul nu ar mai avea în sine o 
justificare teologică şi existenţială. Prin Reformă, 
Protestantismul a respins cu totul sfinţenia Bisericii şi 
călăuzirea Sfântului Duh, întrucât nu a văzut - pe bună 
dreptate - nici sfinţenie, nici adevăr în „biserica" Romei. Insă 
negarea a mers atât de departe, încât a călcat în picioare nu 
numai înnoirile papale, ci şi viaţa sacramentală a Bisericii 
dimpreună cu întreaga moştenire apostolică. 

Deosebim două trăsături de bază ale teologiei 
negaţioniste. Prima este numită simplificarea adevărului. 
Aceasta nu reprezintă, după cum s-ar crede, reîntoarcerea la 
rădăcinile apostolice, la esenţa Bisericii, ci reprezintă 
raportarea şi înţelegerea logică a adevărurilor dumnezeieşti. 
Simplificarea raţionalistă a adevărului de credinţă înseamnă 
relativism dogmatic. Nu mai există Taină, Lumina cea necreată, 

adâncul de necuprins al înţelepciunii dumnezeieşti, ci totul se 
explică logic, ca o formulă, ca o ecuaţie „dumnezeiască" în care 
1+1 trebuie să facă 2. Crezul în Biserica Ortodoxă este 
mărturisirea pe scurt a întregii învăţături de credinţă, pe 
când în Protestantism Sola Vide, Sola Gratia şi Sola Scriptura 
arată reducerea şi înţelegerea întregii teologii creştine strict 
la cele trei principii raţional închipuite, cu valoare de 
dogmă 47 . Relativismul face ca Protestantismul să nu se 
raporteze nici măcar la Scriptură, ci însăşi Scriptura este 
rescrisă „simplificator" pentru a „explica" cele trei principii- 
dogmă de mai sus. însă Adevărul simplificat sau diluat, 
„umanizat" părelnic după închipuirea unora, nu mai este adevăr, 
precum nici Scriptura simplificată sau diluată nu mai este 
scriptură. Iar Adevărul sau Scriptura astfel relativizate nu mai pot 
călăuzi sufletul şi mintea la adevăratul Hristos, la Hristosul 
Apostolilor, la Hristos cel răstignit şi înviat. 

Simplificarea adevărului este măduva creştinismelor 
mincinoase prin care absolut totul, de la învăţătura 
Apostolilor şi până la persoana lui Hristos, este transformat 
într-o filozofie maleabilă şi modificabilă de către om. Este 
trufia fragmentului care doreşte să ia locul întregului sub 
camuflajul unor forme exterioare specific creştine, începând 
cu schimbarea denumirii oficiale din „secta X" în „biserica 
X" şi terminând cu imitarea slujbelor (botez, cununie, cină 
duminicală) din Adevărata Biserică. 

însă această operă de relativizare a Adevărului 
semnifică practic distrugerea esenţei învăţăturii apostolice şi 
aruncarea „credincioşilor" în cel mai adânc nihilism cu faţă 
creştină 

Cea de a doua trăsătură a teologiei negaţioniste este 
continua schimbare. Protestantismul este într-o neîncetată 



47 într-adevăr, au şi protestanţii dogmele lor, deşi nu le place să recunoască 
aceasta. Insă acestea nu izvorăsc din Sfânta Scriptură, ci sunt erezii închipuite 
de mintea apostată, hule care alcătuiesc baza „teologică" a fiecărei secte. 

rescriere a propriilor „valori" religioase, un fel de evoluţie 
teologică în care „noul" leapădă „vechiul", viitorul neagă 
trecutul. Este o continuă reformă a Reformei, cultivarea unei 
stări permanente de „(re)trezire", de „renaştere harismatică" 
ce se luptă cu duhul de plictiseală şi monotonie cuibărit în 
ideologia sectelor „vechi"; drept urmare, apar noi secte, care 
se deosebesc de cele vechi prin negarea unor trăsături 
particulare (ex. botezul) şi adăugarea de altele noi (ex. 
sabatul) la vechea „platformă-program". Practic, este doar o 
chestiune de timp: totul stă în picioare până când teoriile 
reformatorilor de astăzi vor fi găsite „expirate", aceştia fiind 
dezbinaţi în noi secte de către valul reformatorilor de mâine, 
în Apus, zilnic apare sau dispare câte o sectă religioasă. 

Negarea celor „învechite" şi înlocuirea cu cele „la 
modă" este pentru noile biserici un pas spre „maturizare", 
este spoiala ce atrage pe iubitorii de libertate dar nu şi de 
adevăr. Defăimând învăţăturile adevăratei Biserici, făcătorii 
de creştinisme au adus tâlcuiri noi, extravagante, mai pe 
gustul (şi înţelesul) omului modern. Lepădând dogmele 
Bisericii şi-au dogmatizat principiile, deschizând porţile 
oricăror idei 48 ce neagă şi schimbă trecutul la modul viitor. 

Orice revelaţie este automat primită în lumea 
credincioşilor amatori numai dacă aduce ceva exaltant şi 
inedit în materie de „creştinism". Pierderea valorilor Bisericii 
Apostolice devine sursa inepuizabilelor fantezii sectare, pe 
care omul fără discernământ le ia drept revelaţii „hristice". 
Totul se desfăşoară „spontan" şi se animă până la 



48 Ele încearcă să-i ofere omului zilelor noastre o propovăduire cât mai 
comodă cu putinţă, adaptată cerinţelor utilitare ale bunăstării. Etica umanistă 
guvernează Creştinismul când principiul aparenţelor perfecte ia locul 
adevărului. Mână în mână cu raţionalismul, cu Secolul Luminilor şi cu duhul 
„practic" al timpurilor moderne - spiritul randamentului şi al eficacităţii -, 
noile forme creştine au cultivat o concepţie asupra Bisericii mai „socială", cu 
activităţi practice de utilitate publică şi au prezentat mântuirea ca pe 
necesitatea unei etici colective. 

înfierbântarea sângelui: pierderea cunoştinţei, stări de transă, 
tremurături, se rostesc voci ciudate etc. Din păcate, 
experimentarea continuă pe acest fecund teren „spiritual" a 
căpătat şi capătă noi forme şi noi tehnici „creştine" de 
chemare şi primire a „duhului". 

Să nu ne mirăm că tocmai stările extatice ale noilor 
profeţi creştini oferă naivilor „mărturia clară" a inspiraţiei 
divine sau a posedării harului şi astfel noile învăţături 
excentrice trec drept „viziuni" sau semne ale „trezirii 
spirituale". Când nu adevărul, ci stările înfierbântate conduc 
mintea, când totul se reduce la experienţe ale „duhului" sau 
senzaţii tari „spirituale", atunci nu mai există nici o barieră 
în primirea acestor forme de „magie creştină" în spatele 
cărora se ascunde cel mai perfid demonism. De aceea 
trebuie să avem cele mai mari reţineri faţă de cei ce ne 
propun restaurarea „spirituală" a vieţii, mai ales când se 
recomandă a fi „creştini". 

Nimicirea „învechitelor" rânduieli apostolice şi 
rescrierea adevărului dumnezeiesc a fost şi va fi până la 
sfârşit ţelul sectelor „creştine". O „biserică" ce vine cu noi 
învăţături sau noi descoperiri „creştine" trebuie să fie pentru 
creştinul ortodox un semn clar al apostaziei. învăţătura 
adevăratei Biserici este cea a Sfinţilor Apostoli, nu este nouă, 
ci neschimbată, vie şi de două mii de ani mântuitoare. 

Continua schimbare a ideilor religioase, dar păstrarea 
aceloraşi baze conceptuale, arată cum, de fapt, negaţionismul 
teologic nu se tăgăduieşte niciodată pe sine ca „teologie", ci 
relativizează, rescrie, împuţinează încet, încet, Creştinismul 
apostolic până la dizolvarea totală. 

Evoluţia mereu crescândă a acestui gen de creştinism 
nihilist poate fi uşor urmărită, mai ales în ultimul veac, 
prin apariţia unor noi specii de secte - mormoni, iehovişti, 
ecumenişti - care au diluat cu totul învăţăturile grupărilor 
neoprotestante din care s-au ridicat (au deja cu totul alte 
„scripturi", Hristos este cel mult un înger, respectiv 

„dumnezeu" este acelaşi pentru toţi), dar care-şi continuă 
răspândirea ideologiilor total antihristice după o 
strălucitoare şi captivantă reclamă „creştină". 

Poate mulţi se vor întreba de ce s-a pus ecumenismul în 
rândul sectelor. Din cauza rădăcinilor sale exclusiv 
protestante şi masonice. Să adâncim puţin. 

începutul ecumenismului este legat de Conferinţa de la 
Edinburg din 1910, unde s-a înfiinţat Conferinţa Misionară 
Mondială ce dorea la început unirea tuturor sectelor 
protestante într-o singură confederaţie. Organizatorul cheie 
al acestei manifestări şi ulterior lider marcant a fost 
metodistul american John Mott (1865 - 1955), marxist şi mason 
notoriu. De numele lui John Mott şi a altor socialişti religioşi se 
leagă şi organizarea Consiliului Internaţional pentru Misiune în 
1921. Toate aceste consilii şi altele ce vor urma, vor adera şi 
vor alcătui în final o nouă organizaţie majoritar protestantă 
numită şi astăzi World Council ofChurches (Consiliul Mondial 
al Bisericilor). Ideea care trebuie reţinută este că un grup 
restrâns de socialişti conduşi de un mason au pus bazele 
ideologiei ecumeniste şi a CMB, un fel de sectă extinsă 
global, cu dogme, statut şi preşedinte, ce luptă pentru 
socializare şi impune (mai ales ortodocşilor „membri") 
uniformizarea creştinismului (dogme „universale", aceeaşi 
Treime, acelaşi Hristos). Ecumenismul este, dacă vreţi, o 
variantă religioasă a socialismului, o tentativă de 
„îmbisericire" a politicii, un „neocomunism" religios cu faţă 
creştină. 

Nu întâmplător şi Luther, tatăl Protestantismului, la 
vremea lui a făcut parte din gruparea ocultă a Roscruciaţilor - 
promotoare a gnosticismului şi luptătoare feroce împotriva 
papalităţii. în Christian News, (din 18 februarie 2003, pg.l) 
sunt prezentate inelul lui Luther şi sigiliul grupării sale ca 
fiind alcătuite din cinci petale de trandafir (roză) dispuse 

circular în jurul unei cruci. 49 

O altă mare dezamăgire care ar trebui să dea de gândit 
protestanţilor este persoana lui Billy Graham (n.1918), oficial 
cunoscut ca iscusit predicator baptist şi mare vizionar, când 
de fapt acesta este mason de gradul 33 (în Genesee Lodge No. 
174, sub jurisdicţia Grand Lodge of Free and Accepted Masons a 
statului Michigan) 50 , în aceeaşi lojă cu liderul mormon Paul 
Palmieri. 

Este evident că Masoneria şi grupările oculte 
controlează, prin liderii grupărilor protestante, 
neoprotestante şi ecumeniste, întreaga direcţie a 
„creştinismului" sectar. 

Raţionalismul umanist 

Spuneam că rădăcina Protestantismului este aceeaşi cu 
a Catolicismului: raţionalismul umanist 51 , fundamentul după 
care omul apostat se cântăreşte mai întâi pe sine, apoi tot ce e 
în jurul său. Logica este un instrument delicat, iar dacă nu 
este folosită corect, poate da o aparenţă raţională la ceea ce 
nu este deloc raţional, pe baza un mecanism care se numeşte 
tocmai raţionalizare. 

Raţionalizarea în credinţă este surogatul mincinos al 
adevărului, este erezia care luptă dintru începuturi să surpe 
din mintea omului învăţătura dumnezeiască despre Hristos. 



49 Specific simbolisticii oculte, dacă unim vârfurile petalelor trandafirului, 
rezultă o pentagramă satanică. 

50 Ne întrebăm, oare în ce duh ecumenistul-mason Billy a predicat 
„creştinismul" sau în numele cui a făcut „miraculoasele" vindecări şi 
convertiri? In numele Marelui Arhitect sau al lui Iisus? Din fericire, Hristos a 
spus că nu se poate sluji la doi domni... 

51 în definiţiile filozofiei, umanismul şi raţionalismul sunt două căi total 
diferite, însă îmbinarea lor (ca polii unui magnet) formează o nouă bază 
conceptuală vitală în alchimia „creştinismelor" apostate, deoarece imită şi 
înlocuiesc destul de iscusit adevărata teologie (prin raţionalism) şi adevărata 
iubire de Hristos (prin umanism) din Creştinism. 

Raţionalismul este gândirea omului trufaş, care crede doar în 
ceea ce înţelege şi înţelege doar ceea ce e „logic". Ori 
Dumnezeu-Omul Hristos Iisus a făcut praf, prin Răstignire şi 
înviere, toată logica şi mintoşenia tuturor pământenilor, 
chiar dacă unii au crezut că dând bani păzitorilor 
Mormântului vor împiedica vestirea învierii lui Hristos. 

Raţionalismul în creştinism înseamnă gnosticism şi 
secularizare, transformarea revelaţiilor dumnezeieşti în 
concepte sistematizate şi ecuaţii teologice care pot fi înţelese 
şi explicate de mintea umană. Semnifică translarea 
concepţiilor progresiste lumeşti în religios 52 . Negarea 
Bisericii devine învăţătura de bază a „noilor biserici". 
Negarea Adevărului devine temeiul „noului adevăr". De pe 
acest înalt eşafod al „progresului religios" au început să cadă 
ghilotinele pe grumazul Creştinismului apostolic şi să se 
ajusteze „teologiile" după diverse interese pământeşti şi 
halucinaţii personale, mai întâi în Catolicism, iar mai apoi în 
Protestantism. 

Marii mistici ai Răsăritului, Sfinţii Părinţi, au fost 
dintotdeauna prietenii raţiunii adevărate, deoarece gândirea 
creştinească nu este una absurdă. Raţiunea ne-a fost dăruită 
de Logosul Dumnezeiesc 53 - Iisus Hristos Dumnezeu-Omul, 
la creaţie, pentru a ne fi treaptă de suire şi cârjă la începutul 
drumului spre cunoaşterea lui Dumnezeu. însuşi 
Creştinismul posedă o logică simbolistică ce se cheamă 
teologie, însă ceea ce învăţătura Bisericii respinge este 
absolutizarea raţionalismului şi idolatrizarea lui. Şi nu poate fi 
altfel, căci Duhul dumnezeiesc se retrage acolo unde 
domneşte logica pur raţionalistă prin legi utilitare şi 



52 Principiul democraţiei în Creştinism înseamnă tocmai Protestantism: 
dreptul fiecăruia de a înţelege şi de a crede ce vrea din Scriptură şi despre 
Hristos. Ecumenismul preia aceste drepturi şi le dă valoare normativă prin 
Charta Oecumenica (constituţie şi liberalizare), pentru a reuşi unirea 
(integrarea) „creştinismelor" într-o singură biserică (stat). 

„La început era Cuvântul ... şi Dumnezeu era Cuvântul" (Ioan 1.1) 

raporturi juridice dezvoltate sub forma deciziilor autoritare 
sau liberaliste. Biserica nu recunoaşte omul sau vreo altă 
„biserică" învăţătoare, ci numai pe sine însăşi în 
sobornicitatea sa. Unicitatea sobornicească face Biserica 
nestrăbătută de duhul protestant, iar unitatea sobornicităţii 
o face inaccesibilă spiritului papist. 

Suntem nevoiţi aici să facem o diferenţiere esenţială 
între raţiune şi raţionalism. în timp ce raţiunea se bizuie pe 
revelaţia unui Adevăr dumnezeiesc ca sursă şi fundament al 
adevărului pământesc, raţionalismul este tocmai relativizarea 
Adevărului absolut 54 , transformându-se astfel într-un curent 
filozofic numit „religie", care-1 plasează pe om ca sursă a 
adevărului. Adevărul raţionaliştilor este valid numai atunci 
când este determinat prin forţa raţiunii şi nu se supune unei 
definiţii „absolute" pe baza credinţei sau a dogmelor 
religioase. 

Primul raţionalist autentic a fost Lucifer, îngerul care 
a căutat prin înălţarea cugetului să surpe dumnezeiasca 
rânduială cea din ceruri. Nu a reuşit decât să ne arate două 
lucruri: raţiunea, chiar şi pervertită a demonilor, nu poate 
schimba cu nimic adevărul dumnezeiesc, iar când încearcă a 
o face, cade în întunericul (ne)cunoaşterii 55 . Marile căderi, ale 
lui Adam şi Iuda, ale Papei şi ale lui Luther, stau drept 
mărturie. 

Când raţionalismul demonic înfrăţit cu umanismul 
pătimaş se deghizează în crez religios, îşi arată de fapt 
neputinţa în a crea un alt adevăr decât cel dumnezeiesc. 
Satanismul, ateismul sau nihilismul în stare pură nu vor 
seduce niciodată lumea, însă pot fi „digerabile" când sunt 
confundate sau „învelite" cu Adevărul şi întreaga lucrare 
mântuitoare a lui Hristos pe pământ. Raţionalismul nu-L 
huleşte direct pe Hristos, ci creează noi religii şi noi crezuri 



54 Care este Cuvântul lui Dumnezeu. 

Şi le-a zis: Am văzut pe satana ca un fulger căzând din cer" (Luca 10.18) 

părut creştine, plăsmuieşte noi forme bisericeşti 
antropocentrice în care se vorbeşte de un nou „hristos" 56 . 

In esenţă, raţionalismul umanist nu se întemeiază pe 
Adevăr, nu „vede" firea creaţiei (căci ar trebui să-i 
recunoască Creatorul), ci creează realităţi izvorâte din 
imaginaţia minţii, o teologie paralelă ce pare logică şi 
demonstrabilă, un crez întemeiat pe o mare înşelătorie: 
Hristos capătă chipul omului căderii iar omul îşi vede şinele ca pe 
propriul dumnezeu. Aceasta este, de fapt, seva care le curge 
prin vine: autozeificarea este „sacramentul" raţionaliştilor 
umanişti creştini. 

Aici zace toată „esenţa" gândirii căzute, ca una ce 
tânjeşte neîncetat, prin mii de chipuri, la a-1 face pe om 
„dumnezeu" iar pe Hristos doar un om. Abile şi seducătoare, 
tocmai spre preamărirea necugetată a omului ne conduc 
astăzi puternicele tentacule ale raţionalismului, adânc înfipte 
în cultură, ştiinţă, religie, dar mai ales în „creştinism". 

Ce este cultura fără Hristos? Un ritual al cuvintelor 
care proslăveşte toată deşertăciunea şi păcatul acestei lumi. 
De la gnosticism la iluminism, de la filozofie la psihologie, 
totul se (re)centrează pentru a idolatriza chipul omului 
desfrânat şi trufaş, dezumanizat de patimi şi desfigurat de 
păcate. Luând omul-maimuţă, omul-zeu, omul-apostat drept 
model, cultura modernă susţine procesul de 
antropocentrizare a întregului univers, adică omul porneşte 
în mod complet şi exclusiv de la sine însuşi, adună informaţii 
în privinţa lucrurilor particulare şi formulează hotărât legi 
universale, integrând fiinţa umană alături de cea „divină", 
într-un sistem liniar, material şi pământesc. 



56 Da, unii poate vor spune că protestanţii nu cred într-un alt Hristos decât cel 
al Scripturilor. Acelora le spunem că Hristosul Ortodoxiei, după cum ne 
spune chiar Scriptura, este Cel născut în chip minunat din Fecioara Măria, în 
timp ce Hristosul protestanţilor, NU. Hristosul Ortodoxiei poate preschimba 
în chip tainic pâinea în Trup, în timp ce Hristosul protestant, NU... 

173 



Ştiinţa fără Hristos este neştiinţă, o variabilă la discreţia 
hazardului care nu poate explica nimic din alcătuirea lumii şi 
a omului, ci doar constată (când este sinceră) realităţi ale 
Facerii. Iar când nu poate explica, inventează. Să nu uităm că 
ştiinţa dimpreună cu filozofia au fost cele care şi acum ne 
amăgesc prin manualele de Biologie de pe vremurile 
ateismului, cu falsa teorie a evoluţionismului, teorie care este 
acum, paradoxal, contrazisă tot de ştiinţă, prin ultimele 
descoperiri genetice. Este foarte greu pentru omul de ştiinţă 
sau filozoful raţionalist să admită îndumnezeirea omului 
prin smerenie şi salvarea omenirii prin îngenuncherea 
înaintea Crucii Mântuitorului Hristos. 

Dar nicăieri ca în religie, raţionalismul nu şi-a găsit un 
camuflaj mai călduros, de unde să înşele întreaga omenire, 
întâi a lucrat prin împărţirea credinţei adamice în religii, a 
adevărului dumnezeiesc în adevăruri omeneşti, a 
monoteismului în politeism. Spune despre zeii religiilor 
Dreptul David: „Că toţi dumnezeii neamurilor sunt draci; iar 
Domnul cerurile a făcut" (Psalmul 95.5). Ei bine, tocmai prin 
evoluţia raţionalismului religios a devenit astăzi „credibilă" 
ideea că fiecare om de pe pământ poate avea dumnezeul său 
personal, hristosul său personal, creştinismul său personal - 
diferit de al celorlalţi. De fapt, omul raţionalist a ajuns să 
selecteze din religios doar acele porunci „divine" care să-i 
odihnească patimile şi să-i justifice păcatele şi plăcerile, ca 
mai apoi să-şi făurească „dumnezeirea" din contemplarea 
raţională a „sinelui". I-a fost greu, dar a reuşit: omul apostat 
şi-a (re) găsit prin raţionalism propria „dumnezeire". 

Chiar noţiunea de „creştinism" a fost atât de pervertită, 
încât astăzi nu mai arată lumii lucrarea mântuitoare a lui 
Hristos pe pământ, ci şi-a mutat centrul de greutate din 
sensul papist-totalitar în înţelesul ecumenist-egalitar, 
amestecând dimpreună cu Creştinismul adevăratei Biserici a 
lui Hristos toate grupările sectare ce ţin de o anumită 

filozofie eretică părut creştină; pentru aceea „neocreştinism" 
înseamnă mai departe golirea de Hristos a Creştinismului 
apostolic. 

Istoria ne arată că umanismul nu este decât o mască a 
fărădelegilor şi a totalitarismului. însuşi Hristos a fost 
judecat, condamnat, întemniţat şi răstignit de umaniştii cei 
corecţi, drepţi, serioşi, naţionalişti, ca cel mai mare răufăcător al 
societăţii omeneşti: „Dacă-L lăsăm aşa toţi vor crede în El, şi vor 
veni romanii şi ne vor lua ţara şi neamul. Nici nu gândiţi că ne 
este mai de folos să moară un om pentru popor, decât să piară tot 
neamul." (Ioan 11.48,50). Din fericire, „răzvrătirea" lui Hristos 
ne arată că a fi corect politic şi cuminte social înseamnă şi astăzi 
lepădare de calea adevărului şi a mântuirii. 

In secolul al XX-lea, reprezentanţii fascismului, vorbind 
despre „Spiritul poporului aparţinând aceluiaşi pământ", au 
declanşat Holocaustul, iar umaniştii marxişti, sub lozinca 
„Omul este cel mai preţios capital", au săvârşit cele mai teribile 
crime împotriva umanităţii. Iar în vremurile de pe urmă, 
creştinismul unui Antihrist care pozează într-un hristos 
umanist va arunca pentru veşnicie sufletele „creştinilor" în 
iadul cel de foc. 

Binele mântuitor al Sfintei Scripturi 57 - ca şi adevărul, 
iubirea sau dreptatea - s-au devalorizat ca noţiuni prin 
raportarea la „virtuţile" omeneşti (deşteptăciune, frumuseţe, 
iscusinţă), intrând în vocabularul răului şi vătămându-se de 
el, ca în final să se transforme în „binele omenirii", camuflaj al 



57 Adevărata Scriptură nu poate încuviinţa eresul şi de aceea fiecare sectă 
„creştină" a fost nevoită să-şi întocmească propria „biblie". Aşa am ajuns să 
avem biblia baptistă, adventistă, iehovistă, etc. ba chiar ecumenistă, satanistă 
sau mai nou, de ce nu, biblia homosexualilor... Fondul problemei este 
slăbirea trezviei ortodocşilor, prostiţi de formulările antagoniste ale noului 
veac (dublu-gândit!): biserica ... baptistă, adventistă, iehovistă, ecumenism 
ortodox, partid creştin, sfânta Românie (naţie), evoluţionism teist, unitate în 
diversitate, homosexuali creştini, masoni creştini, yoga creştină, 
fundamentalism creştin etc. 

firii omeneşti căzute. 

Deşi doresc a fi primite drept noţiuni creştine autentice, 
sintagmele binele omenirii, adevărul universal, iubirea 
necondiţionată, dreptatea şi pacea lumii au secătuit demult de la 
izvorul lor, căci nu mai mărturisesc Suferinţa, Pătimirea, 
Asceza, Mărturisirea şi Răstignirea Omului pentru Hristos. 
Creştinul universal este cel mai bucuros că există astăzi 
„neocreştinismul" (numit astăzi catolicism, protestantism, 
ecumenism) care să-i ofere acea scutire de a mai suferi 
pentru a sa mântuire, acea uşurinţă şi simplitate în a crede 
într-un oarecare Iisus, tolerant şi bun cu toate poftele inimii 
sale. 

Biserica lui Hristos nu poate avea nimic comun cu 
Reforma. Duhul Sfânt Care vorbeşte în Sfintele Scripturi, 
Care luminează prin Taine şi învaţă prin Sfânta Predanie nu 
poate fi înţeles de raţiune şi nu poate încăpea în ecuaţiile 
religioase ale oamenilor. Umanismul raţionalist a făcut din 
Creştinism un cod de comportament moral superior oricărei 
etici, încât cei ce doreau a fi numiţi creştini credeau că le era 
de ajuns mântuirii doar respectarea selectivă a unor reguli 
sociale. 

Astfel morala umanistă a devenit piatra de temelie a 
noii religii, a noului creştinism. A înţelege jertfa lui Hristos ca 
pe o pildă morală înseamnă a crede că Iisus a fost bun şi 
drept deoarece a fost un cetăţean manierat şi inimos, un tip 
inteligent şi cultivat, un individ parolist şi respectuos, un 
cuminte plătitor de impozite şi taxe al vremurilor sale. 

Ce a adus „binele omului" în creştinism decât numai 
părăsirea judecăţii drepte şi dezlegarea celor mai mari 
fărădelegi: cruciade, inchiziţii, politici „teocrate" criminale, 
toleranţă sexuală şi egalitarism ecumenic? „Creştinii" dedaţi 
deşertăciunii lumeşti nici nu mai bagă de seamă că 
„toleranţa", „reconcilierea" şi celelalte „drepturi" cu care se 
mândresc este un fel mincinos de a fi, fiindcă potrivnic 

Scripturii este temeiul care izvorăşte din acestea. Ei săvârşesc 
nedreptatea ca pe dreptate, fac fărădelegi ecumeniste 
crezându-le mari fapte bune sau fapte ale dreptăţii. Cu 
adevărat s-au împlinit cuvintele „Căile nebunilor drepte sunt 
înaintea lor" (Pilde 12.16) 



Dogmatizarea principiului 

în sfârşit, după teologia negaţionistă şi după raţionalismul 
umanist, cea din urmă trăsătură a Protestantismului este 
dogmatizarea principiului. Nu, nu e o metaforă, deşi una din 
cele mai mari pofte ale Reformei a fost respingerea a tot ceea 
ce însemna dogmă în Catolicism. Insă lepădarea 
infailibilităţii papale a contrabalansat în Protestantism cu 
infailibilitatea fiecăruia de a înţelege după voia sa Scripturile. 
Aşa a apărut primul principiu protestant cu valoare de 
dogmă: Sola Scriptura. Cumpărarea indulgenţelor pentru 
asigurarea mântuirii din Catolicism a dus la extrem în 
Protestantism ideea mântuirii doar prin credinţă. Aşa a 
apărut cel de-al doilea principiu-dogmă protestant: Sola Fide. 
Respingerea supremaţiei papale a generat în Protestantism 
negarea harului preoţiei, fiind nevoiţi să născocească o nouă 
„dogmă" pentru a umple golul lăsat: Sola Gratia. 

Inevitabil, au apărut şi contradicţii logice, care au fost 
rezolvate rapid, simplu şi eficient: orice idee sau tâlcuire, 
care ar contrazice noile „principii - dogmă" 58 , nu mai este 
adevărată. Chiar Scriptura de ar fi, aceasta va trebui rescrisă 
pentru a nu contrazice noua „teologie" şi noile „dogme". Aşa 



58 Practic au idolatrizat filozofia adogmatică, au dogmatizat adogmatismul - 
baza fondării moralismului „teologic", prin teorii ca satisfacerea dreptăţii 
divine prin moartea lui Hristos pe cruce, refuzul distincţiei între esenţa şi 
energiile lui Dumnezeu, respingerea isihasmului şi a tradiţiei patristice, 
apologetica urmată în mod utilitar, absolutizarea autonomă a preoţiei 
generale a laicilor, concepţia juridică asupra păcatului originar etc. 

Apostolii au ajuns „să spună" diferit de ceea ce au scris. Pe 
temeiul acestor „reevaluări", toate scrierile Sfinţilor Părinţi 
au fost renegate, deoarece nu mai puteau fi „împăcate" cu 
noile formule demagogice creştine. începea era unei noi 
teologii, a unei noi forme de creştinism. 

Pentru ca o anumită gândire teologică să ajungă să capete 
credibilitate sau valoare de adevăr, întotdeauna se invocă o 
anumită „autoritate" . în Catolicism, felul înţelegerii 
învăţăturilor Scripturii şi al „autorizării" noilor dogme 
revine în totalitate papei, unui singur om care şi-a câştigat 
această „autoritate cu drept divin" (de a da şi primi înnoiri 
teologice), printr-o falsă interpretare a unui singur citat din 
Scriptură. Protestantismul, vrând să rupă această robie a 
exclusivităţii papale privind înţelegerea Scripturilor, a 
liberalizat acest „drept", dăruindu-1 oricărui cetăţean care 
avea ceva de spus. Ironia este că nicăieri în Scriptură nu se 
regăsesc aceste „drepturi" la nivel de individ, ba mai mult, 
nimeni nu poate interpreta singur pentru sine Scriptura, 
pentru că este deja tâlcuită de cugetul Bisericii, de graiurile 
soborniceşti ale Sfinţilor Părinţi. Orice „autoritate" care 
găseşte în Scriptură îndreptăţirea de a contrazice Scriptura 
(prin reformulări personale) , nu este de la Hristos. 

Autoritatea unuia înseamnă că fiecare individ este liber 
şi chiar încurajat să înţeleagă singur, pentru el însuşi, 
Scriptura. Dacă pentru catolici singura interpretare credibilă 
provenea de la un Papă (eretic), pentru neoprotestanţi fiecare 
credincios devenea un mic papă, hotărând pentru el însuşi 
propria lui interpretare, pe baza unei autorităţi personale 59 . 

Aceasta a dus în mod natural la o veritabilă explozie - 
în Catolicism a congregaţiilor şi ordinelor, iar în 
Protestantism a sectelor. 



59 Biserica Ortodoxă recunoaşte o singură „autoritate personală", cea a 
Mântuitorului Iisus Hristos. Nici chiar Sfinţii Apostoli nu hotărau singuri în 
cele ale credinţei, ci dimpreună, adunaţi în sobor. 

înţelepciunea, ca şi sfinţenia, nu aparţin decât unimii 
tuturor membrilor Bisericii, botezaţi în acelaşi apostolesc 
Botez şi mărturisitori ai aceluiaşi apostolesc Crez. Aceasta 
este alcătuirea Bisericii soborniceşti Ortodoxe care 
garantează neprimirea vreunei erori, fiindcă nu lasă câtuşi de 
puţin loc manifestării vreunui principiu al raţionalismului 
sau umanismului în Creştinismul ortodox. Infailibilitatea nu 
este atribuită unuia, ci negreşelnicia aparţine numai Bisericii 
întregi, ca unime a dreptcredincioşilor împărtăşiţi cu Trupul 
lui Hristos. Iată o mărturisire a Patriarhilor Răsăriteni 
întruniţi în sinod cu episcopii lor, unde stau împotriva papei 
Pius al IX-lea prin următoarele cuvinte: „Apoi, la noi în 
Biserica Ortodoxă, n-au putut niciodată nici patriarhii, nici 
sinoadele să introducă lucruri noi, pentru că apărătorul credinţei 
este însuşi Trupul Bisericii, adică Poporul însuşi." 60 

Părerea unuia care îşi arogă, în materie de dogmă, 
dreptul unei decizii independente în numele Bisericii, 
constituie deja protestantism. De aceea raţionalismul 
protestant este o deghizare în forme a raţionalismului 
roman. 

Din clipa în care Apusul creştin se arată neputincios 
sau nu mai caută să transfigureze „chipul" lui Dumnezeu 
din om, să preschimbe stricăciunea în nestricăciune, moartea 
în viaţă şi înviere, nu mai e decât o convenţională formă de 
instituţionalizare a unui grup de indivizi, o manifestare a 
căderii omului, oricât de religioasă ar fi aceasta. Creştinismul 
apusean este doar un marketing religios axat pe individ, o 
satisfacere searbădă a nevoilor „religioase", sentimentale şi 
psihologice ale omului căderii. 



60 Enciclica Patriarhilor ortodocşi, trad. T.M. Popescu, Bucureşti, 1935, 
p.132. 

Capitolul vii 



Neo creştinismul 



Erezia este un duh rău care vine şi se sălăşluieşte 
în mintea omului. Una dintre cele mai abile 
metode de cucerire a mintii de către diavol este 
transformarea ideilor în crezuri, iar cel mai îndrăgit crez din 
zilele noastre este creştinismul raţionalismului umanist. 
Pentru lume nu mai contează că acel creştinism în care crede 
este un fals, o parodie a adevăratului creştinism, atâta timp 
cât acesta îşi dovedeşte „adevărurile" prin consimţământul a 
din ce în ce mai mulţi „creştini". 

Umanismul în creştinism este secularizarea creştinismului, 
iar raţionalismul creştin este desfiinţarea totală a creştinismului 
secularizat. Şi cel mai „neprihănit" umanism şi cel mai „virtuos" 
raţionalism nu sunt altceva decât pofta omului de a se cunoaşte pe 
sine însuşi ca dumnezeu, adică demonism curat. 

Centrul acestui sistem filozofic cu faţă creştină are ca 
singură măsură a tuturor lucrurilor omul. Totul şi toate sunt 
(re)centrate în jurul şi spre „binele" omului, după un 
mecanism în care omul „justifică" şi tot el „beneficiază". 
Gândirea raţionalistă îl face pe om să se creadă în clubul 
select al specimenelor evoluate şi civilizate, atâta timp cât 
civilizaţia şi progresul sunt definite ca stând exclusiv pe 

umerii oamenilor raţionalişti. La fel, conceptul umanismului 
cultural, social şi religios îşi are originea în om, există pentru 
om şi-şi găseşte justificarea tot în om. Având o minte critică 
şi suferind de un agnosticism cronic, raţionaliştii neagă 
existenţa inexplicabilului şi nu primesc ceea ce nu se poate 
demonstra. Toate valorile şi reperele (mai ales religios- 
morale) sunt relativizate, mereu adaptabile nazurilor şi 
patimilor „moderne". Nimeni şi nimic nu este absolut: totul 
se (re)defineşte şi se evaluează, totul se prescurtează, se 
micşorează şi se numerotează. 61 

Marea meteahnă a acestui gen de „gânditori" este că, 
punând totul sub lupa microscopului şi relativizând totul în 
jurul lor (mai puţin pe ei înşişi), au ajuns la o asemenea 
infailibilitate „logică" încât nu mai pot pune la îndoială 
fundamentele, direcţia şi nici „valorile" propriei gândiri 
conceptuale. 

Mustind într-o cultură renascentistă, creştinismul 
apusean a căpătat în papism latura rebeliunii infailibile, iar 
protestantismul a dus-o la desăvârşire în idolatria umanistă. 
Aşa a luat naştere creştinismul raţionalist, religia umanistă, 
cultul omului. Apusenii au divinizat raţiunea umană 
dimpreună cu patimile şi slăbiciunile sufletului apostat, 
făcând din om un ideal mistic, un „om nou", un fetiş perfect 
căruia puteau acum să-i închine toate jertfele minţii lor. Iar 
acest om nou nu mai avea nevoie de nici o religie. El era de- 
acum religia. 62 



61 S-a înlăturat şi s-a trecut sub tăcere adevărul teologic al dogmelor, acestea 
fiind înlocuite cu morala pietistă; s-au înstăpânit un intens raţionalism 
apologetic, domnia logicii practice, năzuinţa spre fericirea etică, necesitatea 
culturală a religiei. 

62 Din nefericire, neîndurătorul sistem raţionalist-umanist a îmbolnăvit cu 
totul fundamentele creştine ale Apusului. Iar decepţia oamenilor faţă de un 
„creştinism aspru" şi un „dumnezeu neîndurător" s-a putut vedea în 
rebeliunile Renaşterii şi revoluţiile Umanismului, care au împins lumea fie în 
ateism, fie în liberalism (protestantism), fie în păgânism (New Age). 

îngrijorătoarele mutaţii ale creştinismului apusean l-au 
adus pe omul nou la închipuirea că în adâncul sufletului este 
liber să poată avea religia „eului", chiar dacă aceasta era 
oglindirea în teologic a conceptului de „sine". în loc să se 
lase îndumnezeit de Hristos, omul nou a fost amăgit de diavol 
cu visul unei noi libertăţi izbăvitoare de „credinţa cea 
veche", crezând nătângul că se poate mântui dacă se închină 
unui Creator mai „nou", mai „bun" sau mai „umanist". Este 
un miraj după care tinde neîncetat fără a ajunge nicăieri, o 
iluzie vânată de trufia sinelui. Cu toată logica cu care se 
laudă, omul nou ar trebui aici să-şi dea seama de minciuna 
„religiei" în care crede. 

Această formă de neocreştinism este mai periculoasă 
decât necredinţa, deoarece încearcă înlocuirea Adevărului cu 
un mit, iar oamenii sunt mari amatori de mituri cu cât sunt 
mai emancipaţi. Şi nu degeaba limbajul figurativ al culturii 
noului veac acuză Creştinismul tradiţional de învechire iar 
vechile erezii sunt asemuite cu „creştinismul autentic" 63 . De 
fapt, prin nou-vorbire şi nou-gândire, Neo creştinismul nu doreşte 
anihilarea Creştinismului ci păgânizarea lui, iar Păgânismul să fie 
îmbrăţişat ca o evoluată „religie creştină". Cu toate acestea, 
neocreştinismul nu este anticreştin. El este desăvârşit 
antihristic. 

în acest creştinism umanist profund secularizat, omul 
intră în posesia unor capacităţi intelectuale potenţial 
nelimitate, omul devine esenţa, valoarea şi centrul 
universului, omul hotărăşte asupra tuturor valorilor şi a 
adevărurilor, în special a celor religioase, omul devine sursa 
întregii cunoaşteri umane. Credinţa a fost uzurpată de 



63 Vedem acest lucru în strădaniile Protestantismului de a reuni în teologia sa 
toate ereziile anatemizate la timpul lor de Sfinţii Părinţi ai Sfintelor Soboare 
ale Bisericii: arianism, nestorianism, iconoclasm etc. Ba mai mult, pentru a-şi 
înfiripa o rădăcină istorică, Protestantismul de astăzi invocă drept urmaşi pe 
... ereziarhii şi mişcările eretice ale trecutului. 

ştiinţă, Taina înlocuită de progres, Biserica de etică 64 . 
Dumnezeu, chiar dacă nu este negat, este scos în afara 
lumii spre a nu tulbura spiritele reformatoare. Noţiunile de 
Libertate, Toleranţă, Democraţie, Gândire liberă, 
Cunoaştere, Crez religios, Creştinism autentic - au devenit 
noile arme-concept cu care neocreştinismul îl remodelează 
(ciopârţeşte) pe Hristos Cel Răstignit din viaţa celor care 
mai cred în El. 

Iar odată şterse diferenţele dintre adevărul şi iluzia 
mântuirii, dintre Biserică şi erezie, noţiunea de păcat îşi pierde 
conţinutul real, fără a se mai înfrunta vreodată cu viaţa 
omului. 

Mântuieşte oare credinţa în raţiune, respectul de sine, 
datoriile civice, nădejdea în lume sau dragostea de trup? 
Adevărurile, ostenelile, crezurile, lacrimile, sângerările, 
predicile golite de adevăratul Hristos - niciodată! 

Când începătorii Protestantismului L-au văzut pe 
Dumnezeu ca pe un stăpân de sclavi, care i-a făcut pe 
oameni cu scopul de a-i blestema şi pe alţii (câţiva aleşi) 
pentru a-i salva, ei, de fapt, au lăsat moştenire urmaşilor 
neoprotestanţi definiţia Antihristului. Realitatea viziunilor 
Reformatorilor avea să fie mascată cu o întreagă avalanşă de 
falsuri şi minciuni, însă dincolo de acestea, binele şi răul au 
ajuns aşa de amestecate în definirea „fiinţei supreme", încât 
întreg Protestantismul a ajuns să o confunde cu 
„Dumnezeu". 

Nu, nu trebuie să ne aşteptăm însă la gândire logică din 
partea raţionaliştilor, deoarece esenţa gândirii lor este 
punerea egalităţii între noţiuni ireconciliabile (adevăr-erezie, 
păcat-virtute, ceresc-pământesc). Să nu ne mirăm că din 



64 De aceea realitatea liturgică şi euharistică a Bisericii dispare din viaţa 
„credinciosului" care se limitează la ascultare etică, la îndeplinirea formală a 
„obligaţiilor" religioase, la năzuinţele „practice". Până la urmă, creştinismul 
pe care l-au îmbrăţişat este cel care le asigură confortul individual şi 
prosperitatea socială, dincolo de care nu mai există decât NIMICUL. 

această harababură „teologică" şi prin amestecarea 
diverselor noţiuni „creştine", de cele mai multe ori eretice, a 
luat naştere şi s-a întărit în ultimul secol cea mai tânără aripă 
a neocreştinismului: ecumenismul. 

Prin originea sa, Protestantismul este o schismă născută 
din Catolicism, care la rându-i s-a născut din respingerea 
Ortodoxiei 65 . în acest sens este uşor de arătat cum duhul 
raţionalismului papal este acelaşi cu duhul Reformei, duhuri 
care propagă dezbinarea „sistematică" şi „evolutivă" până la 
limita iraţionalului, împingând spre fărâmiţarea totală, spre 
nihilism, întreaga învăţătură a adevăratei Biserici creştine. 

Spre exemplu, înţelegerea Sfintei Treimi în Catolicism 
şi Protestantism pleacă de la baze raţionaliste similare, în 
care revelaţia trinitară nu izvorăşte dintr-o comuniune- 
cunoaştere om-Dumnezeu, ci, pornind de la concepte logice care 
nu pot fi decât abstracţiuni, impresii ale imaginaţiei, se ajunge la 
analogii ale Sfintei Treimi cu lumea creată, cu obiectele 
naturale şi relaţiile umane. Ceea ce sistemele filozofice sau 
raţionalist-creştine nu au înţeles sau au crezut că lipseşte din 
explicarea Dumnezeirii Celei de necuprins cu mintea, a fost 
înlocuit de reprezentări ale imaginaţiei omeneşti. Asemuirea 
lui Dumnezeu cu o forţă a lumii naturale nu este departe de 
metodologia „teologiilor" păgâne, prin care s-a ajuns să se 
transforme, imite, ignore şi să se relativizeze numele lui 
Dumnezeu-Treime - într-o banală denumire a unei dogme. Sau 
să înţeleagă şi să reinventeze Biserica, prin analogie cu 
Statul, drept „regatul cezarului" (în Catolicism) sau ca sistem 
de organizare socială (în Protestantism). 

Algoritmul „teologic" neocreştin a devenit deja clasic: 
se pleacă de la o simplă învăţătură a Bisericii apostolice, apoi 
se aplică unele schimbări foarte fine, susţinute de interpretări 
aproape logice, însă adăugirile prin care concluzionează primii 



65 Aceasta nu înseamnă că Ortodoxia stă în vreun fel la baza răzvrătirilor 
religioase, ci trufia umană. 

raţionalişti (Catolicismul) sunt aşa de monstruoase, încât cel 
de-al doilea val de raţionalişti (Protestantismul), atacând 
concluziile primilor, ajung să nege totul şi să învinovăţească 
de păgânism până şi învăţătura Bisericii apostolice. 

Vedeţi cât de viclean este duhul raţionalismului? îşi 
ţine primii ucenici prinşi într-o neobosită ridicare a falselor 
concepte, iar pe ceilalţi înverşunaţi în combaterea lucrării 
celor dintâi. Insă nici unii şi nici alţii nu ajung să se nege pe 
sine sau să lupte pentru adevăr, ci doar apără orbeşte nişte 
păreri eretice şi idei personale. De aceea Adevărul lui 
Hristos este acelaşi, neschimbat, mai presus de logică şi de 
om, şi nu admite adaosuri, împuţinări sau compromisuri. 

Drept exemplu, în timp ce Biserica face rugăciuni şi 
pomeniri pentru cei adormiţi, Catolicismul vine şi spune că 
această rugăciune ar fi inutilă dacă nu ar exista o stare 
intermediară: iată demonstraţia că purgatoriul există! însă 
Protestantismul ofensat răspunde că nu există nici urmă de 
purgatoriu în Sfintele Scripturi şi nici în Biserica primară, deci 
este păgânism să te rogi pentru cei morţi. în timp ce Biserica 
recunoaşte şi preţuieşte mijlocirile Sfinţilor, Papismul vede 
aici o utilitate ce completează meritele prisositoare ale rugăciunii şi 
ale ispăşirii, justificând discret plata indulgenţelor. Reforma 
neagă totul, zicând că ispăşirea prin sângele lui Hristos, 
acceptată prin credinţă în Botez şi în rugăciune, este suficientă 
pentru răscumpărarea tuturor oamenilor, deci mijlocirea sfinţilor 
este inutilă şi că însuşi termenul de „sfinţi" este impropriu. 
Atunci când Biserica învaţă „După cum trupul fără suflet este 
mort, aşa şi credinţa fără fapte" (Iacob 2.26), Papalitatea 
împuţinează spunând că credinţa este insuficientă, deci ea nu ne 
poate mântui, iar faptele sunt utile şi constituie un merit. însă 
logica Protestantă nu se lasă călcată şi spune că faptele nu 
constituie un merit, deci sunt inutilei 

Această grea luptă în tăişurile silogismelor nu se va 
sfârşi niciodată pe tărâmul raţionalismului. Este aşadar lesne 
de înţeles de ce diferenţele dintre Ortodoxie şi 

„neocreştinisme" nu stau în neînţelegeri sau interpretări 
asupra unor probleme particulare, ci în însăşi faptul că 
adevărurile, învăţăturile şi esenţa lor sunt total contrare şi 
de neîmpăcat. Diferenţa între Biserică şi toate confesiunile 
creştine ale Apusului este atât de radicală, încât nu se poate 
găsi un singur fundament asupra căruia acestea să fie de 
acord. 66 

Spuneam în primul capitol că Hristos Cel Răstignit a 
creat Omul înnoit, Omul îndumnezeit plăcut Tatălui şi 
luminat de harul Duhului Sfânt. 

Neocreştinismul face exact contrariul, inspiră chipul 
omului nou 67 , un humanoid al noii specii hotărât să trăiască 
netulburat în patimi şi păcate, pătruns până în măduvă de 
nihilismul deşertăciunilor lumeşti transformat într-o 
filozofie de viaţă „creştină". 

Se mântuieşte omul nou? Răspunde Sfântul Proroc 
David: „în zadar vă osteniţi voi ce mâncaţi pâinea durerii", căci 
„cine nu este cu Hristos, este împotriva Lui" şi „cine nu adună cu 
El risipeşte". Departe mântuirea de omul nou, atâta timp cât 
idealul acestuia este aidoma cu idealul lui Lucifer. In 
adâncurile inimii sale de piatră, noul om musteşte acelaşi 



66 însă tocmai aici intervine subtil lupta „teologică" a „ecumenismului 
creştin", în exploatarea perfidă a aparentelor asemănări în expresiile şi 
formele exterioare şi camuflarea dezacordurilor esenţiale ale fondurilor 
religioase. 

67 Omul nou (nu înnoit) este autosuficient sieşi (se acceptă şi se iubieşte aşa 
cum este) prin punerea propriilor virtuţi pătimaşe şi a înţelepciunii după trup 
în slujba nimicului sau a deşertăciunii. Neo-omul s-a redefinit (el există, 
trăieşte printre noi) ca geniu, artist, filosof, savant, educat, onest, serios, 
corect, punctual, riguros, manierat, respectuos, instruit, învăţat, cult etc, fiind 
mereu grijuliu în a îmbrăca nihilismul în formele antropolatriei moderne, 
precum: iubirea de sine, părerea de sine, grija de sine etc. Sau, mai nou, 
îmbrăţişând formele de naturalism ecologist-păgân: idolatria animalelor sau 
închinarea la natură. Numai pieirea (adică împlinirea nihilismului) este 
finalitatea binelui fără Hristos şi a toată fapta bună, săvârşite în chip egoist, 
autonom. Din păcate, această specie creştină de „oameni noi" va fi cea care îl 
va primi pe Antihrist drept Hristos. 

dispreţ faţă de dragostea şi adevărul lui Dumnezeu, aceeaşi 
răzvrătire şi înstrăinare care duce în prăpastia morţii. 

De fapt, neocreştinismul ciopleşte în omul nou un locaş: 
este crezul în neîncetata urmărire a adevărului personal, este 
idealul celor care, căutând „creştinismul pur", îl găsesc 
punându-se pe sine ca întemeietori şi începătură a lui. 

Ispita neamului celui de pe urmă a şi sosit mai grozav acum, 
- scrie Sfântul Ioan Iacob Hozevitul (1913 - 1960) - cu 
apropierea venirii lui Antihrist, încât ameninţă să-i piardă şi pe cei 
aleşi. Şi nu-i atât de primejdioasă ispita care vine de la vrăjmaşii 
lui Dumnezeu, de la atei, de la cei cu grija numai la cele 
pământeşti sau de la cei destrăbălaţi care nu pot uşor să vatăme pe 
Creştini. 

Pericolul vine de la fraţii cei mincinoşi, care sunt duşmani 
ascunşi, cu atât mai primejdioşi cu cât cred că sunt fraţi curaţi. 
Predică şi ei Ortodoxia, dar oarecum schimbată şi prefăcută după 
placul lumii acesteia şi a stăpânitorilor acestei lumi. Predica lor e 
ca o hrană care a început să se strice şi, în loc să hrănească, 
otrăveşte pe cei care o mănâncă. Ei aduc tulburare în rândurile 
Creştinilor. Aceştia sunt ispita cea mare a neamului celui de pe 
urmă. Despre ei a profeţit Domnul că vor fi în veacul cel de apoi: 
„Mulţi vor veni întru numele Meu şi pe mulţi vor înşela" (Matei 
24.5)'. 

Vorbesc şi fraţii mincinoşi de sfânta şi prea-dulcea 
Ortodoxie, de dragoste, de curăţie, de fapta bună, de smerenie şi de 
virtute, ajutând obştile creştineşti. Cât e de greu pentru ortodocşii 
cei curaţi şi simpli să înţeleagă pe cine au înaintea lor! Cât e de 
uşor să fie atraşi de ideile lor cele „filozofice" şi să îi creadă. Dacă 
răscoleşte cineva adânc în sufletele acestor oameni, va găsi nu 
dragostea cea fierbinte pentru Dumnezeu, ci închinarea la un idol 
care se numeşte „om". 68 



' Hrană duhovnicească, Ed. Lumină din Lumină, Bucureşti, 2004. 

Capitolul viii 



Antihristul 



Marea problemă a Neocreştinismului este aceea 
că nu vine de la Hristos. Este o filozofare 
eretică insuflată de diavol şi ridicată la 
rangul de religie, pentru a amăgi lumea şi a o pregăti pentru 
venirea lui Antihrist. Şi Catolicismul şi Protestantismul şi 
Ecumenismul 69 sunt odraslele trufaşului Neocreştinism, 
pentru că în ele se sălăşluiesc germenii antihristici al căror rod 
este imitarea lucrării lui Hristos în lume, tocmai pentru a-L 
nega şi înlocui pe Hristos. Ţine chiar de natura religioasă a 
lui Antihrist să prezinte împărăţia cerurilor ca fiind a sa, iar 
împărăţia morţii ca şi când ar fi planul eşuat al lui Hristos Cel 
Răstignit. 

Duhul lui Antihrist se piteşte acolo unde Hristos este 
denaturat câtuşi de puţin. Dacă vechii antihrişti erau magii şi 
vrăjitorii care lucrau în bezna istoriei, astăzi noii antihrişti au 



69 „Dezbină, dezbină şi apoi uneşte" este strategia folosită în ultimul mileniu 
(destul de eficient am putea zice) de către Satan care, împărţind întâi 
Creştinismul în Răsăritul dreptcredincios şi Apusul catolic, mai apoi a căutat 
să învrăjbească pe protestanţi împotriva papalităţii. Iar la urmă, globalizarea 
ecumenistă vine ca un „mesianic" împăciuitor, chemând Biserica lui Hristos 
să primească ereziile care până atunci i-au stat împotrivă. 

ieşit la lumină, luând chipul politicianului, filozofului, 
artistului, teologului. Dintotdeauna a existat un rău 
manifestat prin legile şi dreptatea lumii, în filozofia, teologia, 
cultura şi arta oamenilor. Faptele şi lucrările hulitorilor de 
Hristos se împletesc cu istoria lumii, cu prezentul social, cu 
fenomenul religios, continuând şi întărind în toate formele 
dorinţa nebună a primului înger căzut din ceruri: aceea de a fi 
ca Dumnezeu. 

înmulţind neîncetat neghinele răului, Satan a ales ca în 
fiecare apariţie de crezuri creştine eretice în această lume, pe 
lângă crearea unei „umbre" a unei false dumnezeiri, a unui 
„hristos" arianist, revoluţionar, umanist, panteist, progresist, 
ecumenist sau liberal, să lase şi câteva „portiţe teologice", prin 
care Antihrist să-şi facă la momentul potrivit - în chip „legal" 
şi „corect" - simţită chemarea şi prezenţa, direct în mijlocul şi 
în inima creştinilor. Altfel spus, acel „Hristos" atent elaborat 
de teologiile noilor sau vechilor creştinisme eretice nu este, 
în fond, decât o altă înfăţişare a Antihristului. 

In continuare vom arăta cum rodeşte în Protestantism 
sămânţa neocreştinismului antihristic. 

Greşeala unei teorii teologice nu este o neînţelegere 
lingvistică sau istorică tratată la nivelul catedrelor, 
conferinţelor sau al teologilor. Erorile strecurate în 
învăţăturile despre fiinţa şi lucrarea lui Dumnezeu alcătuiesc 
o credinţă nouă şi otrăvită, care, ajunsă crezută şi 
mărturisită, duce la pierderea mântuirii sufletului. Iar 
Biserica, drept una şi singura care se îngrijorează întâi de 
mântuirea omului, a considerat drept o dovadă de dragoste 
combaterea şi anatemizarea tuturor credinţelor eretice şi a 
învăţăturilor schismatice care, vorbind despre Dumnezeu, 
îndepărtează sufletele de la calea mântuirii. 

A trata raţional şi a căuta explicaţii pe cale logică la 
opera de mântuire a lui Hristos este cea mai mare cutezanţă 
a mentalităţii protestante. Să luăm aminte, în primul rând, la 

subtila capcană întinsă de gândirea apuseană, în care 
sensurile cuvintelor creştine „vitale" (păcat, adevăr, mântuire) au 
fost redefinite, născându-se un nou vocabular străin de 
rostirile Sfinţilor Apostoli, astfel încât reformatorii religioşi 
să poată avea o nouă bază de unde să-şi poată întemeia şi 
explica mai apoi înnoirile. 70 Ce mai înţelege astăzi neo- 
creştinul prin „mântuire"? In nici un caz despătimirea, 
lepădarea deşertăciunilor şi a plăcerilor lumeşti, păstrarea 
dreptei credinţe şi răstignirea ascetică a propriilor păcate. 

Văzut în toată desfăşurarea sa, Neoprotestantismul este 
o treaptă spre „noua eră" a Neocreştinismului, a reîntoarcerii 
la misticismul ocult cu faţă creştină, intrarea în „noua 
Cincizecime", teologia „noului aeon", apropierea către 
înfrăţirea universal-mesianică a religiilor, spre primirea 
extaziată a minunilor „spiritului sfânt". 

Acum, în vremurile noastre, cele mai periculoase 
cuvinte au devenit „dumnezeu" şi „hristos". Toţi religioşii 
vorbesc despre „dumnezeu" şi toţi îşi arată credinţa într-un 
„hristos". Până şi păgâna filozofie New-Age a ajuns să 
vorbească despre un „dumnezeu universal" şi de „hristosul 
cosmic". Nu degeaba sincretismul filozofiei New Age este 
asemănător la bază cu unionismul teologiei ecumeniste. 

Chiar dacă protestanţii acuză pe new-age-işti de 
păgânism (şi pe bună dreptate), la rădăcini Protestantismul 
nu diferă prea mult de New Age, deoarece amândouă 
curentele sunt întemeiate pe visele, vedeniile, revelaţiile, 
ideile, raţiunea, interpretările şi închipuirile OMULUI despre 
lume şi despre Hristos Dumnezeu. 

Acei care cred şi aşteaptă un hristos umanist şi pacifist 
sunt fraţii celor care aşteaptă un hristos cosmic şi ecologist. 
Acei care proorocesc, fac minuni, vorbesc în limbi şi tremură 



70 înnoiri făcute pe temelia raţionalismului, care camuflează în lăuntrul lor 
false căi ale mântuirii, precum şi scenarii teologice în care Hristos se 
confundă cu Antihrist. 

la venirea „duhului" sunt fraţii celor iluminaţi de „forţa 
universală" sau care capătă puteri paranormale sub 
îndrumarea unui spirit-guru care se recomandă „hristos". 
Acei care străbat lumea de la un capăt la altul pentru a o 
„încreştina" cu bileţele gen „Isus vine curând", sunt fraţii 
celor care cheamă omenirea la „spiritualizare" şi „înnoire", 
prin dobândirea „conştiinţei cosmice al lui hristos". 

Raţionalismul umanist al religiei protestante a fărâmiţat 
creştinismul pentru a pregăti mentalitatea omului nou de a 
gusta din plin sincretismul păgân al religiei New Age. 
Raţionalizând Catolicismul, Protestantismul a fost relativizat 
la rându-i de New Age. Sufletul Apusului a ajuns o arenă în 
lupta pentru supremaţia hristoşilor. La urmă, lumea aceasta 
va primi hristosul cel mai „evoluat", mai „interesant" şi cel 
mai „simpatic". 

Schimbarea definiţiilor cuvintelor esenţiale 71 şi 
înlocuirea cu cele contrarii este aidoma unui adevăr care 
minte. Iar un intelect care crede într-un „adevăr mincinos" 
este un intelect otrăvit, care va lua drept bună orice minciună 
prezentată drept adevăr. Orice altă afirmaţie pe care o va 
face gândirea după tiparul „adevărului mincinos" va fi 
lipsită de logica elementară, şi chiar dacă pare să provină din 
raţiune, va fi întemeiată pe imaginaţie. 

Să luăm bine aminte. Erezia este în primul rând un duh 
care vatămă (organic chiar) şi slăbănogeşte firea omenească, 
sapă în creier clişee (i)logice şi teologice în afara cărora 
mintea nu mai „vede" şi nu mai poate funcţiona normal 
(critic). Cei care îl vor confunda pe Antihrist cu Hristos vor fi 
înainte zădărniciţi în fire şi buimăciţi de cap. 

Problema nu este logica în sine, ci felul mecanic în care 
neocreştinii reacţionează. Odată ce au fost educaţi să se 
supună unei gândiri eretice, aceştia riscă să se supună 



71 Lucrătură de care nu numai teologia a fost cuprinsă, ci şi întreg limbajul 
politic sau cultural. 

automat chiar dacă pretenţiile gândirii sectare (ex. noi 
profeţii mesianice) devin la un moment dat complet absurde 
(a venit Hristos sau cutare e Hristos). Partea proastă este că 
argumentele Neocreştinismului se manifestă mai ales prin 
simboluri, foarte uşor de contrafăcut, iar aici oferta 
psihosectelor, a profeţilor ad-hoc este extrem de bogată: 
minuni, semne, lumini, glasuri, proorociri, vorbiri în limbi, 
revărsări ale „duhului" etc. Faza „terminală" a acestei 
înşelări „creştine" este dată de un glas pe care sărmanii 
posedaţi îl aud în minte şi care-i sfătuieşte grijuliu 72 să 
asculte şi să se supună pentru binele şi pentru mântuirea lor. 

Protestantismul vorbeşte exagerat de mult de sfârşitul 
lumii, aproape obsedant, încât unele secte chiar s-au 
hazardat să facă predicţii (bineînţeles eronate) despre data 
venirii Mântuitorului. Teologiile neocreştine lasă de înţeles 
că venirea hristosului protestant va nimici şi osândi la iad pe 
cei care nu s-au convertit în timp util la vreuna din sectele 
respective. Nu toţi cei ce vorbesc de Hristos sunt ai lui 
Hristos, iar dintre toţi care vorbesc despre Antihrist, cu 
siguranţă câţiva sunt ai lui Antihrist. 

însă pe acest tărâm al Apocalipsei, teologia protestantă 
este şubrezită de două mari erori datorate răstălmăcirilor 
Scripturii: cea a împărăţiei de o mie de ani şi cea a răpirii, în care 
Domnul Hristos ar veni „cu slavă şi mărire" şi ar ridica de la 
pământ la cer pe membrii respectivei secte pentru a domni 
cu aceştia timp de o mie de ani, înainte de a veni Necazul cel 
Mare, adică înainte de prigoana lui Antihrist! Insă 
Mântuitorul Iisus Hristos nu a vorbit niciodată şi nici nu a 
dat de înţeles că va veni prin aer sau pe pământ înainte de 
ceea ce cu toţii numim a Doua Venire sau Judecata de Apoi, 
ci dimpotrivă, a numit antihrişti pe cei care vor chema 



72 Confundat adeseori de protestanţi cu glasul conştiinţei sau simţit ca un fior 
lăuntric lacrimogen ce le confirmă părerile. 

mulţimile la vederea lui hristos înainte de venirea lui 
Hristos. 

Vorbind despre înşelările care preced venirea 
Mântuitorului Hristos, Cuviosul Serafim Rose povăţuieşte: 

Cea de-a doua venire a lui Hristos va fi cu neputinţă de 
confundat. Ea se va întâmpla deodată. Va veni din cer - 
«Bărbaţi galileeni, de ce staţi privind la cer pe Acest Iisus Care 
S-a înălţat de la voi la cer, astfel va şi veni, precum L-aţi văzut 
mergând la cer (Fapte 1.11)» - şi va hotărî sfârşitul acestei 
lumi. Nu poate exista nici un fel de „pregătire" pentru Hristos, 
în afară de aceea pe care şi-o lucrează fiecare creştin ortodox 
prin căinţă pentru păcatele lui, spovedanie, priveghere şi 
rugăciune. Cei care se „pregătesc" altfel pentru acest sfârşit, 
care spun că el este undeva „aici" - mai ales „aici" în Templul 
din Ierusalim - sau care predică pe „Isus vine curând", fără să 
menţioneze marile înşelăciuni care preced venirea Sa, sunt 
vădit profeţii ale lui Antihrist, falsul Hristos care trebuie să 
vină mai întâi spre a ispiti lumea, inclusiv pe toţi „creştinii" 
care nu sunt sau care nu devin cu adevărat ortodocşi. 75 

Acolo unde protestanţii văd în Biblie vreo venire 
secretă a Domnului - special pentru dânşii - este de fapt 
portiţa prin care Antihristul cu nume de hristos îi va amăgi 74 
la vremea cuvenită, prin semne nemaivăzute şi mari minuni, să-1 
urmeze ca nişte oi rătăcite în aşa-zisa şi mult aşteptata 
„răpire". 

Neocreştinismul, prin Protestantism, plăsmuieşte în 
conştiinţa şi mentalitatea umanităţii un chip ideatic al 
supraomului, situat deasupra oricăror „constrângeri" şi 
„eliberat" de povara crezurilor apostolice învechite. Tinându-şi 
adepţii într-un continuu miraj al „eului zeificat", al credinţei 
într-un „hristos umanist", al omului deja mântuit, neo- 



73 Pr. Serafim Rose, Ortodoxia şi religia viitorului, p.120. 

74 Ingenios, prin propria lor teologie, nu? 

sistemul creştin reuşeşte cu subtilitate să creeze un nou 
prototip uman ca model religios şi social de vieţuire şi 
credincioşie. Este, de fapt, antrenamentul neocreştinului 
pentru a deveni cetăţean de onoare al societăţii perfecte, un 
„bun" reeducat al împărăţiei lui Antihrist. Omul care se 
crede dumnezeu (sau care crede într-un hristos umanist) nu 
este altceva decât un îndrăcit, adică un rob amăgit de ispita 
Satanei cu năluca sinelui „îndumnezeit" sau a deja-mântuirii. 
Nu, nu este un paradox 75 . Omul nu poate fi altceva decât un 
simplu om, chiar dacă se crede zeu, superman sau 
extraterestru. Satan îi dă neocreştinului „libertatea" să (se) 
creadă ce vrea, atâta timp cât rămâne robit de eres şi trufie, şi 
aşteaptă un alt Hristos să vină. 

De multe ori înşeală răutatea, prefăcându-se în chipul 
faptei bune. Arată Sfântul Dorotei: „Nici o răutate şi nici unul 
dintre eresuri, nici însuşi diavolul nu poate să înşele pe cineva, 
numai dacă se preface în chipul faptei bune, după cum şi Sfântul 
Apostol zice că însuşi diavolul se închipuie un înger luminat." 

„Taina nelegiuirii" învăluie atmosfera religioasă 
contemporană cu revelaţiile spirituale şi promisiunile 
mântuitoare ale mulţimilor de hristoşi propovăduiţi de 
creştinismele apostate şi religiile păgâne. 76 Falşii prooroci ai 
timpurilor noastre anunţă din ce în ce mai puternic cu un 
limbaj creştin, apropierea „noii ere a Duhului Sfânt", a „noii 
Cincizecimi", a „punctului Omega". Este exact ceea ce se 
numeşte, în adevăratele profeţii ale Bisericii Ortodoxe, 
domnia lui Antihrist. 



75 Cum poate un om ce se crede zeu, să accepte să devină sclavul unui sistem 
chiar umanist... 

76 Unirea ecumenistă a religiilor sub umbra masoneriei va fi posibilă deoarece 
toate religiile lumii aşteaptă în momentul de faţă venirea unui Mântuitor. 
Creştinii aşteaptă reîntoarcerea lui Hristos, musulmanii l-aşteaptă pe Imam 
Mahdi, budiştii aşteaptă venirea lui Budha, hinduşii aşteaptă reîntoarcerea lui 
Krishna, iar iudeii pregătesc venirea lui Mesia. 

Cu atât mai mult trebuie să lupte creştinii dreptmăritori 
din ziua de azi, înconjuraţi din toate părţile de un creştinism 
fals care invadează spaţiul religios cu o bogată ofertă de 
„experienţe ale harului" şi de „străfulgerări ale Duhului 
Sfânt", de mulţimi de sectari care pot cita pe de rost din 
Sfânta Scriptură şi de ortodocşi 77 ce rostesc din Sfinţii Părinţi 
pentru a-şi întări propriile erezii! 

Să nu credem că în această luptă dreptcredincioşii vor 
fi cruţaţi: Neocreştinismul cu nume de ortodoxie este cel mai 
mare duşman al ortodocşilor. Vorbim aici de ortodoxia 
secularizată ce lucrează 78 în ascuns de privirile ortodocşilor 
taina fărădelegii, de ortodoxia supusă politicului şi marionetă 
a ecumenismului, de ortodoxia neortodoxă care şi-a pierdut 
simţul jertfei şi onoarea mărturisirii, de ortodoxia blazată, 
reconciliantă, tolerantă, căldicică, searbădă, pragmatică, 
pătrunsă de binele antihristic al acestei lumi. 

O astfel de ortodoxie pierde sufletul, fiind unul din 
motivele şi una din consecinţele decadenţei spirituale ale 
timpului pe care îl trăim: 

„Caracterul lumesc al societăţii a fost lăsat să-şi pună 
amprenta asupra misiunii ortodoxe, care dacă ar fi lăsată în 
direcţia aceasta, ar fi devenit, pur şi simplu, o formă de 
protestantism de rit răsăritean -, adică ar fi păstrat câteva 



11 Acei sărmani ortodocşi promotori ai ecumenismului, lideri de seamă în 
proiectele „teologice" privind schimbările dogmatice, cenzurile scripturistice 
şi demolarea rânduielilor Sfinţilor Părinţi. 

78 Cu paşi grăbiţi către „înfrăţirea religioasă", reprezentanţii „bisericilor" fac 
promisiuni şi angajamente din ce în ce mai serioase privind unitatea în 
credinţă. Se urmăreşte acum adoptarea aşa-numitei Charta Oecumenica, ce 
se doreşte a fi un fel de lege a Legilor şi dogmă a Dogmelor, un fel de statut 
(ales „democratic" de CMB) după care se va conduce viitoarea „biserică 
ecumenistă" . Charta conţine printre altele, toate hotărârile prin care 
„reprezentanţii ortodocşi" de-a lungul timpului s-au lepădat de învăţăturile 
Sfinţilor Părinţi şi de dreapta credinţă şi au semnat apostazia în numele 
nostru, al poporului dreptcredincios şi al Bisericii Ortodoxe! 

aspecte exterioare ortodoxiei 79 , dar în esenţa ei nu ar fi fost practic 
cu nimic diferită de protestantismul lumesc devenit religie" - 
după spusele Părintelui Serafim Rose (The Orthodox Word 
nr.91, 1980). Cu siguranţă trăim vremurile de pe urmă, când 
înşelăciunea este atât de subtilă încât amăgeşte, de este cu 
putinţă, şi pe cei aleşi (Matei 24.24). 

Da, amăgirea lucrează astăzi prin chipul binelui. Iubirea 
de sine se ascunde sub acoperământul cauzelor nobile şi bune. 
Urâciunea pustiirii vine prin ceea ce iubim mai mult din această 
lume. Dorinţa de „bine" este călăuza omului nou spre apostazie. 
însuşi Antihrist va face „binele", ca să-1 îngenuncheze pe om, 
să-1 facă dependent de un sistem lumesc sau religios şi să-1 
stăpânească. însuşi Antihrist va „iubi" lumea, spre a o 
deschide către el să o nimicească. 

Când mântuitorul bine al lui Hristos ni se va părea 
acelaşi cu „binele universal valabil" al omenirii, înseamnă că 
am căzut în cursă. 

Diavolul nu se mai arată urât şi crud, ci devine de 
nerecunoscut, îmbrăcat în haina sfinţeniei, a binelui şi a 
cuvioşiei. Prin chipul „diavolului sfânt" înşelătoria este mai 
fină, rafinată şi deosebit de inteligentă. Iar pentru a o 
recunoaşte trebuie să fii deosebit de iscusit ca să vezi cum 
numele lui Hristos (batjocorit) va fi semnul religiei Satanei. 

Cum altfel credeţi că Antihristul se va arăta însoţit „de 
tot felul de puteri şi de semne, de minuni mincinoase şi amăgiri 



79 Unde „noua naştere" a omului este concepută ca un acord etic cu legea 
Evangheliei şi ca o „trăire" sentimentală a adevărurilor, îndumnezeirea ca o 
îmbunătăţire a caracterului, spovedania ca o „reglare" psihologică a 
sentimentelor individuale de culpabilitate. Participarea la Liturghie devine 
recompensa pentru buna comportare, când nu e vorba de un obicei familial 
inconştient, undeva la limita magiei. Botezul devine o obligaţie socială, iar 
căsătoria o legalizare a relaţiei sexuale, despărţită de orice transfigurare 
ascetică a vieţii conjugale care face din cuplu un trup. Credinţa Bisericii în 
învierea omului e considerată „zadarnică" sau „neinteresantă". 

nelegiuite" (II Tesaloniceni 2.9-10) decât sub forma binelui 
ucigător şi a adevărului mincinos? 

Neocreştinismul înfricoşează şi fugăreşte lumea de 
Antihrist tocmai pentru ca aceasta să cadă în braţele lui 
Antihrist. 

Antihrist va purta în el toată răutatea Satanei. Va fi 
omul compromisului, care va împăca orice contrarii (politice, 
sociale, religioase). Hristos este Dumnezeu-Omul, Antihrist 
va fi omul-diavol. 80 

Antihrist va fi frumos pe dinafară însă plin de toată 
urâciunea pe dinlăuntru. Va fi iscusit în ale Scripturilor, însă 
nu va împlini nimic din sfintele scrieri. Va ridica biserici, însă 
nu se va închina la Cruce. Antihristul va vorbi împotriva lui 
antihrist ca şi Hristos, ca să-i amăgească pe creştini. Va fi un 
ortodox zelotist, un catolic fervent şi un pios protestant 
totodată. Va fi genial, frumos, nobil, altruist, filantrop, 
ecologist, vegetarian, etic, moral, pedant, naturalist, umanist, 
acestea făcându-1 plăcut lumii însă lepădat de Hristos. Fiara 
va lua chipul Mielului. 

Se va arăta mare credincios, însă nu va vorbi de păcat şi 
de mântuire. Se va ruga lui „dumnezeu" ca un „fiu" şi va 
posti pentru a câştiga slavă deşartă. Va fi umil şi simplu cu 
cei săraci şi autoritar cu cei puternici. Se va da feciorelnic pe 
dinafară, însă, în taină, va fi plin de toate spurcăciunile 
curveşti. 

Oamenii, bunurile şi animalele, toate cele închinate 
răului vor fi pecetluite cu un semn meşteşugit în chipul 
numărului 666. Mâncarea şi băutura vor fi spurcate şi îşi vor 
pierde saţiul. Sfânta Liturghie nu se va mai săvârşi. Hoarde 
de „creştini" se vor închina Fiarei. Adevăraţii creştini vor fi 
găsiţi vinovaţi şi ucişi pentru „dreptatea" şi „pacea" lumii. 



80 Nu diavolul încarnat, să nu fie, ci om îndrăcit. 

Viaţa va fi un cult al morţii 81 . Nimicirea, genocidul şi distrugerea 
vor fi scopul progresului 82 . 

Omenirea va dori schimbare iar Antihrist i-o va da. 
Corupţie, sărăcie, foamete nu vor mai fi, pentru că sărmanii 
oameni le vor numi altfel: bunăstare, jertfă şi progres. Antihrist va 
aduce pace lumii, însă pacea sufletească nu va mai fi atunci în 
sufletul oamenilor. Ocultismul, satanismul, păgânismul se vor 
„încreştina" - vor vorbi despre Hristos şi în numele lui Hristos! 

Mulţimile vor cere legi noi, iar Antihrist le va avea pregătite. 
In acea vreme va fi o singură monedă, o înfrăţire între religii şi o 
singură împărăţie. Proorocii tuturor religiilor lumii vor profeţi 
venirea unui nou mesia-dumnezeu, iar Antihrist îşi va arăta atunci 
puterea. 

Va fi înţelept în cele ale lumii, pentru a o supune. Va 
proslăvi omul, pentru a robi omenirea. Va cere drepturi şi 
dreptate, însă el nu le va respecta. Va fi numit omul adevărului de 
slugile minciunii. Va da atâta libertate, încât toţi vor păcătui 
nestingheriţi cum vor voi. Răzvrătirea, însă, va fi aspru pedepsită. 
Pâinea lui Dumnezeu o va da în numele său, încât omenirea va 
urla satisfăcută: Iată, în sfârşit, cineva care ne iubeşte! 

Va fi bun, însă în bunătatea sa îi va omorî şi îi va prigoni pe 
creştinii care nu i se vor închina. Va fi iubitor şi milostiv, însă 
numai cu cei care se vor pecetlui cu Semnul Fiarei. Un mag va sta 
mereu de-a dreapta sa. Când va vorbi despre Dumnezeu, se va 
zugrăvi pe sine. Când va prooroci, va descoperi păcatele 
oamenilor, căci pe acestea le cunoaşte ca fiu al păcatului. Antihrist 
va învia pe cei morţi, însă nu morţii ci diavolii în chipul morţilor se 
vor arăta. Va face grozave minuni, se va răstigni şi va muri, însă 
amăgiri vrăjitoreşti prostimea va vedea. Va fi nebiruit, pentru că 
nu mână de om îl va nimici... 



81 Moartea legalizată (avortul), moartea asistată (eutanasia), antidotul morţii 
(clonarea) sunt câteva din manifestările „rituale" ale cultului morţii, corolare 
ale democraţiei şi libertăţilor în care am „votat" ca să trăim. 

82 Sfinţii au proorocit moartea a 2/3 din pământeni înainte de venirea lui 
Antihrist. 

n 1948, organizaţia Cruciada Naţionalistă Creştină 
publica sub semnătura lui Gerard L K. Smith în St. 
Louis-Missouri, fragmente din cartea lui Martin 
Luther: „Despre Evrei şi minciunile lor". Comentarii 
paralizante, în sensul că acuza Biserica luterană şi toată 
intelectualitatea, istorici, critici şi teologi, de complicitate 
organizată internaţional pentru a ţine departe de public 
această lucrare a lui Luther, în care se vădeşte adevărul 
despre poziţia Reformei faţă de evrei. 

In originalul german, cartea lui Luther are 136 de 
pagini şi este foarte virulentă, aşa cum a fost tot timpul stilul 
puţin paranoic al lui Luther. Smith publică însă numai 48 de 
pagini, limitându-se strict la atacurile lui Luther împotriva 
evreilor şi lăsând deoparte justificările invocate de el. 

Adevărul este că nici o enciclopedie, nici un dicţionar 
academic, nici măcar Enciclopedia Catolică nu suflă un 
singur cuvânt despre antisemitismul lui Luther, care nu a 
fost numai o izbucnire de moment, ci a avut o lungă 
perioadă de incubaţie, până la izbucnirea în scris şi în 
predici. După un răstimp în care Luther s-a sprijinit şi a fost 
sprijinit de evrei, nu numai în reformă sau material, ci chiar 



83 Rugăciune şi lumină mistică, Ed.Dacia, 1998, pp.83-92. 

cu informaţie istorică din textele ebraice şi cu multe 
convertiri la luteranism, convertiri care s-au dovedit, 
aproape în totalitate, înşelătorii. 

Această conspiraţie a tăcerii nu cred că s-a făcut spre 
apărarea lui Luther, Catolicismul neavând nici un interes să-1 
apere pe cel ce a zguduit Vaticanul din temelii. Fără îndoială 
că această trecere la index a cărţii s-a făcut din teama de 
scandal şi din permanenta anxietate pe care problema 
evreiască o năştea în sufletul tuturor după cel de-al doilea 
război mondial, îndeosebi când evreii au reuşit să-şi 
însuşească, într-o mare măsură, mijloacele de comunicare cu 
care pot influenţa opinia publică şi distruge orice adversar. 

Dincolo de cinstea şi onestitatea intelectualului, dincolo 
de regula informaţiei libere, pe care instituţiile culturale, 
bibliotecile, inclusiv a Congresului American şi a 
Vaticanului, ar trebui să le respecte, se ridică spectrul 
spaimei de ce vor spune evreii şi, în acest caz, libertatea 
accesului la informaţie nu mai operează. 

Publicarea comentariului lui G. L. K. Smith a făcut ca, 
pentru scurtă vreme, complotul tăcerii să fie rupt, după care 
s-a reinstalat valul uitării voite. Până în anul 1994, când, în 
toamnă, un grup de pastori luterani fundamentalişti a scris o 
scrisoare comunităţilor evreieşti prin care îşi cer scuze în 
numele luteranismului, pentru pamfletele antisemite ale lui 
Luther. Atunci, pentru prima oară am aflat de existenţa 
acestor pamflete, despre care profesorii mei de la teologie nu 
au suflat niciodată nici măcar un singur cuvânt, deşi cred că 
cel puţin doi dintre ei, care îşi făcuseră studiile în Germania, 
trebuia să fi auzit de ele. 

Se pare că noi, creştinii, am intrat în epoca scuzelor 
istorice, în special faţă de evrei, din moment ce atât Reforma 
cât şi Vaticanul fac mea culpa public pentru injustiţiile făcute 
poporului iudeu şi, în post scriptum, şi altora, deşi, conform 
profesorului Junin, apărător al adevărului neotestamentar, 

iudaismul nu şi-a cerut niciodată scuze pentru omorârea lui 
Hristos, nici pentru dezastrul comunist. 

Să urmărim foarte sintetic periplul evreiesc în istoria 
Europei. Trecem peste perioada distrugerii Ierusalimului şi a 
templului făcute de Titus în secolul al doilea, când evreii 
tulburau Imperiul roman cu revoltele lor necontenite şi 
începuseră să aibă o mare influenţă la curtea imperială. 
Sentimentele de revoltă ale romanilor şi-au găsit formularea 
intelectuală în afirmaţia lui Tacitus că Evreii sunt duşmanii 
umanităţii. In Europa Medievală, persecuţiile împotriva 
evreimii sunt cunoscute, ca şi motivaţiile lor, de aceea nu mai 
vorbim despre ele. 

în Anglia, regele Eduard dă un decret, în 18 iulie 1290, 
prin care se punea în vedere locuitorilor de origine iudaică să 
părăsească ţara înainte de ziua tuturor sfinţilor. Se pare că 
sancţiunile pentru nesupunere erau atât de grave, încât 
16000 de evrei fug în Spania, care devine, de atunci, placa 
turnantă a evreimii. La început, i-au primit ca pe o 
contrapondere împotriva populaţiei arabe: dar curând se 
simt sufocaţi de numărul mare de evrei şi intrarea în mâinile 
lor a aproape tuturor finanţelor, încât şi regii, şi nobilii 
ajunseseră la discreţia lor. Legendele încep să circule, toate 
acuzându-i pe fiii lui Israel de nefericirea spaniolilor. 

In timpul marii ciume din 1348-1350, s-a spus că evreii 
au otrăvit puţurile, râurile şi izvoarele pentru a introduce 
spaima de moarte în creştini, aşa cum s-a întâmplat în Egipt 
pe vremea lui Moise. In 1492, Ferdinand de Aragon dă un 
decret de expulzare a evreilor din Spania, iar în 1496, un 
decret similar apare şi în Portugalia. Evreii fug în masă în 
Germania şi în ţările Europei Centrale şi de Est, unde vor 
stârni aceeaşi reacţie de mânie după câţiva ani. Luther a luat 
imediat atitudine, încercând să-i apere din toate puterile pe 
persecutaţi şi influenţând electorii diferitelor landuri să-i 
adăpostească. Iată ce scria el într-un pamflet: 

„Evreii sunt cel mai mizer popor de pe pământ. Oriunde se 
stabilesc, sunt atacaţi, alungaţi din toate ţările, în toate ţările. Stau 
ca pe o roabă, fără ţară, fără popor, fără guvern. " 

De altfel, toată mişcarea umanistă a luat apărarea 
poporului ales, în frunte cu Johnan Reuchlin. Luther, a cărui 
reformă a fost făcută, într-o măsură şi sub influenţa 
umanismului, face acest lucru cu mult mai multă râvnă decât 
alţii şi chiar devine părintele misiunii protestante iudaice. Nu 
cunoaştem care a fost poziţia lui Luther faţă de evrei înainte 
de a-şi începe reforma. Cert este că, din clipa în care şi-a 
început reforma, Luther a manifestat o mare compasiune şi o 
preţuire deosebită pentru poporul ales, de multe ori chiar în 
detrimentul creştinismului. In lucrarea sa, Magnificat, el cere 
încetarea oricărei persecuţii a evreilor, dar nu invocând mila 
şi iubirea hristică, ci ineficienta propagandei creştine printre 
aceştia: 

„Cine ar mai vrea să devină creştin", spune el, „văzându-i 
pe creştini purtându-se atât de necreştineşte cu semenii lor?" 

înţelegem că ambiţia lui Luther era de a-i creştina pe 
evrei şi, pe cât se pare, el avusese promisiuni din partea unor 
rabini şi intelectuali evrei că se vor creştina, dacă el va pune 
capăt persecuţiilor bineînţeles, prin trecerea lor la 
luteranism. In 1523, la scurtă vreme de la afişarea tezelor 
sale, Luther scrie o carte intitulată: „Că Iisus Hristos S-a 
Născut Evreu". Tot în această perioadă, el îi scria unui prieten 
de-al său, evreul Bernhard, pe care-1 botezase: „Dar când 
lumina de aur a Evangheliei va străluci, cu adevărat, putem spera 
că mulţi evrei se vor converti cinstit şi adevărat, fiind răpiţi astfel 
de prezenţa lui Hristos. " 84 Tot lui îi scria, într-o altă scrisoare, 
sperând ca Bernhard să devină un misionar printre evrei. 



84 De unde se vede că deja se profila la orizont conflictul cu evreii care se 
creştinau numai de formă şi care, mai târziu, l-au părăsit pe Luther şi l-au 
atacat cu virulenţă. 

în revista Weimar Briefwechsel, Luther scria, cam în 
aceeaşi perioadă: 

„Oricât ne-am lăuda pe noi înşine, trebuie să recunoaştem că 
suntem totuşi păgâni, iar evreii sunt de acelaşi sânge cu Hristos. 
Noi suntem departe şi străini de El; ei sunt rudele Domnului, verii 
şi fraţii Lui... Ei aparţin lui Hristos înainte de noi." 

în seria de articole intitulate „Convorbiri în jurul mesei", 
Luther afirma cu brutalitate: „Dacă aş fi evreu şi aş vedea aceste 
capete pătrate (este vorba de papi, prelaţi şi călugări) învăţând pe 
alţii credinţa creştină, aş vrea mai degrabă să devin porc decât 
creştin. " 

Scrisorile lui Luther ca şi articolele de laudă a 
poporului evreu circulau printre fiii lui Israel din toate ţările 
Europei, ajungând până în Palestina. Luther devenea tot mai 
mult un profet salvator al poporului ales. Acţiunile lui de 
apărare a evreilor nu s-au limitat numai la articole şi scrisori. 
Prin influenţa pe care o avea asupra conducătorilor 
diferitelor landuri, el a determinat apariţia unor decrete de 
protejare a lor. Astfel, Filip von Hessen, protectorul său, a 
fost primul care a dat un asemenea decret de libertate pentru 
evrei în landul său, urmat, la scurtă vreme, de un decret 
asemănător dat de electorul de Brandemburg. în urma 
acestor decrete, Luther scrie din nou articole, prin care 
încearcă să-i convingă pe protejaţi să se creştineze: „Sper ca 
mulţi evrei să devină creştini înfocaţi, dacă sunt trataţi cu blândeţe 
şi pe baza Scripturii." 

Perioada care a urmat acestor încercări de convertiri, pe 
care Luther se amăgea să le creadă reale, a fost o perioadă de 
mari frământări pentru dânsul. Pe de o parte, voia să creadă 
cu toată puterea în promisiunile de creştinare pe care diferiţi 
rabini i le făceau, cu scopul de a obţine cât mai multe 
avantaje, pe de altă parte, vedea bine că aceste convertiri 
erau simple înşelătorii şi că reforma lui pe care, după părerea 
unor comentatori, o pornise la îndemnul rabinilor ce îi 
promiseseră că se vor creştina, devenise punctul de atac al 

rabinatului, care socotea că violenţa argumentelor lui Luther 
şi elocvenţa lui de tribun constituiau un pericol real pentru 
iudaism. Luther suferea, aşa cum suferea pentru toate. In 
ultimele lucrări publicate, în predici şi în convorbiri, înainte 
de a se întoarce împotriva celor pe care i-a lăudat atâta, 
Luther face o risipă disperată de argumente pentru a-i 
convinge să devină creştini cu adevărat. Le întinde mâna şi 
se foloseşte de evreii creştinaţi pentru a-i convinge şi pe alţii 
să se creştineze, ştiind deja că aceştia îl trădau. 

Unor rabini şi unor intelectuali evrei le-a oferit o serie 
de avantaje: doi dintre ei - Johannes Boschenstein şi 
Mattaeus Adrianus - au fost numiţi de el profesori de ebraică 
şi de Tora la Universitatea din Witemberg, dar a eşuat şi cu 
ei. Aceştia vorbeau studenţilor împotriva creştinismului şi a 
reformei. Antonius Magarithe, care se botezase în 1522, 
preda ebraica în mai multe universităţi germane. Se pare că 
acest neofit a fost de bună credinţă. Nu ştim ce s-a întâmplat 
până la urmă cu el, dar ştim că a publicat două cărţi creştine 
pentru evrei, care însă nu au avut nici un efect, fiind anulate 
de rabinii prieteni şi protejaţi ai lui Luther. Reforma a 
câştigat foarte puţini evrei. Luther face afirmaţia că doi 
rabini au renunţat la rătăcirile lor şi s-au botezat în faţa 
întregii universităţi din Wiltemberg. Nu ne spune însă ce s-a 
întâmplat cu ei după aceea, dar evoluţia lui ulterioară ne face 
să credem că nici unul din aceştia, aşa-zişi botezaţi, nu a 
rămas fidel noii credinţe. 

Aşa cum Luther îi influenţase pe electorii protectori să-i 
apere pe evrei, pe care spera să-i convertească în mod real la 
luteranism, tot aşa, şi probabil tot prin influenţa lui Luther, 
atitudinea conducătorilor de landuri se schimbă. Johann 
Frederick, elector de Saxonia, dă primul decret de expulzare 
a evreilor. După reformă, Luther nu mai spune nimic în 
apărarea celor expulzaţi. Dimpotrivă, într-o scrisoare 
adresată rabinului Josel von Roshelm, pe care îl numeşte 

„bunul meu prieten", el scrie: „Evreii au comis asemenea fapte, 
încât noi, creştinii, nu mai putem fi de partea lor." 

Nu ştim la ce fapte se referă Luther în această scrisoare. 
Holmio Armas Kustar Ensio, autorul cărţii „Martin Luther 
friend orfoe ofthe }ews" , sugerează că ar fi vorba de o anumită 
propagandă făcută de evrei, în special în Moravia, prin care 
căutau să-i convingă pe creştini că Mesia încă nu a venit, că 
Iisus este un mesia mincinos şi că legea veche încă nu a 
trecut. Concluzia era că evreii trebuie să conducă lumea până 
când adevăratul mesia va veni şi că numai cei trecuţi la 
mozaism vor fi mântuiţi. O serie de creştini au trecut la 
mozaism, s-au circumcis, mulţi dintre ei fiind din cei 
convertiţi de Luther la reformă, care au crezut în prietenii 
evrei ai acestuia. Se pare că aceasta l-ar fi mâniat pe 
reformator atât de tare, încât a scris o astfel de scrisoare dură. 
Este însă posibil să fi fost fapte mult mai grave, nu numai 
simpla propagandă iudaică. 

Cert este că atitudinea lui Martin Luther, care a fost 
mereu un exagerat, se schimbă radical, acesta trecând pe 
poziţii opuse celei dinainte, devenind un vrăjmaş înverşunat 
al evreilor. într-un articol anti-iudaic din această perioadă, în 
care foloseşte un limbaj violent, dar nu din cele mai violente, 
aşa cum vom vedea mai târziu, el face apel la scrierile lui 
Nicolaus de Lyra 85 acuzându-i şi el pe Evrei de multe acte 
anticreştine şi antiumane, numindu-i „oameni fără Dumnezeu 
şi rasă arogantă" . 

Rabinatul european nu se lasă intimidat şi-i răspunde 
lui Luther aproape în acelaşi stil, susţinând că a fost dovedită 
falsitatea creştinismului. Polemica aceasta dură şi foarte dură 
a continuat prin atacuri şi răspunsuri succesive. Luther, 
folosind scrierile unor apologeţi creştini ca Nicolaus de Lyra, 



85 Călugăr franciscan, 1270-1349, care a scris un comentariu uriaş la întreaga 
Biblie, în 50 de volume, intitulat Postillae Perpetuae in Universam sanctam 
Scripturam. 

Burgo, Raymond Martin etc, constituie un volum de 136 
pagini sub titlul „Despre evrei şi minciunile lor" , în original 
„ Von den Juden und Ihren Lugen". După un an, cartea a apărut 
şi în traducere latină şi a stârnit multă vâlvă. Pe de o parte, 
creştinii vedeau în cartea lui Luther confirmarea tuturor 
răutăţilor de care erau acuzaţi evreii, care aduseseră 
nenorocirea ţărilor europene, pe de alta, evreii vedeau în ea 
exprimarea unui antisemitism feroce şi nejustificat. Polemica 
durează mult, inflamează spiritele de ambele părţi, iar 
această conspiraţie a tăcerii care a domnit de-a lungul 
secolelor până astăzi mi se pare inexplicabilă, având în 
vedere extensiunea tulburărilor create la vremea respectivă. 

Din nefericire, nu este aceasta singura crimă a 
oamenilor istoriei. Azi sunt sute de tratate secrete în care 
marile naţiuni hotărăsc destinele popoarelor, ţinând ascunse 
deciziile lor, chiar faţă de victimele acestor tratate. Numai că 
există o deosebire de natură între tăcerea legată de conflictul 
lui Luther cu evreii şi tratatele secrete. 

într-o succintă dare de seamă asupra conţinutului 
cărţii, menţionăm următoarele elemente: Luther spune că se 
aştepta ca evreii să devină tot mai buni, pe măsură ce el le 
descoperea creştinismul, dar ei se dovedesc a fi tot mai răi, 
încât convertirea lor se arată imposibilă: 

„Neamul acesta se laudă că sunt rasă superioară, că descind 
din Avraam, Isaac şi Iacob, dar Iisus Hristos i-a numit „pui de 
viperă" şi, pentru creştini, mai bine ar fi ca ei să plece în Palestina, 
ţara lor veche şi să lase ţările europene să trăiască în pace." 

La un moment dat violenţa limbajului lui Luther merge 
atât de departe, încât cere să se dea foc sinagogilor, „ca în 
focul lor Dumnezeu să vadă că noi (luteranii) nu putem îngădui 
adunările lor, urâte şi de Hristos, adunări în care se rostesc 
blasfemii la adresa Mântuitorului, chiar sub ochii creştinilor care 
ştiu, dar tac şi îngăduie. [...] Tinerii evrei să fie puşi la muncă, la 
topor şi la lopată, aşa cum lucrează şi tinerii creştini, nu numai să 
speculeze şi să ia camătă, ca să înveţe şi ei că hrana se câştigă cu 

sudoarea frunţii, fiindcă Dumnezeu a blestemat, nu numai celelalte 
neamuri, ci şi pe evrei, (cf Facere 3.19)" 

Stilul lui Luther care, în ciuda violenţelor de limbaj, 
este foarte convingător, faptul că el confirma pe date biblice 
blestemul căzut peste evrei, blestem pe care ei înşişi îl 
ceruseră atunci când l-au determinat pe Pilat să-1 condamne 
pe Iisus la moarte, la care se adăugau toate faptele 
anticreştine ale comunităţii iudaice din Europa şi, mai ales, 
confirmarea indirectă a tuturor legendelor care circulau în 
acel timp despre crimele rituale împotriva creştinilor făcute 
de poporul lui Israel, au creat o mare faimă cărţii care, în 
decurs de un singur an - 1453 - a cunoscut patru ediţii, ceea 
ce însemna, pentru epoca de început a tiparului, un lucru 
extraordinar. Câte cărţi astăzi, în condiţiile tehnice de care 
dispunem, cunosc patru ediţii într-un an? 

în afară de acest volum, Luther mai publică încă două 
pamflete antisemite, cu acelaşi caracter, dar mai puţin 
violente, în care, ca şi în „Minciunile evreilor" , el afirma că nu 
are deloc intenţia de a-i creştina pe aceştia, ceea ce contrazice 
tot ce spusese mai înainte. Se pare că, în cele din urmă, 
Luther a renunţat în mod sincer la intenţia de a-i creştina, fie 
datorită eşecului total întâmpinat, fie că s-a convins că toate 
aceste crime, sau măcar parte din ele, de care creştinii îi 
acuzau pe evrei, erau adevărate. 

Ceea ce este ciudat este faptul că Luther acuza 
catolicismul de antisemitism, el constituindu-se în apărătorul 
acestui popor prigonit. In clipa în care îşi schimbă atitudinea 
faţă de acest neam, el constată că Biserica Romano-Catolică 
este vândută evreimii. Adevărul este că papa Paul al IlI-lea 
(1534-1549) a luat partea evreilor persecutaţi şi chiar a fondat 
la Roma o casă pentru adăpostirea evreilor convertiţi. La 
propunerea papei, astfel de case au apărut în multe oraşe şi 
Evreii au putut găsi un refugiu împotriva persecuţiilor făcute 
de luterani, drept care, în prezent, ei se străduiesc să dărâme 
catolicismul din afară şi din interior. 

Comentatorii se întreabă ce a putut determina o 
schimbare atât de dramatică în atitudinea lui Luther fată de 
poporul ales, după ce, multă vreme, el însuşi afirma că evreii 
sunt superiori creştinilor şi că noi trebuie să-i ridicăm ca pe 
un steag al lui Hristos. Amintesc numai fraza lui care afirma 
că, văzându-i pe papi şi pe călugări, ar prefera să devină 
porc decât creştin. 

Unii cred că Luther avea o anumită instabilitate psihică 
şi că, aşa cum s-a întors împotriva ţăranilor germani, care se 
răsculaseră pentru dreptate, sub influenţa reformei lui, tot 
aşa s-a întors, fără motiv evident, împotriva evreilor. 
Amintesc pe scurt că ţăranii au preluat libertatea creştină 
predicată de Luther şi au aplicat-o în plan social, în vestul şi 
în sudul Germaniei. Răscoala porneşte din munţii Pădurea 
Neagră, în 1524 şi se extinde în Svabia, Turingia şi Franconia. 

Luther este atât de aprig pornit pe ţărani, încât scrie 
împotriva lor pamflete de o violenţă incredibilă la un prelat, 
chiar dacă era un reformat. Citez din pamfletul lui intitulat 
„Contra bandelor ucigaşe şi jefuitoare ale ţăranilor": 

„Arestaţi-i pe ţărani, spânzuraţi-i, treceţi-i prin ascuţişul 
săbiei, în secret şi în public. Nimic nu este mai veninos, mai 
vătămător, mai diabolic decât un răsculat. El este ca un câine 
turbat: dacă nu-l ucizi, te ucide el şi, cu tine, o ţară întreagă." 

Luther a semănat vânt şi a cules furtună. El a uitat că 
era un răsculat împotriva unei ordini sacre. Acest pamflet nu 
a fost numai o izbucnire, ci reflexul unei convingeri pe care 
şi-a mărturisit-o în alte scrieri şi scrisori. într-o epistolă 
particulară, adresată unui prieten, el spunea: 

„Nu s-a văzut niciodată ceva mai mitocănesc decât această 
ticăloasă bandă de ţărani care au mâncat şi au chiuit pe săturate şi 
acum se simt puternici ... măgarul trebuie bătut şi populaţia 
trebuie condusă cu forţa." 

Nu mai insistăm asupra violenţelor lui Luther. Să 
continuăm căutarea unor eventuale motive ale schimbării lui 
de atitudine faţă de evreii pe care, multă vreme, i-a socotit 

rasa superioară a lumii, i-a adulat şi i-a ajutat, pentru ca, 
peste câţiva ani, să-i declare duşmanii creştinilor şi să-i 
trateze cu aceeaşi ură cu care i-a tratat pe ţăranii răsculaţi. 

Unii autori afirmă că rabinatul ar fi încercat să-1 
otrăvească pe Luther şi că de aici a pornit toată ura lui 
împotriva lor. Se ştie că Luther era fricos de moarte, până la 
panica cea mai dezordonată şi nu-i ierta pe vrăjmaşi. Se 
temea de diavol, care îl chinuia şi încă se mai poate vedea pe 
peretele biroului lui de lucru urma cernelii din călimara cu 
care a aruncat în diavolul care îl deranja de la scrierile sale. 
Dacă acest zvon s-ar putea dovedi cât de cât, ar fi o explicaţie 
suficientă a violenţei lui împotriva evreilor. Dar nu există 
nici o dovadă, este o simplă afirmaţie, fără nici un substrat. 
De altfel, motivaţia intrării lui în monahism a fost spaima 
care 1-a cuprins când a fost surprins pe drum spre casă de o 
vijelie cu trăsnete şi fulgere. Atunci a strigat: „Sfântă Ana, 
dacă mă scapi cu viaţă, mă călugăresc!". 

Nici ipoteza că instabilitatea lui psihică l-ar fi întors 
împotriva poporului iudeu aşa cum 1-a întors împotriva 
ţăranilor nu stă în picioare. înainte de a se fi întors împotriva 
lor, el i-a lăudat şi s-a umilit faţă de ei, punându-i în aceeaşi 
umilinţă pe toţi creştinii. împotriva ţăranilor s-a întors 
fiindcă el era susţinut de nobili şi nu era de acord cu o 
răscoală care lovea în protectorii săi. Nu a fost nimic similar 
în acţiunile evreilor faţă de el. Este evident că antisemitismul 
lui are rădăcini religioase şi nu rasiale. Mânia lui a pornit de 
la faptul că evreii nu i-au primit predica, nici a lui, nici a lui 
Hristos. Iisus nu a fost acceptat de evreime, profetul reformei 
nu a fost acceptat de rabini, care au lucrat pe toate căile 
împotriva lui. Dar nici acest fapt nu este suficient în 
explicarea mâniei lui bruşte, care trebuie să-şi fi avut 
rădăcinile în altă parte. Pe catolici i-a urât de la început, ca 
orice rebel care îşi reneagă originea, dar mereu a fost fascinat 
de Roma. Până la sfârşitul vieţii, s-a rugat Maicii Domnului, 

pe care nu a renegat-o niciodată, aşa cum fac luteranii de azi şi 
i-a venerat pe sfinţi. 

Ipoteza cea mai plauzibilă pare a fi aceea că evreii au 
speculat revolta lui împotriva indulgenţelor, cel mai serios 
motiv invocat de el, pe lângă corupţia Romei, în ruperea de 
Papalitate. în acest sens, se pare că ei l-au încurajat promiţându- 
i, prin rabinii şi intelectualii pe care-i cunoştea, că se vor 
creştina în masă, trecând la luteranism, dacă el se rupe de 
Vatican. 

Numai astfel se explică brusca lui dragoste pentru evrei, 
aprecierile elogioase pe care le face la adresa lor şi perseverenţa 
sa în a adresa o parte a predicii sale, în mod special, fiilor lui 
Israel. înşelarea aşteptărilor sale, eşecul ruşinos al predicării 
printre evrei, combaterea acţiunilor lui de către rabinat şi 
lepădarea de Hristos a tuturor celor care se botezaseră, cu una 
sau două excepţii, dovedindu-se că toate convertirile au fost 
mincinoase şi ordonate de rabinat, explică ura lui vehementă şi 
limbajul violent care, de altfel, a primit o replică pe măsură şi la 
fel de violentă din partea rabinilor. 

Dacă această ipoteză se adevereşte, dacă cea mai mare şi 
mai larg acceptată reformă, care este a lui Luther, se dovedeşte 
a nu fi nimic altceva decât acţiunea de distrugere a unităţii 
creştine, prin toate mijloacele, de către evrei, atunci ce am mai 
putea crede despre mormoni, iehovişti, baptişti, penticostali şi 
ceilalţi care merg, în majoritatea lor spre fundamentalism, 
plasându-i pe evrei deasupra tuturor şi condiţionând toate de 
convertirea lor? Sau, dimpotrivă, o parte merg spre un 
liberalism total negând dumnezeirea lui Iisus, declarând Noul 
Testament o colecţie de legende puerile şi desfiinţând, în fapt, 
creştinismul aşa cum evreii au dorit dintotdeauna. 

Aici stă cheia tuturor reformelor şi sectelor. Dacă Luther a 
fost marioneta evreilor, toate sectele sunt instrumente în mâna 
lor, chiar dacă unii reformatori au fost convinşi că fac bine şi 
urmaşii lor de asemenea. Dumnezeu va descoperi adevărul la 
vremea cuvenită. 

Criza identităţii neoprotestante 

în istorie 

Mihai Oară 



Pentru cei mai mulţi neoprotestanţi, istoria 
Bisericii se împarte în două perioade: epoca 
apostolică şi epoca de după Reformă. Ce s-a 
întâmplat între aceste două perioade rămâne în spatele unei 
perdele pe care puţini neoprotestanţi sunt interesaţi sau 
îndrăznesc să o dea la o parte. Cei mai mulţi trăiesc un 
creştinism anistoric, inspirat fie din propriile lor interpretări 
ale Scripturii, fie din experienţele emoţionale pe care le-au 
cunoscut în adunările lor. Ca fost baptist, am fost învăţat că 
noi, baptiştii, practicăm un creştinism autentic, aşa cum a 
fost lăsat de Hristos şi de Apostoli, şi că noi suntem cei care 
ne-am întors la învăţăturile biblice după secole de rătăciri. 
Baza credinţei noastre era presupusă a fi doar Biblia, 
divorţată de istoria şi de Tradiţia Bisericii, în conformitate cu 
învăţătura protestantă despre Sola Scriptura. 

în contrast cu această atitudine, ortodocşii se referă 
adesea la istoria Bisericii. Orice carte de introducere în 
Ortodoxie menţionează nu doar epoca apostolică, ci şi marile 
controverse dogmatice din primele secole, sinoadele 
ecumenice, mişcarea monastică sau extinderea creştinismului 
în primul mileniu. Credincioşii ortodocşi aud la fiecare slujbă 
numele unor sfinţi sau martiri care au trăit sau murit pentru 

Hristos începând din primul veac până în zilele noastre. Ei 
sărbătoresc evenimente legate de istoria Bisericii cum ar fi 
Duminica Ortodoxiei (legată de al Şaptelea Sinod al 
Creştinătăţii) sau Duminica Părinţilor Sinoadelor. La slujbele 
din zilele dedicate anumitor sfinţi se citeşte un mic pasaj 
privitor la viaţa lor. Creştinul ortodox dobândeşte astfel 
conştiinţa unei continuităţi şi a unei comuniuni cu sfinţii 
tuturor veacurilor. 

Istoria Bisericii este de fapt continuarea Faptelor 
Apostolilor şi ne învaţă tot atât de mult ca şi cartea Noului 
Testament. Din istoria Bisericii învăţăm pericolele la care au 
fost expuşi creştinii, atât dinăuntru cât şi din afară, învăţăm 
care era credinţa lor şi, prin urmare, care sunt învăţăturile ce 
trebuiesc ţinute ca să ne ferim de erezii sau schisme. In 
istoria Bisericii găsim exemple de culmi de viaţă şi 
spiritualitate, exemple de sfinţi care au biruit ispitele şi 
neputinţele firii, de martiri care l-au fost credincioşi lui 
Hristos până la moarte, de nebuni pentru Hristos, de creştini 
care au părăsit plăcerile şi slava lumii pentru o viaţă de post 
şi rugăciune. 

Motivul pentru care neoprotestanţii evită sau ocolesc 
acest subiect este acela că un cercetător nepărtinitor al istoriei 
bisericeşti descoperă că Biserica primului mileniu, sau chiar a 
primelor secole după apostoli, era asemănătoare sau chiar 
identică cu Biserica Ortodoxă, aşa cum o cunoaştem în zilele 
noastre. Această observaţie îi pune pe neoprotestanţi în 
defensivă şi îi obligă să explice şi să-şi justifice diferenţele 
fată de Biserica istorică. 

In general, expunerea istoriei Bisericii de către 
neoprotestanţi cuprinde următoarele puncte: 
• Perioada apostolică a fost prima perioadă de început a 

Bisericii şi de extindere a creştinismului în lume. în ciuda unor 
frământări locale, Biserica „primară" era o Biserică curată pe care o 
putem lua ca model. 

• Biserica a trecut apoi prin epoca persecuţiilor, care a durat 
până la edictul de la Milan al lui Constantin prin care s-a dat 
libertate credinţei creştine. 

• Constantin a folosit Biserica pentru interesele lui politice. 
Astfel Biserica a ajuns să fie aservită statului. 

• în timpul lui Constantin şi după el, milioane de oameni au 
fost forţaţi să intre în Biserică. Aceştia erau creştini doar cu 
numele şi au adus în Biserică „aspectele păgâne" pe care le vedem 
astăzi în Biserica Ortodoxă: icoanele, cinstea dată Măriei, ierarhia 
bisericească, etc. 

• în al doilea mileniu au apărut o serie de reformatori care au 
încercat să readucă Biserica pe făgaşul cel bun, dar care au fost 
excomunicaţi sau chiar omorâţi de „biserica oficială". 

• Reforma a reuşit în cele din urmă prin Luther, care „din 
păcate" nu a dus-o destul de departe. 

• Neoprotestanţii au dus Reforma până la ultimele ei 
concepte biblice. 

• Neoprotestanţii (evanghelicii) de astăzi practică din nou 
învăţăturile Bisericii primare, în timp ce Biserica Ortodoxă şi cea 
Catolică au rămas cu obiceiurile păgâne însuşite după Constantin. 

Există desigur mici variaţii de la un autor la altul, de la 
un predicator la altul, sau de la o confesiune la alta. In 
general, manualele de istorie a bisericii editate de 
neoprotestanţi sunt mai elaborate şi mai nuanţate, cu toate că 
cele mai multe conţin aceeaşi teorie a coruperii Bisericii după 
Constantin. Spre marea uimire a neoprotestanţilor, 
Constantin şi mama lui Elena sunt consideraţi sfinţi în 
Biserica Ortodoxă. Mai mult decât atât, Constantin mai este 
numit „Cel de o seamă cu Apostolii". Dar cum ar putea fi 
considerat sfânt cel care a stricat Biserica? Ortodocşii nu 
recunosc această „stricare" a Bisericii şi arată că actele lui 
Constantin au dus la o explozie a Creştinismului în întreaga 
lume antică. Probabil mai mulţi au ajuns să-1 cunoască pe 
Hristos şi să fie mântuiţi datorită lui Constantin decât 
datorită oricărui alt om în istorie. 

Teoria coruperii Bisericii în primele veacuri ne lasă cu 
două mari întrebări: 

1. Cum a fost posibil să se corupă atât de rapid Biserica, cea 
care a rezistat atât persecuţiilor cât şi asalturilor eretice? 

Explicaţia după care Biserica a fost coruptă, prin 
simplul fapt că a primit libertate şi a fost favorizată de către 
stat, pare a fi neverosimilă. In primul rând, majoritatea 
practicilor Bisericii, pe care protestanţii le resping, au apărut 
înainte de decretul lui Constantin. In al doilea rând, teoria 
coruperii după Constantin conţine presupunerea că 
libertatea şi acceptarea socială a Bisericii duce în mod 
necesar la rapida ei corupere. Daca ar fi aşa, ne-am aştepta să 
vedem acelaşi fenomen şi în alte perioade ale istoriei. In 
particular, aceeaşi „legitate" istorică s-ar aplica şi 
confesiunilor protestante. Dacă Biserica primară s-a corupt 
într-o singură generaţie, de ce nu s-ar fi stricat în acelaşi fel şi 
confesiunile moderne? Ne-am aştepta ca baptiştii care au fost 
liberi, şi chiar favorizaţi social şi cultural în Statele Unite, să 
sufere acelaşi proces de păgânizare. 

2. Cum a fost posibil ca Trupul lui Hristos să fie „mort", 
„corupt" sau „păgân" timp de 1200 de ani din istoria lui de 2000 
de ani ? 

Hristos i-a spus lui Petru: „pe această piatră voi zidi 
Biserica Mea, şi porţile iadului nu o vor birui." (Matei 16.18). 
Teoria protestantă a coruperii Bisericii contrazice în mod 
direct cuvintele Mântuitorului. Conform acestei teorii, 
Biserica lui Hristos a suferit un lamentabil eşec din care a fost 
salvată doar de apariţia confesiunilor neoprotestante 
moderne. 

In timp ce Biserica a suferit perioade de boli şi 
slăbiciuni, este cu totul greşit să presupunem că a fost 
„moartă" în majoritatea istoriei ei. Unii neoprotestanţi caută 
explicaţii şi justificări în această privinţă, explicaţii la care 
vom reveni în această lucrare. 

Mă voi opri în continuare asupra a patru autori care 
ilustrează acest efort neoprotestant de a răspunde 
întrebărilor de mai sus. 

Vali Nuţu - „Decadenţa şi declinul Bisericii" 86 

Articolul lui Vali Nuţu nu ridică pretenţii de 
competenţă academică, dar este ilustrativ pentru felul rapid 
şi superficial în care se explică „decăderea" Bisericii. 
Articolul este reprezentativ pentru că însumează aproape 
întreaga informaţie pe care un neoprotestant de rând o are cu 
privire la istoria Bisericii. 

Autorul delimitează epoca progresului Bisericii de 
până la Constantin şi trece imediat la observarea 
„devierilor". 

Biserica Creştină, din perioada apostolilor şi până la Reformă, a 
fost mai întâi biruitoare, în ciuda persecuţiilor, dar apoi, 
începând cu sec. IV, a cunoscut o perioadă de decadenţă şi 
declin care s-a accentuat cu trecerea timpului. 

Prima deviere observată de Vali Nuţu este practicarea 
magiei! 

Una din devierile timpurii de la învăţăturile Noului Testament 
a fost supoziţia că actele de cult conţin puteri magice şi sunt 
mijloace prin care se obţine mântuirea. 

Acuzaţia de magie este de obicei făcută pentru 
consumul publicului needucat, şi nu apare în lucrările cu un 
minim de standard academic. O simplă analiză ar duce la 
abandonarea acestei acuzaţii. Din păcate, mulţi 
neoprotestanţi o acceptă fără o reflecţie ulterioară. Este o 

acuzaţie la fel de nefondată ca aceea din primele veacuri, în 
care creştinii erau acuzaţi de canibalism pentru că se 
împărtăşeau cu Trupul şi Sângele Mântuitorului. 

Botezul, în decursul timpului, a ajuns să fie văzut ca un 
instrument de regenerare, iar participarea la împărtăşanie ca un 
mijloc de obţinere a iertării păcatelor săvârşite după botez. 

In mod tipic, autorul nu ne spune cum s-ar fi petrecut 
această „abatere". Alţi autori, după cum vom vedea, încearcă 
anumite explicaţii, bazate nu pe documente istorice, ci pe 
explicaţii de psihologie amatoare. 

în decursul câtorva secole, alte grave erori şi practici 
nescripturale şi-au găsit drumul în biserică. Odată cu 
acceptarea religiei creştine de către Constantin, împăratul 
Imperiului Roman, persecuţiile au încetat. Atunci a început 
creşterea exterioară şi expansiunea bisericii. 

Constantin şi fiii lui, care i-au succedat la domnie, au 
acordat privilegii Bisericii, iar mai târziu, creştinismul a 
devenit religie de stat. Teodosiu I, în anul 380, a dat un edict în 
care declara creştinismul religie de stat. Biserica s-a unit cu 
statul şi, mai târziu, populaţia a fost silită să devină creştină. 

Atât în lucrarea lui Vali Nuţu, cât şi în alte scrieri ale 
unor creştini neoprotestanţi moderni, am descoperit acest 
regret pentru închiderea templelor păgâne în imperiul 
roman, regret izvorât din ideea modernă a libertăţii absolute 
pentru orice fel de închinare. O analiză mai atentă dovedeşte 
însă că lucrurile nu pot fi privite atât de simplu. Ne putem 
pune, de exemplu, întrebarea dacă Iosua a procedat bine 
atunci când - la porunca lui Dumnezeu - a distrus idolii din 
ţara Canaanului. Dar profetul Ilie când i-a ucis pe proorocii 
lui Baal? Dar ţarul când a ales creştinismul drept religie a 

Rusiei? Ar fi fost interesant dacă autorul s-ar fi oprit să 
mediteze şi asupra acestor întrebări. 

Toate condiţiile preliminare de a putea fi primit ca membru în 
biserică au fost abandonate, cu excepţia botezului, care a fost 
făcut obligatoriu. Deoarece, în teorie, acest act de cult trebuia să 
fie un instrument de regenerare, membrii bisericii erau 
consideraţi persoane regenerate. A fost introdus botezul copiilor 
mici, ceea ce înseamnă că biserica nu mai putea fi un trup de 
credincioşi. Disciplinarea biblică nu mai putea fi aplicată în 
biserică. Consecinţa acestui declin în credinţă şi practică a dus 
la pierderea standardului de viaţă şi practică lăsat de apostoli. 

Autorul nu ne explică ce legătură exista între disciplină 
şi botezul copiilor. Iată un contra-exemplu care ar trebui să-i 
dea de gândit: In Biserica Ortodoxă nu se admite divorţul şi 
recăsătorirea preoţilor. Pe de altă parte, organizaţia 
americană Bârna dezvăluie statistici după care 13% din 
pastori sunt divorţaţi şi recăsătoriţi. 

Pentru Vali Nuţu, liturghia îşi are originea în dorinţa 
preoţilor de a-şi justifica cumva existenţa; la fel credinţa în 
prezenţa reală a Trupului şi Sângelui lui Hristos în Euharistie 
este un fel de „şmecherie" introdusă ca să pricopsească clasa 
preoţească: 

Ideea de preoţie, luata in mod literal, a înlocuit preoţia 
spirituală a tuturor credincioşilor. Preoţii acestor biserici erau 
consideraţi ca mediatori între Dumnezeu şi om. Acum, o preoţie 
luată în sens literal, avea nevoie de un altar, sacrificii, de 
asemenea luate în sens literal. Acest lucru s-a realizat prin 
ceremonia liturghiei, cu supoziţia ca pâinea sau azima, în 
serviciul de împărtăşanie, este schimbată în trupul Domnului 
Isus, şi că El trebuie, în mod literar, oferit din nou şi din nou, 
ca ispăşire pentru păcat. 

Ca şi alţi autori neoprotestanţi, Vali Nuţu face aici o 
confuzie intenţionată între termenul generic de preot, termen 
care se potriveşte oricărui credincios care mediază între 
Dumnezeu şi creaţie, şi termenul specific de preot, cu sensul 
de prezbiter. Biserica Ortodoxă afirmă universalitatea 
chemării preoţeşti a tuturor creştinilor, fiind aici în consens cu 
catolicii şi protestanţii. în acelaşi timp, Biserica Ortodoxă 
recunoaşte o chemare specială pentru cei care sunt 
prezbiteri. Folosind în mod absurd argumentul lui Vali 
Nuţu, ne-am putea plânge că prezbiterii din adunările 
neoprotestante s-au interpus între credincioşii de rând şi 
Dumnezeu. 

Autorul nu uită să facă confuziile de rigoare cu privire 
la cinstirea sfinţilor: 

Rugăciunea către Măria şi sfinţi era considerată necesară. în 
limbajul Scripturii, sfinţii sunt cei credincioşi. In viziunea 
bisericii, numai cei ce se canonizau şi erau despărţiţi de viaţa 
lumească, erau consideraţi sfinţi. 

In primul rând, Biserica nu neagă posibilitatea 
existenţei sfinţilor între credincioşii din jurul nostru. Procesul 
de canonizare are ca scop să certifice pentru noi calitatea de 
sfânt a unui credincios care este acum cu Hristos. Observăm 
că autorul are o concepţie foarte exaltată cu privire la 
sfinţenia credincioşilor. Conform concepţiei lui, nu ar trebui 
să-1 cinstim pe Ioan Botezătorul care se află acum în slavă cu 
Hristos; am putea însă cinsti şi admira ca sfânt pe orice 
„credincios" dintre noi, indiferent de starea lui morală. 
Concepţia autorului cu privire la sfinţi gâdilă urechile co- 
religionarilor lui şi îi face să se simtă bine. 

Folosirea icoanelor este pentru Vali Nuţu o erezie atât 
de evidentă încât îi rezervă o singură frază: 

în timp, imagini despre Isus şi sfinţi au început sa fie obiecte de 
închinare şi adoraţie. 

In mod tipic, autorul acuză pe ortodocşi de închinare la 
imagini, distincţia dintre adorare (latreia, închinare) şi cinstire 
(doulea) fiind probabil prea subtilă pentru el. 

Daniel Chiu - „Creştinismul primelor veacuri a fost 
unul evanghelic" 

In revista Logos a bisericilor române fundamentaliste, 
pastorul Daniel Chiu semnează un articol în care încearcă să 
demonstreze că primii creştini de pe teritoriul actual al 
României erau în esenţă foarte asemănători cu baptiştii de 
astăzi. Discutând caracterul creştinismului de pe teritoriul 
Daciei, autorul îşi dezvăluie propriile preferinţe: acest 
caracter nu a fost ortodox, poate a fost catolic, dar cel mai 
probabil „evanghelic". Explicaţia lui Daniel Chiu se bazează 
pe observaţia că începând din secolul III, Dacia nu s-a mai 
aflat sub jurisdicţia imperiului roman şi astfel a fost scutită 
de influenţa „nefastă" a Bisericii oficiale. Teoria coruperii 
Bisericii după Constantin este luată ca o axiomă, fără o 
explicaţie plauzibilă: 

Ierarhia bisericii oficiale din imperiu nu are controlul populaţiei 
din Dacia şi nu poate impune măsuri în acest teritoriu. Astfel 
se face că credinţa creştină plantată în Dacia a rămas sănătoasă 
în secolele IV şi V, când creştinismul e adoptat ca ideologie 
politică, ajungând să fie impus cu forţa maselor din imperiu. 
Lucrul aceasta a dus la degenerarea rapidă a credinţei creştine, 
deoarece a asimilat odată cu masele păgâne o parte a doctrinelor, 
practicilor şi ritualelor acestora. 

Daniel Chiu trece apoi la prezentarea dovezilor cu 
privire la caracterul „evanghelic" al creştinilor de pe 
teritoriul Daciei. 

O primă dovadă, conform lui Daniel Chiu, este 
„absenţa staurolatriei". Termenul de „staurolatrie" 
(însemnând închinarea la Cruce) este înşelător şi dovedeşte 
preferinţele teologice şi ideologice ale autorului. Implicaţia 
este aceea că după ce Biserica a fost „coruptă", creştinii au 
început să se închine Crucii în locul Mântuitorului. Dar 
autorul nu ne prezintă nici un document din care să rezulte 
că vreun creştin a făcut un dumnezeu din simbolul crucii. O 
astfel de enormitate ar fi generat mari discuţii şi controverse. 
Totuşi, nu există nici un fel de documente care să ateste o 
controversă în Biserică cu privire la acest subiect. Două 
realităţi creştine NU au fost niciodată prilej de dispute, nici 
măcar în epocile celor mai mari eretici, anume: Dumnezeirea 
Tatălui şi simbolul Crucii! Autorul confundă, în mod 
intenţionat sau dintr-o ignoranţă condamnabilă, cinstea dată 
acestui simbol universal al creştinismului cu o presupusă 
idolatrie. 

Cum simbolul crucii este total nesuferit pentru Daniel 
Chiu, el ne spune care sunt simbolurile creştine „certe": 
Peştele, Proorocii, Bunul Păstor şi Porumbelul. La acestea, el 
mai adaugă şi Păunul şi Delfinul. Dacă evanghelicii de astăzi 
sunt cu adevărat urmaşii dacilor „evanghelici" din primele 
veacuri, ne întrebăm de ce nu ar pune Daniel Chiu un păun 
pe frontispiciul adunării pe care o păstoreşte. 

O a doua dovadă adusă de Daniel Chiu este „închinarea 
în locaşuri simple şi lipsa ritualurilor complicate". El ne 
informează cum după Constantin ... 

S-au dezvoltat o serie de ritualuri în locaşurile de cult ce 
presupun condiţii speciale şi instrumente speciale. A fost 
introdus clericalismul şi s-a format o clasă dominantă în 
biserici formată din preoţi, popi, călugări, egumeni etc. Au fost 

dezvoltate forme şi ritualuri împrumutate de la păgâni. A fost 
adoptat cultul icoanelor, ceea ce a dus la dotarea locaşurilor de 
închinare cu picturi murale, statui, icoane şi alte reprezentări 
idolatre. 

Daniel Chiu ia drept bună opinia neoprotestantă după 
care icoanele sunt idoli, fără a cerceta dacă imaginile şi 
reprezentările au existat înainte de Constantin. Iată un 
exemplu. 

In 1928, un soldat britanic care săpa tranşee, a 
descoperit în Siria urmele unui oraş antic, Dura-Europos, 
care fusese distrus de romani în anul 256 după Hristos. 
Escavaţiile ulterioare au scos la lumină o serie de locaşuri de 
cult aparţinând diferitelor religii din acea vreme. Printre 
altele, au fost dezgropate o sinagogă şi o biserică creştină. 
Ambele aveau picturi murale cu imagini biblice. 

Daniel Chiu foloseşte extensiv „argumente din lipsă". 
Un argument „din lipsă" este logic incorect, pentru că nici nu 
infirmă dar nici nu confirmă un anumit fapt. Un astfel de 
argument se reduce la „nu ştim, prin urmare nu există". 
Lipsa unor locaşuri de cult pe teritoriul Daciei nu dovedeşte 
că ele nu existau (ar fi putut fi construite, de exemplu, din 
lemn, după cum însuşi autorul recunoaşte), şi cu atât mai 
puţin, nu dovedeşte înrudirea creştinismului timpuriu de pe 
teritoriul Daciei cu cel al confesiunilor neoprotestante 
moderne. Dar lipsa locaşurilor de închinăciune poate fi uşor 
explicată şi prin existenţa restricţiilor împotriva creştinilor 
înainte de Constantin. 

Daniel Chiu deduce astfel că biserica pură şi necoruptă 
de Constantin avea un caracter evanghelic pentru că nu 
folosea clădiri mari, ci creştinii se întâlneau în case. Casele 
sau mormintele creştinilor nu aveau semnul crucii. Imaginile 
pictate erau rare. Ne întrebăm însă cum ar fi putut fi altfel. 
Ar fi putut creştinii sub Domiţian să clădească catedrale? Ar 

fi avut ei libertatea şi resursele să picteze şi să perfecţioneze 
arta icoanei? 

Folosind aceeaşi logică, un viitor cercetător al istoriei 
va putea constata cum baptiştii români s-au stricat după 
Revoluţia din Decembrie 1989. într-adevăr, înainte de 
revoluţie ei se întâlneau în case sau în clădiri de biserici 
relativ mici. După Revoluţie, baptiştii au fost corupţi şi au 
început un program masiv de construcţii de biserici uriaşe. 
Nu numai atât, dar s-a creat o „clasă privilegiată" care se 
ocupă cu tot felul de organizaţii şi activităţi extra-bisericesti. 
O serie de tineri baptişti şi-au făcut studiile teologice în SUA 
sau Anglia şi au participat la congrese internaţionale. S-au 
deschis seminarii teologice şi s-au format uniuni şi alianţe 
între biserici. Au început să fie difuzate emisiuni creştine cu 
caracter neoprotestant. Un Daniel Chiu al secolului 22 ar 
constata cu groază: Unde este simplitatea baptiştilor dinainte de 
Revoluţie! Ce minunat era când pastorii baptişti îşi vedeau de 
turma lor în micile adunări de prin case şi erau prigoniţi de 
Securitate! 

Modul forţat de interpretare a arheologiei apare şi 
atunci când Daniel Chiu analizează prezenţa în ruinele unei 
biserici a unui baptisteriu, un bazin în care erau botezaţi cei 
care se converteau la credinţa creştină. El constată că acest 
bazin era suficient de mare pentru botezul adulţilor, de unde 
ar rezulta că strămoşii noştri „creştinii daco-romani practicau 
botezul persoanelor mature prin scufundare". Pentru Daniel 
Chiu, aceasta este o dovadă zdrobitoare că daco-romanii 
erau cu adevărat baptişti, că toţi creştinii ar fi fost baptişti 
dacă Biserica Ortodoxă nu ar fi apărut cu influenţa ei 
corupătoare! 

Dar logica lui lasă de dorit. Chiar dacă creştinii 
primelor veacuri practicau botezul pruncilor (aşa cum vom 
mai arăta în această lucrare), bazinul în care se făcea botezul 
nu putea fi decât mare, din două motive: (1) un bazin mic nu 
ar fi îngăduit decât botezul pruncilor, făcând astfel imposibil 

botezul adulţilor, şi (2) în acea epocă, în care creştinii erau în 
minoritate, Biserica a crescut masiv prin convertirea 
păgânilor adulţi. Ce sens ar fi avut ca o biserică să 
construiască un bazin pentru botez în care doar pruncii să fie 
botezaţi, adulţii fiind excluşi? Un bazin mare însă putea fi 
folosit atât pentru prunci cât şi pentru adulţi. 

De la dovezile arheologice, Daniel Chiu trece la cele 
lingvistice. El constată cum mulţi termeni religioşi acceptaţi 
în lumea protestantă au în limba română un caracter latin, în 
timp ce alţi termeni religioşi asociaţi cu ortodoxia au un 
caracter slavonie sau grecesc. Concluzia? Creştinismul 
timpuriu a fost unul simplu, evanghelic (de limbă latină), iar 
cel ulterior a fost contaminat de practici păgâne (termenii de 
origine slavonă). Exemple de termeni latini sunt altar, 
duminică, Dumnezeu, Scriptură. Exemple de termeni slavoni 
sunt pomană, prapori, odăjdii. 

Iată ce scrie pastorul Daniel Chiu: 

Iată cum lingvistica vine să demonstreze aceeaşi teză şi anume 
că creştinismul populaţiei daco-romane era evanghelic. Abia 
ulterior, prin contactul cu slavii, sau în perioada de după 
stabilirea slavilor pe teritoriul ţării noastre credinţa creştină a 
experimentat o degenerare înglobând concepte, doctrine şi 
practici nebiblice, pentru care s-au adoptat termeni slavo- 
bulgari. 

Ce se poate deduce din etimologia acestor cuvinte? 
Concluzia lui Daniel Chiu este că ele ne indică fenomenul de 
„corupere" a Bisericii. Dar o cu totul altă explicaţie este mult 
mai naturală. 

Termenii religioşi slavoni (bulgarii au fost încreştinaţi 
la sfârşitul sec. IX, ruşii la sfârşitul sec.X, iar românii de 
Apostolul Andrei) au pătruns în limba română deoarece 
bisericile de la nord de Dunăre s-au aflat mult timp sub 
jurisdicţia episcopilor bulgari. A fost natural ca preoţii să 

folosească termeni auziţi de la superiorii lor de la sud de 
Dunăre. Obiectele din biserică erau desemnate prin cuvinte 
folosite în comun de bisericile de la nord şi sud de Dunăre. 
Chiar dacă iniţial populaţia folosea termenul de „vespers" 
pentru slujba de seară, preoţii care se aflau în comuniune cu 
superiorii lor, episcopii bulgari, au început să folosească 
termenul slavon de „vecernie", care în cele din urmă s-au 
impus în limbajul bisericesc. Aceasta nu înseamnă că în 
creştinismul primelor secole nu existau slujbe de seară. 

Atunci când Biserica a devenit liberă după Constantin, 
a existat într-adevăr un proces de rafinare a slujbelor şi a 
practicilor creştine. Aceasta nu este în mod necesar o 
corupere. Noi termeni au fost introduşi ce să poată descrie o 
viaţă bisericească mult mai bogată, în condiţiile libertăţii. 
Simplitatea nu este întotdeauna o virtute şi rafinamentul nu 
este întotdeauna un păcat. Ca un exemplu, cuvântul Treime 
nu apare în Noul Testament, ci a fost introdus ulterior în 
teologia creştină ca să poată explica concepţia creştină despre 
Dumnezeu. La fel şi termenul grecesc homousios (de o fiinţă) 
a apărut relativ târziu în creştinism, dar a fost folosit din 
secolul IV ca să descrie un concept care este acceptat astăzi 
de toţi creştinii ortodocşi, catolici sau protestanţi. 

Este adevărat că s-au făcut împrumuturi de cuvinte din 
limba slavă, dar nu numai de termeni religioşi ci şi laici, 
unele cuvinte latine fiind cu timpul înlocuite de cele slave. 
Dar acesta nu este decât un firesc, banal şi bine cunoscut - 
unora! - proces lingvistic, petrecut cu orice limbă de pe faţa 
pământului. 

Dar incursiunea în etimologie a lui Danie Chiu poate fi 
foarte riscantă. Iată câteva exemple care ar fi trebuit să-i dea 
de gândit. 

• Termenul „Duh" este de origine slavonă, nu latină, 

înseamnă oare că învăţătura despre Duhul Sfânt a fost o 
adăugire ulterioară de origine păgână? Ce se poate spune 

despre semnificaţia doctrinară a unor termeni de origine 
slavonă, cum ar fi „slavă" sau „veşnicie"? 

• Termenul de „veşmânt" (ca în „veşmânt preoţesc") 
este de origine latină („vestimentum") şi prin urmare se 
trage din creştinismul timpuriu. Este oare posibil ca primii 
creştini să fi avut preoţi cu veşminte, spre deosebire de 
baptiştii de astăzi? 

• Dispreţul faţă de icoane a lui Daniel Chiu îl face să 
plaseze termenul de „icoană" în categoria termenilor slavoni! 
De fapt, termenul este nu numai grecesc, dar apare chiar şi în 
textul Noul Testament, unde ni se spune, de exemplu, că 
Hristos este „chipul [eikon în greceşte] Dumnezeului celui 
nevăzut". Dacă ne-am lua după etimologia descrisă de 
pastorul Daniel Chiu, acest text scripturistic ar trebui pus sub 
semnul întrebării pentru că foloseşte un termen neplăcut 
neoprotestanţilor. 

• Daniel Chiu ne informează că termenul de 
cuminecătură vine de la latinescul „communicatio" - ceea ce 
este într-adevăr corect, dar concluzia pe care o trage de aici 
este eronată. El susţine că termenul provine din obiceiul 
primilor creştini de a predica (a comunica evanghelia) în 
timpul serviciilor religioase. Chiu creează astfel imaginea 
falsă a unei biserici timpurii în care, asemenea bisericilor 
baptiste de astăzi, se punea mult mai mare accent pe 
predicare decât pe împărtăşanie. Problema este că termenul 
„communicatio" însemnă în latină atât „a comunica", cât şi „a 
împărtăşi". Cum putem alege sensul corect? Privind la 
context! In contextul Tainei împărtăşaniei (sau a Cinei 
Domnului, cum o numesc neoprotestanţii), sensul nu poate fi 
decât acela care apare şi în Scriptură: „Paharul binecuvântat, 
pe care-l binecuvântăm, nu este el împărtăşirea cu sângele lui 
Hristos? Pâinea pe care o frângem, nu este ea împărtăşirea cu 
trupul lui Hristos?" Nu înţelegem oare din acest text că în 
contextul împărtăşaniei, „communicatio" înseamnă „a 

împărtăşi" şi nu „a predica"? 

Concluzia lui Daniel Chiu, după care la împărtăşanie 
creştinii nu se împărtăşeau ci predicau, este un anacronism 
izvorât dintr-o dorinţă personală pătimaşă de a înlocui 
practicile ortodoxe ale primilor creştini cu ideile 
neoprotestante moderne. 

Daniel Chiu este silit să rezolve problema termenilor 
greceşti, dintre care unii sunt „evanghelici" iar alţii „ne- 
evanghelici". Astfel el ne informează că termenii de diacon şi 
prezbiter, aprobaţi de neoprotestanţi, au fost introduşi din 
limba greacă prin intermediul latinei, în timp ce alţi termeni 
ca „patriarh" sau „mitropolit" au venit în limba română doar 
atunci când „creştinătatea românească a încăput pe mâna 
Bizanţului ce a creat ierarhia răsăriteană". 

Chiu uită intenţionat un termen grecesc comun, acela 
de „episcop", probabil pentru că l-ar obliga la o explicaţie 
stânjenitoare cu privire la absenţa episcopilor în confesiunea 
baptistă. în ce priveşte termenii de „patriarh", „mitropolit", 
„arhimandrit" etc, absenţa acestora din vocabularul Noului 
Testament nu este nicidecum o justificare pentru afirmaţia că 
„toate aceste funcţii sunt nebiblice şi au fost înfiinţate de biserica 
Bizanţului pentru a potoli pofta de funcţii a unor aşa-zişi creştini 
ce au promovat clericalismul". 

Folosind logica autorului, am putea să-i extindem 
concluziile şi la termeni ca „baptist" sau „penticostal", 
termeni de origine greacă, dar de provenienţă recentă, prin 
intermediul limbii engleze. Care să fi fost justificarea 
introducerii şi folosirii acestor termeni de provenienţă 
recentă? Mai mult decât atât, ce s-ar putea spune despre alţi 
termeni evanghelici moderni şi justificarea lor? Dacă 
termenul de „mitropolit" (episcop într-o metropolă) 
dezvăluie pofta de titluri clericale, nu am putea oare găsi 
aceleaşi motive păcătoase pentru titlurile moderne de 
„Preşedintele Seminarului Baptist" sau „Secretarul General 
al Alianţei Baptiste"? 

Explicaţia unor termeni oarecum dificili pentru 
neoprotestanţi îl obligă pe Daniel Chiu să urmeze o logică 
extrem de torturată şi în cele din urmă neconvingătoare. Iată 
două exemple. 

In limba română se foloseşte termenul de „biserică", 
provenit din latinescul „basilica" '. Problema lui Daniel Chiu 
este că se simte obligat să demonstreze că biserica ne-coruptă 
se întâlnea numai în case şi că daco-romanii înţelegeau prin 
„basilica" o mică încăpere dintr-o casă particulară. 
Demonstraţia lui cuprinde mai multe puncte: 

• Iniţial sintagma „basilica domus private" însemna o 
cameră regească privată, nu publică. 

• După Constantin, latinii au folosit termenul de ecclesia 
ca să desemneze o clădire a bisericii, în locul celui de basilica. 

• Daco-romanii au continuat să folosească termenul de 
basilica, deci caracterul creştinismului daco-roman a fost unul 
evanghelic, ne-alterat de corupţia adusă de Constantin. 

Dar premisa acestei demonstraţii este îndoielnică dintr- 
un număr de motive: (1) Daniel Chiu nu aduce argumente 
sau citate în sprijinul teoriei că „basilica" se referă la o casă 
particulară. (2) Se ştie că termenul de basilica era folosit de 
romani ca să desemneze o clădire publică, cu mult înainte de 
Hristos. Este deci natural ca termenul folosit de creştini să se 
refere la un locaş public, nu la o casă particulară. (3) Basilica 
provine de la grecescul „basileos" - rege, împărat (adică 
Hristos, în cazul nostru). Aceasta ar indica o utilitate publică, 
nu una particulară. (4) Chiar şi în fraza latină citată de autor, 
„basilica domus private" (camera regească privată), termenul 
de basilica este acordat cu „domus private" pentru a-i oferi 
un sens dorit (deci special). De fapt, avem aici de-a face cu o 
expresie de genul „casa mea este palatul meu". 

Termenul de palat neacordat cu expresia „casa mea", 
continuă până astăzi să însemne o clădire imensă, 
împodobită şi de mult preţ unde vieţuieşte un împărat 

229 



(Hristos-I.N.R.I. 87 ) cu slujitorii lui, nu o simplă casă 
particulară. în acelaşi fel, termenul basilica nelegat de 
sintagma „domus private", desemnează în continuare o 
clădire publică. Explicaţia lui Daniel Chiu este deci foarte 
şubredă şi sfârşeşte prin a ne convinge de contrariul tezei 
susţinute de el. 

Un al doilea termen incomod este acela de „prezbiter". 
Daniel Chiu se încurcă singur în demonstraţia pe care o 
încearcă să o producă: 

Termenul preot, provenit din grecescul presbyteros (bătrân) 
prin filiera latină, este capabil să explice natura şi statutul 
slujitorilor din bisericile daco-romane şi rătăcirea ulterioară a 
bisericilor româneşti... Acestea (bisericile daco-romane) nu 
aveau preoţi, ci prezbiteri! Dacă ar fi avut preoţi ar fi folosit fie 
termenul de hieros din greacă, fie termenul de sacerdos din 
latină. 

Logica încurcată a autorului este deci următoarea: 

• Cuvântul românesc „preot" provine de la termenul 
grecesc biblic „prezbyteros" , deci este corect fiindcă foloseşte 
terminologie şi concepte biblice. 

• Prin urmare, primii creştini daco-romani aveau o 
credinţă corectă, biblică. 

• Totuşi, biserica s-a stricat după Constantin şi a 
înlocuit semnificaţia iniţială. 

• Ca urmare, astăzi în Biserica Ortodoxă se foloseşte 
termenul de „preot". 

• în biserica ortodoxă „preot" nu înseamnă „preot", ci 
hieros sau sacerdotes. Biserica ortodoxă nu înţelege „preot" 
(termen corect) prin „preot" (termenul folosit), ci „preot" 



Luca 23.38: Şi deasupra Lui era scris cu litere greceşti, latineşti şi 
evreieşti: Acesta este regele iudeilor. 

(termenul cu semnificaţie de hieros, adică preot păgân sau 
levitic). 

Demonstraţia lui Daniel Chiu ne lasă aşadar complet 
încurcaţi. Este până la urmă bine să folosim termenul de 
preot, sau nu? Autorul pare a ne spune că termenul ar fi 
potrivit dacă este folosit de evanghelici (cum ar fi fost, după 
opinia lui, strămoşii noştri daco-romani) dar este complet 
păgân dacă este folosit de Biserica Ortodoxă. Dar Daniel 
Chiu nu ne aduce nici un fel de dovezi care să ne arate ce 
înţelegeau cu adevărat daco-romanii prin termenul de preot, 
ci se mulţumeşte să afirme că ei erau „evanghelici" în timp 
ce urmaşii lor de astăzi sunt „corupţi" de Ortodoxie. 

Daniel Chiu se referă şi la termenul derogator de popă. 
El îl găseşte ca provenind de la un termen latin care desemna 
pe un preot inferior păgân, care aducea jertfe. Şi aici autorul 
descoperă influenţa nefastă a păgânismului în Biserica 
Ortodoxă! 

Dar el face o mică greşeală, uitând teoria pe care a 
dezvoltat-o în paragrafele precedente. Dacă regula este că 
termenii religioşi latini exprimă o credinţă corectă (aşa cum 
afirmă el), atunci termenul de „popă" (după etimologia pe 
care el ne-o descrie) ar trebui să exprime o practică creştină 
corectă. Dar cum termenul provine dintr-o practică păgână, 
întreaga teorie cu privire la corectitudinea teologică a 
termenilor latini este pusă sub semnul îndoielii. Tot ceea ce s- 
a străduit să ne demonstreze până acum stă deci pe un 
fundament şubred! In orice caz, termenul de „popă" (pe care 
unii îl cred ca venind din slavonă) este unul derogator şi 
folosirea lui nu este încurajată de Biserica Ortodoxă. Ar fi 
deci ciudat să critici Ortodoxia pentru folosirea din exterior a 
unui cuvânt dubios, poate cu origine păgână, pe care Biserica 
nu doreşte să-1 folosească. 

Daniel Brânzei - „Cum s-a corupt Biserica" 88 

în lucrarea sa „Identitatea creştină în istorie", pastorul 
baptist Daniel Brânzei încearcă să ne explice în mod 
sistematic cum s-a stricat Biserica, schimbându-şi caracterul 
din unul evanghelic (adică asemănător cu al baptiştilor de 
astăzi) într-unui ortodox. Este remarcabil faptul că deşi 
Daniel Brânzei ne prezintă Edictul de la Milan ca fiind 
evenimentul fatal pentru Biserică, el găseşte evidenţele unor 
„curente corupte şi corupătoare" cu mult înainte de acest 
eveniment istoric. 

Daniel Brânzei se întreabă mai întâi care au fost cauzele 
acestor curente şi ni le explică: 

(1) rădăcina încăpăţânată a pornirilor fireşti din inima omului; 

(2) învăţăturile pervertite ale iudaismului; 

(3) foarte răspândita şi îndeobşte acceptata filozofie greacă. 
Oamenii din primul secol au primit mesajul creştin primar, dar 
s-au apucat imediat să-l modifice, mutilându-l ca să încapă în 
tiparele fireşti ale pornirilor cu care se simţeau confortabili. 

Observăm că toate aceste presupuse cauze sunt de o 
natură generală şi ar trebui să lucreze în acelaşi fel şi în zilele 
noastre. Inimile oamenilor continuă să aibă aceleaşi porniri 
perverse, iar dacă astăzi nu ne confruntăm cu iudaismul sau 
filozofia greacă, ne confruntăm în schimb cu mii de alte 
„isme", poate mult mai subtile şi mai perverse. 

Cum a fost posibil ca urmaşii imediaţi ai apostolilor să 
se fi stricat aşa de uşor, în timp ce baptiştii de azi continuă de 
câteva sute de ani „învăţătura curată"? Singura explicaţie ar 
fi aceea că baptiştii moderni care trăiesc în abundenţa 
confortabilă a civilizaţiei moderne sunt făcuţi dintr-o fibră 
morală superioară celei a creştinilor din primele secole. 



' Vezi h ttp ://roboa m. com/predici/iden tita te index, h tm 

Să analizăm deci împreună cu Daniel Brânzei felul în 
care „s-a stricat" Biserica. 

„Deformarea învăţăturii despre botez" 

Daniel Brânzei susţine că în Biserica primelor veacuri 
erau botezaţi exclusiv adulţii. Ca dovadă, el citează dintr-o 
scriere a lui Hippolitus de la anul 200: 

Candidaţii se dezbrăcau de hainele lor şi erau cufundaţi în apă 
de trei ori, după ce renunţau în mod public la Satan şi rosteau 
articolele de bază ale credinţei creştine. Ei se îmbrăcau apoi în 
haine noi şi se alăturau restului adunării ca să participe la Cina 
Domnului. 

Este interesant că actul botezului aşa cum este descris 
de Hippolitus este mai asemănător cu botezul adulţilor din 
Biserica Ortodoxă decât cu botezul practicat la baptişti. Până 
astăzi în Biserica Ortodoxă, cei care se botează adulţi (a) 
renunţă public la Satan şi (b) rostesc articolele de bază a 
credinţei creştine (Crezul). Aceste două practici nu mai există 
astăzi între baptişti. 

Este evident însă că Hippolitus ne descrie cum erau 
botezaţi adulţii. Dar nicăieri în acest pasaj sau scrierile lui 
Hippolitus nu se afirmă că erau botezaţi NUMAI adulţii. 
Argumentul lui Daniel Brânzei este deci unul „din lipsă" (nu 
ştim, deci nu există!). 

Cum s-a produs deci trecerea de la învăţătura „biblică" 
a botezului exclusiv al adulţilor la învăţătura „coruptă" 
despre botezul pruncilor? Iată „faptele de necontestat" pe 
care ni le prezintă Daniel Brânzei: 

Felul în care s-a produs această schimbare în practica botezului 
este foarte bine cunoscut. Din moment ce oamenii au început să 
creadă că botezul mântuieşte şi că cel nebotezat se duce în iad, 

părinţii grijulii şi afectaţi au întrebat: „Dar ce facem atunci cu 
copiii noştri care mor la puţină vreme după naştere? Ei au 
asupra lor păcatul originar. Daca nu-i botezăm, ce se va alege 
de ei în veşnicie 1 " 

La o citire mai atentă observăm că autorul nu ne aduce 
fapte istorice, ci doar propriile lui ipoteze şi teorii. El ne 
pomeneşte totuşi de Tertulian, care s-a opus la anul 185 
botezului copiilor. Ceea ce uită Daniel Brânzei să ne spună 
este că (a) Tertulian era izolat în această părere a lui şi (b) că 
Tertulian şi-a bazat opinia pe teoria greşită că dacă un om 
mai păcătuieşte vreodată după botez atunci îşi pierde 
mântuirea. 

Iată alte câteva fapte pe care pastorul Brânzei uită să le 
menţioneze: 

• In Faptele Apostolilor există trei cazuri în care cineva 
este botezat împreună cu „casa lui". Cu toate că nu se 
specifică dacă acolo existau sau nu copii, este natural să 
credem că ei nu lipseau din aceste familii. Spre deosebire de 
baptiştii moderni, Duhul Sfânt - Autorul Scripturii, nu spune 
nicăieri că pruncii erau excluşi de la botez. 

• în secolul III, Origen scrie „Biserica a primit de la 
Apostoli tradiţia de a boteza pruncii". 

• Sinodul din Cartagina de la 253 a condamnat opinia 
după care botezul pruncilor ar trebui amânat până la a opta 
zi după naştere. Este interesant că nu exista o controversă 
dacă pruncii să fie botezaţi sau nu, ci doar câte zile să se 
aştepte de la naştere. 

• Augustin declară la începutul secolului V că „întreaga 
biserică a lui Hristos a susţinut dintotdeauna ca pruncii să fie 
botezaţi. întreaga Biserică practică botezul pruncilor. Acesta nu a 
fost instituit de sinoade, căci a existat dintotdeauna." 

• Pelagius declară la începutul secolului V că nu a auzit 
niciodată de o sectă sau o erezie atât de murdară încât să 
nege botezul pruncilor. 

Daniel Brânzei mai face greşeala să ne aducă un 
argument în favoarea tâlcuirii ortodoxe a tainei botezului, 
atunci când interpretează scrierile părinţilor apostolici. El ne 
explică cum „Christos intenţionase ca botezul să fie declarativ, un 
act de mărturie publică". Scrie Daniel Brânzei: 

Pavel l-a oferit drept un simbol al harului deja primit, oamenii 
l-au pervertit într-un instrument prin care se dobândeşte harul. 
Diferenţa de învăţătură a părut la început foarte minoră şi 
nesemnificativă, dar la începutul secolului doi ea a dat naştere 
la învăţătura despre „botezul regenerator", cu putere de a 
declanşa naşterea din nou. 

Iată ce scrie de fapt Iustin Martirul, care a fost ucis 
pentru credinţa creştină la Roma, în cea dintâi Apologie a sa: 

Noi îi ducem la un loc unde este apă şi sunt regeneraţi în 
acelaşi fel în care am fost înnoiţi şi noi. Căci ei sunt spălaţi în 
numele lui Dumnezeu Tatăl, Stăpânul universului, în numele 
Mântuitorului nostru, lisus Hristos, şi în numele Duhului 
Sfânt. 

Nu putem decât să-i mulţumim pastorului Brânzei 
pentru onestitatea de care dă dovadă arătându-ne care era de 
la început şi dintotdeauna credinţa Bisericii cu privire la 
botez. Din păcate, neoprotestanţii moderni au alterat această 
credinţă. 

„Deformarea învăţăturii despre Cina Domnului" 

Cauza acestei deformări ar fi, după Daniel Brânzei, 
influenta nefastă a iudaizatorilor: 

La foarte scurtă vreme după dispariţia apostolilor, iudaizatorii, 
nostalgici încăpăţânaţi ai Legii lui Moise, au strecurat în 

biserică ideea „sacrificiului continuu" al lui Christos. Deşi 
Epistola către Evrei spune clar că „Christos S-a adus pe Sine 
însuşi jertfă o dată pentru totdeauna", fixând crucificarea ca 
eveniment unic şi irepetabil în istorie, unii lideri ai bisericii au 
introdus la Cina Domnului ideea că pâinea şi vinul nu sunt 
doar simple simboluri, ci reprezentări ale unor realităţi 
spirituale în care „jertfirea lui Christos" continuă până la 
sfârşitul lumii. „N-a spus Domnul Isus", întrebau ei in mod 
ipocrit, „acesta ESTE trupul şi sângele Meu?" De aici şi până 
la ideea „transubstanţierii" n-a mai fost decât un singur pas. 

Trecând peste epitetul de „ipocriţi" aplicat celor care se 
„încăpăţânau" să ia literal cuvintele Mântuitorului, rămânem 
cu întrebarea: Care au fost sursele istorice ale autorului? 

Ceea ce ştim din istorie este că iudaizanţii insistau că 
ţinerea legilor ceremoniale (cu privire la tăierea împrejur, la 
mâncărurile curate şi necurate etc.) ar fi fost necesară pentru 
creştini. Pentru ei, un om trebuia să devină iudeu, înainte de 
a deveni creştin. Dar ideea realităţii Trupului şi Sângelui în 
Euharistie este absolut străină de gândirea iudaică. Explicaţia 
lui Daniel Brânzei este cu totul neverosimilă. 

Dacă pastorul Brânzei se fereşte să ne dea surse istorice 
(pentru că probabil nu le are), îl putem ajuta noi cu câteva 
citate din scrierile urmaşilor direcţi ai Apostolilor. 

Ignaţiu de Antiohia, ucenic al Apostolului Ioan, a scris 
la anul 110 o Epistolă către creştinii din Smirna. în această 
epistolă el se referă la „cei care susţin opinii neortodoxe" şi care 
„se abţin de la Euharistie şi de la rugăciune, pentru că nu 
mărturisesc că Euharistia este trupul Mântuitorului nostru Iisus 
Hristos, trup care a suferit pentru păcatele noastre şi pe care Tatăl, 
în bunătatea Lui, L-a înviat" (6.2, 7.1). Cu alte cuvinte, numai 
ereticii erau aceia care negau prezenţa trupului lui Hristos în 
Euharistie. 

Patruzeci de ani mai târziu, Iustin Martirul scrie: „Nu le 
primim pe acestea ca simplă pâine sau băutură; ci pentru că Iisus 

Hristos Mântuitorul nostru a fost întrupat prin Cuvântul lui 
Dumnezeu şi a avut trup şi sânge pentru mântuirea noastră, tot 
aşa, după cum am fost învăţaţi, hrana care a fost făcută Euharistie 
prin rugăciunea lăsată de El... este trupul şi sângele Acelui Iisus 
întrupat" (întâia Apologie 66.1-20). 

într-o predică scrisă pe la anul 244, Origen confirmă 
aceeaşi credinţă în prezenţa reală a trupului lui Hristos: 
„Doresc să vă îndemn cu mărturii din credinţa voastră. Aţi învăţat 
să vă împărtăşiţi la Tainele dumnezeieşti, deci ştiţi că atunci când 
primiţi Trupul Domnului aveţi grijă ca nici o fărâmătură să nu 
cadă şi nimic din sfinţitul dar să nu se piardă. Vă socotiţi pe drept 
vinovaţi dacă o părticică se pierde prin nebăgare de seamă" (Omilii 
la Exod 13.3) . 

Chirii al Ierusalimului spune într-o predică rostită la 
mijlocul secolului IV: „Nu priviţi deci pâinea şi vinul doar aşa 
cum le vedeţi, căci ele sunt, după cum ne-a spus Stăpânul nostru, 
Trupul şi Sângele lui Hristos. Chiar dacă simţurile ţi-ar şopti 
contrariul, credinţa trebuie să te întărească. în privinţa aceasta nu 
judeca după gust, ci fii hotărât prin credinţă, fără a te îndoi că ai 
fost făcut vrednic de Trupul şi Sângele lui Hristos" (Discursuri 
catehetice, Mistagogia 4:22:9). 

Teodor de Mopsuetia care a trăit în secolul V, pare să se 
fi adresat direct neoprotestanţilor: „Atunci când [Hristos] a dat 
pâinea, El nu a spus "Acesta este un simbol al trupului Meu, ci 
«Acesta este Trupul Meu». în acelaşi fel, El nu a spus "Acesta este 
un simbol al sângelui Meu", ci «Acesta este Trupul Meu», pentru 
că El a vrut să le privim, după primirea harului şi venirea Duhului 
Sfânt, nu după natura lor, ci aşa cum sunt, Trupul şi Sângele 
Domnului nostru" (Omilii Catehetice 5.1). 

Din toate aceste citate, cât şi din alte surse, înţelegem că 
în Biserica primelor veacuri nu a existat nici o controversă cu 
privire la realitatea Trupului lui Hristos în Euharistie. 
Creştinii primelor veacuri au luat dintotdeauna în mod 
literal cuvintele Mântuitorului de la Ioan 6: 

Adevărat, adevărat, vă spun, că, dacă nu mâncaţi trupul Fiului 
omului, şi dacă nu beţi sângele Lui, n-aveţi viata în voi înşivă. 
Cine mănâncă trupul Meu, şi bea sângele Meu, are viaţă 
veşnică; şi Eu îl voi învia în ziua de apoi. Căci trupul Meu este 
cu adevărat o hrană, şi sângele Meu este cu adevărat o băutură. 
Cine mănâncă trupul Meu, şi bea sângele Meu, rămâne în 
Mine, şi Eu rămân în el. După cum Tatăl, care este viu, M-a 
trimis pe Mine, şi Eu trăiesc prin Tatăl, tot aşa, cine Mă 
mănâncă pe Mine, va trăi şi el prin Mine. Astfel este pâinea, 
care s-a pogorât din cer, nu ca mana pe care au mâncat-o 
părinţii voştri, şi totuşi au murit: cine mănâncă pâinea aceasta, 
va trăi în veac. 

Ioan ne spune că unii dintre cei care au auzit aceste 
cuvinte ale lui Hristos nu le-au putut primi şi L-au părăsit. 
Este interesant că Hristos nu a alergat după ei ca să le explice 
că vorbea „simbolic", nici nu a dat o astfel de explicaţie 
ucenicilor. Este trist că şi în zilele noastre unii nu pot primi 
aceste cuvinte. 

„Deformarea învăţăturii despre slujitorii bisericii" 

Şi la acest punct, Daniel Brânzei abandonează faptele 
istorice în favoarea propriei lui imaginaţii. Explicaţia pe care 
o dă „deformării învăţăturii despre slujitorii bisericii" este 
bazată nu pe istorie, ci pe procese de intenţie făcute celor 
care nu se conformează părerilor lui: 

Existenţa preoţiei are o sursă îndoită de vinovăţie. Pe de o parte 
avem de-a face cu mândria unei „elite", care a vrut să pună 
mâna pe autoritate şi control asupra comunităţii, iar pe de altă 
parte, avem de a face cu „şmecheria" unei majorităţi care s-a 
vrut eliberată de responsabilitatea unei „preoţii universale a 
credincioşilor." Poporul a preferat atunci, şi preferă şi astăzi, 
să-i aşeze pe „clerici" pe un piedestal mai înalt, ca numai lor să 

li se pretindă sfinţenie, şi ca majorităţii să i se permită să 
trăiască la nivelul firii pământeşti păcătoase. 

Dat fiind că argumentul este generic, lipsindu-i orice 
specificitate legată de condiţiile istorice ale primelor veacuri, 
rămânem din nou cu întrebarea foarte naturală, „de ce nu se 
întâmplă la fel şi astăzi printre baptişti?" Singura explicaţie 
ar putea fi aceea că liderii baptiştilor de azi sunt complet 
eliberaţi de mândria sfinţilor martiri ai primelor veacuri, iar 
credincioşii de rând baptişti din zilele noastre nu sunt la fel 
de „şmecheri" ca urmaşii apostolilor. 

Daniel Brânzei ne descrie procesul „tragic" al 
acaparării puterii în Biserică de către o „clasă de clerici". Unii 
devin episcopi, apoi mitropoliţi, patriarhi sau papi şi Biserica 
se transformă treptat într-o „caracatiţă" monstruoasă. Ceea 
ce uită să explice, este că titlurile de mitropolit sau patriarh 
sunt titluri onorifice, aceştia fiind nimic altceva decât 
episcopi. 

într-adevăr, cum ar fi putut o Biserică în creştere să se 
organizeze fără conducători spirituali urmaşi ai Apostolilor? 
Dar nu oare au şi baptiştii un sistem de organizare cu o 
structură ierarhică, chiar dacă este aleasă în mod democratic? 
Este greu să nu facem aici o paralelă cu modul de organizare 
a baptiştilor. Ei au într-adevăr biserici „autonome", dar 
acestea sunt organizate (cel puţin în România) în comunităţi 
regionale, cu preşedinţi, secretari, etc. 

Există o Uniune Baptistă la nivelul întregii ţări şi o 
Alianţă Evanghelică pe întreaga Românie. Persoanele aflate 
în funcţii de conducere în aceste organisme se bucură de o 
cinste deosebită, reprezintă pe credincioşi înaintea 
autorităţilor şi participă la congrese şi întruniri internaţionale 
ale baptiştilor. Ar fi complet fals şi naiv să se creadă că 
preşedintele Alianţei Evanghelice din România este egal în 
cinste şi autoritate cu orice alt credincios baptist. Deosebirea 
faţă de ierarhia ortodoxă constă, între altele, în felul deosebit 

în care conducătorii baptişti sunt desemnaţi printr-un proces 
de vot democratic. Ne punem însă întrebarea dacă această 
organizare „democratică" este o învăţătură biblică sau 
reflecţia culturii moderne în creştinism. A fost oare Timotei 
ales ca lider prin vot popular, sau instalat în această funcţie 
de Apostolul Pavel? 

Istoria Bisericii consemnează că primii trei episcopi ai 
Romei au fost Linus (contemporan cu apostolii), Anacletus şi 
Clement. Au fost oare primii creştini atât de perverşi să 
acapareze titluri goale încă de pe vremea apostolilor? Dacă 
aşa stau lucrurile, cum se face că un asemenea uzurpator al 
puterii, Clement, a fost gata să îndure o moarte de martir? 
Istorii Bisericii ne spune că el a fost aruncat în mare, legat de 
o ancoră. Este un astfel de martir unul din capetele acelei 
„caracatiţe" de care ne vorbeşte Daniel Brânzei? 

Pentru a ne demonstra invaliditatea titlului de episcop, 
Daniel Brânzei citează textul din Fapte 20.17,18: 

... din Milet, Pavel ...a chemat pe presbiterii Bisericii ... şi le-a 
zis: Luaţi seama la voi înşivă şi la toată turma peste care v-a 
pus Duhul Sfânt episcopi, ca sa păstoriţi Biserica Domnului. 

Din acest text s-ar putea deduce că în vremea 
apostolilor, funcţiile de prezbiter şi episcop erau echivalente. 
Este clar că în primul veac, modul de funcţionare al Bisericii 
a devenit din ce în ce mai complex, pe măsură ce Biserica 
creştea numericeşte. 

Un bun exemplu este acela în care Apostolii hotărăsc să 
desemneze diaconi în Biserică, cu toate că Hristos nu le 
spusese niciodată să introducă o asemenea „funcţie". 
Probabil un purist ca Daniel Brânzei le-ar fi spus Apostolilor: 
„Nu desemnaţi diaconi! Un astfel de titlu nu există în Scriptură şi 
nu a fost lăsat de Hristos. Sola Scriptura! Este doar dorinţa unora 
de a se mândri cu titluri!" 

Aşa cum diaconia a fost o treaptă nouă în Biserică, la fel 
şi hirotoniile în prezbiter şi episcop (care nici ele nu rezultă 
dintr-o poruncă explicită a lui Hristos) au devenit cu timpul 
diferenţiate şi bine definite. Apostolul Pavel le menţionează 
pe amândouă, fără a preciza vreo deosebire între ele. Ştim 
însă că la foarte puţin timp după Apostoli, urmaşii hirotoniţi 
de aceştia prin punerea mâinilor, le considerau ca fiind slujiri 
diferite. Este greu de crezut că, aşa cum insinuează Daniel 
Brânzei, într-o singură generaţie, creştinii au început să-şi 
creeze titluri din simplă slavă deşartă. Creştinii acelui timp 
erau prea hărţuiţi de autorităţi ca să umble după titluri goale. 

în locul teoriilor lui Daniel Brânzei, să revizuim acum 
câteva mărturii de la sfârşitul primului veac şi începutul 
celui de al doilea, de la nişte oameni care i-au cunoscut 
personal pe apostoli. 

Ignaţiu din Antiohia s-a născut în Siria, în jurul anului 
50, şi a murit martirizat în Roma după anul 110. A fost al 
doilea episcop al Antiohiei, după Evodius 89 , primind această 
demnitate direct de la Apostolul Ioan. Fiind un ucenic şi 
urmaş direct al apostolilor, este de înţeles că învăţătura sa 
despre Biserică a fost primită direct de la aceştia. Iată ce scrie 
în epistola sa către credincioşii din Smirna: 

Voi toţi să urmaţi pe episcop, aşa cum Iisus Hristos a urmat pe 
Tatăl, şi pe prezbiteri (preoţi) ca pe apostoli; cinstiţi-i pe diaconi 
ca slujitori ai lui Dumnezeu. (Smirneni 8) 

Un alt părinte al Bisericii, Irineu din Lyon s-a născut în 
prima jumătate a secolului II şi a murit către sfârşitul acelui 
secol. L-a cunoscut personal pe Sfântul Policarp, ucenicul 
Apostolului Ioan. In timpul persecuţiilor lui Marcus Aureliu 
a fost preot în Lyon, iar apoi episcop. Irineu a scris o lucrare 
-„împotriva ereziilor" - în care a combătut montanismul şi 



' Vezi Eusebius, Istoria Bisericii, voi. II, 3.22. 

gnosticismul. în această lucrare a definit succesiunea 
apostolică a episcopilor ca un criteriu prin care creştinii 
adevăraţi se deosebesc de eretici: 

Fericiţii apostoli, după ce au întemeiat şi ridicat Biserica, au dat 
lui Linus slujba de episcop. Acesta este acel Linus pe care Pavel 
îl menţionează în epistola sa către Timotei. Lui i-a succedat 
Anacletus; după acesta, al treilea de la apostoli, Clement a 
primit episcopatul. Despre acest om, care i-a cunoscut pe 
apostoli şi a vorbit cu ei, se poate spune că încă are predicile lor 
încă în urechile lui şi predaniile lor înaintea ochilor lui. Nu 
numai el, ci şi alţii au rămas, care au fost învăţaţi de apostoli... 
Acestui Clement i-a succedat Evaristus. Alexandru i-a urmat 
lui Evaristus; apoi, al şaselea de la apostoli a fost numit Sixtus; 
după el Telephorus, care a murit o moarte slăvită de martir; 
apoi Hyginus, după el Pius; după acesta Anicetus.... în această 
ordine, şi prin această succesiune a venit la noi tradiţia 
bisericească şi propovăduirea adevărului. Aceasta este cea mai 
mare dovadă că există una şi aceeaşi credinţă vie, care a fost 
păstrată în Biserică de la apostoli până azi şi transmisă în 
adevăr, (cap. 1113.3) 

Sfântul Ignaţiu, la care ne-am referit înainte, descrie 
rolul episcopului în ce priveşte Euharistia: 

Cu grijă să ţineţi Euharistia, căci este un Trup al Domnului 
nostru Iisus Hristos, şi un pahar care ne uneşte prin Sângele 
Lui; este un altar, aşa cum este un episcop, împreună cu preoţii 
şi diaconii, slujitorii voştri. Astfel, slujirea să fie făcută după 
voia lui Dumnezeu. (Filadelfieni 4) 

Nimeni să nu facă nimic în ce priveşte Biserica, separat 
de episcop. Aceea să fie considerată o euharistie validă, care este 
sub autoritatea unui episcop sau a unuia desemnat de el. Unde 
este episcopul, acolo să fie şi poporul, aşa după cum acolo unde 
este Iisus Hristos este şi Biserica sobornicească. (Smirneni 8) 

II 



Păcăleala lui Constantin" 



Daniel Brânzei concluzionează analiza primelor trei 
secole ale Bisericii cu prezentarea „păcălelii" finale a lui 
Constantin, care a desăvârşit totala „corupere" a acesteia. Se 
cunoaşte episodul visului lui Constantin în care, înaintea 
unei bătălii, acesta a văzut un semn pe cer, o cruce, împreună 
cu mesajul „In hoc signo vinces" (în acest semn vei birui). Daniel 
Brânzei tratează acest episod cu un total cinism şi îl 
consideră o păcăleală menită să înhame creştinismul la 
realizarea intereselor meschine ale împăratului. Care a fost, 
după Daniel Brânzei, rezultatul acestei păcăleli? 

Soldaţii crucii de la Calvar au fost transformaţi astfel în 
slujitorii unui tiran ascuns în umbra unei cruci pictate pe 
drapele. Nonviolenţii de până mai ieri au fost îndemnaţi să 
pună mâna pe sabie şi să „spintece" pentru cauza unor ambiţii 
arogante, deghizate de acum sub masca „creştinătăţii" . Mieii 
neprihănirii au îmbrăcat haina aspră de lup şi şi-au ascuţit 
colţii ucigaşi. 

Implicaţia cuvintelor pastorului Brânzei este 
înfricoşătoare prin enormitatea ei. într-o singură frază, el face 
ucigaşi milioanele de creştini care au trăit în secolele 
următoare. Cât a durat această totală corupţie a Bisericii? Ne 
răspunde Daniel Brânzei: 

Abaterea a durat până pe vremea Reformei, când oamenii s-au 
întors la textul Bibliei şi la strigătul: „Doar prin credinţă!" 

De la anul 313, când s-a dat decretul de toleranţă a 
creştinismului, până la anul 1517, când Luther a postat cele 
95 de teze la intrarea bisericii din Wittemberg, au trecut mai 
mult de 1200 de ani. Unde a fost Biserica lui Hristos în cei 



243 



1200 de ani? A fost posibil ca Trupul lui Hristos să se fi 
transformat în întregime într-o ceată de lupi ucigaşi? 

La această întrebare încearcă să răspundă alţi autori 
neoprotestanţi. 

„Cărarea de sânge" 

în anul 1931 a fost publicată o carte a pastorului baptist 
J.M. Carroll, intitulată „Cărarea de sânge". în această carte, 
autorul încearcă să răspundă la întrebarea: „Unde a fost 
adevărata Biserică timp de 1200 de ani, înainte de Reformă?" 

El însuşi admite că Trupul lui Hristos nu putea pur şi 
simplu să dispară pentru o perioadă atât de lungă din istorie. 
Teoria lui este că pentru a-i descoperi pe „adevăraţii" 
creştini, trebuie să urmăm „cărarea de sânge", adică 
episoadele istoriei Bisericii în care diferite grupuri disidente 
au fost persecutate de bisericile istorice. Acolo unde găsim 
sângele, persecuţia, disidenţa, acolo se află creştinii 
adevăraţi, biserica secretă şi invizibilă a lui Hristos. Cu alte 
cuvinte, creştinii „evanghelici" au continuat să existe de-a 
lungul istoriei şi au apărut din când în când la suprafaţă, 
numai pentru a fi imediat atacaţi de cei pe care Daniel 
Brânzei îi numeşte „lupi care-şi ascut colţii". Cartea lui J.M. 
Carroll a devenit foarte populară printre baptişti şi fost 
publicată în mai multe ediţii, în aproape două milioane de 
exemplare, până în 1994. 

Aceasta este teoria pe care am auzit-o şi eu ca baptist. 
Aceasta este teoria pe care cei mai mulţi protestanţi o 
folosesc astăzi ca să răspundă la întrebarea „unde au fost 
neoprotestanţii înainte de Reformă". 

Ca şi alte teorii, precum teoria evoluţiei, teoria „cărării 
de sânge" este atrăgătoare până la o cercetare mai adâncă. 
Şubrezenia ei apare atunci când încercăm să identificăm 
acele grupuri de „creştini adevăraţi" şi descoperim fie că 

aceştia erau de fapt eretici, fie că nu aveau nimic în comun cu 
neoprotestanţii de astăzi. Care sunt grupurile persecutate 
presupuse a fi baptiştii dinainte de baptişti? Donatiştii, 
Novaţienii, Paulicienii, Montaniştii, Albigenzii, Valdezii şi 
Anabaptiştii. 

Pastorul baptist Iosif Ton în „Să ne cunoaştem Crezul" 
(Editura Cartea Creştină, Oradea, 1998) face şi el apel la această 
succesiune dubioasă: 

Baptiştii au fost aceia care, având o tradiţie îndelungată în 
spatele lor, pe anabaptişti, pe albigenzi, pe valdenzi, pe lollarzi 
şi pe alţii, grupări care în decursul istoriei s-au rupt din sânul 
Bisericii din mai multe motive, printre care şi acesta al 
botezului, baptiştii deci rămân la practica biblică, corectă, că 
botezul nu precede, ci urmează actului de credinţă prin care L- 
au primit pe Cristos ca Mântuitor. 

Iată însă ce descoperim, la o cercetare mai atentă, cu 
privire la aceste grupuri: 

Anabaptişti: un curent radical cu ramuri eretice 

Sub acest nume au existat o serie de curente religioase 
radicale, unite prin practica comună a rebotezăriii adulţilor 
(botezul lor ca prunci fiind considerat nevalabil). Incidental, 
rebotezarea adulţilor era pentru ei un mijloc de a rupe pe 
credincioşi de Biserica Romei şi de a forma o biserică „pură". 
Anabaptiştii au fost persecutaţi în Europa şi se crede că peste 
30.000 dintre ei au fost executaţi până la mijlocul secolului 
XVI. Din cauza diversităţii fracţiunilor anabaptiste este greu 
să dăm o caracterizare generală a teologiei lor. Mulţi dintre ei 
au aderat la o teologie trinitariană, dar unii dintre lideri au 
expus idei eretice: 

• Martin Cellarius a publicat o carte în 1527, intitulată 

„Despre lucrările lui Dumnezeu" , în care susţinea că lisus a fost 

divin doar în sensul în care toţi suntem divini dacă avem Duhul 
Sfânt în noi. 

• Hans Denk, născut în 1495 în Bavaria, bun cunoscător al 
limbilor bibliei şi rector al unei universităţi în Nuremberg, a negat 
doctrina ortodoxă a Sfintei Treimi. 

• Johannes Campanus a publicat în 1531 o carte în care 
afirma că nu există decât două persoane divine, Tatăl şi Fiul; că 
Fiul este inferior Tatălui şi că Duhul Sfânt nu este decât o putere. 

• Jakob Kautz, un predicator anabaptist a negat doctrina 
pedepsei veşnice. A fost închis în Strassburg la 1528 apoi exilat. 

• Conradin Bassen a negat divinitatea lui Hristos, decapitat 
în 1530 la Basel. 

Albigenzii: eretici anti-trinitarieni 

Aceştia au fost o sectă care a înflorit în sudul Franţei în 
secolele XII şi XIII. Teologia lor era una dualistă, în care se 
postula existenţa a două principii egale, unul al răului, altul 
al binelui. Iată câteva din doctrinele lor: 

• Lumea vizibilă a fost creată de o putere a răului, în timp ce 
lumea invizibilă, spirituală, a fost creată de o putere a binelui. 

• Vechiul Testament este lucrarea Diavolului 

• Bărbatul trebuie să nu se atingă de femeie. Laptele, ouăle şi 
carnea nu trebuiesc consumate. 

• Din moment ce trupul material este rău, Hristos nu a 
putut avea un astfel de trup şi nu a putut muri pe cruce. 

Paulicienii: eretici 

Paulicienii au fost o sectă eretică derivată din 
Maniheism şi care a apărut în secolul VII. Câteva din 
doctrinele lor: 

• Hristos a fost un înger (nu un om). Nu s-a născut din 
Fecioara Măria şi lucrarea lui a fost doar una de învăţătură. 



246 



• Epistolele lui Petru sunt respinse, pentru că Apostolul 
Petru s-a lepădat de Hristos. 

• Icoanele şi ierarhia Bisericii sunt respinse, fiind înlocuită 
cu propria lor organizaţie. 

Valdenzii: catolici care predicau sărăcia 

Fondatorul valdenzilor a fost Peter Valdo (mort în 
1216), un negustor bogat din Lyon, care şi-a vândut averea 
săracilor şi a început să predice în sudul Franţei. Peter Valdo 
nu a avut nici o obiecţie împotriva doctrinelor catolice, dar a 
predicat şi a încurajat o viaţă de sărăcie care contrasta cu 
fastul şi luxul Bisericii Catolice. Ulterior a intrat în conflict cu 
Biserica Catolică, aceasta interzicându-i să mai predice. 
Urmaşii lui au început să adopte unele învăţături care se 
îndepărtau mai mult de catolicism. Cu toate acestea, între 
valdenzii din secolele XII şi XIII şi neoprotestanţii moderni 
nu există aproape nimic în comun. De exemplu, ei cinsteau 
pe Fecioara Măria şi pe sfinţi, acceptau cele şapte taine şi 
botezau pruncii. De abia după 1600, unele grupuri de 
valdenzi s-au apropiat de protestanţi, fără a se asemăna însă 
niciodată cu baptiştii moderni. 

Profesorul Emilio Comba de la Colegiul Teologic 
Valdenz din Florenţa scrie: „Am căuta în zadar în crezul 
valdenzilor timpurii să găsim elementele care caracterizează 
protestantismul" . 

Montaniştii: eretici 

Montanus a înfiinţat această sectă în secolul al II-lea. El 
susţinea că aşa cum Iisus a fost întruparea Logosului, el, 
Montanus, este întruparea Duhului Sfânt. Montanus 
prevedea apariţia unei noi epoci în istorie, epocă dominată 
de lucrarea Duhului, în care urmaşii lui vor face minuni, 
vindecări şi profeţii prin puterea Duhului Sânt. Prin accentul 

pus pe aceste lucrări supranaturale, ei se asemănau mai 
degrabă cu harismaticii din zilele noastre. 

Novaţienii şi donatiştii: ortodocşi rupţi de Biserică 

Atât novaţionismul cât şi donatismul au fost schisme 
care au apărut în Biserică în primele trei veacuri. Cei care au 
aderat la aceste schisme nu aveau nici o deosebire de 
doctrină faţă de Biserica istorică, dar obiectau împotriva 
acelora care cedaseră în faţa persecuţiei şi făcuseră acte de 
lepădare de credinţă, iar acum încercau să se reîntoarcă în 
Biserică. Nici una din aceste schisme nu a negat învăţăturile 
de bază, păstrate până astăzi în Biserica Ortodoxă. între ei şi 
neoprotestanţii moderni nu există nici o asemănare. 

Cum nici uneia dintre aceste mişcări nu-i poate fi 
atribuite învăţăturile şi practicile neoprotestante moderne, 
rămânem cu întrebarea: Dacă Biserica a fost coruptă în 
primele secole, unde a fost Trupul lui Hristos până la 
apariţia neoprotestanţilor moderni? In faţa faptelor istorice, 
neoprotestanţilor le rămâne o singură teorie, pe care eu 
însumi am auzit-o: „Biserica istorică a fost atât de ticăloasă încât 
a şters din istorie orice urme ale adevăraţilor creştini." 

Astfel, faptele istorice sunt date la o parte şi înlocuite 
cu teorii conspirative care prin însăşi natura lor nu pot fi 
verificate. 

Concluzie 

Baptistul James Edward McGoldrick, profesor de 
istorie la Cedarville College, scrie: 

Probabil nici un alt grup major de creştini din istorie nu a avut 
atâtea dificultăţi în a-şi descoperi rădăcinile istorice, cum au 
avut dificultăţi baptiştii. O trecere în revistă a multor opinii, în 

conflict unele cu altele, pot duce pe un observator la concluzia 
că baptiştii suferă de o criză de identitate . 

Nu întâmplător, lucrarea lui Daniel Brânzei se numeşte 
„Identitatea creştină în istorie" . Ea este o încercare nereuşită de 
a argumenta istoric că în timp ce Biserica Ortodoxă 
reprezintă un creştinism corupt de păgânismul grec şi 
oriental, baptiştii reprezintă, în cuvintele lui, „cea mai veche 
Biserică". 

Am vizitat recent noua clădire a bisericii baptiste din 
Cary, Carolina de Nord, a cărei membru am fost în urmă cu 
trei sau patru ani. Biserica a făcut o investiţie enormă, 
construind o serie de clădiri şi săli a căror valoare se ridică la 
multe milioane de dolari. In timp ce am fost impresionat de 
amploarea noii clădiri, am rămas dezamăgit să constat că 
nimic din interiorul sau exteriorul clădirii nu arată ca ceea ce 
timp de 17 secole ar fi putut-o identifica drept o biserică 
creştină. Forma clădirii este aceea a unui palat administrativ 
din epoca colonială. Nu există nici o cruce, în exterior sau în 
interior. Sala principală, în care se pot strânge aproximativ 
1500 de persoane ca să asculte predica în fiecare duminică, 
are aparenţa unei săli de sport (peste săptămână este folosită 
ca sală de sport de către tinerii bisericii). In locul imaginii lui 
Hristos Pantocrator pe care o vedem pictată în interiorul 
cupolelor bisericilor ortodoxe, am văzut coşuri de basketball 
care pot fi coborâte atunci când tinerii au activităţi sportive. 

Am rămas întristat de această ruptură intenţionată de 
orice vestigiu al creştinismului istoric. Semnele apartenenţei 
la Biserica de veacuri a lui Hristos, cu miile ei de sfinţi, 
martiri, teologi şi asceţi au fost înlăturate ca să facă loc unor 
programe utilitare şi recreative. în mod paradoxal, în timp ce 
aceste biserici neoprotestante moderne se adaptează 
spiritului veacului în care trăim, Biserica Ortodoxă, acuzată 
că ar fi preluat influenţe externe, rămâne neschimbată de 
veacuri. 

în Biserica Ortodoxă căpătăm conştiinţa că ne 
apropiem, aşa cum spune autorul Epistolei către Evrei, „....de 
muntele Sionului, de cetatea Dumnezeului celui viu, Ierusalimul 
ceresc, de zecile de mii, de adunarea în sărbătoare a îngerilor, de 
Biserica celor întâi născuţi, care sunt scrişi în ceruri, de Dumnezeu, 
Judecătorul tuturor, de duhurile celor neprihăniţi, făcuţi desăvârşiţi, 
de Iisus, Mijlocitorul legământului celui nou, şi de sângele stropirii, 
care vorbeşte mai bine decât sângele lui Abel." (Evrei 12.22-24) 

Icoanele în Biserica Ortodoxă 

Părintele John Whiteford 



O icoană este o alcătuire picturală 
reprezentând pe Hristos, sfinţi, îngeri, 
evenimente biblice importante, pilde sau 
evenimente din istoria bisericii. 

Sfântul Grigore Dialogul 90 vorbea despre icoane ca 
fiind Scriptura pentru analfabeţi: „Ceea ce scrisul prezintă 
cititorilor, imaginea arată celor neînvăţaţi care o privesc, căci în ea 
şi cei ignoranţi văd ce ar trebui să urmeze; în ea pot citi toţi 
analfabeţii" . 91 

Celor care sugerează că acest fapt nu mai este relevant 
în epoca noastră, le aducem aminte de rata mare a 
analfabetismului care există dintotdeauna într-un segment 
major al populaţiei ... copiii. 

Icoanele ne ridică minţile de la cele pământeşti la cele 
cereşti. Sfântul Ioan Damaschin a scris, „prin icoane văzute 
suntem conduşi la contemplarea a ceea ce este dumnezeiesc şi 
duhovnicesc". Prin păstrarea memoriei celor zugrăviţi în 
icoane, suntem insuflaţi să le urmăm viata şi nevointele. 
Sfântul Grigore de Nissa (+395) povestea cum nu putea trece 
pe lângă o icoană cu Avraam care-1 jertfea pe Isaac „fără să 



90 Episcop al Romei în perioada 590-604. 

91 Epistola către Episcopul Serenus din Marsilia, NPNF 2, Voi. XII, p. 53. 

verse lacrimi" . într-un comentariu la aceste cuvinte, s-a spus 
la al Şaptelea Sinod al Bisericii: „Dacă unui asemenea teolog 
icoana i-a folosit şi i-a produs lacrimi, cu atât mai mult ea va aduce 
căinţă şi-i va face bine celui simplu şi needucat". 



Se închină ortodocşii la icoane? 

Creştinii ortodocşi se roagă la Dumnezeu, Sfintei 
Treimi, Maicii Domnului şi Sfinţilor în prezenţa icoanelor, 
aşa cum evreii se rugau în prezenţa icoanelor Templului. 



Fac icoanele minuni? 

Pentru a pune această întrebare într-o perspectivă 
corectă, să încercăm mai întâi să răspundem la câteva 
întrebări: 

- Făcea chivotul legământului minuni (vezi Iosua 3.15, 1 
Samuel 4.6, II Samuel 11-12)? 

- Vindeca şapele de aramă pe cei muşcaţi de şerpi 
(Numeri 21.9)? 

- Au înviat oasele profetului Elisei pe un om (II 
împăraţi 13.21)? 

- A vindecat umbra lui Petru pe bolnavi (Fapte 5.15)? 

- Au vindecat hainele lui Pavel pe cei bolnavi şi au scos 
draci (Fapte 19.12)? 

Răspunsul la aceste întrebări este DA, într-un anumit 
fel. Totuşi, ca să fim mai corecţi, Dumnezeu a fost Cel care a 
ales să facă minuni prin aceste lucruri. în cazul chivotului şi 
a şarpelui de aramă, avem de-a face cu imagini prin care s-au 
făcut minuni. Dumnezeu a făcut minuni prin rămăşiţele 
profetului Elisei, prin umbra unui sfânt şi prin lucruri care 
au fost doar atinse de un sfânt. De ce? Pentru că Dumnezeu 
cinsteşte pe cei ce îl cinstesc (I Samuel 2.30) şi nici nu va da pe cel 

cuvios al Său să vadă stricăciunea 92 (Psalmul 15.10), binevoind a 
face minuni văzute prin sfinţii Lui, pentru luarea-aminte a 
celor necredincioşi. 

Faptul că Dumnezeu poate sfinţi lucruri materiale nu 
trebuie să surprindă pe cei ce cunosc Scriptura. De exemplu, 
nu numai altarul templului era sfânt, ci tot ce se atingea de 
acesta (Exod 29.37). A respinge adevărul că Dumnezeu 
lucrează prin lucruri materiale înseamnă a cădea în 
Gnosticism 93 . Prin urmare, da, într-un sens larg şi ţinând 
cont de mărturiile istorice ale Bisericii, Dumnezeu face 
minuni şi lucrează prin icoane la mântuirea întregii lumi, 
deoarece prin icoană se cinsteşte chipul şi persoana lui 
Hristos. 



Care este diferenţa dintre închinare şi venerare? 

Creştinii ortodocşi nu venerează icoanele ca pe nişte 
idoli, deoarece nu proslăvesc nici lemnul şi nici vopseaua de 
pe icoană, ci pe însuşi Iisus Hristos Mântuitorul lumii. 
Ortodocşii nu numesc icoana „Hristos" sau „Dumnezeu", ci 
cred că harul lui Dumnezeu se sălăşluieşte în icoana De Chip 
Purtătoare, precum cred că Trupul şi Sângele lui Hristos este 
Pâinea şi Vinul Sfintei împărtăşanii. 94 



92 O mărturie clară a Scripturii despre minunata nestricăciune a trupurilor 
sfinţilor, adică a Sfintelor Moaşte care, alături de nestricarea apei sfinţite şi a 
Luminii de la Ierusalim, dau mărturie despre lucrarea văzută a harului şi a 
adevărului Ortodoxiei. 

93 Curent filozofic religios care caută să îmbine teologia creştină cu filozofia 
greacă şi cu unele religii orientale, susţinând posibilitatea unei cunoaşteri 
mistice. 

94 Acei care nu-L văd pe Hristos în icoană sunt aceiaşi cu cei care nu cred că 
Hristos este Pâinea şi Vinul Euharistie. Lupta împotriva icoanelor este o 
urmare a luptei Protestantismului împotriva Prefacerii Liturgice. Dacă aceştia 
ar crede în Taina Sfintei împărtăşanii, nu ar mai avea atunci nici un argument 
împotriva icoanelor sau a descendenţei preoţiei apostolice, aşa că au preferat 

Creştinii ortodocşi venerează icoanele, ceea ce 
înseamnă că le respectă pentru că sunt obiecte sfinţite prin 
purtarea a însuşi Sfântului Chip al lui Hristos. Nu ne 
închinăm icoanelor aşa cum nu ne închinăm nici steagului 
ţării. Respectul faţă de steag reprezintă aceeaşi atitudine ca şi 
faţă de icoane - venerare. Aşa cum nu cinstim lemnul sau 
vopseaua, ci persoana pictată în icoană, tot aşa patrioţii nu 
cinstesc ţesătura şi culorile, ci ţara şi neamul reprezentate de 
steag. 

Biserica însă a biruit odată pe luptătorii împotriva 
icoanelor, prin hotărârea Sfinţilor Părinţi ai celui de al 
Şaptelea Sinod Ecumenic, care aşa au spus: 

„Aceasta fiind pricina şi urmând calea împărătească şi 
învăţătura de Dumnezeu insuflată a Sfinţilor Părinţi şi a Predaniei 
Bisericii soborniceşti - căci noi ştim că este insuflată de Duhul Sfânt 
care se sălăşluieşte în ea - hotărâm desăvârşit după o îndelungă 
sfătuire, că asemenea Crucii sfinte şi dătătoare de viaţă, la fel sfintele 
şi preţioasele icoane pictate în culori şi împodobite cu pietre preţioase 
sau cu altă materie având acelaşi scop, să fie puse în sfintele biserici 
ale lui Dumnezeu, pe obiecte şi haine sfinte, pe pereţi şi pe străzi, ca 
nişte icoane - ale Domnului Dumnezeu şi Mântuitorului Iisus 
Hristos, ale Preacuratei Fecioare Sfânta Născătoare de Dumnezeu, sau 
ale îngerilor sau Sfinţilor ce sunt. 

Căci ori de câte ori vedem reprezentarea lor prin imagini, ori de 
câte ori le privim, ne aducem aminte de prototipuri, îi iubim mai mult, 
suntem îndemnaţi să ne închinăm sărutând imaginea şi să ne 
mărturisim veneraţia (proskenesin) nu închinarea (latreia) care, după 
credinţa noastră, este cuvenită numai naturii divine. Şi în acelaşi chip 
venerăm imaginea Crucii celei scumpe şi dătătoare de viaţă, Sfânta 
Evanghelie şi alte obiecte sfinte pe care le cinstim cu tămâie şi 



să nege totul de la un capăt la altul. Este „logic" din partea Protestantismului 
ca prin negarea Prefacerii Pâinii în Trup şi a Vinului în Sângele lui Hristos 
(şi deci implicit a Scripturii) din Ortodoxie, să înlăture şi venerarea icoanelor 
ca purtătoare de Har şi de Chip al lui Hristos, deoarece „nevăzându-L" pe 
Hristos Cel necuprins de minte şi de cuvânt în Potir, nu au cum să-L vadă 
prin logica minţii nici în icoană, (n.n.) 

lumânări, după obiceiurile înaintaşilor noştri. Căci cinstea dată 
imaginii se adresează prototipului, iar persoana care venerează o 
icoană venerează pe cel reprezentat de ea. într-adevăr, aceasta este 
învăţătura Sfinţilor noştri Părinţi şi Predania Sfintei Biserici 
soborniceşti care a dus Evanghelia de la un capăt la celălalt al 
pământului." 

Evreii înţelegeau diferenţa dintre venerare şi închinare 
(adorare). Un evreu pios îşi săruta şalul de rugăciune înainte 
să şi-1 pună şi săruta Tora înainte să o citească în sinagogă. 
Cu siguranţă că Iisus a făcut la fel 95 , înainte să citească 
Scriptura în sinagogă. 

Primii creştini au înţeles şi ei această deosebire. In 
Martirajul lui Policarp 96 ni se spune cum unii au căutat să-1 
influenţeze pe magistratul roman să nu le dea voie creştinilor 
să ia trupul Sfântului Martir, „ca nu cumva, s-a spus, ei să 
renunţe la Cel Răstignit şi să înceapă să se închine la acesta. 
Aceasta s-a făcut la îndemnul iudeilor acolo de faţă, neştiind 
aceştia că nu era cu putinţă pentru noi să renunţăm la Hristosul 
care a suferit fără de păcat pentru mântuirea întregii lumi şi să ne 
închinăm altuia. Căci Lui, care este Fiul lui Dumnezeu, ne 
închinăm, dar pe martiri îi cinstim ca pe ucenici şi următori ai 
Domnului care merită aceasta pentru nepreţuita lor dragoste faţă 
de împăratul şi învăţătorul lor... 

Atunci sutaşul, văzând împotrivirea iscată de iudei, l-a pus 
în mijloc şi l-a ars după obiceiul lor. După aceea noi i-am luat 
oasele, care erau mai de preţ decât pietrele preţioase şi mai scumpe 
decât aurul curat, şi le-am aşezat într-un loc potrivit, unde 
Domnul ne va îngădui să ne adunăm după cum putem, cu bucurie, 
şi să sărbătorim martirajul lui aducându-ne aminte de cei care s-au 
luptat deja şi pregătindu-i pe cei care vor avea de luptat" 97 . 



95 înseamnă că Protestanţii de astăzi ar trebui să-i acuze nu numai pe 
ortodocşi ci şi pe Hristos de idolatrie, atâta timp cât însuşi Mântuitorul a 
venerat şi sărutat obiectele cultice iudaice... 

96 Ucenic al Sfântului Apostol şi Evanghelist Ioan, a cărui martiraj a fost 
descris chiar de creştinii martori ai chinurilor Sfântului. 

18.1- 

97 Martirajul luiPolycarp 17.2- 3; 18.1-3 



Nu interzice Porunca a doua icoanele? 

Se pune întrebarea ce înseamnă „chip cioplit" în 
Porunca a doua? O înţelegere literală ar însemna că toate 
imaginile din Templu încălcau această poruncă. Cea mai 
bună metodă de a afla semnificaţia cuvintelor evreieşti 
folosite aici este să aflăm ce însemnau ele pentru evrei. Când 
aceştia au tradus-o în greacă, au folosit cuvântul „eidoloi", 
adică idoli. Cuvântul evreiesc pesel nu este niciodată folosit cu 
privire la imaginile din Templu. Este deci clar că pasajul se 
referă la imagini păgâne şi nu la imagini în general. 

Să privim cu atenţie pasajul din Scriptură: 
„Să nu-ţi faci chip cioplit (adică idol), nici o înfăţişare a 
lucrurilor care sunt în ceruri, sau jos pe pământ sau în apele mai 
pe jos decât pământul. Să nu te închini înaintea lor şi să nu le 
slujeşti (închini)." (Ieşire 20.4-5). 

Dacă interpretăm aceste cuvinte ca referindu-se la orice 
fel de imagini, în mod clar heruvimii din Templu călcau 
această poruncă. Dacă însă le interpretăm ca referindu-se 
doar la idoli, orice contradicţie dispare. Mai mult decât atât, 
dacă textul se referă la toate imaginile, atunci chiar şi 
carnetul meu de conducere este un idol şi o încălcare a 
acestei porunci. Una din două: ori fiecare protestant care are 
carnet de conducere este un idolatru, ori icoanele nu sunt 
idoli. 

Lăsând de o parte pentru moment semnificaţia 
cuvintelor „chip cioplit", să vedem ce ne spune de fapt 
textul. Să nu faci x, să nu te închini la x, să nu slujeşti la x. 
Dacă x = imagine, atunci însuşi Templul călca porunca. Dacă 
x = idol, atunci nici Templul, nici icoanele ortodoxe nu calcă 
porunca. 

Aparent Deuteronom 4.14-19 interzice orice înfăţişări ale 
lui Dumnezeu. Cum putem deci admite icoane ale lui 
Hristos? 

Acest pasaj îi învăţa pe evrei să nu-şi facă o înfăţişare 
falsă a lui Dumnezeu, pentru că nu L-au văzut; dar noi, 
creştinii, credem că Dumnezeu S-a întrupat prin persoana lui 
Iisus Hristos, deci putem înfăţişa „ce am privit" (I Ioan 1.1), 
după cum spune Sfântul Ioan Damaschin: 

„în vechime, Dumnezeul neîntrupat şi nemăsurat nu a fost 
niciodată înfăţişat. Dar acum că Dumnezeu a fost văzut în trup şi 
a vorbit cu oamenii, aceştia pot face o înfăţişare a lui Dumnezeu 
aşa cum L-am văzut. Nu mă închin materiei, ci Dumnezeului 
materiei, care a devenit materie pentru mine şi S-a coborât să 
locuiască în materie, care mi-a pregătit mântuirea prin intermediul 
materiei. Nu voi înceta să cinstesc această materie care mi-a dăruit 
mântuirea. O cinstesc, dar nu ca Dumnezeu." 



Având în vedere împotrivirea iudeilor faţă de imagini, 
cum au putut primii creştini să accepte icoanele? 

Icoane pot fi găsite nu numai în catacombele creştine, ci 
şi în cele evreieşti din aceleaşi perioade. Putem vedea, de 
exemplu, icoanele evreieşti bine păstrate de la Dura-Europos, 
un oraş distrus de persieni în mijlocul secolului al treilea, 
ceea ce ne dă o idee cât de recente ar fi putut fi. 

Uneori, în mod greşit, concepţiile lui Iosefus cu privire 
la icoane sunt considerate ca fiind cele găsite la evrei în acea 
perioadă. Unul din textele mult citate este acela care se referă 
la răscoala care a avut loc atunci când romanii au pus un 
vultur imperial pe poarta Templului. 

Acest episod nu este atât de simplu cum ar crede unii. 
Acei evrei erau zeloţi. Iosephus, care povesteşte aceste 
evenimente, a fost el însuşi unul dintre ei, dar a trecut mai 
târziu de partea romanilor. 

El ne spune cum romanii au plasat acest vultur la 
intrarea în templu, iar poporul 1-a dat jos, privindu-1 ca pe un 
sacrilegiu. întrebarea este însă ce i-a înfuriat pe evrei, 

imaginea în sine, ori faptul ca romanii o plasaseră pe poarta 
Templului. Concepţiile lui Iosephus erau atât de extreme 
încât el considera că până şi înfăţişările de animale de pe 
Marea de Aramă din Templul lui Solomon ar fi fost 
păcătoase 98 . 

Atitudinea generală a iudeilor faţă de arta religioasă nu 
era de fapt atât de iconoclastă. în Talmudul palestinian 
găsim scris: „în zilele lui Rabbi Jochanan oamenii au început să 
picteze imagini pe ziduri, iar el nu i-a oprit ...în zilele lui Rabbi 
Abbun oamenii au început să creeze imagini în mozaicuri, iar el nu 
i-a oprit"." 

Talmudul Pseudo-Ionatan repetă porunca împotriva 
idolilor, dar adaugă: „o coloană cioplită cu imagini şi înfăţişări 
poţi să-ţi faci, dar să nu te închini la ele". Cele mai vechi scrieri 
evreieşti pe care le avem conţin ilustraţii. Printre acestea sunt 
imagini cu scene biblice, asemănătoare cu cele găsite la 
sinagoga din Dura Europos (şi cu cele din biserica aflată 
alături de această sinagogă) care a fost îngropată în secolul al 
treilea, când persienii au distrus oraşul. 100 

Este demn de remarcat că cele mai timpurii icoane din 
catacombe erau în majoritate scene din Vechiul Testament şi 
icoane ale lui Hristos. Predominanţa scenelor din Vechiul 
Testament arată că aceasta nu era o practică păgână 
introdusă de anumiţi convertiţi, ci una evreiască, adoptată de 
creştini. 



98 Vezi Antichităţi VIII 7,5. 

99 Abodah Zarah 48d 

100 Vezi „Escavaţiile de la Dura-Europos conduse de Universitatea Yale şi 
de Academia Franceză de Inscripţii şi Litere ", Raportul Final VII, Partea I, 
Sinagoga, de Karl H. Kraeling 

Dacă icoanele sunt atât de importante, 
cum de nu le găsim în Scriptură? 

De fapt le găsim în Scriptură - şi încă în multe locuri! 
Observaţi cât de frecvente erau ele în Cort şi apoi în Templu. 
Existau imagini de heruvimi: pe chivot (Ieşire 25.18), pe 
perdelele din Cort (Ieşire 26.1), pe perdeaua din Sfânta 
Sfintelor (Ieşire 26.31), doi heruvimi în Locul Sfânt (I 
împăraţi 6.23), pe pereţi (I împăraţi 6.29), pe uşi (I împăraţi 
6.32), pe alte lucrături din Templu (I împăraţi 7.29,36). 

Existau deci icoane încotro îti întorceai ochii. 



Chiar dacă admitem că icoanele sunt un fel de Scriptură, 
unde era scris evreilor să le venereze? 

Scriptura poruncea evreilor să se închine înaintea 
chivotului, care avea pe el imaginea a doi heruvimi. în 
Psalmul 99.5, se porunceşte: „înălţaţi pe Domnul Dumnezeul 
nostru şi vă închinaţi înaintea aşternutului picioarelor Lui, căci 
este Sfânt!". 

Să observăm că aici cuvântul „închinare" este acelaşi cu 
cel folosit în Exod 20.5, unde ni se porunceşte să nu ne 
închinăm la idoli. Ce este „aşternutul picioarelor Lui"? în I 
Paralipomena 28.8, David foloseşte această expresie 
referindu-se la Chivotul Legământului. Psalmul 99 (98 în 
Septuaginta) începe cu imaginea Domnului care „sade pe 
heruvimi" (98.1) şi sfârşeşte cu îndemnul de a ne închina pe 
muntele Lui cel Sfânt - ceea ce întăreşte faptul că în acest 
context se referă la Chivotul Legământului. 

Această frază reapare în Psalmul 131.7, unde este 
precedată de: „Iată am auzit de chivotul legii; în Efrata l-am 
găsit, în ţarina lui Iaar. Intra-vom în locaşurile Lui, închina-ne- 
vom la locul unde au stat picioarele Lui" şi este urmată de 

chemarea „Scoală-Te Doamne, întru odihna Ta, Tu şi Chivotul 
sfinţirii Tale!" 

Este interesant că această expresie este folosită în 
slujba din biserică referitor la Cruce, şi legătura nu este 
întâmplătoare - pentru că pe Chivot, între heruvimi, se afla 
capacul ispăşirii, peste care era stropit sângele jertfelor 
pentru păcatele poporului (Ieşire 25.22, Levitic 16.15). 



Nu a fost Şarpele de aramă distrus tocmai pentru că 
poporul îl venera? 

Dacă te uiţi atent la pasajul acesta (II împăraţi 18.4), 
observi că Şarpele de aramă nu a fost distrus pentru că 
poporul îl venera, ci pentru că îl transformaseră într-un 
dumnezeu-şarpe numit Nehuştan. 



Nu au existat oare iconoclaşti în biserică, 
chiar înaintea protestanţilor? 

Atunci când discutăm despre icoane este important să 
avem în vedere că două chestiuni separate sunt adesea 
confundate: (1) Ne este permis să facem sau să avem icoane? (2) 
Ne este permis să le venerăm ? 

Din Vechiul Testament este clar că răspunsul la 
amândouă este DA. Protestanţii se opun venerării icoanelor, 
dar de obicei nu se opun oricăror imagini, altfel nu ar avea 
cărţi ilustrate, televizoare sau tablouri. în afară de grupul 
Amish, cu greu poţi găsi un alt grup protestant care să se 
opună în mod consecvent tuturor imaginilor. Protestanţii se 
opun de obicei venerării imaginilor, dar este interesant că, 
dacă ar fi consecvenţi, argumentele şi dovezile aduse de ei se 
potrivesc oricăror imagini. 

Iconoclaştii, adesea citaţi de protestanţi, aveau de fapt o 
ideologie opusă acestora. Pe de o parte, iconoclaştii au 
anatemizat pe toţi cei care „îndrăznesc să înfăţişeze cu materiale 
şi culori pe Hristos sau pe Sfinţi" - deci şi protestanţii intră în 
această categorie. 

Pe de altă parte, iconoclaştii au mai anatemizat şi pe cei 
care „nu mărturisesc pe pururea fecioara Măria ca adevărată 
Născătoare de Dumnezeu, mai presus de orice creatură văzută sau 
nevăzută, şi nu caută, printr-o credinţă sinceră, cererile ei adresate 
lui Dumnezeu pe care L-a purtat". Iconoclaştii au mai 
anatemizat şi pe „oricine care neagă folosul pomenirii Sfinţilor". 
De fapt, protestanţii s-ar afla mult mai mult sub anatema 
iconoclaştilor decât ortodocşii. Protestanţii aprobă faptul că 
iconoclaştii se opuneau venerării icoanelor, dar venerarea în 
sine nu era o problemă pentru iconoclaşti. Ei se împotriveau 
venerării icoanelor pentru că se împotriveau icoanelor. Ei nu 
se opuneau venerării altor obiecte sfinte - de fapt venerau 
Crucea fără nici un fel de rezerve 101 . 

Protestanţii mai citează anumiţi Părinţi ai Bisericii ca 
să-şi susţină poziţia. Cele mai multe dintre aceste citate nu 
fac decât să respingă idolatria, şi nu au nimic de-a face cu 
icoanele. In puţinele cazuri în care sensul ar părea să fie 
acesta (unele scrieri conţinând adăugiri făcute chiar de 
iconoclaşti), o interpretare consecventă ar cere respingerea 
oricăror imagini (nu numai a icoanelor din biserică). Nici 
unul dintre aceste texte nu atinge subiectul venerării. 

Canonul Sinodului din Elvira este adesea citat în 
sprijinul poziţiei iconoclaste. în canonul 36, se declară: „Se 
stabileşte ca în biserici să nu fie picturi, pentru că ceea ce este 
adorat nu poate fi pictat pe pereţi". Chiar şi protestanţii admit 
că înţelesul acestui canon nu este atât de clar cât s-ar părea. 
Nu se ştie care a fost cauza acestui canon, nici ceea ce încerca 



101 Jaroslav Pelikan, Spiritul creştinismului răsăritean (600-1700), 

Chicago, University of Chicago Press, 1974, p.l 10. 

să prevină, fapt recunoscut chiar şi de protestanţi: 
„...(canonului 36 al sinodului din Elvira) nu i se poate da prea 
mare importanţă, rostul lui nefiind cunoscut" W2 

Prin cuvintele folosite, acest canon nu poate fi 
interpretat ca o condamnare generală a imaginilor. Nu este 
clar ce se interzicea şi, mai ales, de ce. Diferitele interpretări 
variază de la o interdicţie a imaginilor în biserică, până la 
încercarea de a feri icoanele de păgâni (posibil, dat fiind că 
acest sinod s-a întrunit în timpul persecuţiilor). In oricare 
caz, se ştie că icoanele au fost folosite în bisericile spaniole 
atât înainte, cât şi după acest sinod, fără nici un fel de 
controverse cunoscute. în orice caz, sinodul a fost unul local, 
niciodată proclamat la nivel ecumenic. 

încheiem aici cu înţeleaptă sfătuire a Sfântului Nicolae 
Velimirovici (+1956) 103 : 

„Iar tu să ştii că precum se deosebeşte ziua de noapte, aşa se 
deosebesc şi icoanele creştine de idolii păgâneşti. 

Idolii sunt chipuri de fiinţe născocite şi imaginate, în vreme 
ce icoanele sunt înfăţişări de sfinţi care au trăit pe pământ cu 
adevărat, L-au proslăvit pe Hristos prin credinţa lor şi s-au 
învrednicit în cer de împărăţia lui Dumnezeu. Acolo iluzie, aici 
realitate. Acolo minciună şi nălucire, aici adevărul şi numai 
adevărul. Idolii îl despart pe om de Dumnezeul Cel adevărat, în 
vreme ce icoanele îl duc pe om la Dumnezeul Cel adevărat. Prin a 
doua Sa poruncă, Ziditorul a vrut să abată neamul omenesc de la 
ceea ce-l desparte de El, adică să-l abată de toate minciunile, 
nălucirile şi iluziile demonice. " 



102 Edward James Martin, O istorie a controversei iconoclaste, London, 
Society for the Promotion of Christian Knowledge, 1930, p.19 

103 Răspunsuri la întrebări ale lumii de astăzi, voi. I, Editura Sophia, 2002. 

Primul volum din colecţia apologetică Ereziile 
Apusului, întocmit sub forma unui buchet de 
scrieri patristice, se apleacă asupra acelor 
dreptmăritori care doresc să se împărtăşească 
din „cugetul Bisericii" şi să asculte în acelaşi 
timp sfătuirea Sfinţilor întru cele de folos, 
pentru apărarea adevărului Ortodoxiei 
împotriva noilor forme luate de vechile erezii. 



